
PRATARMĖ 


Ponios Lafarž, kuri kaltinama nunuodijusi savo vyrą Šarlį, 
procesas prasideda 1840 metų rugsėjo 2 dieną Korezo prisie- 
kusiųjų teisme, Tiulyje. 

„Visus lūkesčius pranokstantis žmonių antplūdis užpildė vi- 
sus Tiulio miesto butus. Prisiekusieji, atvykę teisėjai, liudinin- 
kai, generalinės tarybos nariai kone padvigubino Korezo de- 
partamento svarbiausio miesto gyventojų skaičių. Smalsuoliai, 
kas akimirką atvažiuojantys pašto karietomis iš visų kaimyni- 
nių miestų ir net iš sostinės, rodo didžiulį domėjimąsi debatais, 
kurie netrukus prasidės prisiekusiųjų teisme. Limožo karališ- 
kojo teismo tarėjas, teismo pirmininkas ponas Barny atidarė 
šiandieninį posėdį, skirtą nereikšmingiems dalykams, bet ir jis 
jau pritraukė daug žiūrovų, kurių dauguma atvyko tarsi ištir- 
ti teritorijos bei būdų, kaip patekti į teismo salę. Sakoma, jog 
bus išdalyta labai mažai bilietų, nes ponas pirmininkas išreiškė 
protingą norą daugiausia vietos palikti publikai tikra šio žodžio 
prasme, kuri, atsistojusi į eilę prie durų, nusipirktų teisę stebėti 
šią didingą teismo dramą“, - taip 1840 metų rugsėjo 5 dieną 
rašo Gazette des tribunaux. Kitą dieną laikraštis, nežinia kokiais 

būdais tai sužinojęs, praneša apie pirmą bylos klausymą, iš pra- 
džių apibūdindamas jo aplinką: 

„Pradedama nagrinėti sunki ir paslaptinga byla, taip ilgai 
žadinanti publikos smalsumą, atversianti niūrias Glandjė vie- 
natvės paslaptis. Pirmąkart prieštaringi debatai iškels į viešumą 
pačias intymiausias pirmųjų merginos metų ir pirmųjų jaunos 
moters gyvenimo mėnesių paslaptis, gyvenimo, kurį nutraukė 
teisėjų nuosprendžiui ir publikos vertinimui atiduodamas nu- 
sikaltimas. 

Smalsuoliai, kurių susijaudinimas bei nekantravimas pra- 
noksta bet kokį blaivų protą, jau prieš savaitę užplūdo Tiulio 
miestą, pripildė viešbučius, pačias kukliausias užeigas, visus 
kambarius, kuriuos gyventojai galėjo užleisti paskutiniams 
atvykėliams. Dar šį rytą, vos auštant, visais į svarbiausią Ko- 
rezo departamento miestą vedančiais keliais atvykę nauji 
smalsuolių būriai prisijungė prie minios, dvidešimt kartų 
didesnės, nei gali sutalpinti prisiekusiųjų teismo salė, o dar 
trys valandos prieš posėdį Korezo prieplaukoje buvo gali- 
ma matyti naujai atplaukusius laivais iš įvairiausių departa- 
mento vietovių: jie vaikščiojo nuo durų prie durų ieškodami 
pastogės, sutikdami kitus tokius pat pavėlavusius ir nusi- 
vylusius, kad nieko nerado, priverstus prašyti prieglobsčio 
priemiesčiuose, varžytis su jaučių varovais, kurie atvyko į 
apylinkių muges, ir su didžiojo kelio iš Liono į Bordo krovi- 
nių vežikais. [...] 

Pusę aštuonių atsivėrus durims, iškart užimamos visos vie- 
tos. Tiulio dabitos, miesto įžymybės kuo skubiau sėdasi į jiems 
rezervuotas kėdes arba amfiteatro estradose - tribūnoje, speci- 
aliai pastatytoje šiai teismo iškilmei. 

Įvairiose salės vietose užsimezga gyvi triukšmingi pokalbiai 
apie bylą, kurią stebėti teisme leista nedaugeliui laimingų iš- 
rinktųjų. Čia iš anksto detaliai aptariama Mari Kapel byla, ku- 

rios gynyba bus pagaliau išgirsta. Tiems, kurie primena sunkius 
kaltinimus šiai teisiamajai, pražūtingos lemties aplinkybėmis 
turėsiančiai paskelbti teisme pačias žinomiausias ir garbingiau- 
sias pavardes, karštai ir įtikinamai atkerta jos gausūs šalininkai, 
pažinoję šią jauną moterį, sužavėti, sugundyti bei nugalėti jos 
neįveikiamų kerų ir dvasinio grožio. 

Toks ryškus nuomonių skirtumas paaiškina smarkų porei- 
kį klausinėti, pagaliau, kuo greičiau sužinoti teismo nuospren- 
dį šiai moteriai, kurios gyvenimas be gailesčio atiduodamas 
viešumai. 

Ar tiesa, kad jos pirmų jaunystės metų tyrumą suteršė melas 
ir pražūtingiausi instinktai? Ar tiesa, kad gėdinga aistra priver- 
tėją nusileisti į pačius žemiausius sluoksnius tarp šiurkščių nu- 
sikaltėlių, kad ji vagiliavo, nusižengė šeimos ir draugų svetin- 
gumui, o visą šią nešlovę dar apvainikavo apšmeiždama savo 
jaunąją draugę? Ar dėjosi mylinti, bet slėpė neapykantą, suma- 
nė ir įvykdė patį niekingiausią nusikaltimą prieš savo vyrą? Ga- 
liausiai, ar vykdydama šį šlykščiausią nusikaltimą išties pasiekė 
negirdėtą rafinuotumą, pati paruošė vaistus, kad pratęstų aukos 
agoniją, godžiu žvilgsniu ją stebėjo, aiškiai mėgaudamasi vis 
didėjančia kančia, paskutinėmis konvulsijomis gyvybės, kurią 
atėmė iš savo nelaimingo vyro? 

Ir priešingai: ar Mari Kapel nėra gailesčio verta nekalta ap- 
gaulingų prielaidų auka? Ar jos prigimtis, auklėjimas, šeimos, 
kuri ją augino, ir pasaulio, kuris ją priėmė, pavyzdys, dovanos, 
kuriomis ją apdovanojo gamta, nepaprastai iškilnus protas, jos 
skleidžiamas žavesys, kuriam niekas iš prisiartinusių negali at- 
sispirti, nepaneigia jai keliamų kaltinimų? 

Tokie pokalbiai mezgasi visuose salės kampuose, - savo 
tarme gal kiek proziškiau, bet tiek pat karštai juos reziumuoja 
neprivilegijuota minia, užpildžiusi visus erdvius tarpdurius, jai 


apdairiai skirtus teismo.“ 

Maždaug po trisdešimties metų Pjero Laruso Didysis XIX 
amžiaus žodynas, skyręs šiai kaltinamajai penkias skiltis, nuro- 
do, esą ši byla „buvo gerai organizuota, kad sužadintų smalsu- 
mą nežinomybėmis ir kone visuotinę užuojautą kaltinamajai. 
Debatai audrino visą Prancūziją, jų aidas buvo girdimas visoje 
Europoje; visuomenė pasidalijo į dvi stovyklas - lafaržistus ir 
antilafaržistus (Pjeras Larusas tvirtai stoja į lafaržistų gretas); 
ir vieni, ir kiti karštai ieškojo vienodai svarių argumentų kalti- 
nimams arba gynybai; buvo pamiršti aktualūs politiniai klausi- 
mai (visų pirma, Paryžių jaudinusi darbininkų kova prieš ma- 
žus atlyginimus); laikraščius skaitė tik tam, kad sužinotų, kas 
dedasi Tiulyje.“ 

Nors perkeliant pasmerktąją ponią Lafarž iš vieno kalėjimo 
į kitą stengiamasi šią kelionę slėpti „nuo pernelyg smalsių akių 
ir per didelės užuojautos“, pakeliui iš Tiulio iki Monpeljė ji ski- 
na abejotinus išgarsėjimo vaisius: Aržantake žmonės susiburia 
apie vežimą, kad ją pamatytų; skurdžiame kalnų kaime jai gie- 
dama nauja Glandjė rauda: 

„Ši rauda tai savotiška kalėdinė giesmė Overnės tarme, pa- 
prasta ir spalvinga, bet giedama beveik visoms senovinėms 
liaudies dainoms būdingu monotonišku ritmu. Jos poezija 
šiurkšti ir nežabota, tačiau šis savitas grubumas vargino sielą 
slogių sužadintų prisiminimų našta.“* 

Iki pat tolimo Alžyro visi graviūrų prekeiviai išstato savo 
vitrinose herojės portretus, kurie, pasak jos, yra šmeižikiški 
piešiniai pieštuku. Neatsilieka ir knygininkai: vos paskelbus 
nuosprendį, jie griebiasi darbo. Prancūzijos bibliografija tuoj 
pat užregistruoja anoniminius paskvilius: Apie ponios Lafarž 
nuosprendį (Desesaras, 1840), Mari Kapel, našlės Lafarž, istorija 


(Montero knygų saugykla, 1840) ir Mari Kapel, našlės Lafarž 


* Heures de prison, Paris, Librairie nouvelle, 1853-1854, p. 36. 

nekaltumo įrodymai (Ž. Lenė, 1840). Vėliau retkarčiais daugybė 
darbų vis kursto negęstančią ginčų ugnį.* 


Nusikaltimo (?) istorija 


Nusikaltimas, kuriuo buvo apkaltinta Mari Kapel, Lafaržo 
sutuoktinė, buvo labai paprastas. Trumpai tariant, žmona 
nunuodija savo vyrą. Kas gali būt banalesnio? Paskatų tam 
niekada netrūksta. Trumpai prisiminkime šios garsios bylos 
proceso pradžią - ji buvo tokia garsi, kad Diuma, turėdamas 
galvoje, jog skaitytojams visa žinoma, užsimena tik apie kai 
kuriuos epizodus. 

Praėjus keliems mėnesiams po vestuvių, 1839 metų lapkri- 
čio gale Šarlis Pušas-Lafaržas atvyko į Paryžių sutvarkyti naujo 
geležies apdirbimo būdo išradimo patento ir paskolos, kuriai 
buvo gavęs žmonos įgaliojimą, šiam išradimui įdiegti. Rūpes- 
čiai dėl patento, finansinės derybos užsitęsė ilgiau nei tikėjo- 
si. Gruodžio 18 dieną jis gauna savo motinos laišką, kuriame 
pranešama apie jam siunčiamą dėžutę pyragaičių, kuriais tu- 
rįs pasivaišinti tiksliai nustatytą valandą, prisimindamas jam 
brangias būtybes, laukiančias jo Glandjė. Netrukus ši dėžutė 
buvo pristatyta, bet vietoj pyragaičių joje buvo vienas didžiulis 


* Louis Andrė [Le vrai Gueux], Mme Lafarge, voleuse de diamants, Paris, Plon- 
Nourrit, 1914 (Grands procės oubliės); Jules Marchė, prėsident honoraire a 
la cour d'appel d'Orlėans, Une vicieuse du grand monde. Mme Lafarge, avec 2 
"gravures hors texte, documents, inėdits, Paris, impr. Ramlot et Cie, ėditions 
Radot; Pierre Bouchardon, LAffaire Lafarge, Paris, Albin Michel, 1924; Mar- 
celle Tinayre, Chūteau en Limousin, Paris, Flammarion, 1934; Guy de Passillė, 
Madame Lafarge, Paris, Emile-Paul,1934; Claude Liprandi, Au coeur du Rouge: 
laffaire Lafarge et le Rouge et le Noir, Lausanne, ėd. du Grand Chėne, 1961; 
Pascal Chadenet, Mariage sous arsenic, ou VAffaire Lafarge, Monaco, ėd. du 
Rocher, 1985; Laure Adler, LAmour d larsenic, Paris, Denoėl, 1986; Frėdėric 
Du Bourg, LAffaire Lafarge, ou Mort sans arsenic, Limoges, L. Souny, 1990; 
Lucien Ramplon, Les Noces darsenic, (Toulouse, Gazette du Midi|, 1998; Gė- 
rard Robin, LAffaire Lafarge, Paris, De Vecchi, 1999; Gilles Castroviejo, Marie 
Lafarge, empoisonneuse et ėcrivain?, Nimes, Lacour, 2002. 


Alexandre Dumas 


džiūvėsis (buvo įrodyta, kad Glandjė kabliukais sukabinta dė- 
žutė Paryžiuje buvo pristatyta užkalta vinimis). Suvalgęs vos 
dviejų riešutų dydžio pyragaičio gabaliuką, Lafaržas iškart pra- 
dėjo vemti, jį suėmė baisūs vidurių diegliai. Sausio 5 dieną jis 
leisgyvis grįžo į Glandjė, o sausio 14 - mirė. Kai grįžo, prisipa- 
žino lagamine parsivežęs dvidešimt penkis tūkstančius frankų, 
kuriuos jam paskolinęs vienas Dižono notaras, bet jau niekada 
negalėjo jais pasinaudoti. 

Ši staigi mirtis keistomis aplinkybėmis sukėlė Lafaržų šeimos 
įtarimus, apie ją buvo pranešta teisingumo organams. Dakta- 
ras Bardu, kuris anksčiau gydė Lafaržą, konstatavo natūralią 
mirtį, tačiau antrasis - gydytojas Žiulis Lepina, ponios Lafarž 
išplaktų kiaušinių tryniuose su pienu ir cukrumi aptiko arseno 
liekanų. Motina, sesuo, Mari Lafarž portretą tapiusi vietos dai- 
lininkė Ana Briun ir tarnaitė pareiškė keletą kartų mačiusios 
ponią Lafarž pilant baltus miltelius į ligoniui skirtus gėrimus. 
Beje, tarnaitė buvo triskart siunčiama į vaistinę parnešti arseno, 
ir gan didelių kiekių, pasak jos, Glandjė apnikusioms žiurkėms 
nuodyti. Tačiau žiurkių nuodų liekanose nerasta nė gramo ar- 
seno. Kai ponią Lafarž paklausė, ką ji veikusi su šešiasdešimt 
gramų arseno pakeliu, ši patikino atidavusi jį savo kambarinei 
Klementinai, kuri jį paslėpusi skrybėlėje, kad vėliau tarnas Alf- 
redas Mutardjė jį užkastų sode. Kai pakelį atkasė, pasirodė, kad 
jame tik geriamoji soda. 

Šeima pareikalavo skrosti lavoną. Tiulio gydytojai, kuriems 
buvo pavestas tyrimas, pasitenkino išvirindami vidurius ir virš- 
kinamąjį traktą; išgavę geltonas amoniake tirpstančias dribsnių 
pavidalo nuosėdas, nusprendė, kad tai tikriausiai arseno lieka- 
nos. Konsultantas, garsusis Orfila, šį tyrimą atmetė, atkirtęs, jog 
gautas nuosėdas reikėjo paversti metaliniu arsenu, kad tai galė- 
jo būti tik tulžyje esanti gyvulinės kilmės medžiaga. Tad teismo 
išvakarėse visa reikėjo atlikti dar kartą. 

Procesas kaip didžiulis spektaklis 


Esminė nusikaltimo tyrimo užduotis - nustatyti, ar lavone esa- 
ma arseno. Pirmos ekspertizės anuliuojamos, naujas analizes 
pavedama atlikti kitiems chemikams - Diupiuitrenui, tėvui ir 
sūnui Diubua, kurie jas atlieka pagal Orfilos nurodytą meto- 
dą, pasitelkdami į pagalbą Maršo aparatą, tuo tarpu prokuroras 
Deku sako kaltinamąją kalbą. Rugsėjo 5 dienos teismo posė- 
dyje, po slogios Lafaržo motinos apklausos, chemikai pateikia 
išvadą: arseno pėdsakų nerasta. 

„Ši paskutinė išvada sukelia publikai nenusakomą jaudulį. 
Pasigirsta kai kurių klausytojų plojimai. Ponia Lafarž sudeda 
rankas tarsi maldai ir pakelia akis į dangų; advokatas Lašo 
ištiesia ranką ir mėšlungiškai spaudžia glebią ponios Lafarž 
plaštaką. '* 

Tačiau kaltintojai nepasiduoda; prokuroras nurodo didžiulį 
prieštaravimą tarp dviejų ekspertizių, jas abi anuliuoja ir rei- 
kalauja trečios - ji pavedama komisijai, sudarytai iš pirmųjų 
ir antrųjų ekspertų. Ekshumuojami Lafaržo palaikai, paimama 
nauja medžiaga ekspertizei. Rugsėjo 9 dieną Diupiuitrenas pa- 
teikia savo išvadas, irgi neigiamas, nes arseno niekur nerasta. 
Ponia Lafarž gali jaustis išgelbėta, rašoma, kaip ji susmunka, 
jaudulio pagauta, o jos gynėjai advokatai Pajė, Bakas ir Lašo 
neslepia džiaugsmo. Bet per anksti parduoti kailį meškos, kuri 
dar girioj. Teismas pareikalauja, kad Orfila pats atvyktų į Tiulį 
galutinei ekspertizei atlikti. Advokatas Pajė sušunka: „Jei kalti- 
namajai išteisinti dviejų ekspertizių nepakanka, tai norite pa- 
tvirtinti jos nekaltumą trečia?“ Nuo šiol proceso baigtis gula 
ant Orfilos pečių - prie jo prisideda gydytojas Mari Gijomas 
Alfonsas Deverži ir chemikas Žanas Batistas Alfonsas Ševaljė; 
garsusis farmakologas atvyksta į Tiulį rugsėjo 13 dieną, lydimas 
Olivjė (iš Anžero) ir savo įprasto preparatoriaus Biusi. Ir iškart 
imasi darbo. 


* Gazette des tribunaux, 4680, 1840 09 08, p. 1096. 

„Teismo salėje vėl užuodžiamas verdamo lavono tvaikas“, - 
pastebi Gazette des tribunaux.* 

Kitą dieną, rugsėjo 14-ąją, jis pasirodo teismo salėje. Publi- 
ka užgniaužusi kvapą girdi niūriu balsu tariamus žodžius: „Aš 
įrodysiu, kad Lafaržo kūne esama arseno!“ Ir pareiškia: „Tris 
Limožo porceliano lėkštes garinau Maršo aparato garais: pir- 
mose dviejose lėkštėse gavau neigiamus rezultatus, bet trečioje 
radau pakankamą pusmetalio arseno kiekį.“ 

Burtai mesti. Ponia Lafarž tai nujaučia. Per vieną naktį pa- 
bąla jos plaukai. Raspajis, kurį ji prašė iškviesti, kad šis paneigtų 
nepalankias Orfilos išvadas, neatvyksta. Rugsėjo 17-ą ją turi at- 
nešti fotelyje, kad galėtų pasiklausyti puikios metro Pajė gyny- 
binės kalbos, bet ji „taip užsidariusi savyje, jog, regis, nejunta, 
kas vyksta aplinkui“. Gynėjas traktavo tariamus kaltės įrody- 
mus kaip absurdiškus. Ir kalbą baigia šitaip: 

„Drąsos, vargše Mari, drąsos! Turiu viltį, kad per šiuos ilgus 
išbandymus stebuklingai palaikiusi Apvaizda ir toliau mūsų 
neapleis. Ne, jūs gyvensite, esate reikalinga savo šeimai, kuri 
jus taip myli, ir daugybei savo draugų; gyvensite ir dėl savo tei- 
sėjų kaip garbinga liudininkė žmogiškojo teisingumo, patikėto 
švarioms rankoms, šviesiems protams, jautrioms ir užjaučian- 
čioms sieloms!!!“ 

Deja! Teisėjai, aiškiai nusistatę prieš jauną moterį (ar ji nesi- 
tyčiojo iš atsilikusių Korezo papročių savo intymiuose laiškuo- 
se, kurie buvo perskaityti publikai?), pripažįsta jos kaltę, nepai- 
sydami švelninančių aplinkybių. Tad ji nuteisiama sunkiesiems 
darbams iki gyvos galvos ir viešam išstatymui Tiulio aikštėje 
(nuo to ją atleis). 

Pagaliau, kai nuosprendis paskelbtas, atvyksta Raspajis. Jis at- 
kakliai reikalauja parodyti Orfilos preparuotas lėkštes ir pareiš- 
kia, kad rastas arseno kiekis tėra tik viena šimtoji miligramo; taip 


* Gazette des tribunaux, 4688, 1840 09 16, p. 1132. 

nesunku rasti, tikina jis, net dvigubą kiekį bet kur, pavyzdžiui, ant 
pirmininko krėslo kojų. Jis bergždžiai reikalauja leisti patikrinti 
Orfilos naudotus reaktyvus, kuriuos, anot jo, netinkamai panau- 
dojus, galėjo susidaryti šis mikroskopinis arseno kiekis. 

Teismas lieka aklas visoms Mari Lafarž palankioms aplin- 
kybėms. 


Kalta ar nekalta? 


Šiandien skaitydamas Gazette des tribunaux posėdžių ataskaitas 
gali tik stebėtis, su kokiu įkarščiu buvo pateikiami kaltinimai: 

„Galbūt jokioje kitoje byloje teismas neparodė tokio uolu- 
mo kaltei įrodyti ir tokio nepaisymo ar priešiškumo viskam, 
kas galėtų šį kaltinimą sušvelninti arba sugriauti. [...] Norimam 
rezultatui pasiekti Tiulio teismo pareigūnai panaudojo daugiau 
jėgos ir atkaklumo, nei jų būtų reikėję dešimčiai nekaltųjų pa- 
smerkti. * 

Štai prokuroras žiauriai giežia apmaudą gynybos liudinin- 
kėms Emai Pontjė ir Klementinai Serva (ją net grasina apkal- 
tinti melagingu liudijimu), tuo tarpu visų Lafaržų šeimos ir jų 
žmonių iš Glandjė parodymų, sunkinančių kaltinamosios kaltę, 
klausomasi lyg Evangelijos žodžių. Teismas nekreipia dėmesio 
nei į painius Šarlio Lafaržo verslo reikalus, nei į įtartinus bū- 
dus, kuriuos šis naudojo pinigams gauti, nei į dvidešimt penkis 
tūkstančius frankų, kuriuos jam Dižone paskolino Kapelių šei- 
mos notaras ir kurie dingo grįžus iš Paryžiaus. Kai, norėdama 
išsiaiškinti tam tikrus faktus, gynyba prašo pakviesti į teismą 
Deni Barbjė, metalurgijos gamyklos šeimininko patikėtinį, pa- 
dirbtų vekselių autorių, kuris, būdamas atleistas, atkakliai siekė 
pražudyti Mari, teismas nė kiek nesijaudina, sužinojęs, jog šis 
dingo. Ar Deni Barbjė yra kaltas? Kiek vėliau bylą kruopščiai 


* Pierre Larousse, op. cit. 

tyrę vokiečių teisininkai Temė ir Terneris padarys išvadą, kad 
būtų teisingiau pateikus įtarimus tarnui, o ne žmonai. 

„Deni Barbjė padėjo Lafaržui sukčiauti, gal tam jį net ska- 
tino, o viskam išaiškėjus, Barbjė būtų ištikęs toks pat likimas. 
Kelioms dienoms atvykęs į Paryžių prieš atsiunčiant pyragaitį, 
gyveno tenai pasislėpęs. Net Glandjė niekas nežinojo, kad jis 
Paryžiuje; pats Lafaržas nedrįso to pasakyti. Taigi nebuvo jokio 
pavojaus, kad jo manipuliacijos bus atskleistos. Turint galvoje, 
koks tai žmogus, visai natūraliai iškyla prielaida, kad jis galėjo 
įvykdyti nusikaltimą. Ar nebuvo suinteresuotas nužudyti La- 
faržą, kuris vienintelis žinojo apie jo manipuliacijas? Juk galėjo 
atnešti nuodus kaip tik tuomet, kai buvo atsiųstas pyragaitis. 
Lafaržui grįžus, dėžutė jau buvo atidaryta. Pridurkime dar liu- 
dininkų minimą Deni šūksnį: „Dabar aš būsiu šeimininkas!“ 
Tas pats Deni grįžo į Glandjė trim dienom anksčiau už Lafaržą 
ir liko ten, kai šis buvo nuodijamas; nuodai pateko į jo rankas 
itin įtartinomis aplinkybėmis, bet tą jis paneigė aiškiai meluo- 
damas. Atidavė kaltinamajai pakelį, kuriame, kaip pasirodė, 
nėra jokių nuodų. Visą laiką galėjo laisvai bendrauti su ligoniu. 
Pykčio kupinomis kalbomis privertė įtarti nuodijimu kaltina- 
mąją, be jokio pagrindo stengėsi teisintis ir, nors niekas to ne- 
klausė, tvirtino, kad yra nekaltas. Mes nenorime kaltinti Barbjė, 
tačiau teigiame, kad prokuroras, mūsų manymu, turėjo daug 
tvirtesnių motyvų kaltinti jį, bet ne ponią Lafarž.“ 

Šis atkaklus kaltinimas iš dalies paaiškina užuojautą, kurią 
kaltinamoji,o vėliau pasmerktoji, žadina publikai, ir netgi ais- 
tras (tvirtinama, kad vienas jos gynėjų metras Bakas pareiškė 
prašysiąs jos rankos, jei ji būtų išteisinta). Nepaisant nerimą 
keliančių nepaaiškinamų sutapimų, širdis daugiau linksta prie 
jaunos, išsilavinusios, protingos ir gundančios žmonos nei prie 
nusigyvenusio, vulgaraus storžievio vyro, kilusio iš gobšios gi- 
minės, kuri skuba atplėšti voką su testamentu, naudojasi ne- 
ramumais, kad tik įkištų ranką į pinigų maišą, ir neslepia nuo 

teismo laukianti kaltinamosios pasmerkimo, kad pasigrobtų 


jos turto likučius. 


Intymūs prisiminimai? 


Aleksandras Diuma nėra nei lafaržistas, nei antilafaržistas. Jei 
jis ir netiki Mari Kapel nekaltumu, pripažįsta svarias švelninan- 
čias aplinkybes. Neapolio laikraščio LIndipendente, trejais me- 
tais anksčiau nei pasirodė šiandien išleistas tekstas*, jis išdėstė 
mintis, galėjusias kelti užuojautą jaunai moteriškei: 

„Norėdama atsikratyti Mari [...] šeima kreipėsi į viešą san- 
tuokų tarpininką poną Fua, kuris spausdino skelbimus visų 
laikraščių ketvirtame puslapyje. Ponas Fua atėjo, jam parodė 
prekę, pateikė tikslią turto vertės sumą, ir po savaitės jis jau 
rado pirkėją. 

Tai buvo Lafaržas [...] 

Ar šį žmogų vadinate Mari Kapel geradariu, pone? Aš klau- 
siu jūsų: kaip paties žemiausio rango pramonininkas, nešvarių 
rankų, vulgarių bruožų, šiurkščios sielos ir be skatiko kišenėje, 
nes metalurgijos gamykloje dėl pinigų stygiaus sustojo darbai, 
įžūliai melavęs apie jos nešamą pelną, gyvenęs lūšnoje, kurią 
vadino rūmais, sukūręs jų įsivaizduojamą paveikslą, turėjusį 
sužadinti jo romantiškos pažadėtosios vaizduotę, galėjo tapti 
geradariu merginos, kuri turėjo šimto tūkstančių frankų kraitį, 
buvo Portugalijos ambasadoriaus, Prancūzijos banko valdytojo 
žmonos dukterėčia, galiausiai dukterėčios karaliaus Luji Pily- 
po, kuris, duodamas jai kraitį, tiesą sakant, viešai pripažino jų 
giminystės ryšius? [...] 

Per skubėjimą Mari Kapel buvo neprotingai ištekinta už vi- 
sais - kilmės, proto, turto — atžvilgiais žemesnio vyro. 


* LIndipendente, Anno III, n 208, Giovedi 17 Settembre 1863. „Napoli, 16 Set- 
tembre 1863. Al signor Antonio Ranieri“, p. 1-4. Į italų kalbą tekstą išvertė 
Chantal Chemla. 

Ji paliko Viler Eloną, labai smagią gėlių ir vandens oazę, išvy- 
ko į Banko svetaines, išpuoštas aksomu, apmuštas atlasu. Ponas 
Lafaržas išsivežė ją, visą kvepiančią prabangiausios gamtos ir ra- 
finuočiausios civilizacijos kvapais į savo vadinamą Glandjė pilį, 
tai yra į apgriuvusį namą, kurio pusė langų buvo užtaisyta aly- 
vuoto popieriaus lakštais, kur vietoj savo aristokratės močiutės, 
tokios viliojančios, tokios dvasingos, tokios didelės damos 
ir dar tokios gražios, nepaisant amžiaus, rado anytą, buvusią 
virėją, leidusią dienas su šluota rankoje ir beveik nemokėjusią 
nei skaityti, nei rašyti; ten kiaulės vaikštinėjo po virtuvę, o 
vištos ir žąsys - po svetainę; jai paklausus, kur gali išsimaudyti, 
visi ėmė juoktis, o paklausus, kur tualetas, jai atnešė puodą; 
paskui - nepamirškime, pone, kitų smulkmenų, - ji patyrė vyrą 
žiauriai atliekant veiksmus, kurių metu patys Žiauriausi darosi 
švelnūs ir dalijantys glamones, žodžiu, vyrą, kuriam, nežinau 
kaip jums tą pasakyti, pone, nuo pat pirmos nakties neužteko 
įprastų teisių, kuris vertė žmoną kęsti tokias pat patyčias, kokias 
šalies - jos vardo nenoriu minėti, ji prie Mirties jūros - gyven- 
tojai, vėliau sudeginti dangiškos ugnies, bandė priversti patirti 
Viešpaties angelus!'* 

Tad nusikaltimui atleisti tereikia tik vieno žingsnio. 

Diuma pasakojimas atsiriboja nuo daugybės kitų bylos 
vertinimų. Paantraštėje jis pavadintas Asmeniniai prisimini- 
mai, tai yra turi subjektyvaus požiūrio privalumą. Bet ko gi 
asmeniško esMma šiuose prisiminimuose? 

Yra žinoma, kad Mari Kapel senelis Žakas Kolaras, „galva šei- 
mos, kurią lemtingai išgarsino siaubingas ir paslaptingas Glan- 
djė teismo procesas, 1806 metų gegužės 10 dieną buvo paskirtas 
generolo Diuma (po šio mirties) dukters ir sūnaus globėju: 

„Dabar, šioje nežinomybėje, kurioje it primiršti sapnai 


sklando pirmieji mano gyvenimo metai, labai tiksliai iškyla 


* Teismo debatuose apie šią spėjamą sodomiją neužsimenama. 

prisiminimai apie trejus pagrindinius namus, kuriuose prabė- 
go mano vaikystė [jos pirma pusė], nuskaidrinta džiugesio, nes 
buvo švelni ir tyra kaip ir visos aušros.“ 

Tarp šių trijų namų - Žano Mišelio Devioleno ir Žako Kola- 
ro namai. „Šiuose namuose visa šypsojosi. Soduose buvo pilna 
žaliuojančių medžių ir nuostabių spalvų gėlių; alėjomis vaikš- 
tinėjo šviesiaplaukės ir rudaplaukės merginos, grakščiai laikan- 
čios galvas ir besišypsančios, jei ne gražios, tai kone visos bent 
rausvos ir gaivios.“* 

Jaunasis Aleksandras viešėjo nedidelėje Viler Elono pilai- 
tėje, buvo pritrenktas jos žavesio, mokėsi elegantiškų manie- 
rų bendraudamas su ponia Kolar, laikoma Pilypo Egalitė ir 
ponios Žanlis nesantuokinės meilės vaisiumi, ir su jos trimis 
dukterimis - Karolina, Ermina ir Luiza. Tikriausiai į našlaitį, 
kurio motina kentė skurdą, buvo žiūrima lyg į vargšą gimi- 
naitį, bet gerasis Kolaras, švelnioji Ermina ir jos dukterys to 
neleido pajusti. Būtent Žakui Kolarui tarpininkaujant, 1814 
metų lapkritį ponia Diuma gavo leidimą atidaryti tabako 
krautuvę.** 

Memuaruose Diuma dar prisimena šventę Korsy (1819 metų 
birželio 27 dieną), kai baigiantis paauglystei, gražiame takelyje, 
apaugusiame baltų gudobelių gyvatvore, sutiko du pažįstamus 
ir vieną nepažįstamą asmenį: „Mano pažįstamos buvo Karolina 
Kolar, tapusi [...] baroniene Kapel, ir jos dukrelė Mari Kapel, 
kuriai tada buvo treji metai ir kuri vėliau, savo nelaimei, tapo 
ponia Lafarž.“*** 

Nepažįstamasis buvo Adolfas de Levenas, įvedęs Aleksandrą 
Diuma į literatūrą. 

„Jau seniai nebuvau nieko sutikęs iš Kolarų šeimos. Ponia 
Kolar, kuri su manim elgėsi nuostabiai, be man prikišamų keis- 


* Mes mėmoires, XXI ir XXII skyriai. 
** Mes mėmoires, XXXII skyrius. 
*** Mes mėmoires, LII skyrius. 

tumų - prisipažįstu, jų šiek tiek turėjau, - buvo mano jaunys- 
tės dalis; pristatydama Leveną kaip draugą, ponia Kapel, kad 
geriau susipažintume, pakvietė mane priešpiečių, kurie turėjo 
vykti kitą dieną miške; buvo sutarta, kad po jų dvi tris dienas 
praleisiu Viler Elono pilyje.“ 

Nevykę jaunuolių juokai sukelia merginų nepasitenkinimą, 
tad Aleksandras ir jo draugas Ipolitas Lerua išvyksta anksčiau, 
nei buvo numatyta. 

„Keista, bet po to niekada nesilankiau Viler Elone. 

Šis merginų nepasitenkinimas truko trisdešimt metų. 

Vienintelį kartą Kaligulos repeticijoje* vėl pamačiau Ermi- 
ną, jau tapusią baroniene de Martans. 

Per Banke surengtą vakarienę vienintelį kartą vėl pamačiau 
Luizą, tapusią ponia Gara. 

Vienintelį kartą, likus vienam mėnesiui prieš jai tampant 
ponia Lafarž, vėl pamačiau Mari Kapel.** 

Niekada daugiau nemačiau nei ponios Kolar, nei ponios 
Kapel.“*** 

Prisiminimai apie Mari Kapel neapsunkina Aleksandro Diu- 
ma atminties; jų pritrūkęs, - tai būdinga poetui, - prasimano, 
kaip ir netikrus iš kalinės gautus arba jai siųstus laiškus. 

Romanistui visa yra romanas. 


Mari Kapel (ponia Lafarž) 


Ponios Lafarž teismo metu (1840 metų rugsėjį) Aleksandras 
Diuma buvo labai toli nuo Tiulio - Florencijoje, turėdamas viltį 
čia dirbti ir pataisyti savo finansinę padėtį. Jo gausi tuometinė 


* Kaligula buvo pastatytas 1837 m. gruodžio 26 d. Comėdie-Francaise teatre; 
pjesės generalinė repeticija įvyko gruodžio 24 dieną. 
** Ši vakarienė Banke, per kurią jis vėl pamatė ponią Gara ir Mari Kapel, apra- 
šoma šios knygos 12 skyriuje. 
*** Mes Mėmoires, LIII skyrius. 

korespondencija nerodo, ar iš gaunamų prancūziškų laikraščių, 
tarp jų ir iš Le Siėcle, kurio bendradarbis buvo, jis galėjo žinoti 
apie ten vykusius debatus. 

Tik vienas kelionės po Alžyrą (1846) epizodas, kai esant 
nepalankiam orui rūpybos pareigūnas, kuris nepasirodo ir 
neprisistato, pasiūlo jam savo kambarį ir atgaivina pamirštus 
prisiminimus. Rašytojas sužino, kad šio pareigūno pavardė Ko- 
laras - tai paaiškina, kodėl ant kambario sienos kabo mažytė 
ponios Lafarž nuotrauka*. Savo pusbrolio Eduaro Kolaro para- 
ginta kalinė kreipiasi į Diuma ir prašo jį būti jos gynėju, kokiu 
Volteras buvo Kalasui, ir tuo pat metu siunčia kalėjime sukurtų 
eilėraščių proza rankraštį. Apie rašytojo žygius, ypač apie krei- 
pimąsi į Antrosios respublikos teisingumo ministrą Kremjė, 
kad išlaisvintų ponią Lafarž, jokių duomenų neišliko. 

Kai po mirties ponios Lafarž, gimusios Mari Kapel, buvo iš- 
leista jos knyga Kalėjimo valandos**, Aleksandras Diuma savo 
ką tik įsteigtame laikraštyje Muškietininkas išspausdina ilgą re- 
cenziją, į kurią įdeda eilėraščius proza, kadaise atsiųstus Mari 
Kapel, ir su jos mirtimi susijusius laiškus, tikriausiai gautus iš 
Kolarų šeimos narių.*** 

Mūsų leidžiamą knygą Mari Kapel (ponia Lafarž), regis, 
padiktavo dvi aplinkybės: pirmoji yra ta, kad spauda vėl rodo 
susidomėjimą šia sena ir paslaptinga Glandjė byla, - vienas lai- 
kraštis netgi pateikė teismo posėdžių ataskaitą; antroji - kad 
1866 metų rugsėjį Aleksandras Diuma grįžo į savo gimtinę, 
esančią kelios mylios nuo Viler Elono pilaitės, kurioje Mari Ka- 
pel praleido dalį savo vaikystės ir jaunystės. 


* Žr. Le Vėloce, ou Tanger, Alger et Tunis, Cadot et Bertonnet, IV, 1851, p. 157- 
168. . 
** Paris, Librairie nouvelle, 1856. 
*** Heures de prison. Par Mme Lafarge, nėe Marie Cappelle, Le Mousguetaire, nn 
2-5, 21-24, novembre 1853, recueilli dans Bric-4-brac, Michel Lėvy, 1861 
(Bibliographie de la France: 29 juin 1861). 

1866 metų rugsėjo 17-ąją jis siunčia Petit Journal redaktoriui 
laišką, kuriame praneša jaučiąs pareigą pasakyti visa, ką Žinąs 
apie ponios Lafarž nusikaltimą: 

„Brangus redaktoriau, 

Dabar, kai leidiniai apie ponios Lafarž teismą vėl traukia visų 
žvilgsnius į šią nelemtą bylą, - keista, kad būtent kaltinamoji 
kelia visų užuojautą, kai tuo tarpu auka žadina vien pasibjau- 
rėjimą ar bent jau abejingumą, - mano vaikystės prisiminimai 
ir priedermės, kurias jaučiu ponios Lafarž seneliui ir senelei, 
draugystė, kuri siejo mane su jos motina ir jos tetomis ponia 
Gara ir ponia de Martans, verčia išsakyti visa, ką Žinau apie 
šį nusikaltimą, kuris nusipelno atleidimo, jei to gali tikėtis bet 
kuris nusikaltimas. 

Niekada nenorėjau būti ponios Lafarž nekaltumo šalininku, 
nes buvau įsitikinęs priešingai, bet buvau vienas paskutiniųjų 
šios nelaimingosios draugų, nes būtent aš 1848 metais prašiau 
poną Kremjė, tuometinį teisingumo ministrą*, paleisti nuteis- 
tąją iš kalėjimo, ir mano prašymas buvo patenkintas. Plunks- 
nos imuosi ne tam, kad atgaivinčiau slogų skausmingų debatų 
šešėlį, o tam, kad kaip per antikos laidotuvių apeigas verbenos 
šakele apšlakstyčiau tyru vandeniu mirusiųjų kapus. 

Tebūnie šis vanduo užmaršties upe šiai vargšei mirusiajai, 
kuri tikrai atpirko savo kaltę. 

Priimkite ir t. t. 

Aleksandras Diuma“** 


Laiškas išsiųstas iš Paryžiaus, iš kur, regis, jis tą pat dieną 
išvyko į Valiu malūną netoli Viler Kotrė, pas savo draugą Žiulį 
Darsonvilį; ten prieš dvejus metus jis rašė knygą Gimtinė: 

* Laikinosios vyriausybės teisingumo ministras Kremjė išlaikė šį postą iki 1848 
metų liepos 7. 


** Le Petit Journal guotidien, n 1318, mercredi 19 septembre 1866, p. 3, colonnes 
let 2. 

„Čia vėl radau gamtos nekintamą didybę, ji man tokia pat 
graži, žvelgiant tiek iš paskutiniojo, tiek ir iš pirmojo gyvenimo 
horizonto: mano žvilgsnis nusilpęs, bet nė kiek nepavargęs.“ 

Kitą dieną ten prisistato Alfonsas de Lonė iš laikraščio Les 
Nouvelles. 

„Gerbiami skaitytojai, esame laimingi, galėdami jums pra- 
nešti gerą naujieną. 

Prieš kurį laiką kai kurie laikraščiai vėl atkreipė publikos 
dėmesį į garsųjį ponios Lafarž teismo procesą. Po dvidešim- 
ties metų niūri Glandjė drama vėl iškyla su šiandien daugumos 
jau pamirštomis sukrečiančiomis detalėmis, kurios daug kam 
nežinomos ir jaudina, tarsi nusikaltimas būtų įvykdytas prieš 
kelias dienas.“ | 

De Lonė straipsnyje cituojamas laiškas, „kurį vakar mūsų 
brangus metras Aleksandras Diuma“ parašė Petit Journal di- 
rektoriui, o paskui tęsiama: 

„Įšokti į Šiaurės geležinkelio ekspresą ir didžiausiu greičiu 
nurūkti į Viler Kotrė trunka dvi valandas. 

Metrą radau vienmarškinį, stovintį nankino kelnėmis - visi 
langai atverti į žalumą, - po guobų, liepų ir uosių guotu slypinčio- 
je trobelėje. Jis kūrė puikų romaną, apie kurį pranešime vėliau.* 

Puoliau jam į kojas ir nuolankiai išdėsčiau savo prašymą: 
kad laikraščio Les Nouvelles skaitytojai labai pageidauja ne- 
pakartojamo pasakotojo apsakymų bei pokalbių ir kokį neį- 
kainojamą malonumą suteiktume savo skaitytojams atsilygin- 
dami už tokį jų palankumą; kad niekas geriau už jį neatkurs 
intymių prisiminimų apie užuojautą keliančią nelaimingąją, 
kurią jis pažinojo dar visai vaiką, taip dažnai laikė ant kelių, 
matė augančią, įgyjančią tiek gerų, tiek ir blogų polinkių, be 
to, jis dar turįs gausią vargšės Mari korespondenciją; kad visa 


* Baltieji ir mėlynieji, romano Žehiu kompanjonai tąsa, jo prologą (Pišegriu, 
Moro, Kadudalis) 1867 metų sausio 13-vasario 22 d. išspausdins laikraštis 
Muškietininkas. 

tai gali būti medžiaga, kuri suteiktų visai kitokios prasmės nei 
visa, kas ligi šiol buvo žinoma, įdomiems apsakymams bei pri- 
siminimams; žodžiu, meldžiau jį atiduoti rankraštį laikraščiui 
Les Nouvelles. 

Nuostabus žmogus, kurio didis talentas dera prie visų kitų 
žavių ir patrauklių bruožų, man nuoširdžiai ištiesė ranką ir 
pasakė: 

— Stokitės, brangus vaike, eikite ir paskelbkite! 

Ir, įdavęs man neįkainojamus lapus, maloniai išlydėjo. 

Štai kodėl, brangūs gerbiamieji skaitytojai, pirmadienį, šio 
mėnesio 21 dieną, pradedame spausdinti Aleksandro Diuma 
parašytus Mari Kapel intymius prisiminimus. 

Jau sakiau, kad turiu jums gerą naujieną. Esama dienų, kai 
ištinka malonios staigmenos. '* 

Tą pačią rugsėjo 18-ąją, kai rašytojas, be jokios abejonės, 
lankėsi pas savo draugą Renė Fosė d Arkosą, LArgus soisson- 
nais redaktorių, būtent Suasone, o ne Valiu, buvo parašyta kny- 
gos Mari Kapel pratarmė. 

Tiesą sakant, de Lonė straipsnyje mažiau informacijos nei 
skelbimosi, reklamuojant merdintį laikraštį, kviečiantį bendra- 
darbiauti garsenybę, kurio šlovė, tiesa, jau kiek pritemusi, tam, 
kad pritrauktų naujų prenumeratorių.** Jei tikėsime Alfonsu de 
Lonė, jam buvo duotas visas Mari Kapel (ponios Lafarž) ran- 
kraštis, - to nepaneigia ir jo reguliariai pasirodantys feljetonai, 
nors pradžia iš rugsėjo 21 buvo nukelta į rugsėjo 26 dieną. 

Laiškas Fosė d'Arkosui pirmo feljetono paskelbimo išvaka- 
rėse aiškiai rodo, kad Les Nouvelles veikloje Aleksandras Diuma 


* Les Nouvelles. Journal guotidien, 20 septembre 1866, p. 1; „Mūsų skaityto- 
jams“, pasirašė Alfonsas de Lonė. 

** Lapkričio 10 Les Nouvelles paskelbė pakeitusios pavadinimą: nuo šiol laikraštis 
vadinsis Le Mousguetaire - Muškietininkas, jo literatūriniu direktoriumi bus 
Aleksandras Diuma. Lapkričio 13 dieną laikraštis nustoja ėjęs, lapkričio 18- 
ąją pasirodo Muškietininkas (redaktorius Alfonsas de Lonė, administratorius 
Šarlis Anri). 

elgiasi ne kaip paprastas rankraščio autorius, bet jau kaip esan- 
tis ar būsimas dalininkas. 
„Mano brangus Renė, 
Laikraštyje Les Nouvelles spausdinu dvi knygas. 
Pirmoji - Mano intymūs prisiminimai apie ponią Lafarž. 
Antroji - Grafas Mazara. Jų leidimas tęsis apie du mėnesius.* 
Susilažinau, kad Suasonas man duos penkiasdešimt prenu- 
meratorių po 4 frankus 50 su. 
Kiekvienam naujam jūsų prenumeratoriui dovanosiu vieną 
jo pasirinktą Levy leidyklos išleistą mano knygą su autografu. 
4 frankus 50 su jie persiųs tiesiai į Les Nouvelles redakciją: 
Šventojo Morkaus gatvė 7. 
Atsiųskite man sąrašą į Valiu, o aš pristatysiu man nurody- 
tas knygas. 
Su geriausiais linkėjimais 
Aleksandras Diuma, 25 7bre.'** 


Neaišku, ar Aleksandras Diuma laimėjo varžybas. 

Trisdešimt penki į dvidešimt penkis skyrius padalyti Mari 
Kapel (Ponia Lafarž. Intymūs prisiminimai) feljetonai - tai ban- 
dymas atkurti ir perrašyti kažką daugiau nei tekstą. Ir tikrai, 
Aleksandras Diuma vėl panaudoja kadaise poniai Lafarž skir- 
tus įvairius tekstus, pasirodžiusius Greityje, Mano memuaruose, 
anksčiau cituotuose Muškietininko ir Nepriklausomo laikraš- 
čio straipsniuose, tačiau jungdamas šiuos paskirus elementus 
iš šios moters autobiografinių veikalų, tokių kaip Memuarai, 
Kalėjimo valandos, pasigrobia liūto dalį juos tiesiogiai ar netie- 


* Grafas de Mazara bus spausdinamas Muškietininke nuo 1866 metų lapkričio 
18 d. iki 1867 metų sausio 14 d. Romanas remiasi žurnalisto ir rašytojo Fernan- 
do Petrucelli Della Gattina (1815 08 28. Moliterno-1890 03 29. Paryžius) novele; 
pradedant penktu feljetonu, po juo rašoma:,„Petrucelli de la Gattina. Nuorašas 
tikras. Aleksandras Diuma.“ Atskira knyga šis romanas nebuvo išleistas. 

** Autografas: Viler Kotrė istorikų draugija, 117. Popierius: perpinti inicialai, 
karūna. 

siogiai plačiai cituoja, kad pateiktų ponios Lafarž biografiją. Jo 
kūrinys galėtų būti pirmąja serijos „Garsieji XIX amžiaus nu- 
sikaltimai“ knyga, - ši serija buvo leidžiama tuo pat metu kaip 
jo paties 1839-1840 metais pasirodę „Garsūs nusikaltimai“, - o 
kiek vėliau (1866 metų lapkričio 29 d.-1867 metų vasario 3 d.) 
Muškietininkas spausdins feljetonais jo Fiualdeso bylą, kuri irgi 
nebuvo išleista viena knyga.* 

Feljetonams pasibaigus, brolis Mišelis Levy, kuriam 1859 
metų gruodžio 20 dieną pasirašyta sutartimi rašytojas pardavė 
„visiškon nuosavybėn visus savo iki šiol pasirašytus ir vieno 
paties arba su kitais sukurtus kūrinius“ bei „visus kūrinius, ku- 
riuos pasirašys ir pats arba su kitais sukurs, pradedant šia ir 
baigiant 1870 metų gruodžio 31 diena'**, šio teksto neišleido 
viena knyga. Ir nieko stebėtino, nes rašytojo senatvėje tai tapo 
kone taisykle: gavęs jau sukurtą puikų ir populiarų veikalą, Mi- 
šelis Levy jį vėl leidžia keturiasdešimt penkių pavadinimų ir 
kone trijų šimtų tomų serijoje „Nauja Mišelio Levy kolekcija“, 
kurios vieno tomo kaina - vienas frankas. Intensyvus praeities 
kūrinių panaudojimas beveik visiškai užgožia rašomus veika- 
lus, tad tyrinėtojas, kuris nori perskaityti ir susipažinti su Diu- 
ma paskutiniųjų metų kūryba, paprastai yra pasmerktas panirti 
į pageltusio popieriaus jūrą, kad iškeltų į paviršių laikino svorio 
prikaustytus tekstus. 

Šis tekstų naras gali aklai sekti rašytoju turistu Aleksandru 
Diuma: „Prieš mane daugelis praėjo ten pat, kur aš praėjau, bet 
jie nematė dalykų, kuriuos mačiau aš, ir negirdėjo man pasako- 
tų istorijų, tad grįžo be tūkstančių poetinių prisiminimų, kurie 
tryško po mano pėdomis, vargais negalais nubraukę praėjusių 
amžių dulkes.“ 

Klodas Šopas 


* Paskutiniai skyriai pasirašyti Polio Mahalino. 
** Autografas senųjų Kalmano Levy archyvų. 


APIE TEKSTO LEIDIMĄ 


Patikslinome pavardes, vietovardžius, ištaisėme kai kurias 
korektūros klaidas. A. Diuma cituojamas ponios Lafarž Me- 
muarų, arba Kalėjimo valandų (Paris, Librairie nouvelle, 1853- 
1854), ištraukas pažymėjome skliaustuose puslapių numeriu 
[p.] arba [V., p.]. Kad netrikdytume gausiomis išnašomis, 
knygos gale smalsiam skaitytojui pateikiame minimų asmenų 
vardyną. 


ALEKSANDRAS DIUMA 


MARIE KAPEL 


Intymūs prisiminimai 


ĮŽANGINIS ŽODIS 


Prieš kelias dienas laiške Petit Journal“ pažymėjau priežastį, 
privertusią griebtis plunksnos ir grįžti - man taip pat - prie 
įvykio, kurio sukeltas atgarsis ir aistros pavertė jį vienu sociali- 
nių įvykių, traukiančių visos Europos žvilgsnius į vietą, kurioje 
jie vyksta. 

Visur, kur tik, prasiskverbus laikraščiui, pateikusiam Lafarž 
teismo proceso ataskaitą, tuoj pat susiformuodavo dvi partijos, 
iškart nenumaldomai stodavusios viena prieš kitą - viena nei- 
gianti, kita teigianti teisiamosios kaltę; visuose vėliau mano ap- 
lankytuose didmiesčiuose - Madride, Neapolyje, Peterburge ar 
Vienoje - nesutikau nė vieno, skaičiusio Mano memuarus ir ži- 
nančio apie mano ryšius su Mari Kapel šeima ir ja pačia, kas ne- 
būtų paklausęs kokių nors detalių apie šią keistą nuodytoją, ku- 
riai kone visi klausytojai reiškė užuojautą, net jai priešiškiausiai 
nusiteikusieji demonstravo abejingumą arba panieką aukai. 

Gal tam tikros visuomeninio elgesio taisyklės reikalauja lai- 
kytis tylos, kai šios paslaptingos ir baisios dramos herojė ilsisi 


* Le Petit Journal guotidien, n 1318, mercredi 19 septembre 1866, p. 3, colonnes 
1 et 2. Laiškas datuotas 1866 m. rugsėjo 17 d. 

kape, bet publikos balsui atstovaujantis viešumas gal neturėtų 
taip apdairiai elgtis, naudodamasis neatimama ir neginčijama 
teise nieko daugiau nesakyti; bet dalykai, kuriuos turiu papasa- 
koti, neminimi nei debatuose, nei nuosprendyje, nes buvo arba 
nežinomi, arba nutylėti iš pagarbos tada valdingos šeimos gal- 
vai. Šis naujas ir vis dar susidomėjimą keliantis leidinys papildo 
istoriją, visų pirma reiškiant viltį, kad būsimieji kompiliatoriai, 
neturėsiantys nieko nauja pasakyti savo amžininkams, leis vėl 
visiems laikams užmigti kape netikėto triukšmo pažadintai 
vargšei mirusiajai. 

Suasonas, 1866 metų rugsėjo 18 diena 


iler Kotrė miško šiaurrytiniame pakrašty, maždaug už 
dviejų kilometrų nuo Longpono pilies ir didingos abati- 
jos griuvėsių, guobų alėjos gale iškilusi Viler Elono pilaitė. 

Tai nedideli kuklūs rūmai, neturintys archeologinės reikš- 
mės, kuriuos mandagūs lankytojai pakrikštijo pilimi, tačiau jie 
patys į šį vardą nereiškia jokių pretenzijų. 

Pilį sudaro du fAlygeliai, nusitiesiantys ją vedančio kelio link 
ir susijungiantys su pagrindiniu statiniu, kurio flygeliai tik an- 
trame aukšte, o mansardas puošia nuostabus laikrodis. 

Ją supa vanduo, jau pusantro šimto metų bandantis, - ne- 
sėkmingai, - virsti sraunia upe; šiuos vandenis maitina kitapus 
kelio esantis tvenkinys, romantiškai apsuptas pelkių, nuostabių 
pievų, prašmatnių medžių guotų ir įvairiausių spalvų gėlynų. 

Štai tokioje žalumos, šviesos ir kvapų apsuptoje gūžtoje 1816 
metais gimė Mari Kapel. 

Nors ši pilis kukli, prieš pradėdami kalbėti apie jos gyvento- 
jus, privalome papasakoti jos istoriją. 

Kai pilis buvo paskelbta nacionaliniu turtu, 1794 metų pra- 
džioje ją nupirko iš Švedijos ištremtas grafas Ribingas. 

Įsivėlęs į Gustavo III nužudymą, kuris, kaip visiems žino- 
ma, buvo įvykdytas 1792 metais naktį iš kovo 15 į kovo 16 per 
kaukių pokylį Stokholmo operoje, jis per stebuklą išvengė An- 
karstriomo ešafoto. 

Skubame pastebėti, kad Ribingą į šį sąmokslą pastūmėjo vi- 
sai ne politiniai motyvai. Perkėlęs į Švedijos sosto aplinką Va- 
lua papročius, Gustavas III atsilygino vienam iš savo favoritų 
grafui Esenui atiduodamas jam į žmonas Ribingo pusseserę, 
kurią šis dievino. 

Tuomet, kai prieš jo laimę buvo rezgamos pinklės, grafas 
Ribingas buvo Prancūzijos karaliaus dvare, kur, globojant gar- 
siam favoritui grafui Fersenui, jį puikiai priėmė. Vieno draugo 
kaip į savo sužadėtinę, Ribingas išvyko iš Paryžiaus ir niekur nė 
minutei nesustojęs atvyko kaip tik laiku, kad iššauktų Eseną į 
dvikovą ir pervertų jį kardu. 

Žaizda atrodė mirtina, tačiau karalius nepanoro laužyti duo- 
to pažado ir įsakė sutuokti in extremis. 

Visi laukė grafo Eseno mirties, bet visų didžiai nuostabai ir 
grafo Ribingo nusivylimui, po trijų mėnesių šis pasveiko. 

Žinodamas, kad prieš karalių rezgamas sąmokslas, grafas 
Ribingas paprašė įtraukti ir jį. 

Jis buvo ištremtas, jo turtas konfiskuotas. Bet jam buvo tik 
dvidešimt metų, o jo motina dar gyva, jos turtai jam turėjo ati- 
tekti tik jai mirus, tad ši pavertė savo turtą trimis ar keturiais 
šimtais aukso frankų, kuriuos grafas Ribingas atsivežė lagami- 
ne į Prancūziją. 

1793 metais Prancūzijoje keturi šimtai aukso frankų buvo 
verti milijonų: už juos ponas Ribingas nusipirko tris ar keturias 
pilis ir penkias ar šešias abatijas. 

Tarp pilių buvo Briunua, kurią vėliau pardavė aktoriui Talma, 
ir Viler Elono pilis, kurią tuoj pat pardavė Mari Kapel seneliui 
ponui Kolarui de Monžuji - apie jį pakalbėsime vėliau. 

Dabar pasakysime, kodėl ponas Ribingas tuoj pat pardavė 
Viler Eloną ponui Kolarui; ši istorija gan įdomi, tad ją verta 
papasakoti. 

Grafas Ribingas visa įsigijo tiesiog pagal draugų ar savo no- 
taro rekomendacijas. Kaip ir apie visa kita, apie Viler Eloną jis 
visai nieko nežinojo, bet žmonės pasakojo, kad tai esanti tokia 
žavi vieta, jog jis nusprendė ją ne tik aplankyti, bet ir joje apsi- 
gyventi. 

Išvykęs iš Paryžiaus pašto karieta, sustojo Viler Kotrė tik pa- 
keisti arklių ir iškart leidosi į Viler Eloną. 

Deja, laikas buvo netinkamas, kad galėtų įvertinti visą šios 
vietos žavesį. Kaip minėjome, Viler Elono pilis buvo naciona- 
linė nuosavybė, tačiau Viler Elono bendruomenė atidavė pilį 
batsiuvių sąjungai, kuri siūdino kariuomenei batus. 

Nežinome, kuri iš keturiolikos tuo metu Prancūzijos turi- 
mų kariuomenių tai buvo, tačiau kaip ir visi, tikrai žinome, kad 
1793-1794 metais mūsų kareiviai daug ir skubiai žygiavo. 

Tad garbūs šventojo Krepeno mokiniai užėmė valdas, o ka- 
dangi buvo liepta paskubinti darbą, įkūrė dirbtuves svetainėse, 
prieangiuose, valgomuosiuose ir kituose kambariuose, tai yra 
visoje pilyje, ir kad lengviau susisiektų, pragręžė skyles lubose. 
Kiekviename pilies kambaryje, lyg Mamertino kalėjime, buvo 
po skylę. Bendraudami darbininkai šaukdavo pro langelį, ne- 
pasitraukdami iš darbo vietos, bet prireikus ką nors aplankyti 
ar apžiūrėti, užlipti iš apačios į viršų ar nulipti iš viršaus į apa- 
čią, negaišdami laiko laiptų posūkiuose naudodavosi prie angų 
pritvirtintomis kopėčiomis. 

Suprantama, kad tokie gyventojai gerokai pakenkė grafo Ri- 
bingo ką tik įsigytos pilies išvaizdai, žiauriai nesiderinusiai su 
tuo, ką šis tikėjosi pamatyti; riktelėjęs vežikui, kad neiškinkytų 
arklių, nepanorėjęs nei aplankyti sodų, kurie, kaip jam tvirti- 


no, itin žavūs, nei apžiūrėti griovių bei tvenkinio, kur, kaip jam 

sakė, pilna žuvų, išgąsdintas vaizdo ir ypač - sklindančio tvai- 
ko, jis išskubėjo atgal į Paryžių. 

Grafas Ribingas, kurį turėjau garbės pažinoti ir kuris dvide- 
šimt metų mane laikė savo sūnum, buvo didis filosofas ir itin 
nuostabaus proto žmogus; jis filosofiškai susitaikė su savo ne- 
laime, o praėjus kelioms dienoms po šio trumpo pasirodymo 
Enos departamente, su jam būdingu sąmojumi apie tai papasa- 
kojo ponui Kolarui, kuris tuo metu buvo susijęs su kariuome- 
nių aprūpinimu ir, galimas daiktas, pats buvo suinteresuotas 
batų gamyba Viler Elone; daugiau nei kilmingas tremtinys ge- 
bąs vertinti materialius dalykus, ponas Kolaras pasiūlė perpirk- 
ti jo įsigytą pilį. Ponas Ribingas sutiko ir nuo tos akimirkos 
Viler Elonas tapo pono Kolaro nuosavybe. 

Kaip sakėme, laimei, be Viler Elono, grafas Ribingas dar tu- 
rėjo tris ar keturias pilis, kuriose galėjo apsigyventi. 

Jis pasirinko Briunua pilį, kurią apie 1805 ar 1806 metus iš 
jo nupirko Talma. Ją pardavęs, jis įsikūrė Kensi pilyje, kurioje 
gyveno per visą Napoleono viešpatavimą. 

Tačiau nepamirškime, kad 1819 metais grafas Ribingas vėl 
atsidūrė Viler Elone, bet ne kaip savininkas, o kaip bėglys. 

Su viena seniausių ir kilmingiausių Švedijoje Ribingų šeima 
siejama jaudinanti legenda. Esame įsitikinę, jog skaitytojams ji 
bus įdomi. 

Būtent vienas iš Ribingų 1520 metais sukilo prieš tironą 
Kristierną“, kuris nukirsdino galvas jo dviem vaikams - dvyli- 
kos ir trejų metų. 

"Kai budelis nukirto galvą vyresniajam ir griebėsi tą patį pa- 
daryti jaunesniajam, vargšas mažylis jam tyliu balseliu ištarė: 

— Prašau, neišpurvink man apykaklės, kaip ką tik padarei 
mano broliui Akseliui, nes barsis mamytė. 


* Arba Kristianas II, Danijos, Norvegijos ir Švedijos karalius, 1521 m. nuverstas 
Gustavo Vazos. 

Budelis taip pat buvo tėvas, jo dviem sūnums buvo tiek pat 
metų kaip šioms aukoms. Sutrikęs jis metė kruviną kardą ir 
pabėgo. 


Kristierno pasiųsti kareiviai jį pasivijo ir nužudė. 


ari Kapel savo memuaruose rašo: 

„Mano senelė buvo anglo pulkininko Kemptono duktė. 
Kai buvo devynerių metų ir dar nešiojo gedulą po tėvo mirties, 
Dievas pasiėmė jos motiną.“ [p. 6) 

Nė vienas šios genealogijos žodis nėra teisingas; tuo metu, 
kai iki gyvos galvos kalėti pasmerkta Mari Kapel atliko bausmę 
Tiulio kalėjime, savo aukštą kilmę ypač reikėjo slėpti.* 

Ji buvo kilusi iš kunigaikščių giminės. 

Pilypo Egalitė vaikų guvernantei poniai de Žanlis, kurios 
vyras Sijeri de Žanlisas buvo šio favoritas, teko Orleano ku- 
nigaikštienės garbės damos vieta. Ji buvo jauna, graži ir mei- 
li; Orleano kunigaikštis, tuomet dar ne revoliucionierius, kaip 
pats pasivadino, - istorija šios dėmės neištrynė, - ją įsimylėjo, 
pavertė savo meiluže ir sugyveno su ja kūdikį, kurio gimimas 
buvo nuslėptas: ponia de Žanlis išvyko į Angliją, kur pagimdė 
dukrelę Erminą. 


* Knygos Mano memuarai XXII skyriuje Diuma trumpai išdėstė ponios Kolar 
gimimo aplinkybes ir tai, kaip ponią de Valans išgelbėjo ją įsimylėjęs revo- 
liucionierius. 

Grįžusi ponia de Žanlis vėl užėmė savo postą Jo karališkosios 
didenybės namuose, palikdama rūpintis vaiku svetimšaliams, 
tačiau nusprendusi vėliau ne tik parsivežti Erminą į Prancūziją, 
bet ir auginti ją savo ir Orleano kunigaikščio priežiūroje. 
“Štai kaip šis ketinimas buvo įvykdytas. 

Kai Luji Pilypo seseriai Adelaidei sukako septyneri ar aštuo- 
neri, tam, kad ši greičiau išmoktų anglų kalbos, Orleano ku- 
nigaikštis pasiūlė savo Žmonai pakviesti iš Londono mergaitę, 
kuri su ja Žaistų ir be pastangų bei vargo išmokytų kalbėti an- 
gliškai. 

Orleano kunigaikštienė, šventa moteris, gyvenusi vieninte- 
liu noru įtikti savo vyrui ir, beje, nieko nežinojusi apie kuni- 
gaikščio ir jo meilužės ketinimą, su džiaugsmu sutiko. 

Ponia de Žanlis buvo pasiųsta į Angliją ieškoti mokytojėlės, 
kurią rado be vargo ir parvežė į Prancūziją. 

Ermina buvo įkurdinta Karališkuosiuose rūmuose, kur gy- 
veno kone kaip lygi su kunigaikščio vaikais. 

Gal kaip tik todėl, kad buvo nesantuokinis vaikas, kunigaikš- 
tis ją mylėjo labiau už savo teisėtus vaikus. 

Prasidėjus revoliucijai, Erminai buvo trylika ar keturio- 
lika metų. Visi žino, kaip buvo suimtas Pilypas Egalitė, kaip 
su Diumuriezu emigravo Valmi bei Žemapo laurų dar puo- 
šiamas Šartro kunigaikštis ir kaip su poniomis de Božolė bei 
de A -0NPABSj emigravo Adelaidė. Mažoji E Ermina, į kurią s1E 
globstį pas ponios de Žanlis dukterį, tai yra pas savo seserį 
ponią de Valans. 

Kaipgi ponas de Valansas vedė panelę Pulcheriją de Žanlis? 

Remdamiesi prisiminimais galime papasakoti šią gana įdo- 
mią šeimos istoriją. 

Pilypo Egalitė tėvas Luji Pilypas Gilsinielis mieliausiai gy- 
vendavo Viler Kotrė pilyje. Likęs našlys po pirmos santuokos 
su garsiąja Luiza Henriete de Burbon Konti, kurios meilės nuo- 

tykiai kėlė pasipiktinimą net Liudviko XV dvare*, 1775 metų 
balandžio 24-ąją jis antrąkart vedė Šarlotę Žaną Bero de la Hė 
de Riju, markizę de Monteson, kuriai šovė į galvą keista mintis 
tapti Orleano kunigaikščio moterimi tik po vestuvių. Tad jos 
noras buvo išpildytas. 

Ponia de Monteson buvo labai graži, o turint omenyje sąly- 
gas, kokias iškėlė prieš atsiduodama, nėra reikalo pridurti, kad 
ir labai išmintinga. 

Bet kad ir kokia išmintinga, negalėjo sutrukdyti, kad ją įsi- 
mylėtų. 

Ši nelaimė ištiko generolą de Valansą, kuris tuo metu buvo 
pulkininkas. 

Kaip pirmasis kunigaikščio ginklanešys, jis galėjo matyti 
ponią de Monteson bet kokiu dienos metu. Vieną dieną, kai ji 
pasirodė dar gražesnė nei visada, jis nesutramdė aistros, puolė 
jai prie kojų ir pasakė: „Aš jus myliu.“ 

Kaip tik tuo metu įžengė Orleano kunigaikštis ir it įbestas 
sustojo ant slenksčio; bet markizė de Monteson buvo tikra 
dama, tad nesutriko. Ji suprato, kad kunigaikštis galėjo matyti, 
tačiau negalėjo girdėti. Tad šypsodamasi kreipėsi į savo vyrą: 

— Ak, brangus kunigaikšti, - tarė ji, - padėkite man atsikra- 
tyti de Valanso. Jis dievina Pulcheriją ir žūtbūt nori ją vesti. 

Pulcherija buvo jaunesnioji ponios Žanlis duktė, vyresnioji, 
vardu Karolina, ištekėjo už pono Lavestino. 

Netikėtai užklupta, ponia de Monteson paminėjo Pulcheri- 
ją, laimei, buvusią visais atžvilgiais žavinga. 

"Išvydęs poną de Valansą klūpantį prie savo žmonos, kuni- 
gaikštis ne juokais išsigando. Ponas de Valansas buvo vienas 


* Ji „atsidavė skandalingiausiems nuotykiams, ieškodama malonumų visur - 
net savo vežėjo Lefranko glėbyje; įgyvendino svajones, kurias Juvenalio satyra, 
regis, priskyrė Klaudijaus žmonai, ši naujųjų laikų Liziska buvo kaltinama ne 
kartą reikalavusi iš pirmų sutiktų Karališkųjų rūmų soduose neįvardijamų 
malonumų, kurie ją it antikos Mesaliną nuvargindavo, bet nepasotindavo“. 
A. Dumas, Louis XVI et la rėvolution, chapitre II. 

gražiausių ir elegantiškiausių jo karininkų, tad geriausia būtų 
jį apvesdinti, kaip prašo, o kadangi Pulcherija buvo neturtinga, 
jis davė jaunavedžiams šešis šimtus tūkstančių frankų. Bet re- 
voliucija nepasigailėjo nei Karališkųjų rūmų, nei rūmų de Beri 
gatvėje. Ponas de Valansas, aišku, stojo Orleano kunigaikščio 
pusėn; po mūšio ties Nervinde*, kuriame parodė nepaprastą 
drąsą ir buvo sunkiai sužeistas į galvą, turėjo su Diumuriezu 
palikti Prancūziją. Konventas jį paskelbė už įstatymo ribų. 

Tuo tarpu ponia de Valans buvo suimta. 

Ermina liko ponios de Valans rūmuose su panele Felisi de 
Valans, kuri ištekėjo už pono de Selio, ir panele Rozamonda de 
Valans, kuri ištekėjo už generolo, vėliau maršalo, Žeraro. 

Vargšams vaikams, jau beveik našlaičiams po ponios de Va- 
lans arešto, grėsė pavojus tikrai tapti tokiais, jei ši mirtų, bet 
stebuklas ją išgelbėjo. 

Ją pamilo Nev-de-Matiuren gatvėje gyvenęs račius Garnjė - 
tais lygybės laikais kartais nutikdavo tokio pobūdžio socialinių 
nukrypimų. Garnjė buvo tarybos narys, rizikuodamas savo pa- 
ties gyvybe, jis du kartus sudegino areštinės direktoriaus revo- 
liuciniam tribunolui atsiųstą pranešimą, kuriame ponia Valans 
buvo minima kaip pati kilmingiausia kalėjimo kalinė. 

Šis pasišventimas išsaugojo ponios de Valans gyvybę iki pat 
termidoro 9 dienos. 

Po perversmo šis garbingas žmogus atsidūrė labai keblioje 
padėtyje. Ką jam daryti? Slėpti savo veiksmus? Ar jais girtis? Jis 
prisiminė pas ponią de Valans matęs poną de Taleiraną, apie 
kurį buvo girdėjęs gerus atsiliepimus. 

Taigi nuėjo pas poną de Taleiraną ir viską jam papasakojo. 

Ponas de Taleiranas išsikvietė ponią de Valans, kurią jam be 
vargo atvesdino, nes prieš ją nebuvo iškelta jokių kaltinimų. 
Papasakojo jai, kokiomis ypatingomis aplinkybėmis ji buvo iš- 


* Nervindė, arba Nervinden, - vieta, ties kuria, traukdamasis iš Belgijos, 1793 m. 
kovo 18 d. Diumuriezas pralaimėjo mūšį su Saksonijos princo austrų kariais. 

gelbėta, ir kaip grožis, paprastai kitoms duodamas vien malo- 
niam gyvenimui, jai išgelbėjo gyvybę. 

Bet ši šaunaus račiaus meilė, - jis manė neturįs slėpti nuo 
pono de Taleirano, kad būtent tai buvo jo veiksmų dingstis, — 
komplikavo padėtį. 

Pakviestas ponios de Valans, kuri: norėjo jam padėkoti už 
nuopelnus, jis atskleidė savo pasišventimo egoistinę priežastį; 
šis narsus vyras buvo labai turtingas ir nemanė neturįs jokių 
privalumų, tad tikėjosi, kad ponia de Valans pasinaudos tuomet 
įsigaliojusiu skyrybų įstatymu ir sutiks tapti ponia Garnjė. 

Bet šįkart jis klydo. Ponia de Valans kiek galima mandagiau 
jam paaiškino, kad, nepaisant jos vyro tremties, esanti prie jo 
labai prisirišusi ir kad niekas pasaulyje neprivers jos nutrauk- 
ti ryšį, kurį jos tikėjimas, negana to - jos širdis, laiko šventu; 
bet užtat buvo sutarta, kad kasmet per ponios Valans išėjimo iš 
kalėjimo metinių dieną ji rengsianti šventinę vakarienę, kuriai 
pirmininkausiąs tėtušis Garnjė, o jai pasibaigus, dėkodama už 
tai, kas brangiausia šiame gyvenime, jį pabučiuosianti pirma 
ponia Valans, o paskui jos žavios dukrelės, kaip nusipelno būt 
pabučiuotas išgelbėtojas. 

Vėl laiminga šiuose namuose, Ermina liko vienintelė 
našlaitė. 

Kartą ponas Taleiranas sutiko Karališkuosiuose rūmuose 
vieną draugą, gana turtingą kaimo bajorą, turintį tūkstantį du 
šimtus ar pusantro tūkstančio arpanų* žemės ir neseniai iš gra- 
fo Ribingo nusipirkusį pilaitę Viler Kotrė apylinkėse. 

Šis bajoras buvo ponas Kolaras de Monžuji. Tomis die- 
nomis ponas de Taleiranas buvo filantropiškai nusiteikęs: su 
draugu apsuko du ratus po arkadomis, o eidamas trečią kartą, 
kiek pagalvojęs pasakė: 

- Klausyk, Kolarai, turėtum padaryti gerą darbą. 


* Senovinis žemės matas Prancūzijoje (apie 42,21 aro). (Red. past.) 

Ponas Kolaras nustebęs sustojo. 

— Ne visada tai būna nelaimė, - tęsė ponas de Taleiranas, - 
turėtumei vesti. 

- Ir kaip, po galais, vesdamas padaryčiau gerą darbą? 

— Nes kerinčio grožio, meili, išauklėta mergina yra našlai- 
tė ir beturtė. Pridursiu, kad tikrai padaręs gerą darbą galbūt 
dar išloši. 

— Kaip“ 

„— Matai, ši beturtė našlaitė yra Orleano kunigaikščio Pilypo 
Egalitė ir ponios de Žanlis nesantuokinė duktė, tad jei grįžtų 
Burbonai... Ak, brangus Dieve, juk visa yra įmanoma! O jei 
Burbonai grįžtų, taptum pirmojo grynakraujo princo svainiu. 

— Svainiu iš kairės. | 

- Toje pusėje širdis; ponia de Stal tave vadina pačiu dvasin- 
giausiu iš savo kvailelių, tad įrodyk, jog ji teisi - padaryk dva- 
singą darbą, kuris atrodys it kvailystė. 

— O kuo ji vardu, ta tavo našlaitė, nes vardai mane labai 
veikia. 

— Ji bevardė, nes yra našlaitė. 

— Na, štai ponas Oteno vyskupas: pamiršęs, kad buvo įšven- 
tintas, pamiršo ir tai, kad buvo pakrikštytas. Aš tavęs klausiu 
jos krikšto vardo. 

— Jos vardas Ermina, šis vardas niekam geriau nederėjo. 

— Tai mane įtikino. Kur ji? 

— Pas ponią de Valans. 

— Pristatyk mane poniai de Valans. 

— Kada norėtum? 

— Tuojau pat, tokiam darbui nėra ko gaišti, dar kas nors ki- 
tas jį padarys vietoj manęs. 

Draugai sutarė tą atlikti rytoj. | 

Ponas Kolaras buvo pristatytas kaip Taleiranų, Monronų, 
Kolo, Uvrarų, tai yra visų to meto dvasingų žmonių drau- 
gas, jau nekalbant apie jį patį, kurį, kaip ponas de Taleiranas 

ką tik minėjo, ponia de Stal pavadino pačiu dvasingiausiu iš 
savo kvailelių. Jis buvo gražus jaunas vaikinas, turėjo dvylika 
ar penkiolika tūkstančių livrų rentos, kurią ponas de Taleira- 
nas patrigubinti ar net paketurgubinti pažadėjo sėkmingomis 
spekuliacijomis. Poniai de Valans jis patiko ir negali sakyti, kad 
nepatiko mažylei Erminai, kuri III metų šeštą papildomą die- 
ną* tapo ponia Kolar de Monžuji, - beje, niekada negirdėjau, 
kad ponas Kolaras būtų vadinamas šia antra pavarde. 

Būtent šiai mažylei Erminai, vienai švelniausių mano kada 
nors matytų būtybių, ištekėjusiai už pono Kolaro de Monžuji, 
buvo lemta tapti Mari Kapel senele. 

Taigi Mari Kapel senelė buvo visai ne, kaip rašo kalinė savo 
memuarų antro skyriaus pradžioje, anglų pulkininko Kempto- 
no, bet Pilypo Egalitė duktė, ir jos motina nemirė, kai jai buvo 
devyneri, nes jos motina buvo ponia de Žanlis, kuri mirė tik 
1831 metais, sulaukusi aštuoniasdešimt penkerių.** 

Šis patikslinimas padės suprasti triukšmą, kokį Mari Kapel 
procesas sukėlė visuose politiniuose ir aukštuomenės sluoks- 
niuose. 


* 1795 m. rugsėjo 20 d. Romėniškais skaičiais nurodomi Respublikos metai. 
** Nors Diuma rašo, kad ponia de Žanlis mirė 1831 m., tai įvyko 1830 m. 
gruodžio 31 d. 


onas Kolaras, Gaskonės kadetas, vienas iš dešimties brolių, 
p atvyko į Paryžių ieškodamas laimės; jau minėjome, kokia 
buvo jo padėtis, atliekant garbingą darbą susituokiant; ponas 
de Taleiranas išlaikė poniai de Valans duotą žodį: jo dėka drau- 
go turtas, įgijęs tvirtą pagrindą aprūpinant Respubliką, patrigu- 
bėjo aprūpinant Direktoriją. 

Respublika ir Direktorija tiekėjus padarė turtuoliais, bet ge- 
nerolus pavertė skurdžiais. Mano tėvas, kuris mirė nuskurdęs, 
prieš mirtį savo dviejų vaikų globėju paskyrė savo draugą Ko- 
larą, praturtėjusį tuomet, kai jis prarado turtą. 

Tais pat metais, kai mirė mano tėvas, ponas Kolaras pasi- 
kvietė mane su motina keliems mėnesiams į Viler Eloną. 

Pirmieji šių mielų namų prisiminimai susiję su baisaus siau- 
bo išgyvenimu. Nežinau, kur visi išėjo, likau vienas svetainėje 
ir, išsitiesęs ant kilimo, žvakės šviesoje varčiau nuostabų ilius- 
truotą Lafonteno Pasakėčių leidinį. 

Staiga išgirstu skambutį prie vartų. Po penkių minučių prie- 
šais priebutį sustoja karieta. Iš jos veržiasi vis artėjantys šaižūs 
riksmai ir pro triukšmingai atsivėrusias svetainės duris įlekia 

sena moteris: juodais rūbais, veide jaudulys, nei kepurės, nei 
skrybėlės, ant pečių išsidraikę žili plaukai, o ji vis šaukia kažką 
neaiškaus, plakdama rankomis orą. Buvau girdėjęs istorijų apie 
raganas, tad palaikiau atėjūnę viena šių istorijų veikėja. Pali- 
kau Lafonteną, žvakę, puoliau į laiptinę, galvotrūkčiais užlėkiau 
laiptais į savo kambarį ir su visais drabužiais palindau po ant- 
klode, kur už valandos mane rado mama, išieškojusi po visus 
kampus ir nė neįtarusi, kad būsiu pasislėpęs kaip tik ten, kur 
vakarais taip nenorėdavau atsigulti. 


Rytojaus dieną sužinojau, kad mane taip baisiai išgąsdinusi 
ragana buvo ne kas kitas, o garbioji markizė de Žanlis, man tokį 
malonumą teikusios knygos Pilies vakaronės* autorė. 

Septintą valandą vakaro atvykusi į Viler Kotrė, nepaisant 
tamsios rudens nakties, ji panoro važiuoti per mišką. Bet pasi- 
tikėdama tik savo vežėju, kuris blogai pažinojo kelią, pasisamdė 
karietą su arkliais ir liepė jam važnyčioti. Vežėjas paklydo; nuo 
šakų vėjo draskomi ir sūkuriais nešami lapai, pelėdų ūkavimai, 
apuokų šūksmai įvarė poniai de Žanlis beprotišką paniką, nuo 
kurios ji neatitoko net kitą dieną, nors man papasakojo tik pusę 
to, ką patyrė. 

Kolarų šeimą, apie kurią šis pirmas apsilankymas man ne- 
paliko jokių prisiminimų, tuo metu sudarė dvidešimt aštuone- 
rių metų ponia Kolar, - mano motina man dažnai kartodavo, 
kad savo spindinčiu grožiu ji galėjo varžytis su didžiausiomis 
to meto gražuolėmis: poniomis Mešen, Diulolua, Taljen ir de 
Valans, - trys dukrelės ir berniukas. 

Tai buvo Karolina, Ermina ir Luiza. Berniukas buvo vardu Mo- 
risas. Tai buvo vienas jo krikštatėvio pono de Taleirano vardų. 


* Les Veillėes du chūteau, ou Cours de morale a Vusage des enfants, par Vauteur 
d'Adėle et Thėodore. Paris, M. Lambert X F. J. Baudoin,1782. „Ši knyga ski- 
riama tik dešimties, vienuolikos ar dvylikos metų vaikams“, - rašoma ponios 
de Žanlis pratarmėje (p. 12). 

Šis krikštatėvis į krikštamotes parinko Bonaparto seserį, 
tuomet dar tik gražiąją ponią Leklerk, vėliau tapusią princese 
Borgėze ir apsigyvenusią Mongobero pilyje Viler Elono kaimy- 
nystėje. 

Žinoma koketė ponia Leklerk kėlė gilų ponios de Taleiran 
pavydą. 

Net tą rytą, kai vyko krikštas, šis pavydas tapo keisto nusi- 
vylimo priežastimi. Ponas de Taleiranas davė savo intendantui 
daiktų, kuriuos ketino padovanoti kūmai, sąrašą; galėjai būti 
tikras tų dovanų skoningumu ir prabangumu, nes jas parinko 
ir surašė ponia Kolar. 

Tai buvo pirmų šio žanro menininkų pagamintos dirbtinės 
gėlės, šimtai uolekčių įvairiaspalvių kaspinų, tuzinai porų pirš- 
tinių, pagal Pelenės pėdos dydį išmatuotų kurpaičių, Veneros 
liemenį atitinkančių juostų, galiausiai visokiausių brangiai kai- 
nuojančių prašmatnių ir madingų niekučių. 

Visi susirinkusieji svetainėje nekantriai laukė pintinės su 
dovanomis; kai šią atgabeno, visi puolė prie jos, o ponas de 
Taleiranas, įsitikinęs, kokį efektą sukels, išsitiesė visu ūgiu su 
pasitenkinimo šypsena veide. Pintinę atidaro ir visi išvysta... 
išblukusius kaspinus, popierines gėles, kordebaleto šokėjų 
juostas, o vietoj 34 dydžio kurpaičių krikštamotei ir jos 61/4 
dydžio pirštinaičių - pašos šlepetes ir fechtavimo mokytojo 
pirštines. 

Ponia de Taleiran pasiėmė kaspinus, gėles, juostas, piršti- 
naites ir kurpaites ir pakeitė tuo, ką galėjo rasti blogiausio pas 
Tamplio perpardavėjus. 

Iš savo pirmojo lankymosi nieko nepamenu apie šį gražių 
vaikų ketvertą; Karolinai tuomet turėjo būti vienuolika, Ermi- 
nai - aštuoneri, Luizai - treji, o Morisui - penkeri metai. 

Neką daugiau pamenu apie poną ir ponią Kolarus. 

Šie visi vaizdiniai kilo ir kaupėsi mano atminty tik nuo 1811 
metų. 

O tai jau visai kas kita. Karolinai, būsimai poniai baronienei 
Kapel, šešiolika; nors žavi ir grakšti, ji ne tokia graži kaip kitos 
dvi seserys, bet turi daug galimybių tapti gražuole. 

Erminai, būsimai poniai baronienei de Martans, trylika. Tai 
amžius, kai mergaitė virsta mergina, kai pumpurui trūksta vos 
vieno ar dviejų pavasarių, kad išsiskleistų Žiedas; tai pati sub- 
tiliausia, švelniausia būtybė, kokią gali įsivaizduoti, išpildanti 
visa, ką žada ir ko nežada. 

Luizai, būsimai poniai baronienei Gara, aštuoneri. Tai pats 
žaviausias vaikas iš visų mano matytų, nerandu gamtoje nieko, 
su kuo galėčiau palyginti įspūdį ją išvydus; banalu lyginti ją su 
angelu, gal tik rasa pasipuošęs rožės pumpuras būtų tiksliausias 
to grožio atitikmuo. 

Tačiau bet kokius grakštumo, elegantiškumo, aristokratiško 
grožio epitetus pranoko ponia Kolar, tuomet maždaug trisde- 
šimt dvejų trisdešimt trejų metų - dar šiandien, po penkiasde- 
šimt penkerių metų, ji iškyla prieš mano akis balta nuo kojų iki 
galvos, apsisiautusi plačia raudono kašmyro skraiste. 

Šiandien mažai kas pamena šią gražią, it princesė didingą 
pilies šeimininkę, bet daugelis skaitysiančių šias eilutes prisi- 
mins grakščiąją baronienę de Martans, tiek pat Žžavią ir dvasin- 
gą, kiek jos vyras buvo pasipūtęs ir nuobodus; ji mirė vos prieš 
kelerius metus ir kaip tik ji paveldėjo didumą savo motinos 
fizinių ir moralinių bruožų. 

Bet daug kas prisimins gražiąją ponią Gara, trisdešimt metų 
karaliavusią Banko svetainėse; dar šiandien žmonės prisimena 
ją pasitraukusią į Vobiueną, su našlės apdarais — nors jai šešias- 
dešimt dveji, ji išsaugojo pavardę, kuria vadinosi prieš dvide- 
šimt metų ir kuria vadinsis iki gyvenimo pabaigos. 

Iš šių trijų gražių mano jaunystės draugužių dvi jau mirusios, 
liko viena; per keturiasdešimt metų mačiau ją dukart su dvide- 
šimties metų pertrauka: skirtingi, o kartais priešingi vėjai blaško 
po pasaulį iš to paties namų židinio iškeliavusias būtybes. 

Dabar, kai rašau šias eilutes, esu vos už pusės mylios nuo jos, 
bet abu tikriausiai mirsime viens kito daugiau nepamatę. 

Mane persmelkia medžioklės prisiminimai. 

Tai aš nušoviau stirniną, kuris buvo valgomas per jos vestuves. 

Mažai pažinojau Morisą, būsimą Viler Elono savininką, - 
kai ten nuvažiuodavau, jis kone visada būdavo kolegijoje, - jis 
gyveno dievinamas savo paties dievinamos moters. 

O ponas Kolaras buvo pats gyviausias ir linksmiausias iš 
mano pažinotų žmonių, troškęs tik dviejų dalykų: turėti savo 
mokykloje pačias gražiausias departamento mergaites, o savo 
avidėse - pačius geriausius visoje Prancūzijoje merinosus. Nors 
tuo metu merinosai buvo labai brangūs, nemanau, kad būtent 
dėl šių kuklių keturkojų jo turtas patyrė didžiausią žalą. 

Viler Elone jis jautėsi laimingas ir niekada nepanoro daly- 
vauti mūsų karštuose 1815-1830 metų ginčuose. Visa, ką jis 
laimėjo grįžus Burbonams ir dėl savo giminystės su Orleano 
kunigaikščiu, buvo garbės kryžius, kurį pelnė tobulindamas 
avių veislę, arba tiksliau, už avimaniją“, kaip tai vadino stiliaus 
vaizdingumu mane pranokstanti Mari Kapel. [p. 7] 

Beje, Luji Pilypas, nors ir princas, palaikė labai gerus šei- 
myninius santykius: teko matyti, kad į nesantuokinius Pilypo 
Egalitė vaikus - abatus Sen Farą ir Sen Albeną - žiūrėjo kaip 
į savo teisėtus brolius ir net neturėjo minties slėpti giminystės 
su ponu Kolaru, kurį kaip brolis aplankė ruošdamasis parduoti 
patriarchalinius Viler Kotrė miškus. 

Savo memuaruose Mari Kapel trumpai užsimena apie avi- 
des ir piemenaites: 

„Visi ūkiniai pastatai, - rašo ji, - buvo paversti avidėmis, o 
laukai - ganyklomis. Vytinė tapo šio naujojo aukso amžiaus 
skeptru: avys buvo nuostabios, bet žavios piemenaitės vertė jas 
pamiršti.“ [p. 7-8) 


* Pranc. moutonomante. 

Ir dar priduria: 

„Mano senelė, nemėgusi nei avių, nei piemenaičių, kvies- 
davosi kaimynus ir draugus, augino vaikus, pavasarį apgailes- 
taudavo, jog negyvena Paryžiuje, o rudenį puoselėdavo viltį. Ji 
anksti ištekino savo tris dukteris.“ [p. 8) 

Pirma, žinoma, ištekėjo vyriausioji Karolina. 1815 metų 
gruodį ji susituokė su artilerijos kapitonu ponu Kapeliu. 

Ermina 1817 metais susituokė su baronu Martansu. 

O Luiza, kuri, pasak vaizdingo Mari Kapel posakio, „paliko 
savo lėles, kad žaistų ponią“ [p. 7), 1815 metais, būdama pen- 
kiolikos, ištekėjo už barono Gara. 

Šias tris santuokas jau minėjome, bet be datų. 

Tokiame pasakojime kaip šis, datos yra svarbios. 


N 1 ari Kapel gimė 1816 metais. 
Keista gamtos klaida: nuostabioje gaivumo, jaunystės ir 


grožio puokštėje ji buvo tamsi dėmė. 

Nes nebuvo graži. 

Vėliau nupiešime jos portretą ir pabandysime nusakyti, ko- 
kia ji buvo. 

Beje, štai ką sako ji pati: 

„Pirmagimis vaikas, dviejų kartų atstovų džiaugsmas bei pa- 
sididžiavimas, turėjo būti gražus kaip angelas! Deja, atkeliavau į 
šį pasaulį gan bjauri ir nuvyliau visus motinos lūkesčius! Pačios 
gražiausios kepuraitės ir patys koketiškiausi apdarai negalėjo 
manęs pagražinti, o gerieji draugai, kuriems mane rodydavo, 
privalėjo aukoti tiesą mandagumo vardan, kad mane dievintų 
kaip mano šeima, kuriai mano pageltusi oda atrodė graži, o lie- 
sumas - elegantiškas.“ [p. 3] 

Nemačiau naujagimės Mari Kapel, tad negaliu pasakyti, ar 
tuomet ji buvo bjauri, ar graži - išvydau ją jau trejų metukų. 

Tai įvyko 1819 metais per šventę žavingame Korsi kaime, 
palei kurio tvenkinius šiandien vingiuoja geležinkelis. 

Tada man buvo septyniolika. 

Dėl nežinia kokio menko meilės kivirčo su gražia šviesia- 
plauke vardu Aglaja*, kurios žydros akys atitiko jos vardą, ieš- 
kojau vienatvės, kuri, kai tau septyniolika, - kad ir ką apie tai 
sakytų Alfredas de Miusė, - nevilki juodai. Atvirkščiai, mano 
vienatvė buvo žalia, spindinti, ėjau nuostabiu smėlėtu taku - 
man iš dešinės kilo žydinčių gudobelių gyvatvorė, o iš kairės — 
aukšta pieva, veja, nusėta aukso pumpurais ir saulutėmis. Gu- 
dobelės skleidė gaivų kvapą, jų tankioje lapijoje šokinėjo čiul- 
bėjo devynbalsės ir virpino žiedus. Tądien šviesą, regis, skleidė 
trys spinduliai: saulė, pavasaris ir jaunystė. 

Staiga ties tako posūkiu kone veidas į veidą susidūriau su 
trimis žmonėmis, apgaubtais šios gausiai tviskančios švelnios 
ir jaunatviškos šviesos. 

Tai buvo moteris, vaikas ir jaunuolis. 

Moteris buvo draugė, spėjau, kad vaikas - jos dukrelė, bet 
jaunuolis man buvo nepažįstamas. 

Prisiartinau prie šio būrelio, kuris, beje, buvo visai šalia, 
dariau tai nevikriai kaip jaunuolis, susitikęs moterimi ir mo- 
tina tapusią merginą, su kuria kartu augo, buvo kaip brolis ir 
tujino. 

Ponios baronienės Kapel nebuvau matęs nuo to laiko, kai 
vadinau ją tiesiog Karolina. 

Šypsodamasis pasisveikinau, ji stabtelėjo, laukiau, kol mane 
užkalbins. 

— Ak, tai jūs Aleksandras, - pasakė ji man. - Kaip seniai ne- 
simatėme, kaip malonu jus vėl pamatyti! Tapote toks didis, kad 
nebedrįstu jūsų tujinti. 

- Gaila, - atsakiau jai, - nes tai įsakymas kreiptis į jus dau- 
giskaita, bet guodžia tai, kad pavadinote mane Aleksandru, o tai 
reiškia, kad man leidžiama jus vadinti Karolina, o ne kilmingos 


* Aglaja Viktuar Teljė, žr. Vardyną. 

baronienes pavarde. Ar tai jūsų mažoji Mari, kurią laikote už 
rankutės? 

— Taip. Tik nesakykite, kad ji graži, nes mane įskaudinsite. 

Pažvelgiau į vaiką, kuris, regis, viską suprato, kandžiojo lū- 
putes, sukryžiavo kojytes ir nukreipė į mane juodų akių žvilgs- 
nį, kuris atrodė už ją dvigubai vyresnio žmogaus. 

Šio vaiko elgesys buvo gražus. 

— Ar pabučiuosi mane, Mari? - paklausiau jos. 

— Ne, niekas nebučiuoja negražių vaikų. 

— Tada, Mari, leisk man tave pabučiuoti jei ne už gražumą, 
tai bent jau už protą. 

Paėmiau ją ant rankų, ji tikrai nebuvo graži, bet niekada ne- 
buvau matęs ketverių metų vaiko išraiškingesniu veidu. 

Ji buvo liesa ir tamsaus gymio, mažomis, bet liepsningomis 
akimis. 

— Na, o man, Mari, - ją bučiuodamas pasakiau, - atrodote 
žavi, ir jei būdama dvylikos ar keturiolikos norėsite už manęs te- 
kėti, prisiminkite, kad buvau pirmas, kuris paprašė jūsų rankos. 

— Jūs per didelis, kad mane vestumėte. 

— Kodėl gi? Man septyniolika, o jums ketveri. 

— Treji su puse. 

— Tebūnie treji su puse, vadinasi, tarp mūsų tik trylikos 
metų skirtymas; bet esate laisva atsisakyti, nors kartoju savo 
prašymą. 

— Eime, mamyte, jis iš manęs tyčiojasi. 

— Palauk, pristatysiu tavo draugą Adolfą Aleksandrui, jei 
jis ir netaps tavo vyru, tai draugas tikrai galės būti, tuo esu 
įsitikinusi. 

Pasveikinau jaunuolį, į kurio parankę buvo įsikibusi. 

— Vikontas Adolfas de Levenas, - tarė ji. . 

Paskui Adolfui pristatė mane: 

- Aleksandras Diuma, generolo Diuma sūnus ir mano tėvo 
auklėtinis, kone mūsų šeimos narys. 

— Turėtumėte sakyti, Karolina, kad jau treji metai, kai esu 
tikras jūsų šeimos narys. 

Jaunuolis mane savo ruožtu irgi pasveikino. 

— Netrukus judu atsidursite šventėje, - pasakė Karolina 
linktelėdama galva į Adolfą, - manęs atsikratę, galėsite geriau 
vienas kitą pažinti. 

— Ponia baroniene, - galantiškai atsakė jaunasis vikontas, - 
verčiate brangiai sumokėti už draugystę su ponu. 

- Jie auga, - pasakė juokdamasi baronienė Kapel, - jie auga, 
o aš tuoj būsiu sena moteris. 

Pasiteiravau apie Erminą ir Luizą. Ermina buvo Berlyne, 
Luiza Paryžiuje. 

O ji pati gyveno Mezjere.* 

Deja! Jos jau nepriklausė šeimai, kaip aš. 

Bet iki kitų metų Viler Kotrė šventės šios visos gražios 
paukštytės turėjo parskristi į savo lizdą iš visų keturių pasaulio 
kampų. 

Tad baronienė Kapel pakvietė mane tuomet atvažiuoti į 
Viler Eloną ir užtikrino, jog man šiame lizde visada atsira- 
sianti vieta. 

Išsiskyrėme. Pašnekesys su ja išblaškė liūdesį dėl meilės ki- 
virčo, tad apsukęs didelį ratą grįžau į pievą, kur po medžiais 
vyko šokiai. 

Ten radau Adolfą. Baronienė Kapel jį paliko, tad jis jautėsi 
labai vienišas. 

Pastebėjau jį tuo pat metu kaip ir jis mane, ir tuo pat metu 
priėjome vienas prie kito. 

Pamiršau apibūdinti, kaip 1819 metais atrodė šis mano 
draugas, kuriuo tebėra ir dabar, 1866-aisiais. 


* Tuo metu (nuo 1818 m. liepos 15 d. iki 1823 rugpjūčio) baronas Kapelis 
buvo pirmojo artilerijos pulko Lafere pulkininkas leitenantas, tik vėliau (nuo 
1823 m. liepos 9 iki 1825 m. balandžio 18 d.) užėmė artilerijos vado Mezjere 


postą. 

Tuo metu jis buvo aukštas, tamsaus gymio liesas jaunuo- 
lis, ežiuku kirptais juodais plaukais, nuostabiomis akimis, ryš- 
kiai pabrėžta nosimi, baltais lyg perlai dantimis, nerūpestinga 
aristokratiška eisena ir visais kitais atžvilgiais priminė vokietį 
studentą - pilku švarku, vaškuotos drobės kepuraite, zomšine 
liemene ir šviesiai mėlynomis kelnėmis. 

Eidamas prie manęs, įsikišo į kišenę pieštuką ir užrašų 
knygelę. 

— Ką čia darėte? Ar piešėte? 

— Ne, kūriau eiles. 

Nustebęs žiūrėjau į jį. Man niekada nebuvo šovę į galvą kur- 
ti eiles. 

— Eiles? Tai jūs rašote eiles? - paklausiau jo. 

— Na, taip. Kartais. 

— O kamjas skiriate? 

— Luizai. 

— Luizai Kolar? 

— Taip. 

— Bet ji ištekėjusi. 

— O, tai nieko nereiškia; Eleonora de Parni buvo ištekėjusi, 
Berteno Euchari ir Lodoiska de Luvė irgi buvo ištekėjusios*; aš 
labai mylėjau Luizą. 

— Ją vėl matysite Paryžiuje. 

— Negreit, mes negalime vykti į Paryžių. 

— Kas jums trukdo? 

— Jo Didenybė karalius Liudvikas XVIII. 

— Iš kur atvykote? 

— Iš Briuselio. 


* Parni Erotines eiles - Poėsies ėrotigues įkvėpė graži kreolė Eleonora, kurią po- 
etas įsimylėjo lankydamasis savo gimtojoje saloje (Pagaliau, mano brangi 
Eleonora...“); rinkinyje Meilės (Amours) Bertenas Euchari vardu apdainuoja 
ponią Tilorjė, mergautine pavarde Sentuari, Bernardeno de Sen-Pjero įkvėpė- 
jos Mari Kaju dukterėčią; Lodoiska Luvė, ištekėjusi už Luvė, vad. Margerita 
(1760-1827), buvo išsiskyrusi su turtingu juvelyru. 

— O, tai jūs gyvenate Briuselyje? 

— Taip, jau trejus metus; mudu su tėvu buvome Geltonojo 
neūžaugos* bendradarbiai, bet buvome priversti palikti. 

"- Geltonąjį neūžaugą? 

— Ne, Briuselį. 

— O kasjus privertė? 

— Vilhelmas. 

— Kas tas Vilhelmas? 

— Nyderlandų karalius. 

Vikontas Ribingas išaugo mano akyse per visą uolektį: jis ne 
tik buvo poetas, išdrįsęs pamilti Luizą, kai tuo tarpu aš mylėjau 
tik grizetę, bet ir užėmė tokią svarbią vietą visuomenėje, kad 
karalius Vilhelmas, sunerimęs dėl jo ir jo tėvo, netgi ištrėmė 
juos iš savo valstybės. 

— Ir dabar, - pasiteiravau jo, - gyvenate Viler Elone? 

— Taip, ponas Kolaras - senas mano tėvo draugas. 

— Kiek dar tenai gyvensite? 

— Tiek, kiek Burbonai teiksis mus laikyti Prancūzijoje. 

— Ar dėl ko nors pykstatės su Burbonais? 

— Mes pykstamės su visais karaliais. 

Ši išdidžiai mesta frazė mane galutinai pakerėjo. 

Ir tikrai, grafą Ribingą, ramiai gyvenusį Prancūzijoje per 
visą Napoleono viešpatavimą, 1815 metais, kaip sakėme, Bur- 
bonų policija, prisiminusi jo teismą Švedijoje, privertė palikti 
Prancūziją. Jis išvažiavo į Briuselį ir susisiekė su. kitais trem- 
tiniais, kurie knygos Marius ir Mintiurnai autoriaus Antuano 
Arno vadovaujami įsteigė Geltonąjį neūžaugą; bet kai kartą 
prie pietų stalo vienas prūsų karininkas netinkamai atsiliepė 
apie Vaterlo ir prancūzys, ponas de Ribingas, vis dar toks pat 


* Iš tikrųjų Geltonasis neūžauga (Le Nain jaune) liovėsi ėjęs 1815 m. liepos 15 d., 
bet nuo 1816 m. kovo iki lapkričio Briuselyje buvo leidžiamas opozicinis Pa- 
bėgėlis geltonasis neūžauga, kurio pasirodė 42 numeriai; jo redakcijai priklau- 
sė Antuanas Vensanas Arno ir Košua Lemeras. 

karštakošis, nors nuo dvikovos su grafu Esenu buvo prabė- 
gę daugiau nei dvidešimt metų, pasipiktinęs atsistojo, nuėjo 
tiesiai prie jo, trenkė porą antausių ir, nė žodžio netaręs, vėl 
atsisėdo į vietą. 

Juodu turėjo susitikti kitą dieną, devintą valandą ryto, bet 
septintą pas poną de Ribingą prisistatė žandarai, liepė jam ir 
sūnui lipti į karietą, o vežėjui įsakė: „Į Mastrichtą!“ 

Karieta nudardėjo pasišokinėdama. 

Prūsų valdžia patvarkė, kad ponas de Ribingas su sūnumi 
būtų nusiųsti į tvirtovę. 

Laimei, rūmų prieigose juodu sutiko princą Oranietį, tą patį, 
kuris taip narsiai kovėsi Vaterlo.* 

Šis pasiteiravo, ką visa tai reiškia: šis vežimas, jame uždaryti 
kaliniai ir juos lydintys žandarai. 

Asmeniškai princą pažinojęs grafas de Ribingas iškišo galvą 
pro langą ir pasiskundė prieš jį panaudota prievarta. 

— Iš kur atvykote į Belgiją, grafe? 

— Iš Prancūzijos, monsinjore. 

Tuomet princas kreipėsi į žandarus: 

— Nugabenkite šiuos ponus prie Prancūzijos sienos, o ten 
leiskite jiems eiti, kur jie panorės. 

— Prie kokios sienos norite būt nugabenti? - paklausė 
žandarai. 

— Kur jums patinka, - sau įprastu stiliumi filosofiškai atsakė 
ponas de Ribingas. 

Žandarai vėl kirto Briuselį, nugabeno kalinius prie pačios 
artimiausios sienos, įsakė vežėjui sustoti ir rengėsi grįžti į 
Belgiją. 

- Atleiskite, ponai, bet būkite geri, prieš mus palikdami, pa- 
sakykite, kokiame kelyje esame? - paklausė grafas de Ribingas. 

— Mobežo kelyje, ponai. 


* Turimas galvoje būsimas Nyderlandų karalius Vilhelmas II, žr. Vardyną. 

— Dėkui. 

Žandarai nutolo ristele. 

Prisiartino vežėjas su kepure rankoje. 

— Kur paliepsite, ponai? - paklausė jis. 

— Pirma į Mobežą, paskui pažiūrėsime. 

— O kur reikės sustoti Mobeže? 

— Prie Pašto viešbučio. 

Vežėjas sėdo ant arklio ir nugabeno keleivius į Pašto viešbutį. 

Suimti tuščiu skrandžiu ir nuo pat septynių ryto vežiojami 
keleiviai buvo išalkę. Išlipę iš karietos, jie užsisakė gerus pietus 
ir, įsmeigę akis į pašto knygos žemėlapį, sprendė, kur keliauti. 

Iš Mobežo turistams atsiveria du keliai: vienas į Laoną, ki- 
tas - į Laferą. 

— Garbės žodis, - tarė grafas, - keliaukime į Laferą. Ten tu- 
riu draugą, tvirtovės komendantą, tad paprašysiu, kad leistų 
paviešėti. Jei jis drąsus vyras, tuomet leis, o jei piktas, atvers 
mums vieną savo kamerų - geriau būti kaliniu Lafere nei kur 
kitur. 

Kai pakinkęs arklius vežėjas pasiteiravo, kuriuo keliu grafas 
norėtų važiuoti, šis nesvyruodamas atsakė: 

— Lafero keliu. 

Pašto viršininkas nepaklausė, ar keleiviai turi pasus, ir vežė- 
jas pasuko į dešinę. Kitą dieną jie buvo Lafere. 

Grafas de Ribingas neslėpė nuo draugo, kad yra tremtinys, 
bet šis jam ištiesė ranką ir leido svečiuotis visą mėnesį. 

Po mėnesio ponas de Ribingas, baimindamasis dėl šauniam 
komendantui keliamo pavojaus, prisiminė savo gerą draugą 
Kolarą, kuriam pardavė Viler Eloną. Atsisveikinęs su komen- 
dantu vieną gražų rytą atvyko į Viler Eloną, kur buvo sutiktas 
su džiaugsmu. Ten išbuvo vienerius metus. 

Tada išsinuomojo namą Viler Kotrė, kuriame gyveno tre- 
jetą metų. 

Paskui grįžo į Paryžių ir liko ten visam laikui. 

Policijai niekada neatėjo į galvą paklausti, nei kas jis toksai, 
nei iš kur atvyko. 

Po ištrėmimo iš Briuselio jam liko puiki pašto karieta, ku- 
rios Prūsijos karalius niekada nereikalavo grąžinti. 

Savo Memuaruose pažymėjau, kokią įtaką mano gyvenimui 
turėjo grafo Ribingo sūnus vikontas Adolfas de Levenas. 

Grįžkime prie Mari Kapel. 


ari Kapel buvo penkeri, kai į pasaulį atėjo antra ponios 
Mu duktė, kurią pavadino Antonina; ji buvo pakrikš- 
tyta tuo pat metu, kaip ir ponios Gara bei ponios de Martans 
dukrelės. Šios trejos krikštynos vyko vienu metu. Mari Kapel 
buvo krikštamotė mažosios de Martans, kurią pavadino jos 
motinos vardu Ermina. 

Antonina, laimei, neišgarsėjusi jokiais skandalais, ištekėjo už 
mano pirmos eilės pusbrolio ir tenkinosi teikdama laimę savo 
vyrui. 

Keista, bet jos nepažinojau ir niekada nemačiau. 

Mažoji Mari Kapel buvo baisiai pavydi, skaudžiai išgyveno, 
kad šis antras vaikas reikalaus dalies savo tėvo ir motinos meilės. 

Savo ruožtu ponia Kapel gal ir buvo neteisinga savo vyres- 
niajai, teikdama pirmenybę Antoninai, o ne Mari. 

1822 metais pastarąją ištiko tikra nelaimė: mirė jos senelė 
ponia Kolar. Tiesa ta, jog iš visų ją labiausiai mylėjo senelis 
Kolaras. Tapęs pulkininku, baronas Kolaras pastebėjo, kokia jo 
žmona neteisinga Mari, tad stengėsi, kad mergaitė tai pamirštų, 
bet ši taip lengvai nepamiršo ir nuolat skundėsi. 

Santykiai tarp pono Kolaro ir mano motinos šiek tiek atšilo. 
Kai užėjo kalba apie mano karjerą, motina kreipėsi į poną Ko- 
larą, bet susidūrė su abejingumu, kokio visai nesitikėjo iš seno, 
mums visada tokio mielo draugo. 

Žinoma, kaip generolui Fua tarpininkaujant suartėjau su 
Orleano kunigaikščiu. Dėl giminystės su Jo Didenybe man, 
savo mokiniui, ponas Kolaras būtų galėjęs padaryti tą, ką pada- 
rė generolas Fua, nepažinojęs manęs, bet kartą, pamatęs mane 
kunigaikščio sekretoriate, labai manimi susidomėjęs. Tai man 
pranešė ponas Udaras, kai pirmąkart lankydamasis Viler Kotrė, 
pasiėmiau šautuvą, užsisagsčiau blauzdines ir nuėjau per me- 
džioklę aplankyti savo gerojo globėjo. 

Jis mane sutiko su šilta miela šypsena. 

- Ak, tai tu, vaikine? - pasakė jis man, - sveikas atvykęs, val- 
gysi antį. 

— O kodėl antį? - paklausiau. 

— Tai paaiškins Monronas. 

- Bet aš jums atnešiau žvėrienos ir paukščių. 

Ir išėmiau iš medžioklinio krepšio kiškį ir tris ar keturias 
kurapkas. 

— Nešk savo medžioklės grobį į virtuvę, jį suvalgysime po 
antienos. 

— O kodėl ne iškart? 

— Tai paaiškins Monronas. 

Žinojau, kad mano globėjas labai užsispyręs, tad, kaip buvo 
liepta, nuėjau tiesiai į virtuvę; virėjas buvo mano senas pažįs- 
tamas. 

— Ak, tai jūs, pone Diuma, - pasakė šis. 

- Taip, mano gerasis Žoržai. 

— Ką čia mums atnešėt? 

- Žvėrienos. 

— Ar šviežia? 

— Šios dienos. 

— Na, tuo geriau, gali palaukti. 

— Ko palaukti? 

— Kol baigsime antis. 

— Vadinasi, užplūdo antys? 

— Ak, pone Diuma, tiesiog galva sukasi, pažvelkit! 

Kai atidarė spintelę, išvydau apie tris dešimtis ančių. 

— Tris dienas jas valgom, - pridūrė jis, - šiandien vakarienei 
bus antienos sriuba, dvi antys su alyvuogėmis, dvi su apelsinų 
padažu, dvi keptos su anglišku įdaru ir dar antienos troškinys. 
Taigi dešimt ančių, bet dar liks rytdienai ir porytdienai. 

— Bet iš kur užgriuvo šitiek ančių? 

— Įsivaizduokit, pas mus svečiuojasi ponas Monronas, ar pa- 
Žįstat jį? 

Tuo metu tikrai dar nebuvau pažįstamas su ponu Monronu, 
tarp aristokratų garsėjančiu įpročiu skolintis, nuostabiu sąmo- 
jumi ir originalumu. 

Vėliau susipažinau su juo, ir turiu pasakyti, kad kalbos apie 
šią XVIII amžiaus įžymybę anaiptol nebuvo perdėtos. 

- Jis pono draugas, - tęsė virėjas, - atvažiuoja čionai, nes, at- 
rodo, negali likti Paryžiuje dėl savo kreditorių. Jam atvykus, kitą 
dieną, norėdamas jį prablaškyti, ponas parodė jam savo avis, 
bet to neužteko. Dar kitą dieną aprodė avides, to irgi nebuvo 
gana. Trečią dieną ponas nusivedė jį medžioti, bet, iki vidur- 
dienio nieko nenušovęs, šis grįžo į pilį, užlipo į savo kambarį 
ir pro kambario langus iššaudė visas mūsų antis, daugiau kaip 
šešiasdešimt. O kas dėl to įsiuto? Gi mūsų ponas, kuris pasakė: 
„Ak, taip! Monronas iššaudė mano antis? Tai jas ir valgys! Žor- 
žai, pusryčiams, pietums ir vakarienei, jei tik jis vakarieniaus, 
tiekite antis, kol jų neliks.“ Štai kodėl klausiau, ar jūsų žvėriena 
gali palaukti. | 

Taigi man viskas buvo paaiškinta; kadangi gal kokius du 
mėnesius nebuvau valgęs antienos, pajėgiau sudoroti vien iš šių 
paukščių pagamintus pietus, bet ponui Monronui nesisekė, nes 

valgė juos jau tris dienas. Po antienos sriubos, po ančių su aly- 
vuogėmis ir ančių su apelsinais pamatęs atnešamą keptą antį, 
atsistojo, pasiėmė skrybėlę ir netaręs nė žodžio išėjo. Tada liepė 
tarnui pakinkyti kabrioletą ir leidosi ieškoti ančių netemdomos 
padangės. 

Kartą jo paklausė: 

- Monronai, ką darytumėte, jei gautumėte penkis šimtus 
tūkstančių frankų rentos? 

— Skolinčiausi, - atsakė jis nedvejodamas. 

Mari Kapel atostogavo pas savo senelį, kuris ją dievino 
ir kaip įmanydamas lepino. Ten ji jautėsi visiškai laiminga: 
jokių gramatikos pamokų, jokių gamų, jokių aštuntinių ar 
trigubų aštuntinių, tik kūlvirsčiai ant šieno kupetų, pasijo- 
dinėjimai apžergus kuo stambiausius avinus, sūpuoklės ir 
griežtas draudimas būti pravirkdytai, nes buvo labai trapios 
sveikatos. 

Ir tikrai, nors ir darydavo šiuos fizinius pratimus, Mari Ka- 
pel liko liesa ir pageltusi. 

Man įžengus, senelis jos paklausė, ar mane pažįsta. 

— Taip, - atsakė ji, pažvelgusi skvarbiomis ir griežtomis aki- 
mis, - tai tas ponas, kuris prašė mano rankos per Korsi šventę. 

— Ir kuris atvyko pasiteirauti, ar esate tam pasirengusi, 
Mari. 

— Mano amžiaus vaikų niekas neveda; tetulė de Martans 
ištekėjo septyniolikos, o tetulė Gara penkiolikos, bet jos buvo 
gražios, o kadangi aš negraži... 

— Kaip negraži? 

— Ak, privalau tą žinoti. Ačiū Dievui, man dažnai tą kartoda- 
vo. Be to, man nepatinka ponai. 

— Kaip? Jums nepatinka ponai? 

- Nepatinka, išskyrus tėvelį Kapelį ir sėjieli Žaką. 

Viler Elone praleidau tris dienas, per kurias man pavyko 
prisijaukinti Mari. Bet dureles į jos širdį greičiausiai atvėrė 

neką už pelę didesnė voveraitė, kurią pagavau parke ir pririšau 
puikia žalvario grandinėle. 

Bet trečios dienos rytą atėjo Mari ir pasakė: 

— Štai, Koko grandinėlė! 

— O kur Koko? - paklausiau. 

— Ašją paleidau. 

— Kodėl? 

— Kad galėtų gyventi. 

— Bet ji kuo puikiausiai gyveno su grandinėle ant kaklo, 
buvo jau pripratusi. 

— Tik apsimetė, nes vos tik ją paleidau, iškart pabėgo. Veltui 
šaukiau: „Koko, Koko, Koko, - ji vis tiek negrįžo. Jei man už- 
kabintų grandinę ant kaklo, mirčiau. 

Per tas tris dienas aš, kaip ir ponas Monronas, aplankiau 
su ponu Kolaru jo avis ir avides, ir nors tuo apžvalga baigėsi, 
būčiau galėjęs praleisti Viler Elone dvi savaites ar net mėnesį ir 
vis tiek nenuobodžiavęs. 

Beje, pamiršau pasakyti, kad išvykus ponui Monronui, liku- 
sios antys buvo išdalytos Viler Elono kaimiečiams ir kad dar 
ištisus metus jokia antis nebuvo patiekta į pono Kolaro stalą. 


P bos Mari Kapel darėsi vis labiau nesuvaldoma ir ne- 
paklusni, o motina jai - vis šaltesnė. 

Štai kaip ji pati apie save rašo: 

„Uždaryta viename iš Paryžiaus butų, tokių gražių, bet to- 
kių mažyčių, pasmerkta mokytis gramatikos, istorijos ir geo- 
grafijos, tik retkarčiais išeidama į Tiuilri, niekada negalėdama 
laisvai veikti ir judėti, tapau liūdna, nuobodžiavau ir, be to, dar 
kėliau nuobodulį kitiems. Nespėjus pasisukti, iškart ką nors ap- 
versdavau ir sukeldavau triukšmą; jei dainuodavau arba šokda- 
vau, drebėdavo visas namas; kam nors apsilankius, tuojau pat 
būdavau išvaroma iš svetainės. Švelni kaip angelas Antonina 
negalėdavo dalyvauti mano žaidimuose. Galiausiai senas piani- 
no mokytojas vargino mane bemoliais ir diezais, neleido groti 
jokios melodijos, išskyrus pratimus.“ [p. 15] 

Kartą senam šeimos draugui maršalui Makdonaldui aplan- 
kius ponią Kapel, ši pasiskundė, kad Mari tokia nepaklusni. Se- 
nas karys iškart didvyriškai pasisiūlė pagelbėti: išsiųsti mažąją 
maištininkę į Sen Deni ir pats apsiėmė pasistengti, kad ten ją 
priimtų. 

Ponia Kapel sutiko. Sąmokslas buvo vykdomas aukai nieko 
nenujaučiant, tad vieną rytą, pasivažinėjimo dingstimi, motina 
įsodino ją į karietą, kuri pasuko Sen Deni keliu; karietai įvažia- 
vus į karališkųjų namų kiemą, vartai užsitrenkė ir ponia Kapel 
pristatė mažąją Mari namų valdytojai poniai Burgoen, kurią 
maršalas Makdonaldas buvo iš anksto įspėjęs. 

Pasisukusi į naują pensiono gyventoją, ponia Burgoen kiek 
įmanydama maloniau tarė: 

— Panele, jums teks likti su manimi, turėsiu dar vieną 
dukterį. 

Užuot jai atsakiusi, Mari pasislėpė lango ambrazūroje, su- 
stingo iš baimės ir klausėsi, kaip motina vardija valdytojai jos 
ydas; sąrašas buvo ilgas, ponia Kapel netausojo mergaitės išdi- 
dumo, 0 ši, savo ruožtu, pasižadėjo iš visų jėgų priešintis savi- 
valei, kurios auka įsivaizdavo tapusi. 

Keli švelnūs motinos žodžiai ją būtų pravirkdę ir tikriausiai 
palenkę jos valią, bet, Mari Kapel nelaimei, jos niekada nesu- 
prato ir neįvertino tie, su kuriais ji bendravo. Ji buvo pernelyg 
išdidi, ir tai, ko gero, pranoko jos gerąsias savybes. 

Motina rado dingstį išeiti, nusprendusi pasišalinti su ja ne- 
atsisveikinusi. Tai Mari vertino kaip nerūpestingumą, nors ba- 
ronienė tiktai norėjo išvengti skausmingos scenos, nes nebuvo 
tikra, ar jos nesugraudins vaiko ašaros. Mari jautėsi jos palikta. 

Viena tų namų dama priėjo atitraukti ją nuo lango, kur ši 
stovėjo: jos širdis tvino ašaromis, bet visagalė valia neleido 
akims jų išlieti. Dama nusivedė ją į drabužinę. 

"Oten,lyg kokiai nusikaltėlei ar vienuolei, nutraukė siuvinėtą 
muslino suknelę, atlaso skrybėlaitę, šviesias kojinaites, tamsaus 
aukso spalvos odinius batelius, apvilko ilgą juodos šiurkščios 
medžiagos suknią, užrišo ant galvos kažkokį kyką, apmovė ilgas 
juodas kojines ir apavė veršenos batais. 

Pamačiusi save veidrodyje su šia nauja apranga, mergaitė 
prarado drąsą ir, netekusi išdidumo, ėmė gailiai šaukti: 

— Mamyte! Mamyte! Mamyte! 

Kai ponia Kapel pravėrė duris, mažoji Mari buvo pasirengu- 
si pulti jai į glėbį, bet ją sustabdė rūsti motinos veido išraiška, 
kurią ši stengėsi išlaikyti. Ji tik pabučiavo dukterį, leido nurie- 
dėti ašarai, kurią buvo priversta parodyti, nors ir bandė nuslėp- 
ti, tarė sudiev ir išėjo. 

Raudanti Mari krito ant lovos, kuri nuo šiol bus jos, gniauž- 
dama riksmą kramtė paklodes, įsivaizdavo esanti pati nelai- 
mingiausia ir vienišiausia pasaulyje. 

Nuo šios akimirkos mažąją Mari ir motiną skyrė jau nebe 
siena, o griovys; tokie grioviai lengvai virsta bedugnėmis. 

Savo pirmąją dieną Sen Deni Mari Kapel pavaizdavo itin 
įdomiai. | 

Ši jos pirmoji diena Sen Deni, kaip ir jos pirmoji diena Glan- 
djė, privalo būt atskleista skaitytojui, kad jis galėtų suprasti vai- 
ko ir moters širdis dusyk apkartinusią tulžį. 

„Pirmoji diena pensione buvo toks ryškus kontrastas mano 
ligšioliniam savarankiškam ir laisvam gyvenimui, jog paliko 
mano sieloje skausmingą ir neišdildomą antspaudą. Aš dar 
miegojau, kai signalas perskrodė didžiulį dviejų šimtų mergai- 
čių miegamąjį. Prasimerkė nustebusios akys, ir su pirma minti- 
mi persmelkė pirmas skausmas. 

Perbraukusios šukomis plaukus, mokinės po dvidešimt ėjo į 
prausyklą su čiaupais ir dideliu variniu dubeniu. Vanduo buvo 
ledinis. Visos buvom ką tik išlipusios iš šilto patalo, tad dau- 
guma mergaičių neįmerkė net mažojo pirštelio, o kai pamatė 
mane visą pamėlusią nuo šalto vandens, ėmė šaipytis ir tyčiotis 
iš tokios fanatiškos meilės švarai. 

Apsivilkusios skurdžiomis suknelėmis, žygiuodavome į 
mišias melstis. Tai nebuvo keli žodžiai į Viešpatį Dievą pra- 
šant išminties sau ir sveikatos saviškiams, bet iš storos knygos 
skaitoma ilga malda. Popiežius, karalius, vyskupai, diakonai ir 
arkidiakonai, visi ordinai turėjo savo maldą. Per šią valandą 

bažnyčioje mažos mergaitės baigė miegoti klūpomis, didesnio- 
sios kartojo pamokas, o kartais skaitydavo slapčia pasiskolin- 
tą romaną. Paskui vorele eidavom į valgyklą, kur gaudavome 
prastos sriubos. Tada iki pamokų būdavome laisvos. 

Reikėjo mokytis pamokas, bet draugės spiesdavosi į būrelius 
ir šnekučiuodavosi, juokdavosi prisidengusios knyga. Į mane 
Šauniojo generolo Domenilio duktė, vardu Mari kaip ir aš, su 
kuria susipažinau pas savo senelį, pristatė mane kelioms moki- 
nėms ir nuo tos akimirkos įstojau į nuožmių Napoleono šali- 
ninkių draugiją. 

Per pamokas mane klausinėjo. Kadangi mokiausi beveik 
viena pati ir buvau perskaičiusi visas savo knygas, tad žinojau 
po truputį apie viską ir nieko tobulai. Kilo didelių keblumų 
skiriant mane į klasę, galiausiai man pavyko patekti į tą pat 
klasę kaip Mari, kuri pažadėjo po pamokų padėti išmokti visa, 
ką praleidau. Ši lengvata teikė daug laisvės. 

Kadangi pirmą dieną, užuot pasinaudojusi leidimu nieko 
neveikti, visą laiką raudojau, man pasiūlė mokytis skambinti 
pianinu, kad prasiblaškyčiau. Kai įžengiau į salę, kurioje stovė- 
jo penkiasdešimt pianinų ir kuriais vienu metu buvo skambi- 
nama, keliant pragarišką gamų, sonatų, valsų, pratimų, roman- 
sų, įvairaus garso stiprumo kadencijų ir visų muzikos žanrų 
maišatį, šaižią kakofoniją, maniau, kad apkursiu. Atsisėdau prie 
pianino, bet klavišai liko nebylūs, aplaistyti ašarų.. 

Antrą valandą paskambino pietums, po pietų - ilga pertrau- 
ka sode. Mari, kuriai pabodo mano nenumaldomas liūdesys, 
paliko mane ant suolo, kur atsidaviau mintims apie savo vergo- 
vę, apverkiau savo tėvą, Antoniną, motiną ir auklę Uršulę. 

Eidama pro šalį viena mokinė gan garsiai šūktelėjo: 

— Ak, kokia kvaila verksnė! 

Šie žodžiai pažadino mane: nusišluosčiau ašaras ir paklau- 
siau, ar ji pati neverkė palikusi savo tėvą. 

— Na, jei esi nepatenkinta, eik ir pasiskųsk, mažyte, - atsakė 
ji juokdamasi. 

- Skųstis! Ar pasakyti, kad esi kvaila ir pikta? 

— Sakai? - pašaipiai pakartojo ji. 

— Tai neturėtų stebinti tų, kas tave pažįsta. 

Ši mokinė buvo rojalistė, nemaloni veidmainė, tad mano re- 
plika pasirodė kilni, labai taikli ir kartu smerkianti. Taip įsigijau 
vieną priešę ir dešimtį draugių. Visos grįžo prie darbo, o mane 
pakvietė pas valdytoją, kuri apibėrė priekaištais ir, kaip puikiai 
apie mano ydingus polinkius ir nedorybes informuotas asmuo, 
pamokslais apie klusnumą. 

Aštuntą valandą vakarienė, vėl nesibaigianti malda, paskui mie- 
gas. Miegamajame susibūrė imperinis būrelis, buvau į jį priimta; 
taip užsidirbau didžiulę slogą ir bausmę rytojui.“ [p. 16-18) 

Skrandžio uždegimas, gana rimtas, nes buvo pakviestas 
gydytojas, kuris paskyrė mėnesį atostogų, bent jau trumpam 
išplėšė Mari Kapel iš gyvenimo, kuriam, užuot susitaikiusi, ji 
kasdien vis daugiau priešinosi. Ponia Gara atvyko jos pasiimti 
ir nusivežė pas save; ji buvo viena iš dviejų mylimiausių Mari 
tetų, bet tai maža ką reiškė, nes Mari buvo išdidi ir pavydi, o šį 
išdidumą dar daugiau žeidė buvimas pas ponią Gara - gražią ir 
turtingą, tuo tarpu kai ji pati buvo vargšė ir veikiau bjauri nei 
gražuolė. . 

Vis dėlto Mari pamažu bręstant, šis bjaurumas ėmė kelti 
abejonių, nes jos veidas buvo judrus, o akys labai išraiškingos. 

Prisiminkime aistras, kokias ji vėliau sužadino atsidūrusi 
kaltinamųjų suole! 

Visą mėnesį sveikdama, Mari pirmąkart nukreipė žvilgsnį 
į žmones; elegantiškas pulkininkas Brakas, ilgalaikis panelės 
Mars meilužis, nusivedė ją pas šią iškilią aktorę, taip ji pamatė 
ją pirma namuose, o ne teatre. Paskui vaikų balius pas Orleano 
kunigaikštį ir pas poną Kiuvjė, kurio duktė išmokė ją žavėtis 
visais gražiais gyvūnėliais savo sode. 

Jos kandus protas negalėjo atsisakyti malonumo sukurti 
epigramą aprašant šį pokylį, kuriam pulkininkas užsakė jai ko- 
medijos Filosofas to nežinant“ veikėjos Viktorinos kostiumą. 

„Mes atvykome kaip tik tuo metu, kai kunigaikštienė de 
Beri pradėjo balių kadriliu; ji vilkėjo balto krepo suknelę, puoš- 
tą rausvomis ir baltomis plunksnomis, tokių pat plunksnų 
girlianda buvo įsegta į plaukus; jos apdaras buvo gražesnis už 
veidą. Paskui išvydau panelę, didžiąją Panelę**, kuri man kėlė 
princesės pedantės įspūdį. Pamačiau ir visas žaviąsias Orleano 
princeses***, šokau didįjį galopą su ponu kunigaikščiu de Ne- 
mūru. Ponas niekaip nepataikė į taktą, mindžiojo man kojas, 
turėjau jį vesti, tad ši didžiulė garbė mane tiek nuvargino, kiek 
ir pamalonino.“ [p. 23) 

Nepaisant maldavimų ir ašarų, Mari buvo grąžinta į Sen 
Deni, bet tos pasibjaurėtinos dienos, galvą užtvindžiusios 
aukštuomenės vaizdais, jos smegenys neatlaikė. Ją ištiko 
smegenų karštinė, kuri komplikavosi į plaučių uždegimą. 
Po trijų dienų jau nebeliko vilties ją išgelbėti. Apie tai buvo 
pranešta baronui Kapeliui, bet atvyko ponia Kapel ir išvydo 
dukterį apimtą stipriausio kliedesio. Ji vis kartojo: „Mamyte, 
mano mamyte, mano mamyte, aš mirštu, nes jūs atstūmėte 
mane, mirštu dėl jūsų abejingumo, mirštu, nes mane pamiršo 
tėvelis!“ 


* Mišelio Sedeno penkių veiksmų komedijoje, pirmoje „buržuazinėje dramo- 
je“ Filosofas to nežinant,1765 m. pastatytoje Comėdie-Francaise teatre, Van- 
'derkų šeimos tiekėjo Antuano duktė Viktorina yra jaunojo Vanderko, kuris 
namų šeimininko dukters vestuvių dieną kaunasi dvikovoje, pieno sesuo. 

** Didžioji Panelė - Luiza Marija Teresė de Burbon, kunigaikščio de Beri Šarlio 
Ferdinando ir Marijos Karolinos Neapolietės duktė, tuomet buvo aštuone- 
rių metų. | 

*** Marija Teresė Karolina Izabelė Luiza (1812, Palermas-1850, Ostendė), būsi- 
moji Belgijos karalienė, Leopoldo I žmona; Marija Kristina Karolina Ade- 
laidė Fransuaza Leopoldina (1813, Palermas-1839, Piza), būsimoji Viur- 
tembergo kunigaikštienė; Marija Klementina Karolina Leopoldina Klotilda 
(1817, Paryžius-1907), būsimoji Saksonijos-Koburgo-Gotos princesė. 

Mari buvo tokios sunkios būklės, kad jos nebuvo galima nie- 
kur gabenti. Reikėjo laukti giedros, kaip sako jūreiviai. Pirmą 
prašviesėjimo akimirką, kai tik ji atpažino motiną, ši davė žodį, 
jog vos pagerėjus sveikatai paims ją iš Sen Deni ir ji galės grįžti 
į meilės ir laisvės kupiną gyvenimą. 

Šis pažadas padarė daugiau nei visi gydytojai ir vaistai, tad po 
dviejų savaičių Mari vėl buvo savo brangiajame Viler Elone. 


ano Dieve! Koks gilus pirmas skausmas! Kam išplė- 
39 M, iš manęs, tokios jaunos, mano stiprybę ir mano 
vadovą, jei ruoši man tokius nuožmius gyvenimo kelius? Ar 
manai, kad su juo šioji žemė man būtų per švelni? Ar paėmei jį 
į dangų, kad siųsčiau ten savo mintis ir lūkesčius? O Viešpatie, 
neišmatuojama tavo ketinimų bedugnė, bet būk gailestingas, 
ir jei nepalūšiu po savo kryžiaus našta, grąžink man tėvą savo 
amžinybėje.“ [p. 33] 

Taip iš sielvarto šaukė Mari Kapel, papasakojusi apie savo 
tėvo mirtį, kuris buvo sužeistas medžioklėje ir kitą dieną mirė.* 

Šis šauksmas veržiasi iš pačių sielos gelmių: tėvas buvo vie- 
nintelė būtybė, tobulai gera ir teisinga jos atžvilgiu, kurią ji 
karštai mylėjo. 

Buvo dar senelis Žakas, bet šis gan banalios širdies žmogus 
mylėjo ją gal tik šiek tiek, kaip ir visus kitus. Baronas Kapelis 
mažajai Mari buvo ne vien tėvas, bet ir draugas, žaidimų bi- 
čiulis, mokytojas, kurio lūpos kupinos bučinių ir kuris moko 
pramogaudamas. 


* Baronas Kapelis mirė 1828 m. lapkričio 10 dieną. 

Jis pavertė ją dvilyte būtybe, iš motinos, senelės ir tetų pavel- 
dėtą koketiškumą papildydamas jaunuolio įgūdžiais: jis išmokė 
ją pasigaminti ginklus, šaudyti iš pistoleto, medžioti; jis padarė 
iš jos laukinę jojikę, kuriai patiko naktimis pasinerti į viržynus, 
klajoti tarp aukštų medžių, uolų, paleisti žirgą ten, iš kur kyla 
audra, kai jis stoja piestu trenkiant griaustiniui ir žybčiojant 
žaibui; jei dar gyventų, jis ne tik paverstų geležimi šį gležną 
kūną, bet ir nuskaidrintų neramią sielą, balansuojančią tarp gė- 
rio ir blogio, pastūmėtų ją į gėrį. Netekusi tėvo, ji neteko visko, 
nes prarado bandomąjį akmenį, kuriuo tikrino savo gerus ir 
blogus polinkius. 

Kas gali žinoti, ką ši keista būtis būtų sukūrusi, jei dar būtų 
gyvas jos tėvas? Gal poetę? Vėliau matysite, kad joje būta už- 
tektinai gabumų tapti puikia rašytoja, kurios širdies polėkiai 
išsilieja stiliaus magija; Oo gal tiesiog gerą šeimos motiną, ku- 
rios švelnumą ir ramybę nušviečia poezijos spinduliai? Tėvui 
mirus, ji gerai suvokė, kad viskas baigėsi, kad jai jau nepavyks 
įgyvendinti nė vieno troškimo, kurių žėrintį paveikslą kūrė sva- 
jonėse jos ambicinga vaizduotė. 

„Po tos nelaimės, - rašo ji, - mano mintys virto tamsia nak- 
timi, tiek gamtoje, tiek savyje mačiau vien tik mirtį.“ [p. 33) 

Ši katastrofa nusiaubė ne tiek našlės, kiek našlaitės širdį. 

Prabėgus kiek laiko po tėvo mirties, dar nepasibaigus gedu- 
lui, tarp našlės svečių Mari pastebėjo jaunuolį, gražų, elegan- 
tišką, mielą, riteriškos dvasios, kurio minčių reiškimo būdas ar 
net pačios mintys rodė jį esant kitos aplinkos ar bent jau kito 
amžiaus nei mūsų atstovą. 

Tai buvo ponas Kohornas. 

Iš pradžių jis ateidavo kartą, paskui du kartus per savaitę, 
galiausiai - kasdien. 

Šis jaunuolis labai lepino Antoniną, kuri jį tiesiog dievino, 
o Mari Kapel, jausdama kažkokį neaiškų nerimą, jo atžvilgiu 
visada išlikdavo abejinga. Suspausta širdimi, kurios nepajėgė 

suvaldyti, žiūrėjo, kaip šis rėžia sparną apie motiną, kaip pristu- 
mia savo kėdę prie jos, paima iš jos rankų rankdarbį, pakelia jos 
numestą vėduoklę ar pirštinaites ir pagaliau vakare, iš svetainės 
einant į kambarį, kur geriama arbata, pasiūlo jai savo ranką; 
pavydžiomis akimis sekė motiną, ir nors visą laiką tikino save, 
kad ponas Kohornas meilinasi jaunai našlei, dar nebuvo tikra, 
kad ši jį myli. 

Mari Kapel kartais atsiguldavo ant kanapos savo motinos 
kambaryje; vieną naktį, kai negalėjo užmigti, išgirdo motiną 
per sapną garsiai ištariant šiuos du reikšmingus žodžius: 

— Brangus Eženai! 

Šį kartą pasijuto esanti tikra našlaitė: mirtis atėmė tėvą, o 
antros vedybos atims motiną. 

Jei mirusieji išsineša kažką, kas priklauso gyviesiems, ir gy- 
vieji savo ruožtu saugo kažką, kas priklauso mirusiems, nes 
tas kažkas gyvena juose: Mari Kapel viduje gyveno jos taip 
mylimo tėvo atminimas, maištavęs prieš tokią neištikimybę 
velioniui, neištikimybę, visai natūralią tokiai jaunai moteriai, 
kaip vos trisdešimt dvejų ponia Kapel, kuri nenorėjo vilkėti 
gedulo rūbais jai dar likusius aštuonerius ar dešimt jaunystės 
bei grožio metų. 

Šį naują sielvartą Mari Kapel užsklendė savo širdy. 

Ji pati kaip visada labai tiksliai paaiškina šią situaciją: 

„Artinosi mano motinos vestuvės, - sako ji, - tai jau nebuvo: 
paslaptis, bet apie ją buvo tyliai šnabždamasi; šią pokalbio temą 
visada lydėjo kažkoks bendras nerimas: apie tai kalbant, sene- 
lis pasišaukdavo mudvi su sesute prie savo fotelio, apglėbdavo 
rankomis galvas, kedendavo plaukus, tarsi švelniomis glamonė- 
mis norėtų apsaugoti nuo žodžių, kurie galėjo mus nuliūdinti. 
Apskritai ši santuoka buvo smerkiama; matydama savo motiną 
vėl įsimylėjusią, pačioje švenčiausioje širdies kertelėje jaučiausi 
įžeista; kentėdama dėl nebylaus aplinkinių nepritarimo, dėjausi 
laiminga ir abejinga, reiškiau karštą simpatiją ponui Kohornui, 

bet paskui grauždavausi, maldaudavau savo vargšą mylimą tė- 
velį atleisti, ir ši nuolatinė kova virto nepakeliama kankyne. 

Vestuvių diena* buvo liūdna; turėjome jose dalyvauti, bet 
negalėjome leisti nė vienai ašarai išsilieti iš savo širdžių, tu- 
rėjome išsižadėti gedulo kaip tik tuomet, kai tapome visiškos 
našlaitės, šypsotis, viską pamiršti, dalį savo motinos širdies ati- 
duoti svetimo valdžiai. Ponas Kohornas buvo protestantas, tad 
vestuvių apeigos vyko svetainėje: rankdarbių staliukas buvo 
paverstas altoriumi, juodai apsirengęs ponas pasakė santūrų 
mokslingą pamokslą ir paskui paprasčiausiai palaimino. Ar tu- 
riu prisipažinti? Buvau laiminga, kad ši ceremonija tokia skur- 
di, kad mano brangi Viler Elono bažnyčia liko nepasipuošusi, 
kad ant altoriaus nedegė žvakės, kad nesmilko smilkalai; buvau 
laiminga, kad nuo didžiojo kryžiaus, angelų, Mergelės Marijos 
ir tabernakulio nebuvo nutraukta drobulė, laiminanti mano 
tėvo užmarštį. 

Būdama viena savo kambaryje paimdavau brangaus velio- 
nio portretą, bučiuodavau, žadėdama jį mylėti kaip danguje, 
taip ir žemėje. Nuo šiol niekada neištariau jo švento vardo 
motinos akivaizdoje, palaidojau savo lobį pačioje slapčiausio- 
je minties bedugnėje, minėdavau jį tik kalbėdama su mylimo 
tėvo ginklo broliais, kareiviais, dalijausi su jais prisiminimais ir 
liūdesiu. [p. 40-41) 

Sakiau, kad tinkamai nukreipta, Mari Kapel būtų galėjusi 
tapti puikia, ekspresyvia rašytoja. Manau, jog tą neginčijamai 
įrodo mano ką tik cituotos trys pastraipos. 

Ponas Kohornas turėjo pilaitę, gal ir gražesnę už Viler Elo- 
ną, bet Mari Kapel akims ji anaiptol nebuvo Viler Elonas. Viler 
Elone kaupėsi jos visi prisiminimai. Ten mirė jos senelė, ten 
gimė ji pati, būtent ten ji gyveno saugoma dviejų sparnų, kurių 
vienas palūžo, o kitas savaime susiskleidė; vargšei našlaitei net 


* 1829 m. lapkričio 24 d. 

ir Versalis būtų nevertas Viler Elono. Bet jį reikėjo palikti ir 
persikelti į Itenvilerį. 

Besilaukdama ponia Kapel panoro važiuoti gimdyti savo 
gimtajame šeimos lizde. 

Šis grįžimas teikė džiaugsmo Mari Kapel. Ar šis džiaugsmas 
atsvėrė sielvartą, kurį patyrė gimus dar vienai sesutei? Mari Ka- 
pel nekalba apie savo sielvartą, bet akivaizdu, kad šis gyvas mo- 
tinos neištikimybės pirmajam vyrui įrodymas, turint omenyje 
Mari Kapel mums ką tik atskleistą meilę tėvui, turėjo pažadinti 
jos širdyje nuožmų pavydą; tačiau senelio glėbyje, kai nuos- 
tabių masyvų ūksmėje skaitė Karolio XII istoriją ir Flibustjerų 
istoriją“, grįžo džiaugsmas. Ponios de Žirarden gražiausioms 
dienoms būdingu laisvumu ir linksmybe Mari piešia kai kurių 
kaimynų, tai yra Viler Elono gyventojų ir aplinkinių pilių savi- 
ninkų, portretus. 

„Toliau, miške, - rašo ji, - Mongoberas, priklausęs genero- 
lui Leklerkui, paskui princesei Ekmiul ir galiausiai poniai de 
Kambaseres, kurios gražus veidas liudija giminystę su Borgezių 
šeima**; Valseri - nuostabi mano senelio seno draugo valda; Sen 
Remi - pono Devioleno, miškų prižiūrėtojo, gražios dukterų 
puokštės ir vienintelio sūnaus tėvo, nuosavybė; galiausiai Korsi, 
originali pilaitė, kurios konstrukcija tokia keista kaip ir jos sa- 
vininkė ponia de Monbreton, Bovė malūnininko duktė ir žmo- 
na tokio pono Markė, kurio tėvas, kaip girdėjau šnekant, buvo 
liokajus, tačiau būsiu mandagi ir vadinsiu jį kilmingo pono 
namų valdytoju. Per terorą ji buvo įkalinta. Šis persekiojimas 


* Karolio XII istorija - pirmas Voltero istorinis veikalas (1731); apie Flibustjerų 
istoriją ponia Lafarž rašo:,Be kitų keliautojų, mano sapnuose kartais pasi- 
rodydavo Fernandas Kortezas, Pizaras, flibustjerai ir piratai.“ Mėmoires de 
Marie Cappelle, veuve Lafarge, chapitre VIII, p. 43. 

Ponia Lafarž painioja Polinos Bonapart vyrus: grafienė de Kambaseres, mer- 
gautine pavarde Adelė Davu d'Auerštadt, buvo pirmojo vyro generolo Lekle- 
rko dukterėčia ir neturėjo jokių giminystės ryšių su savo antrojo vyro princo 
Kamilio Borgezės šeima. 


+ 

tapo jos kilmingumo įrodymu, tad panoro būt ne tik vargšė, bet 
ir kilminga auka. 

Kaip nežinia iš ko pasisavintos ar pamestos ir rastos Mon- 
bretonų pavardės puošmeną, Imperijos laikais ji už gražius pi- 
nigus nusipirko grafienės titulą, vėliau išsirūpino vyrui prince- 
sės Borgezės arklininko vietą. Grįžus Burbonams, prasispraudė 
į rojalistų gretas, tapo didele dama, įsigijo kompanionių aris- 
tokratų sluoksniuose, tvirtino, kad jos šunyčiai turi kilmingus 
protėvius ir susipyko su mano seneliu, nes negalėjo pakęsti jo 
liberalių pažiūrų ir žemos kilmės. Per 1830 metų revoliuciją 
pabėgo iš Paryžiaus: visagalei baimei atgaivinus atmintį, pri- 
siminė savo seną draugą Kolarą ir atsidavė jo globai. Girdėjau 
apie tai daug kalbų, prieš kurias nublanksta pačių įžymiausių 
žmonių biografijos. 

Kai pirmąkart atvykau į Korsi, ji buvo užsidariusi maža- 
me čiužiniais apmuštame buduare, kad negirdėtų už mirusius 
skambinančio kaimo varpo. Po valandos ji pasirodė su bute- 
liuku po nosimi, nešina indeliu chloro, o prieš įžengdama pa- 
siteiravo, ar aš sveika, ar seniai sirgau tymais, galiausiai ar Viler 
Etone nesiaučia epidemija. Patenkinta gautais atsakymais per- 
žengė durų slenkstį, priėjusi apšlakstė mane stipriu aromatiniu 
actu ir galų gale pabučiavo į kaktą. Jai sakė, kad aš muzikantė, 
tad pasodino mane prie pianino, paprašė paskambinti galopą, 
puolė prie savo sūnaus ir nusitempė jį šokti. 

— Mamyte, mamyte, jūs mane žudote, - šaukė uždusęs Žiu- 
lis, bandydamas ją sustabdyti. 

— Dar! Dar! - atšovė ji nesiliaudama jo tampiusi, - tai nau- 
dinga sveikatai. 

— Bet mamyte, - aimanavo Žiulis, - aš krentu iš nuovargio, 
jūs man įvarysite dusulį. 

— Nagi! To reikia mano virškinimui. 

Kadangi Žiulis nebešoko, tik leisgyvis gaudė orą, ji griuvo 
ant sofos ir tarė seneliui: 

— Matote, brangus Kolarai, kokia aš nelaiminga! Mano vai- 
kai iškrypėliai - atsisako šokti galopą, kad jų motina būtų svei- 
ka... Ak, aš tikrai verta gailesčio! 

Kai susirgdavo bent keli gatvės, kurioje gyveno ponia de 
Monbreton, gyventojai, ji išsiruošdavo į kelią, grįždavo į Korsi, 
iš kur vėl pabėgdavo, vos tik kokiai moteriškei pakildavo karš- 
tis. Ji gyveno vien tam, kad apsisaugotų nuo mirties, siaubingai 
bijojo ligonių ir nelaimingų žmonių. Liaudavosi lankiusi drau- 
gus, kai šie ko nors gedėdavo. 

Po maro, kurio ponia de Monbreton labiausiai bijojo, pri- 
vertė savo vyrą - mažą apvalią ir visai nepavojingą būtybę — 
gyventi atskirai, kad niekada savo kelyje jo nesutiktų. Turė- 
jo begalę manijų: Paryžiuje valgė tik Viler Kotrė užminkytą 
duoną, o Korsi gėrė iš Paryžiaus atvežtą vandenį, nes norėjo 
tik Senos vandens, sakė, kad kaimo vandeny esama cemento, 
nuo kurio jos skrandyje atsirandą daugybė statulėlių. Kartą, 
kai vos neužspringo iškritusiu dantimi, kitą dieną liepė juos 
visus išrauti!“ 

Ponia de Monbreton turėjo du sūnus: Žiulį, kurį jau matė- 
me, - iškrypėlį, atsisakiusį šokti su motina, ir Eženą, kuris vedė 
panelę de Nikolai. 

Mari Kapel sako, kad visi de Monbretonai buvo „labai links- 
mi ir smagūs, pasižymėjo neišmanymu, tokiu pat neginčijamu 
kaip ir jų herbas, ir visus pranokstančiu talentu pasakoti pačias 
naujausias ir didžiausias kvailystes'. 

Ir dar priduria: 

„Sakoma, kad kai buvo madinga garsioji beždžionė Žoko*, 
Eženas de Monbretonas tapo jos mėgdžiotoju ir užkariavo tokį 
pasisekimą Sen Žermeno priemiesčio kilmingųjų svetainėse, 
kad apie tai sužinojusi kunigaikštienė de Beri išreiškė norą pa- 


* Žoko, arba Beždžionė - Gabrielio ir Edmono dviejų veiksmų drama, kurio- 
je jungiama muzika, šokis ir pantomima, pirmąkart pastatyta 1826 m. kovo 
16 d. Port Sen Martene. 

simėgauti jo talentu. Ponui Eženui de Monbretonui teko garbė 
vaidinti beždžionę mažuosiuose Tiuilri apartamentuose, o ža- 
vioji princesė jam atsilygino Garbės Legiono kryžiumi.“ 

„Ponas de Monbretonas galvojo, kad Fernando Kortezo is- 
torija operoje nevykusiai išgalvota, ir buvo įsitikinęs, kad didy- 
sis Homeras gimė Fertė Milone.“* [p. 48) 

Jei plunksna galėtų ne vien rašyti, bet ir tapyti, nežinočiau 
gražesnio piešinio už ponios de Monbreton ir jos abiejų sūnų 
portretus. 

Tik nebuvau su jais pažįstamas, tad negaliu užtikrinti pana- 
šumo, bet esu linkęs tikėti pašaipia Mari vaizduote. 


* Fernandas Kortezas, arba Meksikos užkariavimas - trijų veiksmų opera [Etjeno ' 
de Žuji ir Esmenaro libretas, Spontini muzika], pirmąkart pastatyta 1809 m. 
lapkričio 28 d. Paryžiuje, Imperatoriškoje muzikos akademijoje. 


uo tarpu įvyko Liepos revoliucija. Mari Kapel, kuriai nie- 

kada nešovė į galvą užsiimti politika, tapo jos fanatike, 
skaitė laikraščių pranešimus. Šeima, kurią iš pradžių toks en- 
tuziazmas stebino, netrukus prisidėjo prie jos, kai pamatė, kad 
revoliucija naudinga Luji Pilypui. 

Kaip tik tuo metu pono Lafito surengtame pokylyje vėl suti- 
kau Luizą Kolar, dabar jau ponią Gara. 

Dvylika metų jos nebuvau matęs. Žavi mergina virto patrau- 
klia dvidešimt šešerių metų moterimi, kurios akinantis grožis, o 
ypač skaistumas pranoko bet kokius epitetus. 

Eidamas iš vienos svetainės į kitą atpažinau ją tą akimirką, 
kai mažiausiai to tikėjausi. Sušukęs iš džiaugsmo puoliau prie 
jos, bet atsidūręs priešais sustojau it įbestas, nežinodamas, kaip 
į ją kreiptis. Sakyti „jūs“? Ar „tu“? Vadinti ją ponia, ar Luiza? Iš- 
raudęs vapėjau, pasijutau kone juokingas, kol ji išvadavo mane 
iš keblios padėties tardama: „Ak, tai tu, Diuma? Kokia aš lai- 
minga, kad tave sutikau.“ 

Jai sugriovus mus skyrusią sieną, mano džiaugsmui nebuvo 
ribų. Jei į šią puikią vaikystės draugę būčiau pasmerktas kreip- 
tis „jūs , susitikimo džiaugsmą būtų pakeitęs liūdesys. 

Ačiū Dievui, to nenutiko. Luiza paėmė mane už rankos, pa- 
reikšdama turinti pailsėti, tad atsisakanti kadrilių ir valsų. Pra- 
dėjome šneką apie Viler Kotrė ir Viler Eloną, apie ponią Kolar, 
mano motiną, ponios de Žanlis man sukeltą baimę, apie parką 
ir lizdus, kuriuos draskėme, galiausiai apie visą mūsų vaikys- 
tę, kuri, tartum užtvenkta upė, vėl užliejo mūsų jaunystę, nu- 
tviekstą purpurine aušra ir ryto spinduliais. 

Man buvo dvidešimt aštuoneri, jai dvidešimt šešeri,jos grožis 
pasiekė spindesio apogėjų, aš išgyvenau savo populiarumo auš- 
rą. Buvau ką tik parašęs Henriką III, Kristiną, Antoni“, dramas, 
kurias ji sutiko plojimais. Mudu siejo tyra ir šventa jaunystės 
draugystė, skaidri ir prabangi tartum deimantas, apsiautė mus 
laimės migla, atskyrė nuo kitų, nešė tolyn, kėlė virš tikrovės. 

Bet negalėjome amžinai likti vienu du. 

Turėjome nusileisti nuo žydinčių viršūnių, kur pirmuosius 
šešiolika gyvenimo metų viešpatauja amžinas pavasaris; pama- 
žu ir su apgailestavimu grįžome į realų gyvenimą, kol pagaliau 
atsidūrėme tarp pačių gražiausių Paryžiaus moterų ir pačių 
įžymiausių vyrų. 

Luiza valandai pamiršo visa, net savo triumfą, aš - savo am- 
bicijas. 

— Mudu dažnai matysimės, - pasakė ji paleisdama mano 
ranką, kad grįžtų ten, iš kur atėjo. 

— Ne, - atsakiau sulaikydamas jos ranką, - dar pasilik nors 
akimirką; priešingai, brangi Luiza, mudu susitiksime vis rečiau, 
šio vakaro vaizdai pamažu blės ir nublanks, bet pažadu jo nie- 
kada nepamiršti. 

Nuo šio vakaro prabėgo trisdešimt šešeri metai. Aš išlaikiau 
žodį: jo prisiminimas toks ryškus, lyg tai būtų vykę tik vakar, 


* Henrikas III ir jo dvaras, penkių veiksmų drama, *past. Thėūtre Francais 
1829 m. vasario 10 d.; Kristina, arba Stokholmas, Fontenblo ir Roma, past. 
Odeone 1830 m. kovo 30 d.; Antoni, penkių veiksmų drama, past. Port Sen ' 
Martene 1831 m. gegužės 3 d., iškėlė Diuma į naujosios romantinės mokyklos 
vadų gretas. 

tarsi, jei manęs būtų paklausę: „Ką veikėte vakar?“ - būčiau at- 
sakęs: „Nežinau.“ 

Maždaug tokį prisiminimą mano atminty paliko tas vienin- 
telis vakaras. Po šešiolikos metų - kitoje padangėje, kai pamirš- 
ta visa kita, - karalienės pradėto nuostabaus pokylio įkarštyje, 
mergina, kuriai keistas atsitiktinumas lėmė vieną dieną tapti 
puikia kilmingo pasaulio dama, paėmė mane už rankos ir ne- 
paisydama anuomet galingų ir įžymių, o šiandien pamirštų arba 
ištremtų princų kvietimų, visą vakarą liko šalia manęs, šnekėjo 
apie romantiškus dalykus, apie kuriuos kalbama Sido romanse- 
ruose. Pokylyje ji buvo pati gražiausia, taigi aš kėliau didžiausią 
pavydą. Ar ji, prabangos apsupta, prisiminė šį vakarą? Abejoju. 
Jei kartais perskaitytų šias eilutes, tikriausiai paklaustų: „Apie 
ką jis čia šneka?“ 

Apie jus, ponia, kuriai už keletą man dovanotų valandų dvi- 
dešimt metų buvau draugas ir gynėjas, kuri keliais meiliais žo- 
džiais pavergėt mane visam gyvenimui“. 

Grįžkime prie Mari Kapel, iš paauglystės įžengiančios į jau- 
nystę, kuri sulaukusi penkiolikos metų praplės knygų sąrašą, 
skaitys Valterį Skotą. Dianą Vernon** pasirenka ne tik svajonių 
drauge ir minčių seserimi, bet ir kilnumo bei grožio pavyzdžiu, 
į kurį stengsis lygiuotis. 

Tebūnie mums šia proga leista pateikti Mari Kapel nupieštą 
vienos savo patėvio tetos ponios de Fontanil portretą: 

„Neįmanoma būti atlaidesniam ir labiau atsidavusiam ki- 
tiems negu ji. Būdavau labai laiminga, kai gaudavau leidimą 
praleisti rytą su ja; kadangi jos akys nusilpo ir ji nebegalėjo 
skaityti, tad skaitydavau jai aš, o ji atsilygindavo man dekla- 


* Tikriausiai šie žodžiai skirti Eugenijai de Monticho, tapusiai Prancūzijos im- 
peratoriaus Žmona. 
** Valterio Skoto romano Rob Rojus (1818) herojė, Frensio Osbaldistono dėdės 
Hildebrando, pas kurį šis jaunuolis randa prieglobstį, dukterėčia. Diana 
susižavi Frensiu ir padeda jam sužlugdyti Ralio intrigas. 

muodama savo nuostabiai išverstas Šilerio ir Gėtės eiles. Jos 
skambėjo taip originaliai ir tobulai, kad atrodė tiesiog pertei- 
kiamos, o ne išverstos. 

Ponia de Fontanil neturėjo vaikų, tik vyrą, tokį pat gerą kaip 
ji pati - jiedu susitiko lyg kokiame romane. Ponas de Fontanilis 
atvyko iš Gaskonės į Paryžių, ketindamas gyventi linksmai. Jis 
mylėjo visus gražius šio pasaulio daiktus, o ypač dievino gra- 
Žias pėdas, tad surinko jį sužavėjusių mažučių batelių kolekciją 
ir visada nešiojosi prie širdies koketišką savo paskutinės myli- 
mosios atlasinę kurpaitę. Kartą su reikalais atvykęs į Strasbūrą, 
vienoje svetainėje išvydo ant didžiulių gotikinių pastovų auk- 
suoto sfinkso gyvą, valiūkiškai žavią, nuostabių grynų formų 
pėdutę, ne didesnę ir ne stambesnę už porceliano kriauklelę. 

Nustebęs ir tuo pat metu pakerėtas ponas de Fontanilis 
buvo pristatytas šios žavios pėdos savininkei. Su ja kasdien su- 
sitikinėja, karštai prisiriša ir įsitikina, kad provincijos batsiuvys, 
kuriam būtų pavesta kilni misija ją apauti, nesusidoros - jo pa- 
siūtas apavas juk gali sužeisti, subjauroti, pritrinti nuospaudą! 
Baisaus nepakeliamo siaubo apimtas ponas de Fontanilis nu- 
sprendžia šį šedevrą išgelbėti, tapti jo šeimininku ir viešpačiu, 
paversti jį savo dievuku, dovanoti jam savo pavardę, širdį ir 
ranką, - ir nebuvo atstumtas. Po vestuvių ponas de Fontanilis 
kone kasmet važiuoja į Paryžių pažiūrėti, kaip siuvami bateliai 
jo žmonai.“ [p. 53-54] 

Netrukus šeimą prislėgė dar vienas gedulas. Mažoji pono 
de Kohorno ir ponios Kapel dukrelė Žana, kurios liesumo ir 
blyškumo priežasties nė vienas gydytojas negalėjo nustatyti ir 
kuriai jokie vaistai nepadėjo, pradėjo pamažu nykti ir po pusės 
metų be kančių užgeso it graži žvaigždė, naktį spindinti padan- 
gėje, auštant išblykštanti, rytą visai dingstanti. 

Ponia de Kohorn patyrė didžiulį sielvartą. Vaikišką karstelį 
užkasė po baltų rožių krūmu netoli namų. Ponai de Kohor- 

nai praleisdavo ten visą laiką, tad juos tiesiog plėšte išplėšė iš 
Itenvilerio į Viler Eloną, kur jiedu rado ponią Gara ir ponią 
de Martans, atvykusią iš Konstantinopolio dėl šalį ištikusio 
negando. 

Prieš septynerius metus ponia de Martans paliko šeimą ir 
Prancūziją. Kai grįžo, buvo gražesnė ir moteriškesnė nei anks- 
čiau. Gyvenimas Rytuose suteikė jai tam tikros melancholijos, 
dėl ko jos grožis tapo dar artimesnis jos motinos grožiui. Savo 
memuaruose Mari Kapel nupiešė jos portretą, prie kurio, iš bai- 
mės jį sugadinti, nedrįsčiau pridurti nė žodžio. 

„Buvau auklėjama, - rašo ji, - apsupta savo tetos meilės, 
tvirtai tikėdama jos protu; dabar, kai galiu išbandyti savo tikėji- 
mą tikrove ir protavimu, jis su kiekviena diena gilėja, tampa vi- 
sapusiškesnis; ponia de Martans ne tik miela dvasinga moteris, 
bet dar turi ypatingą begalinio žavesio galią; jos mintis mėgau- 
jasi visomis gracingomis koketavimo formomis. Nuo žmonių 
ši gelmė paslėpta, bet dažnai ją pažadina koks vienas žodis ir 
tuomet išsprūsta negirdėti aidai! Jos protas tviska įvairiausio- 
mis spalvomis it gražiausias opalas; vaizduotė kibirkščiuoja, 
širdis skleidžia spindulius.“ [p. 58) 

Po to, kai santuoka jas privertė palikti tėvo lizdą, ponas Ko- 
laras pirmąkart matė aplink save susibūrusias dukteris ir anū- 
kes, tarp kurių veltui ieškojo išsiskiriančios, įžūlios berniuko 
galvutės. Ponia de Martans parsivežė dvi dukreles - Bertą ir 
Antoniną, ponia Gara, manau, turėjo vienintelę dukterį Ga- 
brielę. Mari Kapel ir Antoniną mes jau pažįstame. 

Tais metais Viler Elonas buvo labai triukšmingas ir elegan- 
tiškas. Tai buvo jaučiama ir Viler Kotrė, nes būtent ten rink- 
davosi medžiotojai su šunimis. Tarp medžiotojų buvo kuni- 
gaikščio de Taleirano sūnėnas kunigaikštis de Valansė, ponai 
de Leglis, de Voblanas ir de Monbretonas, kurį mums jau api- 
būdino Mari Kapel. 

Per visą šį triukšmą ponia de Kohorn pagimdė trečią dukre- 
lę.* Taip gamta jai atlygino už mažosios Žanos netektį. 

Pirmasis sniegas privertė šias visas elegantiškas kregždės iš- 
skristi į Paryžių, prieš tai gavus ponios de Kohorn pažadą jas 
tenai aplankyti. Didžiam Mari Kapel pasitenkinimui, kuriai 
Paryžius buvo spindinti svajonė, ponia de Kohorn tęsėjo duotą 
žodį. Paryžius - milžiniška brangenybių dėžė, kurioje jaunuo- 
lių vaizduotė dėlioja trokštamus lobius, ieško meilės, sėkmės ir 
karjeros. 

Mari Kapel troškimai buvo dar gana migloti, bet ji juto di- 
džiulį poreikį tapti moterimi, o labiausiai, kad su ja būtų elgia- 
masi kaip su moterimi. Mari pasakoja, kad kartą jos motinos 
vyro broliui Edmonui de Kohornui jai pabučiavus ranką, pasi- 
jutusi tokia laiminga, kad į ją nežiūrima kaip į mažą mergaitę, 
jog iš laimės sušukusi: „Ak, ačiū!“ [p. 52] 

Ji vaikščiojo į spektaklius. Tai buvo didingas Lukrecijos Bor- 
džos, Antoni, Marionos Delorm, Čatertono** laikotarpis. Šie ais- 
tringi, gal net pernelyg aistringi kūriniai atskleidė jos ilgų ap- 
mąstymų ir ūmai ištinkančių negalavimų paslaptį. Don Žuanas, 
Velnias Roberas, kuriuose vaidino Nuri, ponia Damoro ir ponia 


Dorius***: „Man atrodė, kad šios melodijos vertos dangaus, gal 


* Elizabetė de Kohorn gimė 1834 m. gruodžio 24 d. 

** Antoni, penkių veiksmų drama, past. Port Sen Marteno teatre 1831 m. ge- 
gužės 3 d.; Mariona Delorm, Viktoro Hugo drama, past. Port Sen Marteno 
teatre 1831 m. rugpjūčio 11 d.; Lukrecija Bordža, trijų veiksmų drama proza, 
past. Port Sen Marteno teatre 1833 m. vasario 2 d.; Čatertonas, Alfredo de 
Vinji trijų veiksmų drama proza, past. Comėdie-Francaise teatre 1835 m. 
vasario 12. 

*** Mocarto penkių veiksmų operos Don Žuanas, kurios tekstą į pranc. k. 
išvertė Emilis Dešanas ir H. Kastilis Blazas, divertismentus sukūrė M. Ko- 
rali, premjera įvyko 1832 m. kovo 10 d.; Don Žuano partiją atliko Nuri, 
Ž. Dorius-Gra - Elvyros, L Sinti-Damoro - Zerlinos. Mejerbero penkių 
veiksmų operos Velnias Roberas pagal Skribo ir Delavinio libretą premjera 
įvyko 1831 m. lapkričio 21 d. operos teatre, ji buvo statoma dar 1832 m., 
pavyzdžiui, kovo 24 ir balandžio 7 d., Nuri dainavo Robero, Ž. Dorius-Gra 
(Alisos), L. Sinti-Damoro - Izabelės partiją. 

ne mūsų krikščioniškojo, - rašo ji, - o Mahometo dangaus, kur 
pranašo išrinktieji svaiginasi midumi ir harmonija, juodomis 
akimis rydami dieviškas hurijas.“ [p. 61] 

Beje, Mari puikiai apibūdina save pačią, tad jei šie memuarai 
būtų pasirodę prieš, o ne po teismo, neabejoju, jog visi didieji 
protai būtų buvę jai daug atlaidesni, ir ne todėl, kad būtų pa- 
sistengę bent iš dalies įrodyti, kad Mari nekalta nei dėl vyro 
nunuodijimo, nei dėl deimantų vagystės, bet todėl, kad būtų 
geriau supratę keistą tam tikrų fizinių negalavimų, plačiai na- 
grinėjamų Mišlė knygoje Moteris“, poveikį moralei, įrodančių, 
jog tam tikromis akimirkomis moteris netenka laisvos valios ir 
savitvardos. 

Štai ką sako Mari Kapel. 

„Tapau suaugusi (iš tikrųjų tada ji buvo šešiolikos ar sep- 
tyniolikos metų), bet su manim ir toliau elgėsi kaip su vaiku, 
skatindami kvailą linksmumą ir visas mažas keistenybes, ku- 
riomis išliejau manyje kunkuliavusį gyvybingumą. Jodinėdama 
ieškodavau, siekdavau pavojų, jų nepaisydavau, vaikščiodama 
pėsčiomis negalėdavau atsispirti norui peršokti per gyvatvorę, 
perbristi upelį, neturėdama kito tikslo kaip tik maištauti prieš 
barjerą arba kliūtį; pakęsdami šią neįsivaizduojamą absoliučią 
judėjimo laisvę, jie visiškai nepakentė mano nepriklausomos 
nuomonės, nuolat peikė savimyla pagrįstą mąstymą, jį slopino 
ir gniaužė. 

Bet šie pančiai buvo bevaisiai. Sutikau būti bjauri, bet maiš- 
tavau prieš tai, kad mane laikytų kvaila; tylėjau, nes to buvo 
reikalaujama, bet su užsidegimu rašiau ir skaičiau. Pratinau 
protą poetizuoti pačias menkiausias gyvenimo smulkmenas, su 
begaliniu rūpesčiu saugojau jį nuo bet kokio vulgaraus, niekin- 


go sąlyčio. Klydau puošdama tikrovę, kad ji būtų mielesnė, bet 


* Žiulio Mišlė knygoje Moteris (1859) tyrinėjamas moters fizinis gyvenimas, 
griaunamas „literatūrą ir mokslo laisvę skiriantis absurdiškas barjeras“. 

dar daugiau klydau mylėdama grožį labiau už gėrį, pareigos 
kraštutinumą vertindama labiau už pačias pareigas, neįmano- 
ma labiau už įmanoma.“ [p. 66) 

 Vargšelės Mari laukė dar vienas išbandymas, tartum koks 
blogio genijus atiduotų ją lemčiai, beginklę ir niekieno negina- 
mą. Kai ji susirgo tymais, o ligos simptomai iš pradžių buvo itin 
grėsmingi, atgulė ir jos motina. Po trijų savaičių, per kurias jos 
pačios gyvybei grėsė pavojus, iš neatsargaus slaugės ir gydytojo 
pokalbio ji sužinojo, jog motina sunkiai serga. 

Kad tiksliai perteiktume Mari nerimą, privalome dar sykį 
pasikliauti jos pačios žodžiais: 

„Norėjau keltis, bėgti pas ją, reikalauti teisės ją slaugyti, bet 
tai buvo neįmanoma, nes galėjau ją užkrėsti; norėjau atiduoti jai 
savo gyvybę, bet mano buvimas būtų dar padidinęs jai gręsiantį 
pavojų. O Dieve, kokios tai buvo dienos!.. Koks nerimas!.. Koks 
siaubas!.. Su tokiu pat nerimu klausiausi triukšmo ir tylos; visą 
dieną ir dalį nakties praleisdavau sėdėdama prie rūsčių mudvi 
skiriančių durų; veltui ponas de Kohornas su Antonina bandė 
mane apgauti viltingais žodžiais: jų balse, kaip ir savo nuojau- 
tose, girdėjau ašaras; suvokiau tiesą, jaučiausi baisiai, atrodė, 
kad einu iš proto. 

Pagaliau mane nuvedė pas ją. 

Vargšė mama! Ji buvo siaubingai išblyškusi, lūpos pamė- 
lusios, galva nusvirusi ant pagalvės; ji nebejautė nei skausmo, 
nei mūsų bučinių, kurie degino jos vargšes rankas, ji laikė įbe- 
dusi žvilgsnį į poną Kohorną, regis, skaičiuojantį kiekvieną 
jos ašarą, kaupiantį jas it amžinybės lobį. Akimirkai ji grįžo 
pas mus, mostelėjo Antoninai prieiti, keletą minučių spau- 
dė prie širdies, paskui iš lėto perbraukė pirštais per mano 
plaukus, nubraukė juos nuo kaktos, panėrė angelo žvilgsnį 
į mano neišmatuojamą skausmą ir pasakė: „Vargšas vaikeli, 


[4 


mylėjau tave!.. 

Su džiaugsmu ir tuo pat metu su nerimu apipyliau ją buči- 
niais, bet širdį draskė rauda, buvau prievarta nuo jos atplėšta, 
nuėjau ir pasislėpiau už užuolaidų!.. Jos galva palinko prie Eže- 
no, ji kalbėjo su juo akimis, siela, regis, sėmėsi jėgų jo nevilty; 
mūsų skausmas ją skaudino, bet savo pačios skausmo ji nebe- 
jautė... | 

Taip praėjo kelios valandos. 

Auštant ūmai pasigirdo Eženo šauksmas: mama mus pali- 
ko!..“* [p. 67-68) 

Tęskime. Buvo tiek kalbų, kad ši vargšė būtybė esanti vien 
melas ir apgaulė, jog negaliu jai neantrinti šiais nepakartoja- 
mais skausmo šūksniais: 

„Visa diena praėjo baisiai nerimaujant - toks nerimas su- 
jaukia mintis, kelia tartum kokią vidinę beprotybę, negalėjau 
ilgiau tramdyti minties, kuri mane apsėdo ir persekiojo: norė- 
jau dar paskutinį kartą ją pamatyti... Tyliai paguldžiau į lovą 
Antoniną, kuri skausmo apimta užmigo ant mano rankų, pas- 
kui vogčiomis įslinkau į motinos kambarį!.. 

Dieve! Kaip aiškiai mirtis parodo tavo galią!.. 

Kai vėl išvydau mamą, ji spindėjo tokiu šventu amžinybės 
grožiu, kad man išdžiūvo ašaros - atsiklaupiau prieš ją ant ke- 
lių lyg prieš šventąją. Atėjau pasimelsti už ją, bet ją išvydusi, 
meldžiau ją melstis už mus. 

Mamyte, - tariau jai, - atleisk man, nepakankamai tave gar- 
binau, kai buvai gyva. Pažvelk į mano širdį, pažiūrėk, kiek ji 
iškentėjo, atleisk man, vargše mamyte, mano angele sarge!.. 

"Norėjau nukirpti jos plaukų garbaną, bet nedrįsau: ji man 
atrodė neliečiama ir šventa it švenčiausioji ostija. Panorau pa- 
skutinį kartą ją pabučiuoti į kaktą: šis bučinys surakino ledu 
mano lūpas ir gyvastį. 

Mane turėjo nešte išnešti į mano kambarį.“ [p. 68-69) 


* Ponia de Kohorn mirė 1835 m. vasario 8 d. 

Dabar išvada apie vargšę mirusiąją, kurią darome po anato- 
minio tyrimo, labai panašaus į tą, kokį atliko medikai su ponios 
Lafarž lavonu. 

Atlikę pusę tyrimo, sakome: 

„Širdis sveika, nesveikos tik smegenys.“ 

Bandysime tai įrodyti. 


irus poniai Kohorn, ponia Gara ėmė ypač globoti Mari Kapel. 
M Bet reikia pasakyti, kad kurdama tetą ir dukterėčią, 
gamta apsigavo - ne tiek sielos, kiek vaizduotės atžvilgiu. 

Neapsakomai maloni, poetiškos išvaizdos Luiza buvo įsikū- 
nijusi ramybė ir sveikas protas. 

Ir priešingai, nelabai graži, veido skaistumu ir žavesiu nepa- 
sižyminti Mari troško būti romano herojė. 

Sulaukusi penkiolikos metų, pagal savo socialinę padėtį, 
giminystę su princais, grožiu spindinti Luiza galėjo ištekėti 
už kilmingo, jauno ir galantiško vyro, bet susituokė su ponu 
Gara, neseniai iškilusiu finansiniame pasaulyje, tiesa, iškilusiu 
gan aukštai, bet anaiptol nepasižyminčiu kerais, kokiais jaunos 
merginos apdovanoja savo svajonių mylimąjį. 

Būdama tokio pat amžiaus, bet našlaitė ir be tokių puikių 
perspektyvų kaip teta, Mari lyg ir turėtų teisę rinktis kitokį vyrą 
nei tas, kurį tenkina pati; ji susikūrė idealą, perkėlė į jį visas 
mintis, pavertė visų savo veiksmų liudininku. 

Ji troško neeilinio vyro, visus pranokstančio grožiu, puošnu- 
mu, kilme ar genialumu, jai mažai rūpėjo, kokiomis nepapras- 

tomis ypatybėmis jis turėtų būti apdovanotas - svarbiausia, 
kad jas turėtų. Jei nemylėtų, pamiltų vien iš pasididžiavimo. 

„Aš stengiausi, - rašo ji, - bet visada bergždžiai, susitaikyti 
su slegiančia našta, kurią visuomenė užkrauna ant pečių tiems, 
kurie nusilenkia jungui, troškau tik vieno - mokytis. 

Ugdžiau gebėjimus [būti mylima], puošiau dvasią ir protą 
tolimai būtybei, kuri, kaip tikėjausi, praturtintų mano egzisten- 
ciją. Užrašiusi kelias kilnias mintis, perskaitydavau jam, išmo- 
kusi sunkią muzikinę užduotį, dainuodavau jam savąją perga- 
lę, didžiavausi skirdama jam gerą darbą ir nedrįsdavau apie jį 
pagalvoti, kai būdavau savimi nepatenkinta. Ši svajonė nebuvo 
vyras ar angelas,o kažkas mylintis mane. Vengiau užsiminti apie 
šį gražų idealą savo tetai. Kai kartą ar du pabandžiau, man buvo 
atsakyta, kad mano išsvajotasis labai tolimas realiam vyrui, kad 
tokios mintys pavojingos, netinkamos, kad merginoms derėtų 
siekti tam tikros visuomeninės padėties, malonumų, turto, gero 
kraičio ir puikių vestuvinių dovanų, kad visi kiti norai, kuriuos 
sukelia blogos mintys, turi būt užgniaužti.“ [p. 73-74.) 

Mari Kapel nurodo tik pirmojo ja susidomėjusio pretenden- 
to inicialus, bet nuostabiai perteikia įspūdį, kokį jai sukėlė šios 
pirmos piršlybos, stokojančios romane vaizduojamų spalvingų 
įvykių iki prisipažįstant meilę. 

„Šios žiemos pradžioje man pasipiršo ponas de L...; nemo- 
kėčiau išreikšti gilaus jausmo, kurį patyriau, kai mano teta de 
Martans perdavė šiuos man skirtus pirmuosius meilės žodžius. 
Manyje pabudo nauja jėga, greičiau plakė širdis, akyse ir veide 
suspindo gyvybė, jaučiausi pagerbta ir buvau už tai dėkinga, 
nors nenorėjau tekėti už pono de L., žiūrėjau į jį kaip į savo 
išsvajotos didžios laimės pranašą. Matydavau jį tik retkarčiais: 
jis buvo jaunas, gražus, nuostabiai dainavo, buvo malonus. Ma- 
nau, kad jei užuot garsiai apie tai pasakęs mano tetai, būtų la- 
bai tyliai prisipažinęs man, kad mane myli, būčiau sutikusi; bet 
apie šį jausmą buvo pareikšta taip deramai ir taip nepoetiškai, 

kad, neišvydusi kaip pražysta, o paskui nuvysta kai kurios mano 
iliuzijos, nesiryžau žengti tiesiai į realybę. Man atrodė, jog taip 
sudeginčiau pačius gražiausius savo likimo knygos lapus, kad 
pernelyg greitai pasiekčiau paskutinį lapą, bet neperskaičiusi 
pradžios, nesuprasčiau pabaigos.“ [p. 75-76] 

Kaip matote, šiuose žodžiuose slypi visa Mari Kapel lemtis — 
tai atviras maištas prieš socialinius sąlyginumus, prieš kuriuos 
pinigingas arba genialus vyras kartais gali kovoti ir nugalėti, bet 
kuriems moteris privalo paklusti. 

Prieš uždėdama nelaimės žymę, Apvaizda paliko vargšei 
Mari dar kelias šviesias dienas. Bet nėra ko pavydėti, nes jų 
buvo nedaug. Ponia de Valans, devyniasdešimt dvejų metų se- 
nelė, 1834 metais pasikvietė anūkę. Ponas de Valansas mirė, 
per ilgą karjeros kelią pelnęs didžią pagarbą, o tais laikais ne- 
daug kas galėjo pasigirti tokiu garbingumu kaip ponios de Va- 
lans namai. 

Mari Kapel ten priėmė kaip dukterį, jai buvo iš anksto pa- 
ruoštas gražus kambarys, nupirktas puikus pianinas, o patar- 
navimui skirta sena moteris, nuo šešiolikos metų tarnavusi 
poniai Kolar. 

Nors Mari prisipažįsta šiuose namuose buvusi laiminga, ta- 
čiau jai, pasak Dantės, teko kopti kito laiptais.* 

Ir tikrai, šeimos vyriausiuoju tapo ponios de Valans vyriau- 
sios dukters vyras, puikusis maršalas Žeraras, kurį visi paži- 
nome kaip paprasčiausią vyrą, vienos gražiausių pavardžių ir 
vieno šauniausių ir lojaliausių Imperijos kardų savininką. Jį 
dažnai sutikdavau per Liepos revoliuciją, paskui turėjau progos 
vieną ar du kartus vėl pamatyti jo vadovaujamoje ministerijoje, 
buvau laimingas, kad jis išgelbėjo gyvybę ir garbę sūnui žmo- 
gaus, kuris ilgai buvo jo ginklo draugas ir kuris irgi didžiavosi 
savo nors ir nekilminga pavarde. 


* „Pajusi kartų kito duonos skonį ir kaip sunku kopti ir nulipti kito laiptais.“ 
Rojus, XVII giesmė, 58-60 eil. 

Aristokratiškos prabangos, kurios jai reikėjo, apsuptas gyve- 
nimas buvo malonus ir paprastas. Kol ponia de Valans dar ne- 
būdavo atsikėlusi, Mari mokydavosi skambinti pianinu ir dai- 
nuoti. Vos tik ponios de Valans kambaryje pasirodydavo šviesa, 
Mari įžengdavo į jos miegamąjį ir jos kartu pusryčiaudavo prie 
ponios lovos. Diena būdavo užimta vizitais ir pasivaikščioji- 
mais miške, o vakarai bėgo šeimoje ir daug muzikuojant. 

Muzika labai gelbsti žmonėms, gyvenantiems šeimoje, bet 
neturintiems minčių, kuriomis galėtų dalytis. Muzika leidžia 
atsiskirti, gyventi savo mintimis, troškimais bei viltimis; po 
pusvalandžio melodija baigiasi, tada kiekvienas, nelygu koks 
temperamentas, būna pralinksmėjęs, nuliūdęs ar užsisva- 
jojęs, ir muzikos sukelta nuotaika suteikia pašnekesiui šiek 
kiek šilumos. 

Dailininkams, kurie turi daugybę minčių ir jomis dalijasi, 
poetams ir politikams muzika nereikalinga, jiems pakanka po- 
kalbio, nes pokalbis yra kova. 

Svetainei ištuštėjus, tai yra apie vidurnaktį, Mari Kapel įslink- 
davo pas ponią de Valans, pratusią gyventi prie žvakių šviesos 
ir gultis paskutinė, atnešdavo jai dar puodelį arbatos, paskui 
jaukiai įsitaisydavo prie šildytuvo. Tada jos paprašyta ponia de 
Valans, beje, nuostabaus proto moteris, prisimindavo praeitį ir 
susijaudinimo, o gal daugiau garbės troškimo gniaužiamu bal- 
su pasakodavo apie prabangų aristokratišką gyvenimą. 

Tada nei šiai pasakojančiai senai moteriai, nei šiai besiklau- 
sančiai merginai muzikos nereikėdavo ir jei kas būtų atėjęs pa- 
sakyti, kad jos liautųsi šnekėjusios ir pasiklausytų ponios Plejel 
pianino, Vivjė trimito ar Vjetano smuiko garsų, būtų sutiktas 
nedraugiškai. 

Paryžiuje Mari sutiko ponią de Monbreton. 

Per ponią de Monbreton ji susipažino su panele de Nikolai. 

Neaptarinėsime deimantų vagystės, kuri kai kam atrodo 
rimtesnis nusikaltimas už žmogžudystę, tiesiog paprasčiausiai 

pripažinsime kaltę dviem atžvilgiais: pirma, iš pagarbos apta- 
riamam objektui, antra, atsižvelgdami į tai, kad Nikolai šeimos 
garbingumas neleidžia abejoti jos teiginiu, tad apsiribosime tik 
medicininio pobūdžio pastebėjimais. 

Tam tikru metu Mari Kapel sirgo kleptomanija, kuri atitiko 
didžio istoriko, didžio poeto ir didžio filosofo Mišlė knygoje 
Moteris, kai kieno kritikuotoje už pernelyg didelį dėmesį šiems 
klausimams, nuodugniai nagrinėjamus polinkius. 

O štai ką mes galime pasakyti. 

Kai kada Mari kokias penkias šešias dienas pabrėžtinai ne- 
valgydavo jokio žmogui būtino maisto: nepusryčiaudavo, o pie- 
tums paprašydavo ledo gabaliukų ir cukraus. Tai būdavo jos 
visas maistas. 

Ar ji tikrai neturėjo apetito? Ar norėjo išsiskirti? O gal tai 
buvo isterija? Būčiau itin linkęs sustoti prie pastarosios prie- 
žasties, bet pasakojama dar kai kas. 

Sako, kad naktį jai imdavo smarkiai diegti skrandį, tai buvo 
ženklas, jog tokio maisto neužtenka, tad ji, nedegdama šviesos, 
viena nulipdavo į virtuvę, pasičiupdavo kurapkėlę, pusę viš- 
čiuko ar gabalą jautienos filė, kurių rytais pasigesdavo virėjas, 
kaip ir kokio sidabrinio įrankio - šakutės ar šaukšto, kuriais 
naudodavosi Mari Kapel, kad nereikėtų valgyti pirštais jautie- 
nos filė, viščiuko arba kurapkėlės; ar todėl, kad būdavo sunku 
padėti į vietą, ar kad pamiršdavo, ar dėl polinkio vagiliauti — 
mes linkę sutikti su šia priežastimi, - sidabriniai įrankiai nie- 
kada neatsirasdavo. Mari buvo paskutinis žmogus, kurį būtų 
galima kaltinti šia, sakyčiau, kone prieš valią įvykdyta vagyste, 
nes visa, kas blizga, jai kėlė neįveikiamą pagundą. Sena pono 
Kolaro tarnaitė, su kuria neseniai kalbėjausi Suasone, iš visos 
širdies gailėdamasi Mari, kurią dievino kaip ir viską, kas su ja 
siejosi, pasakė: 

— Ko norite, pone? Ją gundė ne daikto vertė, o pats daiktas. 

Vargšelė, ji buvo tikra šarka vagilė!.. 

Vėliau turėsiu progos jos pačios šeimoje pakalbėti apie va- 
gystes, apie kurias man prisipažino Mari ir kurias teisino per- 
nelyg specifinėmis dingstimis. 


10 


rabėgomis apsistosiu prie daugiau negu vaikiškos pirmo- 
p sios Mari Kapel meilės nepažįstamajam, kuris savo aistrą 
išreiškė rožių puokšte, su kuriuo ji susirašinėjo ir kuris jos 
atsižadėjo, sužinojęs, kad ji tik ponios Gara dukterėčia, o ne 
duktė. 

Vis dėlto šios trumpos istorijos atomazga virto Mari paže- 
minimu, už kurį tokia siela kaip jos sunkiai atleidžia, o aš esu 
kone tikras, jog ji už tai niekada neatleido. 

Kartą, kai ji vaikščiojo po bulvarą laikydama už rankutės 
mažąją dukterėčią Gabrielę, ši timptelėjo ją už rankovės ir 
pasakė: | 

— Tik paklausyk šio aukšto pono: jis sako, kad esu gražesnė 
už Katytę. [p. 115] | 

Mari atsigręžė į tą pusę, kur Žiūrėjo vaikas, ir išties išvydo 
aukštą jaunuolį, o šis, suvokęs, jog jį pastebėjo, nusekė jas iki 
pat Banko durų. 

Po kelių dienų tą patį aukštą jaunuolį ji sutiko Luvro gale- 
rijoje, šis nusekė Mari įkandin ir, kaip ir pirmąjį kartą, nepasi- 
traukė, kol nepamatė už jos užsiveriant Banko durų. 

Rytojaus dieną, pagal susitikimo laiką apskaičiavęs, kada ji 
išeina, šis jaunuolis vėl atsidūrė Mari kelyje. 

„Jei užeidavom į krautuvę, - rašo Mari Kapel, - jis laukdavo 
gatvėje, jei darydavom vingį, jis su neišsenkama kantrybe dary- 
davo tą patį, neišleisdamas manęs iš akių; kai nusišypsodavau, 
jis imdavo šypsotis drauge su manim, o jei būdavau liūdna, jis 
susirūpinęs klausdavo manęs žvilgsniu!.. Mano akys, pradžio- 
je iš smalsumo ieškojusios nepažįstamojo, netrukus įprato jį 
matyti ir nenusisukdavo nuo nebylaus pasveikinimo ar liūdno 
atsisveikinimo, kurį jis man siųsdavo užsidarant rūmų durims. 
Tai buvo pramoga, su kuria nedvejodamas susitaikė mano nuo- 
bodulys ir kuri maloniai glostė mano tuštybę. 

Mūsų pasivaikščiojimų nepažįstamojo stotas, veidas ir ap- 
ranga aiškiai rodė jo kilmingumą. Aukštas, lieknas, išbalęs 
tiek, kad galėtum įtarti nesuvokiamą sielvartą ar bent jau ne- 
sunkią džiovos formą, išraiškingų akių, lakuotais batais, paties 
tinkamiausio geltono atspalvio pirštinėmis, - pasak mūsų se- 
nos guvernantės anglės, pratusios prie tokio flirto Didžiojoje 
Britanijoje ir anaiptol nesijaudinusios dėl šių susitikimų, nes, 
kaip sakė, jos šalyje taip visada prasidedąs jaunų panelių ikive- 
dybinis romanas. Atrodė, kad ji džiaugėsi turinti šio kilmingo 
džentelmeno dėmesio vertą mokinę - jis buvo itin garbingas ka- 
valierius. [p. 115-116] 

Tais laikais aukštuomenės moterys buvo linkusios užmegzti 
romanus, aistrai nuolat susiduriant su kokia nors fizine kliū- 
timi. Visi šie romanai daugmaž rutuliojosi pagal Benžameno 
Konstano puikaus kūrinio Adolfas schemą. Arba pagal Uriką, 
kur vargšė negrė įsimyli baltąjį, rašo jam nepriekaištingo stiliaus 
laiškus, tad šis, net niekada jos nematęs, beprotiškai pamilsta. 
Taip pat žavingas romano Anatolis herojus turi visas savybes, 
galinčias iš pirmo žvilgsnio užvaldyti moters vaizduotę - visur 
sekioja mylimąją, išgelbsti jai gyvybę ir pasišalina neatsakęs į' 
jos padėką dėl paprastos priežasties: yra kurčias ir nebylys, bet 

išgelbėtoji mergina ieško pagalbos pas abatą Sikarą, kuris pa- 
deda autoriui, išmokydamas jo heroję ženklų kalbos. Ir galiau- 
siai Eženas, herojus, kuriam, mano galva, trūko dar svarbesnio 
dalyko nei žodis ir kuriam, tarsi Abeliarui Eloiza, jo mylimoji, 
sakydavo: „Padenk mane bučiniais, o visa kita įsivaizduosiu.'* 

Nebylaus nepažįstamojo nuolat sekiojama Mari galiausiai 
patikėjo, kad jai nusišypsojo laimė sutikti išimtį, tad buvo pasi- 
rengusi didžiulei aukai ir kilniam pasišventimui. 

Ėmė jį vadinti mano šešėlis, nes kas minutę matydavo jį se- 
kant iš paskos. [p. 115] 

Vieną dieną, užuot sekęs iš paskos, jis pirmas įėjo pas Vivie- 
nos pasažo gėlininkę, kur Mari paprastai pirkdavo tetai Parmos 
žibuokles ir rožių pumpurus, - gėlininkė privertė merginą pa- 
imti didžiulę nuostabių baltų rožių puokštę ir atsisakė pinigų. 

Ši maloni dovana suteikė gėlininkei dingstį nereikalauti už- 
mokesčio. Rožių grožio bei gaivumo pakerėta, Mari daugiau 
nieko neklausinėjo ir nusinešė puokštę. 

Tiktai šį kartą, atsitiktinai ar ką nors nujausdama, ji puokš- 
tės neatidavė, bet pasiliko sau. 

Ir gerai padarė, nes kai grįžusi į savo kambarį atrišo gėles 
prilaikiusį siūlą, ant kilimo iškrito raštelis. 

Nė sekundės negaišdama, Mari jį pakėlė. Tai buvo aistringos 
meilės prisipažinimas. 

Mergina nuoširdžiai patvirtina, kaip tai buvo malonu. 

„Maniau, kad sapnuoju, - rašo ji, - ėmiau glamžyti popie- 
rėlį, kad įsitikinčiau jo tikrumu. Žiūrėjau į save veidrodyje, no- 
rėjau pamatyti, ar tapau gražesnė nuo to, kad mane dievina; 
galiausiai mažumėlę kvanktelėjau: nepaisant noro oriai įžengti 
į šį didį gyvenimo laikotarpį, šokinėjau it vaikas iš džiaugsmo, 


* Adolfas (1816) - autobiografinis Benžameno Konstano romanas, kuriame pa- 
sakojama neva nežinomo herojaus užrašyta meilės istorija; Urika (1824) - de 
Duras romanas; Anatolis (1815) - Sofi Gay romanas; Eženas - Ogiusto de 
Vilbriuno romanas, bet Diuma tikriausiai kalba apie Anri de Latušo romaną 
Olivjė, išleistą anonimiškai 1826 m. 

dvidešimt kartų perskaičiau visus žavius perdėjimus, kurių 
įkvėpėja buvau. 

Prisipažįstu, man nė karto nešovė į galvą parodyti raštelį te- 
tai ar guvernantei. Žinojau, kad blogai darau, bet sakiau sau: 
man dvidešimt metų, esu našlaitė ir nepriklausoma!“ [p. 118] 

Mari Kapel grįžus į Viler Eloną, po kokių dviejų trijų mėne- 
sių ši intrigėlė, kurioje vaikiškumo buvo daugiau nei ko kita, at- 
siskleidė; rimta buvo tai, kad jiedu pasikeitė kokia dvidešimčia 
laiškų. Ponia Gara, kuriai toks elgesys suteikė teisę būti rūsčiai, 
apipylė vargšę Mari priekaištais, išreikalavo vieną po kito laiš- 
kus, su kuriais du mėnesius siejosi jos dienų lūkesčiai ir naktų 
svajos, pareiškė, kad Mari garbė nuplėšta, užrakino ją kamba- 
ryje ir nusinešė raktą. 

Po dviejų valandų durys vėl atsivėrė: senelis Kolaras išvydo 
Mari paskendusią nevilty ir ašarose, kurios, sužinojus jų prie- 
žastį, jam pasirodė gerokai perdėtos. 

Jis nuramino Mari, pasakė, kad jos teta, beje, tuojau pat iš- 
vyko į Paryžių, kad sužinotų, kas tas jaunuolis, ir jei jis iš gar- 
bingos šeimos, visa kita bus pamiršta, turint omeny Mari jam 
jaučiamą meilę, kurią ji taip karštai išreiškianti laiškuose. 

Po dviejų dienų ponia Gara grįžo ir kuo rimčiausiai pareiš- 
kė, kad esant tokiai padėčiai, jiedvi su savo seserimi ponia de 
Martans nusprendusios, jog santuoka būtina, ir nors šios vedy- 
bos ne tokios naudingos, kokių galėtų tikėtis Mari, dėl jų jau 
sutarta su jaunuoliu ir jo tėvais. 

Ji mačiusi jį ir turinti pripažinti, kad tai gražus vaikinas, savo- 
tiškai elegantiškas, bet, deja, šio meilės objekto išvaizda pranoksta 
jo visuomeninę padėtį ir turtą. Jis dirba pardavėju tėvo vaistinėje, 
gauna maistą, būstą ir šešis šimtus frankų per metus; už sėkmin- 
gas vedybas tėvas pažadėjęs po trejų metų turtą perrašyti sūnui.* 


* Iš Monmedi kilęs jaunuolis, pavarde Giujo (žr. jo tėvo Gabrielio Giujo' 
parodymą 1840 m. rugsėjo 5 d. Gazette des tribunaux, p. 1677), nusižudė ne- 
trukus po to, kai buvo paskelbta apie ponios Lafarž areštą. 

Į šią komediją Mari žvelgė visai rimtai. Ir buvo priblokš- 
ta: dar niekada jos išdidumo nebuvo prislėgusi tokia gėda. 
Buvo taip priblokšta, jog neišdrįso verkti, tik rijo smaugian- 
čias ašaras. 

— Šios vedybos nekilmingos, - tęsė ponia Gara, - bet galų 
gale galbūt geresnės už vedybas iš išskaičiavimo, ypač kai tavo 
toks būdas. Tu myli savo vyrą, jis myli tave. Galėjai likti su mu- 
mis, laiminga, mylima, gerbiama, bet užuot pasirinkusi kokią 
gražią pilaitę mūsų apylinkėse, verčiau pasirinkai trobą ir širdį, 
tad tebūnie, kaip tu nori. 

Likusi viena, Mari prapliupo rauda, vakare buvo tokia iš- 
sekusi, kad apie anūkės būklę buvo pranešta vargšui seneliui. 
Mari buvo jo numylėtinė, jis nenorėjo jos palikti nakčiai tokios 
nusiminusios, tad įsmuko į jos kambarį ir pareiškė, kad visa ši 
graži istorija tėra jos tetulės pramanas jos neišmanėlei galvelei 
pamokyti. 

Juk Mari dar turi vilties ištekėti už pilaitės šeimininko, o ne 
už vaistininko. 

O varge! Jei būtų pasakę, kad ji ištekės dar blogiau! 

Jos aistra grafui Šlarpantjė] buvo rimtesnė. 

Dvidešimt penkerių ar dvidešimt aštuonerių metų jaunasis 
grafas Šlarpantjė] buvo sūnus šaunaus generolo Š[arpantjė], 
1814 metais vadovavusio jaunajai gvardijai ir parodžiusio ne- 
paprastą drąsą per didžiąją Prancūzijos kampaniją, kai likė 
ištikimi imperatoriui tapo dvigubai garbingesni, nes ištikimy- 
bė virto retesniu dalyku už nutrūktgalviškumą. Mūsų tėvai 
buvo artimi vienas kitam, o aš buvau pažįstamas su sūnumi, 
nors neturėjau garbės su juo draugauti. Buvo neaukštas, bet 
labai malonaus veido, didžiai kilmingas ir riteriškas. Jis gimė 
turtingas, bet jį sužlugdė pramonės veikla krašto gerovei - ge- 
ležinkelis, jungiantis visus Viler Kotrė miškus su Peršo uostu, 
iš kur mediena būtų plukdoma Urko upe per Fertė-Miloną ir 
Mo į Paryžių. 

Jis gyveno nedidelėje Uanji pilaitėje, už mylios nuo Viler 
Kotrė ir tiek pat nuo Viler Elono. 

Po scenos, apie kurią ką tik papasakojome, Mari Kapel, 
pernelyg silpna, kad pergalingai pakeltų tetulės sužadintus 
jausmus, šešias valandas išbuvo be sąmonės, paskui patyrė 
dvi choleros atakas ir atgavo sąmonę tik krečiama nervinio 
skausmo, nuo kurio šaižiai klykė. Mari Kapel sirgo tris mėne- 
sius ir buvo pradėjusi antrą sveikimo tarpsnį, kai Viler Elono 
pilį aplankė jaunasis grafas Šlarpantjė], kasmet atvykdavęs su 
mandagumo vizitu. 

Kai jis atvyko, Mari buvo pradėjusi vaikščioti; didžiulių liepų 
uksmėje prie pilaitės vartų jai buvo pastatyta speciali sofa. Prie 
ligonės sofos jį priėmė ponas Kolaras su ponia Gara, bet atrodė, 
kad jis labiau nei iki šiol domėjosi Mari Kapel, kuriai sukako 
dvidešimt. Užuot, kaip kasmet, likęs vienai valandai, liko visai 
dienai, o išvykdamas paprašė leidimo pasiteirauti apie ligonės 
sveikatą, kol netrukus tai padarysiąs asmeniškai. 

— Ar šis vizitas, apie kurį kalbate, bus įskaitytas kitiems me- 
tams? - juokdamasis paklausė ponas Kolaras. 

— Aš nebeskaičiuoju, - atsakė jaunuolis atsisveikindamas su 
Mari Kapel. 

Ir tikrai, grafas ėmė gan reguliariai lankytis kas dvi savaites, 
kol Mari pasveiko ir kol visiems visuomenės sluoksniams svar- 
bios rudens atostogos sutraukė į Viler Eloną daugybę lankyto- 
jų. Tada prasidėjo susibūrimai ir šventės, bet kaip tik tada jis 
grįžo prie savo laukinių įpročių ir pasirodydavo tik retsykiais. 

Mari žvelgė į grafą Šlarpantjė] kaip į visais atžvilgiais tin- 
kamą vyrą, tad pastebėjo jo nebuvimą, o kai šis nebuvimas už- 
truko, vieną vakarą, pilyje esant daugybei svečių ir atsiradus 
galimybei pasišnekėti akis į akį, neišlaikė nepaklausė: 

— Ar jums dėl kažko nepatikau, brangus kaimyne, ar reikia 
sirgti, kad būčiau verta jūsų dėmesio? | 

— Kam aš jums reikalingas? Ar nesate apsupta draugų? 

Šie draugai nebuvo tie, kurių norėjo Mari; grafas Š[arpantjė), 
užuot lankęsis kas dvi savaites, ėmė lankytis kiekvieną savaitę. 

Namuose įsivyravo tam tikra laisvumo atmosfera, paskui 
prasidėjo pasijodinėjimai, šeimos draugui ponui Elmorui pri- 
žiūrint; per šiuos pasijodinėjimus Mari Kapel galėjo kiek tinka- 
ma pasirodyti panaši į Dianą Vernon. 

Tačiau vieną dieną, kai vargšelė Mari manė esanti beveik 
tikra, kad šis gražus, jaunas, tituluotas, elegantiškas ir turtin- 
gas vyras, - turint omeny grafo turtą, jis galėjo turėti maždaug 
dvidešimties tūkstančių livrų metinės rentos, - yra jos, ponia 
de Martans pranešė jai, kad grafas Š[arpantjė] užsiėmė jos ve- 
dybomis. 

Mari su nuostaba pažvelgė į tetą. 

- Taip, - pasakė ši, - kad liktumei mūsų miškuose ar bent jau 
mūsų apylinkėse, jis nori tave apvesdinti su vienu savo draugu. 

Mari net nepajėgė paklausti, kas jis toks, ir nuleido galvą ant 
krūtinės. 

— O ką pasakytumei apie Feliksą de Vlioleną|? - paklausė 
ponia de Martans. [p. 107] 

Mari gūžtelėjo pečiais: tą, apie kurį buvo kalbama, ji pažinojo 
tiek pat, kiek save pačią. Jis buvo karališkųjų miškų tarnautojas, 
generalinio administratoriaus sūnus, kuriam buvo atviros gali- 
mybės puikiausiai karjerai, kokią įmanoma pasiekti miškuose, 
tai yra tapti inspektoriumi, o gavęs inspektoriaus vietą su šešių, 
septynių, o gal net dešimt tūkstančių frankų alga, būtų pirmas 
asmuo po suprefekto ir mero viename iš trečios ar ketvirtos 
kategorijos miestų kaip Kompjenas, Montarži, Lori, Rambujė 
ar Viler Kotrė; visai ne tokia buvo Mari svajonė. 

Jos svajonė, kaip sakėme, nepriklausomos, avantiūristiš- 
kos, lakios dvasios merginos svajonė buvo ištekėti už grafo 
Šarpantijė], kurio, kaip ir visų aukštuomenės vyrų, trūkumai 
leistų jai mėgautis aukštuomenės moters ekscentriškais malo- 
numais. Jai reikėjo Paryžiaus, nuotykių, pavojingų kelionių į 

Italiją, Graikiją, prie Šventojo kapo, galiausiai erdvės ir teisės 
laisvai alsuoti. 

O ją nori paversti namų šeimininke, mezgančia kojines savo 
vaikams ir lopančia marškinius vyrui! 

Ir kas gi panoro, kad ji taptų kito žmona? Tas, kuriam ji iš- 
tiesė ranką, kad būtų jos vyras. 

Tačiau ji pakluso, sutiko, kad juos supažindintų. 


11 


ari Kapel romaniukas rutuliojosi įprasta tvarka; ve- 

dybų su Feliksu Dleviolenu], po kurių Mari. Kapel 
būtų buvusi mano giminaitė, buvo atsisakyta, o po trumpo 
Mari pasiaiškinimo su grafu Š[arpantjė] šis susivokė tapęs 
nepretenduojančiu įsimylėjėliu neįsimylėjusio pretendento 
vietoje. 

Bet prieš tai jis parodė Mari jam savitą lojalumą. Vos tik 
pamatęs, kokius jausmus jai sužadino, pasakė: 

— Paklausykit, Mari, vertinu jus iš visos širdies, jūsų drau- 
gystė, pasitikėjimas, patarimai bus mano didžiausias turtas. Bet 
bijau, kad žmonės jus gali apšmeižti, tuo tarpu aš to visai nepai- 
sau; bijau, kad mano draugystė, užuot jums teikusi garbę, nesu- 
teiktų progos kilti kvailoms ir juokingoms prielaidoms. Mano 
reputacija gan bloga, tad bijau... 

— Pagalvokite, - atsakė jam Mari, iškeldama daugiau nei 
keblų dvidešimtmetei merginai ir dvidešimt šešerių metų jau- 
nuoliui klausimą, - ar negalėtumėte kiek pakeisti savo gyveni- 
mo būdą? 

— Taigi jūs Žinote apie mano gyvenimą! 

— Taip, žinau, kad turite draugų, kurie jus žudo, apie jus 
žlugdančias spekuliacijas, apie žeminančius principus, kuriuos 
visi smerkia ir kuriais jūs garsiai giriatės. 

— Ką dar? 

— Kaip, ką dar? Man atrodo, to pakanka. 

— Yra dar kai kas, panele. Mano namuose gyvena mote- 
ris, kuri nėra mano žmona, moteris, kuri dėl manęs paliko 
savo vyrą. 

— Vargšė puolusi būtybė! Man jos gaila. 

— Verčiau gailėkite manęs; mano galva, pats nelaimingiau- 
sias vyras pasaulyje yra tas, kuriam kito vyro žmona užkrovė 
atsakomybę už savo laimę. Jei palieki meilužę, ji verkia, puola į 
neviltį, paskui nusiramina ir susiranda kitą meilužį, bet negali 
mesti moters, kuri pati visa paliko, kad sektų tau iš paskos; kuri 
savo valia atsidūrė už įstatymo ribų, neturi kito prieglobsčio, 
išskyrus namus, kur neturi teisės būti, kur jos buvimas kelia 
baisų skandalą. Ne, doras vyras šiuo atveju tampa savo padėties 
kankiniu: jam draudžiama būti bet kokios kitos moters myli- 
muoju, išskyrus tos, kurią mylėti jam uždrausta. Ak! Jei tie, ku- 
rie mane smerkia, žinotų, kokiai kančiai esu pasmerktas, tikrai 
man atleistų, sakau jums. 

— Bet girdėjau kalbas, kad kartais įmanoma pakeisti padėtį, 
kurią man nupasakojot lyg kokią aklavietę, paaukojus tam tikrą 
pinigų sumą. 

— Taip, kai turi reikalą su vargdiene, o ne su sąžininga mote- 
rimi, ir esi turtingas. Aš esu taip įklimpęs, kad panorėjęs vargiai 
sukrapštyčiau dešimt tūkstančių frankų. 

— Bet jei jums kas tinkamai patartų, jei turėtumėt nuoširdų 
draugą? 

— Ar norite būti man draugas? 

— Taip, būčiau draugas, o ne draugė, ir, jums leidus, papasa- 
kočiau apie tai savo tetai, kad nesistebėtų matydama mus drau: 
ge šnekantis. 

— Ačiū, - sušuko grafas, - bet ar tai išties nuoširdu? Ir šven- 
ta? Ir visiems laikams? 

— Visiems laikams! - atsakė jam ištiesdama ranką Mari 
Kapel. 

Nėra nieko pavojingesnio už tokią dviejų jaunuolių drau- 
gystės sutartį: draugystė tarp skirtingos lyties žmonių tėra kau- 
kė, kurią vienas jų sykį nusiplėšia ir parodo gundantį meilės 
veidą. 

Kai ši sutartis buvo sudaryta, kai ponia de Martans, puose- 
lėdama slaptą mintį, kad visa baigsis vedybomis, ją palaimino, 
grafas bent kartą per savaitę atvykdavo į Viler Eloną, išliedavo 
Mari savo visą kartėlį dėl meilės, dėl pinigų, sakydavo, kaip ją 
mylėtų, jei tik galėtų mylėti, ką veiktų su savo turtu, jei tik jį 
atgautų. Bet buvo neįmanoma, kad Mari sau netartų, jog jei 
grafas galėtų mylėti, tai mylėtų būtent ją ir kad būtent ji esanti 
visų horizonte šmėkščiojančių jo sumanytų kelionių dalyvė. 

Bėgo laikas, Mari buvo laiminga jei ne tikrovėje, tai bent jau 
svajonėse. 

Tačiau be jauno bepročio, švaistančio savo turtą, dar būta 
seno švaistūno, iššvaisčiusio savąjį. Dieną, kai buvo priverstas 
iš esmės peržiūrėti savo reikalus, ponas Kolaras susigriebė, kad 
jei nesiliaus ritęsis žemyn jam įprasto nerūpestingumo pakalne, 
jis žlugs. 

Taigi Mari tapo dvidešimtmečio senio ir septyniasdešim-- 
tmečio vaiko globėja. 

Jai kaip tik reikėjo tokio aktyvaus gyvenimo: vietoj menkų 
miesčioniškos šeimos rūpesčių jai reikėjo leisti valdyti aristo- 
kratų turtus; senelis atidavė jai visus raktus, net nuo kasos, ir 
įsakė visam tarnų legionui klausyti jos. Mari valdė visą mažą 
pasaulį, kuris jai pakluso. 

„Senelis džiaugėsi matydamas, kaip vaidinu ponią šeiminin- 
kę ir itin švelniai sutikdavo su visais mano norais, taupumu ir 
pažiūromis. 

Jis pasiliko gan nemažą sumą savo,o tiksliau tariant, kitų ma- 
lonumams bei reikmėms. Na, ir aš darydavau mielas niekšybes, 
kad gaučiau teisę paišlaidauti pagal savo nuožiūrą. Kiekvienas 
turėjome savo numylėtus vargšus. Jo numylėtinės buvo mergi- 
nos, aš globojau senelius. Jis dovanodavo gražias sukneles, aš 
duodavau sultinio ir duonos, jis prašydavo jų pašokti, aš pripil- 
dydavau savųjų tabakines, jis dovanojo džiaugsmą, aš saugojau 
nuo kančios... Pagaliau senelis gynė tuos, ką matė gimstant, aš 
rūpinausi ir guodžiau tuos, kas kadaise lenkėsi prie mano lop- 
šio.“ [p. 127] 

Industrinių svajonių vis dar liūliuojamas jaunasis grafas 
1838 metų spalio pabaigoje paskelbė atidaręs savo geležinkelį. 
Su šia data buvo siejamos jo visos viltys, visa ateitis rėmėsi į 
pirmąjį vagoną, kurį turėjo atverti Mari Kapel. 

Moriso Kolaro žmona ką tik pagimdė gražų berniuką, šei- 
mos pirmagimį. Grafui teko pareiga jį išauklėti krikščioniu; 
krikštamote, žinoma, buvo Mari.* 

Viler Eloną užplūdusios dėžės saldainių, krepšeliai, gėlės, 
pirštinės sukėlė vargšelei Mari susižavėjimą, siejamą ne tiek su 
ateitimi, kiek su dabartimi ir praeitimi. 

Paskui dovanas atvyko krikštatėvis. 

Po pirmų padėkos žodžių Mari paklausė: 

— Ar bent mokate pirmuosius sakramentinius žodžius, ku- 
riuos turėsite ištarti? 

— Pirmo nemoku, - atsakė grafas, - bet pasiklioviau jumis, 
kad mane išmokysite. 

Mari atsisėdo ant sofos, grafas atsiklaupė priešais ją; Mari 
paėmė į rankas savo didžiulį maldyną ir pamoka prasidėjo. 


* Artūras Anri Kolaras, gimęs 1838 m. vasario 28 d., pakrikštytas kovo 15 d. 
Viler Elone. „Krikštatėvis: Ogiustas Luji Gabrielis Sofi, grafas de Montegiu, 
senolis, kuriam atstovavo grafas Šarlis Espri Fransua Šarpantjė; krikštamotė: 
dama Ogiustina, grafienė de Montegiu, teta, kuriai atstovavo panelė Mari 
Fortiunė Emė Kapel, pusseserė“ (Viler Elono bažnyčios archyvai). 

Po Tėve mūsų kalbėjo Sveika Marija, angelo pasveikinimas 
truko ilgai, krikštatėvis pabrėžė kiekvieną Žodį; pagaliau baigęs 
Sveika Marija, jis atskleidė maldyną ties santuokos apeigomis 
ir išplėšė du lapus. 

— Ką jūs darote? - paklausė Mari. 

— Vieną dieną įdėsiu šiuos lapus į vietą, - atsakė grafas, - kol 
kas negalėsite jų skaityti be manęs... 

Paskui visai tyliai: 

— O, Mari, po metų! 

Nedidelis pokylis baigėsi vakare, bet į jį nieko nekvietė iš 
miesto, tik Viler Elono, Korsi ir Longprė kaimiečius. 

Šoko valgomajame, kur buvo šalta, tuo tarpu svetainės ži- 
dinyje liepsnojo ugnis. Po kiekvieno kadrilio Mari eidavo ten 
pasišildyti, jai iš paskos sekdavo grafas; kartą ji atrėmė nuogą 
ranką į marmurinį židinio cokolį. 

— Kokia neatsargi! - sušuko grafas, - jums karšta, o dedate 
ranką ant marmuro, taip galima ir numirti. 

— Kapas, kai tau dvidešimt metų, - atsakė ji, - gėlės, ašaros, 
maldos, ar tai jus gąsdina? 

— Ar norėtumėt mirti? Bent palaukit, kol būsite mylima. 

— Sunku būti tikrai mylima šiame pasaulyje, - atsakė ji. 

— Jūs esate mylima, Mari, aš myliu jus visa savo sielos galia. 

Jis sugriebė jos ranką ir pabučiavo su jam savitu įtūžiu. 

— Ak, sutinku, sutinku, - pratarė Mari. 

— Girdėjote: po metų, anksčiau negaliu nieko žadėti. 

— Po metų. 

* Ponui Kolarui buvo šešiasdešimt dveji ar šešiasdešimt treji, 
jis akivaizdžiai silpo, reumatas, su kuriuo visąlaik narsiai ko- 
vojo, jį galutinai pribaigė. Jis daugiau nebeišėjo iš savo kam- 
bario, paskui nebeišlipo iš lovos. Vieną dieną ėmė skųstis gal- 
vos skausmais; po dvidešimt keturių valandų kraujas išsiliejo 
į smegenis. Prie jo budėjo Mari Kapel su Morisu ir jo jaunąja 
žmona, iš Suasono reikėjo parvežti gydytoją. Buvo pasiųstas 

raitas žmogus. Tuo tarpu kraujas apėmė vis didesnį smegenų 
plotą, ligonis nebekalbėjo, bet dar matė ir girdėjo, paklaustas ar 
skauda, galvos mostu parodė, kad ne. 

Atvyko ponas Misa. Ponas Misa buvo garsus gydytojas, pri- 
rašė mikstūrą, garstyčių kompresus ir išvažiavo nepalikęs jo- 
kios vilties. 

Mari Kapel tapo savo senelio slauge, buvo viena prie jo, kai 
apie vidurnaktį ligonis atgavo balsą. 

Jis pašaukė Mari. Sušukusi iš džiaugsmo, ji atsisėdo ant se- 
nelio lovos, šis kiek atsitiesė. 

— Mano vaikeli, - pusbalsiu pratarė jis, - nepalik manęs, aš 
miegosiu. 

— Bet jums jau geriau. 

— Manau, kad taip. 

Mari pašaukė savo žindyvę ir pasiuntė ją pranešti Morisui, 
kad krizė laimingai baigėsi. 

Paskui paguldė ligonio galvą sau ant kelių, paėmė jį už 
rankos. 

Bet po penkių minučių jai pasirodė, kad jis liovėsi kvėpavęs; 
kone vienu mirksniu deganti ranka tapo drungna, paskui šalta, 
galiausiai ledinė. 

Mari suriko, pakėlė senelio galvą, kuri bejėgiškai nukrito ant 
jos kelių: jis buvo miręs!* 

Tai buvo ketvirtas kapas, atsivėręs po Mari kojomis. Iš pra- 
džių ponia Kolar, paskui tėvas, vėliau motina, galiausiai senelis. 
Ji apalpo baisaus nervinio priepuolio apimta. 

Vos išgirdusi žinią apie mirtį, iš Paryžiaus atskubėjo Luiza. 

Pirmas atvyko grafas. Atrodė švelnesnis, bet ir liūdnesnis nei 
visada. Ponia Gara pareiškė ketinanti išsivežti Mari į Paryžių: 
trys ketvirčiai metų, kurių jos prašė grafas, buvo prabėgę, tad ji 
nusprendė pareikalauti tiesaus ir tikslaus pasiaiškinimo. 


* Žakas Kolaras mirė 1838 m. rugpjūčio 30 d. 

„Kiekvieną kartą, kai prabildavau apie savo išvykimą, - sako 
Mari Kapel, - matydavau, kaip grafas išbąla ir ima drebėti. 

- Norėčiau pabūti su jumis viena, - galiausiai pasakė jis man. 

— Aš irgi norėčiau. 

Pasisukau į abi savo tetas, kurios buvo šalia mūsų, ir pa- 
prašiau jas palikti mane ketvirtį valandos vieną su ponu 
Šlarpantjė]. 

Jiedvi sutiko ir pasišalino. 

Tarp mūsų ilgokai tvyrojo tyla... Mūsų akys, kaip ir mintys, 
vengė susidurti. Staiga jis paėmė mane už rankos, aš apsipyliau 
ašaromis ir pasakiau: 

— Šarli, štai aš viena šiame pasaulyje... Ar norite mane 
globoti? 

— Ak! - sušuko jis, - aš jus myliu ir visada mylėsiu. 

— Kaip jums patinka, kad išvažiuoju į Paryžių? 

— Kaip man gali patikti, kai mus išskiria? Ko jums nepasili- 
kus Viler Elone? 

— Teta Gara man visada buvo kaip motina... Turiu važiuoti 
su ja, jai paklusti... kol jos klausysiu... 

Nedrįsau baigti sakinio. 

Tarp mūsų vėl įsivyravo tyla, daug žiauresnė už pirmąją. Su- 
kaupusi visas jėgas, ją nutraukiau. 

— Tikiu, kad mane mylite, - paskubomis pasakiau. - Ir Ži- 
nau, kad aš jus myliu. Mudu sieja tvirtas ryšys... Bet vardan 
mūsų tėvų, kurie yra danguje, Šarli, pasakykite, ar esu ta, kurią 
pasirinkote savo žmona? 

2 Paklausykit, Mari, mano reikalai vis prastėja. Ar galiu jus 
įstumti į visišką pražūtį?.. Ak, Dieve brangus, vienas tai pakel- 
čiau... bet negaliu versti jūsų dalytis savo skurdu... Ne, noriu 
atgauti savo turtą, tuomet... 

- Tad pasirinksite mane laimėje ir nelaimėje? 

— Kaip galiu supančioti jus tokiu pažadu? Susieti jūsų jauną 
gyvenimą su savo sielvartu, nusivylimais? 

— Gana, pone, aš jus supratau. Teatleidžia jums Dievas! Jūs 
mane žiauriai apgavote. 

Jis puolė prieš mane ant kelių, bučiavo rankas, spaudė 
glėbyje. 

Bet Dievas man suteikė jėgų. 

Atsistojau, garsiai paskambinau tarnui ir liepiau pašviesti 
ponui Š[arpantjė], kuris nori eiti į savo kambarį. 

Bet prieš užsiveriant jo durims, apalpau ir griuvau ant par- 
keto. Visą naktį praleidau atrėmusi galvą į vargšės Antoninos 
rankas, ji, kaip ir aš, buvo nusiminusi, netekusi vilties. 

Paryčiais išgirdau žirgo žingsnius! Tai jis!.. 

Jodamas po mano langais, ieškojo manęs akimis... bet nega- 
lėjo sutikti manųjų, kurios vis dėlto jį sekė... Jis triskart grįžte- 
lėjo, triskart turėjau sutelkti visą savo drąsą. 

Galiausiai jis paleido žirgą šuoliais. Ir dingo. 

Daugiau jo nemačiau.“ [p. 138-140]) 

Taip, pasak Mari Kapel, vyko iš jos bet kokią viltį atėmęs 
paskutinis susitikimas su grafu Š[arpantjėj. 


1:2 


utikite, neįmanoma būti nelaimingesniam už vargšę Mari. 
2 vienerių metų ji neteko keturių ramsčių, kuriuos 
jai davė gamta. 

Galiausiai ji ką tik pamatė, kaip dingsta vienintelė viltis ište- 
kėti už to, kurį pasirinko širdis. 

Viską padalijus, jai liko labai menkas turtas, manau, aštuo- 
niasdešimt tūkstančių frankų. 

Reikėjo prašyti viešnagės pas vieną iš savo tetų. 

Ją pasiėmė ponia Gara. 

Praėjus maždaug vieneriems metams, kai ji ten apsigyveno“, 
vienas mano draugas, pavarde Brendo, Messager direktorius, 
užbėgęs pas mane apie dešimtą valandą ryto pasakė: 

"- Šiandien veduosi tave į miestą pietų. 

— Mane“ 

— Taip, tave. Ir jokių prieštaravimų. Nori nenori, vis tiek 
teks eiti. 

- Tikiuosi, kad pas ką nors iš mano pažįstamų? 


* Toliau pateiktame Mari Kapel laiške aprašoma, kas vyko „dvi ar tris savaites 
prieš šią nelaimingą santuoką“ 1839 m. liepos 20 d. 

— Taip, bet jo nematei beveik dešimt metų. 

- Ir tu negali man pasakyti jo pavardės? 

— Galėčiau, bet nenoriu, tai staigmena. 

— Su juodu fraku ir baltu kaklaraiščiu? 

— Su juodu fraku ir baltu kaklaraiščiu. Ateisiu tavęs pasiimti 
lygiai šeštą. 

— Tai gana anksti. 

— Tas asmuo pageidauja su tavim kiek pašnekėti prieš pietus. 

— Tebūnie šeštą. 

Be penkių šeštą atvažiavo karieta manęs pasiimti; po de- 
šimties minučių mūsų karieta kirto Banko aikštę ir sustojo 
ties durimis žmogaus, kurio parašas turėjo neginčijamą ko- 
mercinę vertę. | 

Aleksandras vieną dieną man parašė iš Marselio: 

— Rašyk man paštu Gara adresu. 

Ir tikrai, buvau pakviestas pietų kaip tik pas poną arba, tiks- 
liau tariant, pas ponią Gara. 

Vieną ar du kartus teko matyti poną Polį Gara draugijoje, 
bet niekada nebuvau jam pristatytas ir niekada su juo nekal- 
bėjau. 

Užlipome į trečią aukštą. Ponia Gara buvo liepusi mane iš- 
kart nuvesti į buduarą, kuriame manęs laukė. 

Buvau tiek pat, o gal net daugiau sutrikęs nei pas Lafitą. Jos 
namuose, vyro ir dukters akivaizdoje, negalėjau jos tujinti. 

— Baroniene, - pasakiau jai. 

— Markize, - juokdamasi atsakė ji. 

- Jei kalbėtume angliškai, - pasakiau jai, - būtų ne taip keblu. 

— Ne, kalbėk su manim prancūziškai, o kadangi esi pratęs 
su manim kalbėti ir visi žino, jog mudu kartu mokėmės, niekas 
nekreips dėmesio. 

— O tavo vyras? 

— Tave pristatydama jam, tarsiu žodelį. 

— Na, o dabar leisk į tave pažvelgti. 

Kaip sakė Brendo, beveik dešimt metų nebuvau matęs po- 
nios Gara. Jai buvo trisdešimt šešeri, dešimčia metų daugiau 
nei tada, kai ją sutikau pas Lafitą, bet ji nebuvo praradusi nei 
savo grožio, nei skaistumo. 

— Ar seniai nesilankei Viler Elone? - pasiteiravo ji. 

— Po nuotykio su Monrono antimis ten nebuvau. 

— Bet matei visas mūsų nelaimes, mano sesers, mūsų tėvo 
mirtį, nepavykusias Mari vedybas. 

— Su grafu Š[arpantijė]. 

— Taip. 

- Sužinojau, kad ji pas tave. 

— O kur norėtumei, kad būtų? 

— Ar ją pamatysiu? 

- Žinoma, netgi noriu, kad ją pamatytum, jos tokia roman- 
tiška vaizduotė, tad tave dievina. 

— Ko nepasakytum apie jos tetą. 

— Negaliu įprasti žiūrėjusi į tave kaip į įžymybę. 

— Supykčiau, jei į mane taip žiūrėtum, sakei, kad nori, jog 
pasimatyčiau su Mari. 

— Taip. 

— Ir man būtų labai malonu ją pamatyti. Jos nemačiau dvy- 
lika ar keturiolika metų. 

— Ar apsiimi jai pasakyti pamokslą? 

— Aš? Mari? Kokia proga? 

- Išties nežinau, kaip tau pasakyti. 

- Ką pasakyti? 

Luiza pritildė balsą. 

- Įsivaizduok, - pasakė ji, - ji mane apvaginėja. 

- Kaip! Tave apvaginėja? 

— Ji mane apvaginėja. 

- Jei kartais paima kokį tavo žiedą ar kokią brangenybę, tai, 
dėl Dievo, gerai daro, kam tau, tokiai gražiai, papuošalai? 

— Ne, ji vagia iš manęs pinigus. 

— Pinigus? Neįtikėtina! 

— Prieš savaitę pavogė iš mano piniginės šimtą frankų. 

Paėmiau ją už abiejų rankų. 

- Leisk man tau pasakyti vieną dalyką, brangi Luiza. Jei Mari 
paėmė iš tavo piniginės šimtą frankų, tai tavo kaltė. 

— Kaip mano kaltė? 

— Betgi tai aišku. Tu turtinga, gauni šešiasdešimt ar aštuo- 
niasdešimt livrų rentos, tad kaip leidi, kad Mari reikėtų šimto 
frankų? 

— Ak, tai! Manai, mes leidžiame, kad jai ko nors trūktų? 

— Merginoms visada ko nors reikia, be to, ar neprisimeni, 
kad ji turėjo liguistą potraukį vogti, kai valgydavo per pietus 
ledą su cukrumi? Ar negirdėjai kalbų, kad naktimis nulipdavo 
į virtuvę ir, radusi ten šaukštą ar šakutę, nusinešdavo į savo 
kambarį ir paslėpdavo? 

— Bet pinigus, pinigus. 

— Tai ką nori, kad padaryčiau? Prirašyta šimtai komedijų 
apie sūnėnus, apvagiančius savo dėdes, turėsime dar vieną - 
apie dukterėčią, kuri apvaginėja savo tetą. 

— Jei būčiau žŽinojusi, kad tau tai atrodo taip juokinga, nebū- 
čiau apie tai užsiminusi. 

— Juk neketini jos apskųsti karališkajam prokurorui, ar 
ne taip“ 

— Ne, bet galvoju, jei toks žmogus kaip tu su ja rimtai pa- 
kalbėtų... 

— Nepažadu tau labai rimtai su ja šnekėti, turint omeny, kad 
šis reikalas man neatrodo labai rimtas; bet pašnekėsiu su ja 
kiek įmanoma rimčiau, tik turiu gauti leidimą tą padaryti akis 
į akį su ja. 

- Nėra nieko lengvesnio, atsiųsiu ją tau. Štai, muša pusę 
septynių. Prie stalo sėdamės tik septintą, taigi turi visą pus- 
valandį. 

— Tai daugiau, nei man reikia. 

Luiza išėjo iš kambario. Po penkių minučių durys vėl atsi- 
darė, pasirodė Mari. 

— Ar stoviu prieš draugą, ar prieš teisėją? 

— Prieš draugą, bet prieikit arčiau, brangi Mari, noriu į jus 
pažiūrėti. 

Ištiesiau jai abi rankas, ji padavė savąsias. 

- Ak, - pasakė ji, - pažvelkite, aš nesu tokia graži. 

— Klystate taip sakydama, brangi Mari, jums būdingas savi- 
tas grožis, grožis žmogaus, kuris kentėjo, blyškumu ir melan- 
cholija pažymėtas grožis. 

- Aš ne išblyškusi, o pageltusi, ir ne melancholiška, o liūdna, 
pasenusi ir suvytusi prieš laiką; jums apie mane kalbėjo, pasakė 
daug blogo, ir visų pirma mano teta, ar ne taip? 

— Jei taip, tai nieko nuostabaus, Mari. Nėra priešingesnių 
charakterių, kaip jūsų ir jūsų tetos. Ramų ir švelnų Luizos grožį 
pripažįsta visi, ji paklūsta visuomenei, taisyklėms, pareigai; jos 
gyvenimas — upė, tekanti per žalias pievas, kvapnius gėlynus, 
šešėliuose ir saulėje skendinčius masyvus, savo kelyje ji niekada 
nesutiko kliūties, uolos, per kurią virstų putodama. Jūs graži, 
Mari, tik menininkams ir nervingiems žmonėms jūsų grožis 
bus visada ginčijamas ir ginčytinas; užuot paklususi visuome- 
nei, taisyklėms, pareigai, kovojate prieš visa, kas jums atrodo 
lėkšta ir kvaila, tai yra prieš visą visuomenę. Jūsų gyvenimas 
anaiptol ne upė, o srautas, iš jūsų, kuriai daugiau nei bet kam 
kitam reikia paramos, viena po kitos ištikusios nelaimės atėmė 
visus ramsčius. Luiza sukurta būti aukštuomenės dama, kara- 
liauti svetainėje. Jūs, Mari, sukurta nelaimei arba tapti geniju- 
mi. Kad taptumėt Rašele ar Malibran, Dorval ar Plejel*, jums 
reikia kovos ir pergalės. Bėkite iš savo tetos namų ir tapkite 
artiste, mano brangi drauge. 


* Rachel (Elisabeth Fėlix, 1821-1858) - garsi prancūzų aktorė tragikė, Malibran 
(Maria de Felicidad Garcia, 1808-1836) - ispanų kilmės prancūzų dainininkė, 
Dorval (Marie, 1798-1849) - aktorė, pasižymėjusi meistriškais romantiniais 
vaidmenimis, Pleyel (Marie Fėlicitė, 1811-1875) - prancūzų pianistė. 

— Deja, neturiu net šios vilties, - atsakė Mari. - Esu per sena, 
man dvidešimt dveji metai, ir jau ne laikas pradėti tokią kar- 
jerą. Mano vargšas drauge, aš pasmerkta. Jei jums pasakyčiau, 
kad per visus savo didžius sielvartus - ačiū Dievui, jų turėjau 
pakankamai, - po visų nusivylimų, - ačiū Dievui, jų irgi netrū- 
ko, - jei jums pasakyčiau, kad man kokį dvidešimt kartų šovė į 
galvą mintis eiti pas jus ir pasakyti: „Manyje kažko esama, neži- 
nau ko: gal lemties ar nelaimės, ką manau esant kažką kita. Ap- 
švieskite mano protą ir širdį, nes pati negaliu, pasakykite, kam 
tinku. Čia esu nenaudinga. Nesu gimusi būti romi šeimos mo- 
tina, kuri su vienoda meile verda sriubą ir rūpinasi savo vyru 
ir vaikais; ne, aš sutverta audringam gyvenimui, kad patirčiau 
arba vaizduočiau aistras. Kaip ir visi, turiu savo paskirtį, kelią, 
takelį, tad nukreipkite mane, veskite mane šiuo keliu, parody- 
kite šį takelį.“ Jūs tai padarytumėt, nes būtumėt mane supratęs, 
bet čia, pas mano žaviąją tetą, pas nepriekaištingą pusseserę ir 
dėdę, kuris tiek pat rūpestingai rišasi kaklaraištį ir tvarko sąs- 
kaitas, į ką norėtumėt, kad kreipčiausi? Jiems mano kalba - tai 
hotentotų, irokėzų, huronų kalba; su jais visa virsta reikalu, o 
bet koks reikalas - tai rimtas dalykas: „Brangus dėde, man rei- 
kia šimto frankų. - Brangi dukterėčia, liepsiu atnešti jūsų sąs- 
kaitą, kad sužinočiau, kiek dar galiu jums duoti.“ 

- Taigi prireikus šimto frankų, brangioji Mari, užuot prašiu- 
Si, verčiau pasiimate iš savo tetos piniginės? 

— Kaip, ar teta jums šnekėjo apie šiuos niekus? 

— Ir net labai rimtai, turiu pasakyti. 

Mari gūžtelėjo pečiais. 

— Neįtikėtina, kaip tai, kas kai kam atrodo visai paprasta, 
kitus taip išgąsdina. 

— Kaip, ar jums atrodo visai paprasta prireikus pasiimti šim- 
tą frankų iš tetos piniginės? 

Treptelėjusi į parketą maža pėdutė, ji nusišluostė kaktą, ant 
kurios it perlai sužvilgo keli prakaito lašeliai. 

- Paklausykite, Diuma, - pasakė ji man, - aš tikrai nesu turtin- 
ga, palyginus mano menką turtą su tetos turtais, bet nesu vargšė. 
Turiu aštuoniasdešimt tūkstančių frankų, net nemokėdama taip 
gerai skaičiuoti kaip banko kasininkas, žinau, kad penki pro- 
centai nuo aštuoniasdešimties tūkstančių frankų duoda keturis 
tūkstančius livrų metinės rentos. Na,iš šios keturių tūkstančių 
livrų rentos kas mėnesį gaunu po šimtą frankų drabužiams ir 
savo reikmėms. Tai sudaro tūkstantį du šimtus frankų per me- 
tus, o du tūkstančiai aštuoni šimtai dar lieka. Aš pasiimu šimtą 
frankų iš savo tetos, kai man reikia, o ji susiglemžia visus liku- 
sius du tūkstančius aštuonis šimtus. Ar tai kažkas nepaprasta? 

— Mari, norėčiau, kad žinotumėt, ką pasakiau jūsų tetai, kai ji 
man apie tai papasakojo, dar prieš man išgirstant jūsų pasiaiški- 
nimą. Mari, prisiekiu jums, norėčiau ką nors nuveikti jūsų labui. 

— Ak, jei ką galėjote nuveikti mano labui, - pasakė ji atsidu- 
susi, - tik tai, ką siūlėte prieš dvidešimt metų, pirmąkart išvy- 
dęs mane per šventę Korsi. 

— Kadjus vesiu, Mari? 

— Ar pamenat? 

— Taip! 

— Būčiau laiminga su tokiu vyru kaip jūs. Garsėjate tuo, jog 
įtikote keturioms išdidžioms moterims, jei ko užsigeidžiate, ne- 
svarbu ko, niekas nesukliudo jums tai pasiekti. Jūs mėgstate 
keliauti, persirengčiau vyru, sekčiau jums visur iš paskos. Ga- 
lėtume būti kaip Lara su pažu, tik Giulnaros kakta nebūtų pa- 
ženklinta kraujo lašu.* Turiu dievinti, kad galėčiau mylėti. Jus 


* Bairono poemoje Korsaras (The Corsair, 1814) Giulnara, pirmoji pašos Sei- 
do sugulovė, jį nužudo, kad išvaduotų belaisvį korsarą Konradą: „Konradas 
prisiartina, pernelyg skubėdama Giulnara pamiršo nusišluostyti nuo kak- 
tos neaiškią dėmę; Konradas stebi jos spalvą ir atspėja... tai neaiškus, bet 
nenuginčijamas nusikaltimo ženklas... kraujo lašas“ (Trečia giesmė, IX); poe- 
moje Lara herojaus Kaledo pažas yra moteris. „Ar sunku numanyti, kad šis 
pasišventęs ištikimas pažas, kuris, kaip galų gale paaiškėja, yra moteris, tai ta 
pati Giulnara, kuriai korsaras turi dėkoti už savo išlaisvinimą?“ - rašo pasta- 
bose poemos vertėjas į prancūzų k. Amedė Pišo. 

aš mylėčiau, nes jumis didžiuočiausi. O vietoj to, žinote, ką jie 
nori iš manęs padaryti? Skuba manęs atsikratyti, nori ištekinti 
už pirmo pasitaikiusio. Ką tik pabėgau nuo suprefekto ir pašto 
viršininko. Vienas Dievas težino, kam atiteksiu. 

 - Vargšė Mari! 

— Taip, vargšė Mari! Jūs teisus, nes norėdami iš manęs pada- 
ryti ką kita nei sutvėrė gamta, jie paprasčiausiai padarys nelai- 
mingus du asmenis. 

— Bėkite, Mari; turite keturis tūkstančius livrų rentos, esate 
nepriklausoma, pilnametė ir laisva, jums niekas negali primesti 
savo valios. Sako, kad esate talentinga pianistė, turite gražų bal- 
są... Nusisamdykite mokytoją, dirbkite, dainuokite, verčiau likti 
netekėjusia menininke, net vidutine menininke, nei būti bloga 
žmona... Ar norite, kad šį vakarą jus pagrobčiau? 

— Ak, per vėlu! Jei būčiau jus sutikusi tuomet, kai nepavyko 
santuoka su grafu Š[arpantjė]!.. Buvau tokia nusivylusi, pasi- 
ryžusi bet kokiam kraštutinumui. Paskui grįžau į tikrovę. Ap- 
sisprendžiau - Diana Vernon taps suprefekto arba pašto virši- 
ninko žmona, o jei ir tai pernelyg didelės ambicijos, norėčiau 
būti kokio biuro ar tabako krautuvėlės karalienė. Štai, ką tik 
pranešė, kad pietūs patiekti, duokite man ranką ir grįžkime į 
svetainę. 

Padaviau jai ranką ir nuėjome į svetainę. 

Po savaitės išgirdau, kad ji ištekėjo už metalurgijos gamy- 
klos savininko pavarde Lafaržas. 


13 


T metu, kai mačiau Mari pas tetą, ji buvo ką tik iškviesta 
iš ponios de Monbreton namų, kur paprasčiausiai vaidino 
komediją, į Paryžių išsirinkti vyro. Bet vargšė Mari nežinojo, 
iš kur jai vienas po kito buvo siūlomi vyrai. Visai paprastai: iš 
vedybų agentūros Fua*. 

Būtent ponas de Martansas, diplomatas, apsiėmė galutinai 
sutvarkyti šį reikalą. 

Mari, kurią stebino tokia netikėta skuba, ponas de Martan- 
sas pasakė turįs dalykinių ryšių su turtingu komersantu, pas 
kurį renkasi daugybė norinčių vesti jaunų pramonininkų. 

Buvo sutarta susitikti Vivjenos gatvėje, koncerte, į kūrį at- 
vyksiančios ponia Gara su Mari ir, savo ruožtu, ponas de Mar- 
tansas, kuris joms pristatysiąs poną Lafaržą kaip vieną iš savo 
draugų. 

„Buvo trečiadienis, - rašo Mari Kapel, - kai pirmąkart pa- 
mačiau poną Lafaržą. Oras buvo nuostabus, nė debesėlio dan- 
gaus žydrynėje, jokios nuojautos mano sieloje. 


* Fua ir Si, „Vedybų namai, Beržer gatvė 17“. (Almanach du commerce, 1839) 


118 


PONIA LAFARŽ 


O graudūs vėjai, kurie kartais užėję verkiate su šiuo pa- 
sauliu, ko šįkart jūsų dejonės nepažadino manyje jokio at- 
garsio? Audrą nešantys debesys, ko nepasiuntėt griaustinio 
ir žaibo, kad prikeltų iš miego, nušviestų bedugnę? Ir jūs, 
dangaus skliaute įsižiebusios gražiosios žvaigždės, spindė- 
jote man, bet nė viena, blyški ir pranašiškai slystanti erdve, 
nenukritote ant Žemės perspėti vargšės Mari apie gresiančią 
mirtį!“ [p. 173] 

Ponas Lafaržas pasirodė Mari Kapel baisiai bjaurus ir visų 
pirma siaubingai vulgarus, o vulgarumas jai buvo pati šlykš- 
čiausia yda, bet jos guvi dvasia atsiribojo nuo tikrovės, tą pat 
akimirką atitolo nuo jos. Dėl koncerto ji visa pamiršo, o jos 
užgauta siela leidosi nešama melodijos sparnų. | 

Tačiau rytojaus dieną reikėjo grįžti į tikrovę. 

Pašaukta pas tetą, Mari rado ją pasinėrusią į tikrą laviną re- 
komendacinių laiškų apie pono Lafaržo turtinę padėtį, merų ir 
kunigų liudijimų apie jo gerą gyvenimą bei įpročius. 

Vienas tokių laiškų buvo Juzeršo deputato pono Gotjė, kuris 
liaupsino pono Lafaržo būdą, pateikė patikimiausias garanti- 
jas apie jo kaip pramonininko padėtį. Palaikąs su juo artimus 
ryšius, žiūrįs į jį kaip į savo sūnų, jam puikiai žinomas jo tur- 
tas - pats puikiausias ir stabiliausias Limuzene; jis turįs vieną 
rečiausių gebėjimų gyventi vien pažangos labui, esąs kilniašir- 
dis ir nepalenkiamai doras. 

„Pone, - rašė garbus deputatas, baigdamas išskaičiuoti nuos- 
tabius pono Lafaržo bruožus, - jauna moteris, patikėjusi jam 
savo laimę, bus iš tiesų laiminga! Jei turėčiau dukterį, didžiuo- 
čiausi ir būčiau laimingas gaudamas tokį Žentą.“ 

Šių liudijimų apie kilniaširdiškumą, didelį turtą ir nuostabų 
būdą apiberta, Mari nedrįso kalbėti apie bjaurumą ir vulgarias 
manieras, kurios iš pirmo žvilgsnio ją taip pribloškė. 

„Penktadienį teta davė jei ne teigiamą, tai bent jau palankų 
atsakymą ponui Lafaržui, tad man įžengus į svetainę jiedu ap- 

tarinėjo slaptas detales, bet mano pasirodymas jų pašnekesio 
nenutraukė. 

— Privalote apsilankyti pas mano notarą, kad ir jūs, pone, 
galėtumėt gauti reikiamų duomenų... 

— Duomenų! Kam man jie reikalingi?.. Pažįstu panelę Mari, 
tad pinigų klausimas man nesvarbus... 

Susijaudinau ir buvau dėkinga už tokį nesavanaudiškumą. 
Ištiesiau ranką ponui Lafaržui, jis ėmė kalbėti apie savo motiną, 
kuri mylėsianti mane kaip savo dukterį, ir apie kitus ketinimus 
ateičiai. Sakė, kad Glandjė kiek izoliuota vietovė, bet jis priimąs 
daug svečių, kiekvieną pavasarį turįs vykti su reikalais į Paryžių, 
tad nuvešiąs mane pas mano gimines. 

Rytojaus dieną ponas Lafaržas pristatė savo gamyklos sąs- 
kaitas: metinės pajamos siekė nuo trisdešimties iki trisdešimt 
penkių tūkstančių frankų, o kai iki Juzeršo bus nutiestas depar- 
tamentinis kelias ir nereikės gabenti geležies mulais, kas bran- 
giai atsieina, kai mano kraitis leis išplėsti gamybą, metinės paja- 
mos pakils mažiausiai iki penkiasdešimties tūkstančių frankų. 

Sekmadienį ponas Lafaržas atvyko pietų; man įžengus į sve- 
tainę, jiedu su mano teta atrodė apgaubti paslapties; parodė 
man spalvotą didelės gražios gamyklos planą ir paveikslą su ža- 
via pilimi, kurios žydros čerpės žaismingai susiliejo su dangaus 
mėlyne, o balta terasa leidosi į buksmedžių supamą simetrinių 
kvadratų sodą su rokoko stiliaus fontanais. Kitoje pilies pusėje, 
lygumoje, plytėjo vaismedžių sodas, vejoje stūksojo senovinės 
vienuolyno bažnyčios gotikiniai griuvėsiai; it prospektas tiesėsi 
ilga tuopų alėja, o upelis, kurio tėkmė ties gamykla įgauna ga- 
lios, grakščiu putojančiu vingiu juosė sodą. Išvydusi šią Žavią 
gyvenvietę, iš nuostabos riktelėjau. 

- Tai jūsų, panele, - pasakė teta apkabindama mane ir pa- 
duodama ranką ponui Lafaržui, - tai tikrai tavo, vaike: be tavo 
sutikimo paspartinome varginančius pasirengimus vedyboms, 
tad šįryt buvo viešai paskelbta apie sutuoktuves. 

Akimirkai netekau žado!..“ [p. 176] 

Bet kaip gali atsispirti visiems užtikrinimams, visiems pa- 
žadams ir ypač pirkimo karštinei, kuri taip jaudina jaunamar- 
tes? Mari visiškai pasidavė, galvojo apie pilį žydromis čerpėmis, 
apie vaismedžių sodą ir gražius griuvėsius, kurie jai priminė 
Longpono griuvėsius, galvojo apie upelį, sukantį gamyklos ma- 
šinas ir juosiantį sodą, pamiršo vulgarią ir niekingą kaukę, ku- 
rią gamta uždėjo ant pono Lafaržo veido tarsi norėtų perspėti, 
bet staiga sužinojo nuo jos nuslėptą aplinkybę, vos neprivertu- 
sią visa nutraukti. 

„Vieną dieną, kai su teta de Martans laksčiau po krautuves 
ir rinkausi norimą aptaisą turkių vėriniui, ji privertė mane nu- 
pirkti nešlifuoto aukso žiedą, kad padovanočiau savo sužadė- 
tiniui; jame buvo išgraviruota tik mūsų pirmo susitikimo data 
ir mudviejų pavardės. Grįžusios pranešėme apie šį pirkinį ir jo 
paskirtį tetai Gara. Ši atrodė sunerimusi ir pasakė: 

— Mano vaikeli, turiu tau pranešti gan paprastą naujieną, bet 
tave ji įskaudins: ponas Lafaržas yra našlys! 

Tai buvo it perkūnas iš giedro dangaus. Antroji santuoka 
man visada kėlė niūrias mintis; širdyje jutau, o dažnai net gar- 
siai pasakydavau, kad niekada nesiryžčiau ir neturėčiau drąsos 
tekėti už našlio, tuo tarpu po trijų dienų bus pasirašyta sutartis; 
po trijų dienų turėsiu pakeisti karste gulinčią sustingusią su- 
tuoktinę! 

Mano pirma mintis buvo visa nutraukti, paskui puoliau į 
ašaras, glamonėjama ir drąsinama savo tetų.“ [p. 182] 

Būtų buvę kur kas blogiau, jei vargšė Mari būtų galėjusi at- 
spėti, koks buvo gyvenimas moters, kurią ji turės pakeisti. 

Tai parodys šios nelaimingosios tėvo parodymai teisme.* 

Pakviestas liudyti rugsėjo 7 dienos posėdyje, pono Lafaržo 
pirmosios žmonos tėvas ponas Kuašonas de Boforas pasakė: 


* 1840 m. rugsėjo 7 d. posėdyje, žr. Gazette des tribunaux, rugsėjo 10, p. 1101- 
1102. 

— Turiu teismą įspėti, kad teisiuosi su Lafaržų šeima, Brive 
bylą pralaimėjau, šiuo metu perdaviau ją Limožo teismui. 

Pirmininkas*: Ar tuo norite pasakyti, jog negalite liudyti? 

Liudininkas: Pranešu tai iš anksto, kad negalvotumėt, jog 
kalbu suinteresuotai ir kad mano parodymai yra nešališki. Aš 
pasikliauju savimi, bet mėgstu būt atviras ir tai įrodau. 

Pirmininkas: Ar galite mums pateikti žinių apie savo daly- 
kinius reikalus su ponu Lafaržu ir net apie subtilesnius su jais 
susijusius faktus? 

Liudinininkas: Išvykau iš Glandjė po tris dienas trukusių 
itin rimtų ginčų su savo žentu. Praėjus keliems mėnesiams po 
vedybų su mano dukra, ponas Lafaržas prisipažino turįs beveik 
keturiasdešimt tūkstančių frankų skolos ir ėmęsis gan šiurkščių 
manevrų, kad susirastų žmoną. Dviem dienoms užsidaręs su 
notaru, savo seserimi ir svainiu, ieškojo būdų, kaip vesti. 

— Reikėjo kažką apgauti, - pasakė jis man, - labiausiai norė- 
jau, kad tai būtumėt jūs. 

— Dėkoju už privilegiją, - atsakiau jam. 

Palikau jį, kad atsitokėčiau, kiek pasivaikščiojau po apylinkes. 

Grįždamas nuo gamyklos, pastebėjau savo dukterį ir jos 
vyrą: jiedu karštai ginčijosi. Mano duktė verkė. Pastebėjęs mane 
Lafaržas davė įsakmų ženklą žmonai ir pasuko manęs link. Pri- 
siartino su šypsniu veide, pasakė radęs būdą, kaip pralobti. 

— Duokite man ramybę, - pasakiau gūžtelėdamas pečiais. — 
Labai abejoju jūsų būdais, netikiu jais, kaip ir jūsų turtu, kurį 
kada nors turėsite. 

Itin pagyvėjęs, jis man atsakė: 

— Jei sužinočiau, kas jums pranešė apie mano reikalus, be- 
mat išplaučiau jam smegenis. 

Po labai karštų barnių išvykau iš Glandjė, prisiekęs ten nie- 
kada nekelti kojos. 


* Limožo karališkojo teismo tarėjas ponas Barni. 

Pirmininkas: Ar jūsų duktė buvo laiminga su ponu La- 
faržu? 

Liudininkas: Ne, pone pirmininke. Glandjė viduje vyko 
daugybė paslaptingų dalykėlių, kuriuos nuo manęs stengėsi 
nuslėpti, bet kuriuos galėjau nuspėti. Beje, kartą ponas Lafaržas 
priėjo prie manęs ir pasakė: „Laba diena, tėve.“ 

Aš atsakiau jam: „Laba diena, pone.“ 

Pro atviras kambario, kuriame buvome, duris, iš gretimo 
kambario sklido garsus barnis. Mano duktė susiėmė su motina, 
ponia Lafarž. 

— Paklausykite, paklausykite, - pasakiau savo žentui, išraiš- 
kingai mostelėdamas ranka. 

- Bet aš nieko negirdžiu, - atsakė jis man su stulbinamu pa- 
sitikėjimu. 

— Kaip nieko negirdite? Tad atsikimškite ausis. 

— Na užteks, nurimkite, - pasakė jis, - niekai, užteks tik man 
pasirodyti ir visa liausis. 

Ir tikrai, jam įžengus į mano dukters kambarį, ginčas baigėsi. 

Tačiau iš to, ką girdėjau, ir iš daugelio kitų dalykų padariau 
išvadą, kad ši santuoka yra didžiulė nelaimė mano vaikui. 

Mūsų galva, būtent tuomet Mari Kapel tetos privalėjo susi- 
domėti, kad sužinotų daugiau. 

„Šeštadienį, rugpjūčio 10 dieną, vidurdienį, - rašo Mari Ka- 
pel, - susirinko notarai ir šeimos vyrai surašyti sutarties punk- 
tų. Nieko nenutuokdama apie šiuos įstatymų terminus, nema- 
niau privalanti klausytis, tad pasitraukiau prie lango ir ėmiau 
šnekėti apie literatūrą su savo buvusiu notaru ponu de Šam- 
binu, kurio visai nedomino teisiniai reikalai, nes buvo ką tik 
atsikratęs sutarčių bei testamentų jungo. 

Stojusi tyla leido suprasti, kad sandėris baigtas, kad tiek vie- 
na, tiek kita pusė sutiko su sąlygomis; kai man liepė pasirašyti 
dokumentą, į kurį buvo sudėta abiejų pusių notarinė išmintis, 
vieniems norint kiek galima brangiau parduoti, o kitiems - kuo 

labiau pažeminti pagal Dievo paveikslą sutvertą vargšę būtybę, 
paniekinamai šyptelėjau, o kaktą nutvilkė gėdos raudonis. 

Staiga mane įspėjo, kad susituokti pirmadienį, kaip buvo su- 
tarta, neįmanoma ir kad privalome iškart vykti į meriją. 

Net nedavę laiko pamąstyti, mane papuošė pačiais gražiau- 
siais rūbais, privertė lipti į karietą, įeiti į tamsoką kambarėlį, 
kur buvome sutikti geležiniame narve sėdinčio teismo sekre- 
toriaus, nutaisiusio mandagią grimasą. Jis atvertė storas įrašų 
knygas, liudininkai įrašė savo pavardes, visų pirma savo titulus, 
paskui tamsiais koridoriais buvome nuvesti į svetainę purvino- 
mis užuolaidomis, virš kurių puikavosi galų gaidys; ten mūsų 
laukė juosta persijuosęs vyras su civiliniu kodeksu rankose. 

Iki šiol stebėjau aplink vykstančias keistenybes, nesąmonin- 
gai sekiau veidrodyje didelę plunksną, banguojančią ant mano 
skrybėlės, tuo tarpu man sakė tokiam atvejui skirtus kompli- 
mentus, kurių nesiklausiau; bet kai reikėjo pasakyti taip, pa- 
budau iš letarginės nejautros ir suvokiau, kad atiduodu savo 
gyvenimą, kad ši įstatymu paremta niekinga komedija sukaus- 
tys mano mintis, mano valią ir širdį... mane dusino ašaros, 
kurias norėjau paslėpti, vos nenualpau savo sesers glėbyje!..“ 
[p. 182-183] 

Mari Kapel ką tik nulipo ant pirmos savo kalėjimo pakopos!.. 


14 


ari Kapel tapo ponia Lafarž. 

Matėme, kaip ji gimė ir augo minkštame pūkų lizdely- 
je; matėme, kaip tapo mergina abiejų tetų globojamuose bu- 
duaruose. Viena jų buvo gražuolė tarp gražiausių Paryžiaus 
moterų; kita - elegantiška tarp pačių elegantiškiausių. Matė- 
me, kaip puošniausi Paryžiaus ir provincijos didikai - Mor- 
nė, Voblanai, Valansė, Monbretonai ir Monteskju - meilinosi 
vaikui, rėždami sparną aplink tetas ir motiną; matėme, kad ji 
palikdavo ponios de Martans svetaines, kur susitikdavo visa 
diplomatinė aristokratija, vien tam, kad patektų į ponios Gara 
svetaines, kur susitikdavo visa finansinė aristokratija. Tad 
matėme, kaip prie visokiausių fizinių ir moralinių malonumų, 
prie visų madingų svetainių žavių įmantrybių pratusi mote- 
ris atiduodama vyrui, kuris ją pirko į žmonas, tai yra kurio 
nuosavybe ji tapo, kuriam ji ne tik priklauso, bet ir privalo 
paklusti. | 

Labiausiai prieš Mari Kapel nusiteikę žmonės ją pasmerks. 
Leiskime kalbėti jai pačiai; niekas geriau už ją nesugebės nu- 
šviesti publikai jos padėties. 

Buvo sutarta, kad po vestuvių jiedu iškart vyks į Glandjė, 
tai yra į žavią pilaitę su puikia gamykla, kurios planai buvo 
parodyti. 

„Jau nebebuvo naktis, bet dar ne diena, kai arklių žvangu- 
čiai davė ženklą išvykti; reikėjo skirtis su mylimais žmonėmis 
ir vietomis!.. Po daugybės ašarų ir bučinių, paspaudusi rankas, 
kurios išsprūdo iš manųjų, važiavau per Paryžių taip giliai pa- 
skendusi sielvarte, kad nepasiunčiau jam paskutinio atsisvei- 
kinimo žvilgsnio. Bet netrukus ašaras išdžiovino gaivus vėjas, 
kuris kedeno mano šydą, nupūtė dulkes nuo aukštų pakelės 
guobų. Girdėjosi bundančių paukščių giesmė, blyški aušra su- 
spindo visu grožiu, regis, nutvieksdama visą gamtą, ir ši krūp- 
telėjo pabučiuota Kūrėjo. 

Pasukau galvą į poną Lafaržą, jis miegojo, aš susimąsčiau. 

Prieš mano gyvenimą, kuris iki šiol buvo izoliuotas, supamas 
artimos, bet antraeilės meilės, dabar atsiveria vyksmas, pirmi 
džiaugsmai, pirmos kitos būties viltys! Būsiu mylima, praeityje 
taip slėgęs nereikalingumo jausmas užleis vietą pareigos jaus- 
mui! Ir kiekvienas mano veiksmas, kiekvienas žodis teiks garbę, 
žavės man savo pavardę davusį dorą vyrą. Atrodė, kad ponas 
Lafaržas mane dievina, aš dar neišmokau mylėti, bet sako, kad 
to greit išmokstama; sutarta santuoka tėra tik švelni pagarba, 
jau jutau turinti savo širdy tai, kas gali šį jausmą įkvėpti. Tuo 
tarpu, kai protas man šitaip kalbėjo, vaizduotė šnabždėjo švel- 
nius aistringus žodžius, liūliavusius mane ištisą dieną; svajojau 
apie pirmą bučinį į kaktą, antrą ir trečią, kuriuos gal grąžinsiu, 
kaip paskui mano gal kiek iš nuovargio palinkusį liemenį ap- 
kabins ranka, lūpos tars: „Aš jus myliu“, ir vėliau sušnabždės: 
„Ar myli mane?“ 

Krestelėjimas pažadino poną Lafaržą; skardžiai ir ilgai nusi- 
žiovavęs, jis ištiesė abi rankas, pabučiavo mane į abu skruostus 
ir pasakė: 

— Na, žmonele, papusryčiaukime. 

Karietoje jis turėjo šaltą viščiuką, pagriebęs jį už abiejų spar- 
nelių, ponas Lafaržas perplėšė jį pusiau, pusę pasiūlė man; aš 
kiek pasišlykštėjusi atsisakiau. Jis pagalvojo, kad esu nesveika, 
sunerimo, tapo paslaugus, maldavo, kad išgerčiau bent stiklą 
bordo, bet man ir vėl atsisakius, išgėrė visą butelį „už save ir už 
mane, kurie sudarome viena . 

Valgio kvapas buvo nepakenčiamas, tad atsisėdau ant pasos- 
tės Klementinos* vietoje; džiaugiausi atsilygindama vežėjams, 
kurie, žadėtų arbatpinigių paveikti, buvo šnekūs, bet visų pirma 
stengiausi pati pralinksmėti, ieškojau pozityvaus prado galvo- 
dama apie pusryčius; guodžiausi tikindama save, kad ne visada 
taip primityviai pusryčiaujama. 

Apie vidurdienį grįžau į karietą, bandžiau šnekėti apie lite- 
ratūrą, apie reginį, apie man brangų Viler Eloną, jo gražų miš- 
ką. Ši paskutinė tema pagaliau, regis, sužadino pono Lafaržo 
susidomėjimą, bet kadangi nenusimaniau nei apie kirtimą, nei 
apie medienos ir anglies kainą, mano sėkmė tuoj pat baigėsi: 
išsitraukęs iš kišenės piniginę, jis pasinėrė į skaičiavimus, kurie, 
atrodo, jį nemaloniai nuteikė. 

Bandžiau užmigti: svilino saulė, rytuose susikaupę debesys 
mus apklojo it švino apklotu, man ėmė skaudėti galvą, negalė- 
jau miegoti. Apie penktą valandą atvykome į Orleaną, aš vos 
laikiausi ant kojų, paprašiau išsimaudyti vonioje, kad kiek atsi- 
gaivinčiau ir pailsėčiau. 

Man vos tik įžengus į vonios kambarį, kažkas ėmė smarkiai 
klibinti duris. 

— Ponia maudosi, - pasakė Klementina. 

- Žinau, atidarykite. 

— Bet, pone, vonia be užuolaidų, ponia negali jūsų priimti. 

— Ponia yra mano žmona, kokios, po velnių, čia ceremo- 
nijos! 


* Klementina Serva, auklės Lalo, Kolarų tarnaitės Viler Elone, dukterėčia. 

— Prašau taip garsiai nešaukti, luktelėkite minutėlę, po 
ketvirčio valandos būsiu apsirengusi, - su apmaudu pasa- 
kiau jam. 

— Kaip tik todėl, kad esate neapsirengusi, aš ir noriu įeiti. Ar 
mane laikote kvailiu, manote, jog leisiu Paryžiaus pamaivai su 
manimi žaisti? | 

— Man baisu, - tylomis sušnabždėjo man Klementina, paskui 
garsiai pasakė: - Pone, būkite mandagus nors pirmą dieną! 

— Mari, atidaryk duris arba jas išlaušiu, ar girdi? 

- Jūsų valioje išlaužti duris, - atsakiau, - bet aš neatidarysiu. 
Jėga nepalaušite mano valios, žinokite tai visiems laikams. 

Kelis kartus nusikeikęs ir taip šiurkščiai, jog visa išblyškau, 
o mano plunksna nedrįstų to pakartoti, jis įtūžęs nuėjo. Likau 
priblokšta vonioje, geroji Klementina mane pravirkdė, apibė- 
rusi bučiniais mano ranką ir guosdama; paskui, pamačiusi, jog 
nurimau, išėjo ieškoti pono Lafaržo. Bet veltui stengėsi įtikinti 
jį klydus, o kai pasakė, kad blogai jaučiuosi ir kad mane tokio 
pobūdžio scenos nužudys, jis atkirto: 

— Tebūnie, šįkart patylėsiu, bet kai atvyksime į Glandįjė, ži- 
nosiu, kaip atvesti ją į protą.“ [p. 189-192| 

Tiek apie kelionę. 

Žvilgtelėkime į Glandjė, kur atvykus ponas Lafaržas turėjo 
atvesti savo ŽmMoną į protą. 

„Sustojome valandai Vižua pas vieną pono Lafaržo gimi- 
naitį. Taip troškau atvykti į savo namus, kad leidausi bučiuo- 
jama, apžiūrinėjama, automatiškai suvalgiau keletą vaisių, dar 
neatitokusi nuo skaudžių įspūdžių. Atvedė pabalnotus arklius. 
Jaučiausi kaip sulaužyta, norėjau baigti kelionę karieta, nors 
visi šaukė, kad tai neprotinga, kad neįmanoma keliauti pašto 
karieta laukine vietove, skiriančia mus nuo Glandjė. Po ryti- 
nės audros pro debesis nesišypsojo nė vienas saulės spindulėlis. 
Nuo lietaus dar linko medžiai, o pabjurę keliai, kuriais žingine 
kapanojosi arkliai, kėlė nuolatinį ir kone neišvengiamą pavojų. 

Po trijų valandų vargingos kelionės leidomės tiesiai duobėtu 
keliu. Man parodė kelis aprūkusius iš ūkų kylančius stogus ir 
pasakė, kad tai gamyklos pastatai; nedidelės tuopų alėjos gale 
karieta sustojo. 

"Iššokau į dviejų moterų glėbį, perėjau ilgą, tamsų, šaltą ir 
drėgną skliautuotą koridorių, užkopiau netašytų akmenų laip- 
teliais, purvinais ir slidžiais nuo pro kiaurą stogą lašančio lie- 
taus. Galiausiai įžengiau į didelę salę, vadinamą draugijos sve- 
taine, ir klestelėjau į kėdę, dairydamasi aplink buku žvilgsniu. 

Paėmusi mano ranką anyta smalsiai apžiūrinėjo mane. Po- 
nia Biufjer, maža moteriškaitė, rausvo ir skaistaus veido, be per- 
stojo mosikuojanti, apibėrė mane glamonėmis ir klausimais, 
norėjo išblaškyti mano kartėlį ir apstulbimą, kurį palaikė dro- 
vumu. Mus susirado ponas Lafaržas, bandė mane pasisodinti 
ant kelių, bet kai jį be ceremonijų atstūmiau, juokdamasis labai 
garsiai pasakė, kad gebu jį myluoti tik būdama su juo akis į akį. 
Ir pridūrė: 

— Mama, nepatikėsi, kaip ši antelė mane myli! Eime, mano 
stirnele, parodyk, kaip velniškai mane myli. 

Ir kad patvirtintų šiuos žodžius veiksmu, suspaudė man lie- 
menį, žnybtelėjo nosį ir pabučiavo. Mano savimeilė maištavo 
prieš tokias kalbas ir tokius judesius, jutau, kaip sudrebėjau iš 
pasipiktinimo, girdėdama šiuos meilius žodelius, pavertusius 
mane vienu ar keliais gyvūnais. Nebegalėdama ilgiau pakelti 
šios kančios, apsimečiau baisiai pavargusi ir pasakiau turinti 
parašyti laiškus. Buvau nuvesta į savo kambarį, kuriame užsi- 
darėme su Klementina. Mano kambarys, toks pat didelis kaip 
svetainė, buvo beveik be baldų. Paklydusios šioje vienatvėje 
stovėjo dvi lovos, keturios kėdės ir stalas. Paprašiau rašalinės, 
man atnešė apdaužytą indelį uogienei, kur pilkame vandeny 
plūduriavo gabalėlis vatos, seną plunksną ir žydro popieriaus 
lapą. Klementina norėjo mane nurengti, bet negalėjau likti vie- 
na. Tad priverčiau ją atsigulti, nes galvojau, kad net miegodama 

ši gera būtybė mane saugos, o pati pabandžiau rašyti. Negalėjau 
susikaupti, slėgė baisus nusivylimas. Atsisakiau minties tuojau 
pat apsakyti šį siaubą saviškiams; švelnūs jausmai neleido per- 
teikti nė pusės savo nerimo, išdidumas atmetė aukos, kuria taip 
greitai tapau, vaidmenį... Be to, mus skyrė šimtas mylių... ilgo- 
kai truktų, kol jie atsirastų šalia... Kuo tapsiu per tokį ilgą laiko 
tarpą?.. Ką daryti, brangus Dieve, ką daryti? 

Pilkšvas dangus, vis niūresnis artėjant nakčiai, žadino dar 
didesnį pasipiktinimą, kurį jutau dėl apgaulės, kėlė dar didesnį 
siaubą dėl intymesnio artumo, kurio taip bijojau, nuo kurio ne- 
begalėjau išsisukti. Dar niekada nejutau pagiežos, bet kai man 
žeidžia širdį, nepajėgiu sutramdyti pasipiktinimo. Šią akimirką 
būtų tikra kančia, jei ponas Lafaržas mane paimtų už rankos, 
tikriausiai mirčiau jo glėbyje. 

Ūmai apsisprendžiau: ryžausi išvykti, bėgti į pasaulio kraštą, 
kad tik nereikėtų praleisti nakties tarp šių niūrių mūrų. Šis ap- 
sisprendimas mane kiek nuramino, bet reikėjo sugalvoti, kaip 
jį įvykdyti; į pagalbą atėjo vaizduotė: nusprendžiau priversti 
poną Lafaržą įsakyti man išvykti, įžeisti jo savimeilę, savigarbą, 
sukelti pavydą; pasiekti, kad taptų neįmanoma suartėti, pasa- 
kyti, kad jo nemyliu, nes myliu kitą, kad išdaviau naują prie- 
saiką, mačiausi Orleane su jo varžovu, galiausiai prisipažinti, 
kad visos mano mintys sukasi vien apie svetimavimą! Nieka- 
da nedrįsčiau ištarti šio siaubingo žodžio, niekada nepakaktų 
drąsos garsiai įvardyti tokį žeminantį melą, bet popierius juk 
nerausta, tad su visu širdies kartėliu patikėjau jam savo išsiva- 
davimo rūpestį. 

Prirašiusi kelis lapus, panorau juos perskaityt, išsigandau jų 
jėgos, bet suvokiau, kad esu išgelbėta. Kai juos perskaitys, galės 
mane nužudyti, paskui bus neįmanoma nei manęs sulaikyti, nei 
man atleisti. Atėjo manęs pakviesti; paskubomis užkišau laišką 


tarp diržo klosčių; buvau rami, tvirtai pasiryžusi, nepalenkia- 

mai drąsi kaip karys, kuris sudegina visus tiltus, tikėdamasis tik 
pergalės arba mirties. 

Visi Glandjė gyventojai buvo susirinkę valgomajame; pie- 
tūs truko ilgai, o vakaras dar ilgiau, man buvo kančia klausy- 
tis meilių ponios Lafarž pareiškimų, pakelti primygtinį ponios 
Biufjer rūpinimąsi. Stengiausi būti maloni, norėjau parodyti, 
jog esu sujaudinta jų gražaus priėmimo; šias paskutines aki- 
mirkas, kurias buvome drauge, man buvo gėda ir neramu, kad 
taip skubu atsilyginti jiems už visą blogį, kurį patyriau per tris 
dienas. Kaskart, kai monotoniški laikrodžio dūžiai primindavo 
artėjant baugią valandą, su virpesiu spausdavau laišką prie krū- 
tinės, klausydamasi, kaip tyliai čeža popierius, regis, šnabždąs 
širdžiai: „Aš budžiu, tad nieko nebijok.“ 

Išmušė dešimta valanda. Ponas Lafaržas nutraukė pašnekesį, 
kuriam keletą valandų skyrė visą savo dėmesį, pašnekesys vyko 
tarmiškai, daugiausia su svainiu, bet į jį įsiterpdavo visi šeimos 
nariai. Nesistengiau suprasti šios keistos šnektos, bet klausy- 
damasi žodžių, kurie nebuvo mano gimtinės kalba, kentėjau ir 
negalėjau atsiginti gilaus liūdesio. 

- Eime miegoti, žmonele, - pasakė sugriebęs mane už juos- 
mens ponas Lafaržas. 

— Maldauju, palikite keletą minučių mane vieną savo kam- 
baryje, - atsakiau jam. 

- Ir vėl maivaisi, bet tebūnie tai paskutinį kartą, daugiau ne- 
pakęsiu. 

Įžengusi į kambarį, pašaukiau Klementiną ir įdaviau jai 
savo laišką, paprašiau jį tučtuojau perduoti ponui Lafaržui. Jai 
grįžus, užstūmiau velkę ir puoliau raudodama į jos glėbį. Ge- 
roji mergina buvo baisiai išsigandusi, uždavė man tūkstančius 
klausimų, o aš vos pajėgiau jai paaiškinti savo neviltį, tai, kas 
parašyta laiške, ir savo ryžtą tą pat vakarą išvykti. Klementi- ' 
na liko pritrenkta šio prisipažinimo, maldavo mane dar keletą 

dienų pakentėti, pakviesti savo šeimą, nekelti sau pavojaus, kad 
vyras pykčio akimirką neužmuštų. ' [p. 197-201] 

Štai žodis į žodį šis laiškas: 

„Šarli, klūpodama ant kelių prašau atleidimo! Aš jus niekšiš- 
kai apgavau, jūsų nemyliu, nes myliu kitą! Dieve, aš tiek išken- 
tėjau, leiskite man mirti, jūs, kurį iš visos širdies gerbiu, pasaky- 
kite: „Mirk, ir tau atleisiu', - ir rytoj manęs nebebus! 

Man plyšta galva, ar ateisite man į pagalbą? Dėl Dievo, tik 
paklausykite, paklausykite manęs: jis irgi vardu Šarlis, gražus, 
kilmingas, mudu kartu augome ir pamilome vienas kitą, kai 
tik galėjome mylėti. Prieš metus kita moteris pagrobė jo širdį 
iš manęs. Maniau, mirsiu. Iš apmaudo panorau ištekėti. Deja, 
jus išvydusi nežinojau santuokos paslapčių, virpėjau iš laimės 
spausdama jūsų ranką. 

Nelaimingoji! Tikėjau, kad jums pakaks vien bučinio į kaktą, 
kad būsite man geras kaip tėvas. Ar suprantate, kiek iškentėjau 
per šias tris dienas? Ar suprantate, kad jei manęs neišgelbėsite, 
turėsiu mirti? Štai, viską jums prisipažinsiu: gerbiu jus visa siela, 
garbinu jus, bet įpročiai, auklėjimas mus atitvėrė didžiule siena. 
Vietoj meilės žodžių - vulgarus meilinimasis, vietoj dvasingu- 
mo rodote vien savo jusles, prieš kurias maištauja manasis aš. 
Be to, jis gailisi, mačiau jį Orleane, kai jūs pietavote, stovintį 
balkone priešais manąjį. Jis pasislėpė net čia, Juzerše; nepaisy- 
dama jūsų, prieš savo valią tapsiu svetimautoja, jei manęs ne: 
išgelbėsite. Šarli, kurį taip baisiai žeidžiu, atplėškite mane nuo 
savęs ir nuo jo. Pasakykit šįvakar, kad sutinkate, duokite dvejetą 
arklių, nurodykite kelią į Brivą, sėsiu į Bordo pašto karietą, o iš 
ten išplauksiu į Smirną. 

Paliksiu jums savo turtą. Dievas leis, kad dėl jo suklestėtu- 
mėt, to nusipelnėte; aš gyvensiu iš savo darbo, pamokų. Pra- 
šau jus, niekada neprasitarkite, kad aš gyva; jei norite, įmesiu 
savo apsiaustą į vieną iš jūsų prarajų ir visa bus baigta; jei 
norite, išgersiu arseno, turiu jo, tuo visa bus pasakyta. Buvo- 

te toks geras, ir jei netrokšite mano meilės, galėsiu paaukoti 
jums savo gyvenimą. Bet jūsų glamonių niekada nepriimsiu! 
Dėl Dievo, atleiskite man. Laukiu jūsų atsakymo it nusikaltė- 
lis arešto. Ak, jei nemylėčiau jo labiau už gyvenimą, galėčiau 
mylėti jus vien iš pagarbos, bet jūsų glamonės man kelia pa- 
sibjaurėjimą. Nužudykit mane, to nusipelniau, bet jumis pa- 
sikliauju. Šį vakarą pakiškite raštelį po mano durimis, antraip 
rytoj būsiu mirusi. 

Nesirūpinkite manimi, iki Brivo nukaksiu pėsčia, jei to rei- 
kia. Likite čia visam laikui. Jūsų mama tokia švelni, o sesuo 
tokia maloni, visa tai mane gniuždo, sau pačiai keliu siaubą. 
Ak, būkite kilniaširdis, išgelbėkite mane nuo savižudybės! Kuo 
galiu pasikliauti, jei ne jumis? Ar juo? Niekada! Nepriklausysiu 
nei jums, nei jam, esu mirusi meilei. Būkite vyras, jūs manęs 
dar nemylite, atleiskite man. Arkliai leis atsekti mūsų pėdsakus, 
duokite man dvi savo kaimiečių purvinas skrandas. Atleiskite! 
Teatlygina jums Dievas už visą blogį, kurį jums padariau. 

Pasiimsiu tik keletą savo draugių brangenybių kaip prisimi- 
nimą to, kas man liko; į Smirną atsiųsite, ką teiksitės atiduoti 
savo ranka. Visa priklauso jums. 

Nekaltinkit manęs apgavyste: nuo pirmadienio, nuo tos va- 
landos, kai sužinojau, kad būsiu daugiau nei sesuo, kai man 
tetos pasakė, ką reiškia atsiduoti vyriškiui, prisiekiau mirti, bet 
išgėriau per mažą dozę nuodų, dar vakar Orleane juos išvė- 
miau; karietai kratantis kelio duburiais, laikiau įrėmusi į smil- 
kinį užtaisytą pistoletą, bet pabijojau. Šiandien visa priklauso 
nuo jūsų, daugiau nesitrauksiu. 

Gelbėkit mane, būkit geruoju vargšės našlaitės angelu arba 
nužudykite ją, liepkite jai nusižudyti. Parašykite man, pažadė- 
kite man raštu, nes be jūsų garbės žodžio, -. o aš tikiu jumis, 
neatversiu jums durų.“ 

„Pasigirdo garsus beldimas į duris. Neatidariau. Atsiklau- 
piau prie lovos ir pravirkau. Pabeldė dar stipriau, tai man grą- 


133 


Alexandre Dumas 


žino jėgas; pasakiau Klementinai atidaryti duris ir palikti mane 
vieną, 0 pati pasitraukiau prie lango, kuris, beje, buvo atviras. 

Ponas Lafaržas įžengė siaubingai įtūžęs, apibėrė mane pa- 
čiais užgauliausiais priekaištais, pareiškė, jog niekur nepabėg- 
siu, nes jam reikia žmonos, nes nesąs toks turtingas, kad galė- 
tų nusipirkti meilužę, kad priklausau jam pagal įstatymą, taigi 
turiu būti jo. Norėjo prisiartinti ir sugriebti mane, aš ramiai 
pareiškiau, kad jei prisiartins, iššoksiu pro langą, kad išties pri- 
pažįstu jo galią mane nužudyti, bet ne suteršti! Išvydęs, kokia 
aš išbalus ir kokioj nevilty, jis atsitraukė ir pašaukė iš gretimo 
kambario savo motiną ir seserį.“ [p. 201) 

Manome, nėra reikalo daugiau cituoti. Išsamiai aprašėme 
abiejų individų situaciją, gimimą, jų būdą, socialinę padėtį, 
aplinką, kurioje jiedu gyveno. Abu liks vienas kitam priešai, 
moteris niekada nevykdys žmonos pareigų, vyras veltui reika- 
laus sutuoktinio teisių. 

Arba staiga turės nutikti kažkas baisaus ir netikėto. 


15 


ari neiššoko pro langą, nenusinuodijo arsenu, kurio tu- 
Mr. ir nepabėgo. 

Tik skyrybos galėjo grąžinti laimę, suteikti laisvę dviem 
tokioms priešingoms būtybėms, kaip Mari Kapel ir ponas La- 
faržas. 

Bet Prancūzijoje skyrybos buvo panaikintos. 

Mari nulenkė galvą, užgniaužė pasišlykštėjimą ir fiziškai 
tapo pono Lafaržo žmona. 

Senovėje Prievartą įkūnijo plieno grandinė ant vienos ran- 
kos ir geležimi išdeginta žymė ant kitos. 

Mari bando mums pati papasakoti apie šį susitaikymą su 
vyru, kuriuo neįmanoma patikėti. 

| Paklausykime jos, iki šiol ji sakė tiesą. Paskui pradės meluoti. 

Kaip poetas, filosofas, anatomas ir tuo pat metu teisėjas, pra- 
dėčiau nuo vakaro, kai ji aprašo savo baisų sprendimą. 
pavargusi; ponas Lafaržas pasiūlė grįžti laivu. Buvo gan vėlu... 
Nuo kranto dvelkė lengvas vėjelis, šlameno aukštus medžius, 
švelniai sūpavo miegančias gėles, nusinešdamas nuostabų šių 

gražių šviesos dukterų kvapą. Kartais kokios pakvaišusios ci- 
kados nepadori giesmė pažadindavo ištisą darbščių skruzdžių 
koloniją. Dūsaudama sukurkdavo gal kokia nesuprasta varlė; 
staiga veriantis, virpantis garsas nutraukė visus dūsavimus ir 
giesmes - tai lakštingala liepė visiems nutilti, užtraukdama se- 
renadą ką tik išsiskleidusiai rožei, savo dievinamai mylimajai... 
Danguje žėrėjo visos žvaigždės, į vandenį žiūrintis dieviškai 
blyškus mėnulio veidas šypsojosi jo grožybei. 

Ponas Lafaržas keletą kartų abejingai mostelėjo irklais... Ap- 
kabino mane, nes buvau palinkusi ant valties krašto, įmerkusi 
vieną ranką į vėsų vandenį žvelgiau į upelį, nedrumsčiamą nė 
vieno virpesio, dvelkiantį daugybe paslaptingų šnabždesių. 

Prieš mus plūduriavo graži vandens lelija; norėjau ją su- 
griebti, staiga sujudėjau, ponas Lafaržas išsigandęs riktelėjo. 

— Ak, - pasakiau jam, - manau, jus vis dar persekioja mano 
ketinimai nusižudyti! Nurimkite, aš atgavau sveiką protą, mano 
kvailoka vaizduotė valdo mane tik kelias minutes, prisiminus 
moterį ir despotą. 

— Tai nepaliksite mūsų? 

— Tai... priklauso nuo jūsų. 

- Žinote, Mari, kad trokštu tik jums paklusti ir įtikti. 

— Na, tuomet leiskite, kad būčiau visų pirma jums sesuo ir 
tik paskiausiai - žmona. Tylite? Na, sutikite su mano nuostata, 
matysite, esu labai miela sesutė. 

— Bet ar negalėsiu kartais mylėti jus kaip žmoną? 

— Pažiūrėsime!.. Ypatingomis dienomis, jei būsite mielas ir, 
be to, dar įkvėpsite man drąsos... nes, užtikrinu jus, man baisu, 
siaubingai baisu! 

— Sutinku su viskuo, ko pageidaujate, mažoji keistuole, nes 
jus beprotiškai myliu, o ar jūs mane mylite nors truputį? 

— Dar ne, bet jaučiu, kad tai ateis iš Dievo ir visų pirma jūsų 
malonės. Kol kas leidžiu triskart pabučiuoti, manau, tai bus trys 
privalomi parašai, kad įsigaliotų sandėris. 

Šie trys kartai būtų padauginti iki begalybės, laimei, apsi- 
ginti turėjau didžiuliais lašais varvančią vandens leliją. Paskui 
pasiekėm uostą ir turėjom išlipti. 

Rytojaus dieną, po to, kai susitaikiau su savo naujomis prie- 
dermėmis, atlaidžia akimi apžvelgiau savo varganą griuveną 
pilį. Kūriau šimtus planų, šimtus projektų, kaip ją pagražinti, 
paversti patogia gyventi; paskui parašiau visiems savo myli- 
miems žmonėms, ir visų pirma tetai Gara.“ [p. 211-212| 

Štai kai kurie laiškai.* Ar jie nuoširdūs, itin sunku spręsti, 
ypač kalbant apie moterį, kurios nuotaika taip kaitaliojasi ir 
kuri pati apie save sako: Kai man sužeidžia širdį, negaliu su- 
tramdyti pasipiktinimo! Gal tai apsimetimas, dingstis apkaltinti 
Mari Kapel. | 

„Brangi tetule, 

Aš vis dar laiminga ir lepinama; Šarlis nepaliaujamai mer- 
gina mane kaip jaunikis, apsupa švelnumu, rūpesčiu ir dievi- 
na. Juzerše man iškėlė pokylį, buvo gan bjauru; bet dėmesys 
suteikė spindesio; komplimentai privertė nepaisyti čirpinančių 
muzikantų klaidų, pagaliau nenuobodžiavau. Pasirodžiau visoje 
grožybėje, po vestuvių man tai nutinka gan dažnai. 

Vilkėjau muslino suknele su dviem sijonėliais, apatinis vi- 
sas išpuoštas ramunėmis, tos pačios gėlės ant rankovių ir ant 
galvos, tai buvo žavu, atrodžiau graži, tad man per pokylį buvo 
labai linksma. Šarlis padarė staigmeną - dovanojo man gražią 
širmą obuolmušę kumelę, apie kurią dešimt metų svajojau! Ji 
mano nuosavybė, aš viena ja jodinėju, ir šis mano vienintelis 
lobis teikia didžiulį džiaugsmą. 

Aplankiau daugybę kaimynų, dalyvavau puikiose arklių 
lenktynėse. Mane mandagiai ir maloniai priima, kuo ypač 


* Du pateikiami laiškai išspausdinti Gazette des tribunaux, 1840 m. rugsėjo 27, 
p. 1155; bet pirmasis yra dviejų skirtingų laiškų poniai Gara junginys (vienas ' 
1839 m. rugsėjo 2 d., kitas gruodžio data); laiškas Elmorui, 1839 m. spalio 1 d. 
data, yra su Juzeršo pašto spalio 4 d. antspaudu. 

džiaugiasi Šarlis. Iš sielos gelmių dėkoju Dievui, kad man at- 
siuntė Šarlį, atvėrusį man tokį gyvenimą. Man trūksta tik jūsų, 
bet jaučiu, jog dažnai matysimės, jog turėsiu melsti ne kad tai 
įvyktų, o dėkoti, kad leista džiaugtis šia laime. 

Aš vis dar vargstu su mūrininkais, jie nė kiek neskuba, tokie 
pat nepakenčiami, kaip visi darbininkai. Šiaip mano namuo- 
se viskas puiku. Anyta man visada pritaria, o vyras visada pa- 
slaugus ir palaikantis; nors tarnai ir nėra tobuli, bet mandagūs, 
linksmi ir patenkinti. Klementina nuostabi mergina, gerai dir- 
ba, nors beveik viską pamiršta, bet nemurmėdama pasitaiso, o 
barama nepatempia lūpos. 

Sudie, brangi tetulyte, rašau kaip katytė, myliu kaip šunelis. 

Mari Kapel“ 

Prisilaikydami datų, šį laišką turėjome pateikti pirmiau, iš 
tikrųjų jis rašytas keliomis dienomis anksčiau už Mari Kapel 
laišką tetai, tai yra apie spalio pradžią. 

Jis adresuojamas jos buvusiam jojimo mokytojui ponui Elmorui. 

„Sveiki, brangus pone Elmorai, kaip laikotės?.. Jei gerai pri- 
simenate draugus, suvoksite šį pasveikinimą kaip ženklą, kad 
jūsų nepamiršau, geidžiu ir noriu; nors esu ištekėjusi, labai lai- 
minga, lepinama ir dievinama, nenoriu netekti savo buvusių 
teisių, o jomis naudotis, jei tik jos galioja. Kadaise mudu statė- 
me pilis Ispanijoje, dabar turiu [statau] pilį Limuzene, kur esate 
laukiamas, geidžiamas... 

Labai pripratau prie mūsų laukinio krašto, negalite įsivaiz- 
duoti šios civilizacijos vaikystės, tyrinėsite ją laisvalaikiu mano 
skūrdžiame Glandjė, kur gamta pati gražiausia, nors iš tikrųjų 
siaubinga. Neabejoju, kad čia gerai jausitės, nors iš tikrųjų itin 
blogai. Dažnai jodinėju, nors neturiu savo žirgo. Aš laukiu jūsų, 
kad nušviestumėte mano pasirinkimą. Limuzenų rasė yra ele- 
gantiška ir ypač miklių tvirtų kojų, kokių reikia šiame krašte, 
kur keliai klaidūs ir nepravažiuojami karieta, net jei esi tvirtai 
pasiryžęs nusisukt sprandą.“ 

Be pokylio, kuriame, pasak Mari Kapel, jai buvę labai links- 
ma, štai ką ji pasakoja apie Šarlį, nepaliaujamai merginantį ją 
kaip jaunikis, apsupantį švelnumu, rūpesčiu ir ją dievinantį, už 
ką ji dėkojanti Dievui. 

“Tai kas meluoja? Laiškas ar memuarai? 

„Kad prasiblaškyčiau po sunkaus lažo (kalbama apie vaka- 
rones ir pokylius), ponas Pontjė man pasiūlė išvyką į Greneri, 
į turtingo metalurgijos gamyklos savininko pono Deplaso že- 
mes. Nuostabių miškų vidury išvydau gražią pilį. Buvau gra- 
žiai priimta ponios Deplas, orios pagyvenusios moters, kurios 
amžių puošė atlaidus bei nuoširdus palankumas, ir jos marčios, 
dvasingos malonios moters su dviem žaviais vaikučiais.Vieš- 
nagė civilizuotame pasaulyje man buvo naudinga, bet grįžtant 
užklupo baisi audra; uragano genamas lietus pliaupė ant veidų 
ir drabužių... Į Juzeršą atvykome visai permirkę. 

Kadangi buvo suruošti šeimyniniai pietūs, privalėjau laiky- 
tis, bet apie dešimtą valandą pasijutau taip blogai, kad paprašiau 
leidimo pasišalinti. Man iš paskos nusekė ponia Pontjė, pama- 
tė, jog turiu karščio, privertė išgerti daug vaistažolių nuoviro, 
įsakė gerai pailsėti, galiausiai liepė Klementinai mane slaugyti 
ir Žiūrėti, kad nejeitų jos sūnėnas. 

Nors kankino nuovargis ir karštinė, kokią valandą pamie- 
gojau, kai išgirdau smarkiai beldžiant į duris. Nekantriai, kaip 
staiga iš miego pažadintas ligonis, paklausiau, ko reikia. 

— Atidarykit, - suriko ponas Lafaržas. 

— Ar ponia Pontjė jums nesakė, kad sergu, tad liepusi Kle- 
mentinai atsigulti mano kambaryje? 

- Išvarykite ją, noriu įeiti! 

— Tai neįmanoma, mano drauge, prašau, leiskite man miego- 
ti, platesnius pasiaiškinimus atidėkime rytdienai. 

Man buvo atsakyta dar gan pakenčiamu keiksmu, pama- 
niau, kad šis grėsmingas incidentas baigėsi, giliai įsikniaubiau į 
pagalvę. Bet po kiek laiko kambarinė sušnabždėjo: 

— Ponia, girdžiu keistą krebždesį spynoje, gal tai vagys! 

— Niekai!.. Kokia jūs bailė! 

Bet garsas nesiliovė, atpažinau savo vyro „mielus juokelius", 
tad nė nekrustelėjau - spyna tvirta, vyliausi, kad po kelių minu- 
čių jam pabos šaltkalvio amatas. 

— Atidarykite arba išlaušiu duris! - suriko jis su dvigubu 
įtūžiu. 

- Bet tai neįmanoma, dėl Dievo, prašau jus, leiskite man pa- 
ilsėti!.. 

— Atidarykite arba viską suskaldysiu! 

— Skaldykite duris, bet žinote, kad jėga manęs nepaimsite. 

— Aš šeimininkas ir noriu įeiti, neprašau jūsų, tai mano kam- 
barys, palikit jį man ir eikit sau po velnių, jei patinka! 

Krūptelėjau, išgirdusi smarkų spyrį, lydimą šiurkščiausio 
plūdimosi; pasipiktinimas man grąžino jėgas, iššokau iš lovos, 
atrakinau duris, sukryžiavau ant krūtinės rankas ir atsistojau 
prieš jį apimta nebylaus pykčio. Ponas Lafaržas, paklaikusio- 
mis akimis, išbalęs ir perkreiptu veidu, norėjo prievarta mane 
paimti, bet pykčio išsekintas griuvo ant lovos, tad galėjau pasi- 
traukti į koridorių; palaužta gėdos ir nevilties, užgniaužiau rau- 
dą, susiėmiau galvą rankomis, tuo tarpu mano geroji Klemen- 
tina apipylė ašaromis ir bučiniais mano basas vargšes pėdas, 
bergždžiai stengdamasi jas sušildyti.“ [p. 214-216]) 

Dar kartą klausiame: kuo tikėti ir kas sako tiesą - laiškai ar 
memuarai“ | 

Bet štai nuogas faktas, kraupus ir be komentarų. 

Praėjus keturiems mėnesiams po šios scenos ir keturiems 
mėnesiams po laiško poniai Gara, kuriame dar nebuvo jokios 
kalbos apie sutuoktinių nesantaiką, man, dar gulinčiam lovoje, 
prisistatė vienas giminaitis ir tėvas šeimos, kuriai aš pats buvau 
kone giminė ir draugas“. 


* Kalbama apie Feliksą Devioleną ir jo svainį Ipolitą Lerua. 

Pro duris man šūktelėjo jų pavardes. Na, paklausiau, ko gi 
jie nori tokiu laiku? Gal kviečia į medžioklę? (Juodu abu buvo 
medžiotojai.) 

— Ne, - atsakė jiems mano klausimą perdavęs tarnas, - tai 
skubus ir itin rimtas reikalas. 

— Tuomet įleiskite juos. 

Mano kambaryje pasidarė šviesu, juodu įėjo vidun. 

— Kokie tavo santykiai su monsinjoru Orleano kunigaikš- 
čiu? - paklausė manęs jaunesnysis lankytojas. 

— Manau, geri. 

— Ar privalai iš anksto pranešti, norėdamas jį aplankyti? 

— Ne, privalau tik ateiti ir pasakyti savo pavardę. 

- Tokiu atveju, nė minutės negaišdamas kelkis ir eik pas jį. 

— Kodėl gi? 

— Mari Kapel nunuodijo savo vyrą. 

Aš šokau iš lovos. 

— Mari Kapel!.. 

— Nunuodijo savo vyrą. 

— O ką gali padaryti Orleano kunigaikštis? 

- Jis gali Žinoti, ar karalius suteiks jai malonę, jei bus nuteista. 

— O priešingu atveju? 

— Kol dar nesuimta, darysime visa įmanoma, kad ji išvažiuo- 
tų iš Prancūzijos. 

- Tuomet išties nėra ko gaišti, - pasakiau. 

Pašaukiau kamerdinerį, liepiau padėti apsirengti. Tada gy- 
venau Rivoli gatvėje*, taigi turėjau tik ją pereiti. 

Buvo aštunta valanda ryto, tačiau pas princą galėjau užeiti 


bet kada. 


* 1838 m. A. Diuma persikraustė į Rivoli gatvės Nr. 22, beveik priešais Tiuilri, 
į butą penktame aukšte, didelį ir patogų, su balkonu; jam išvykus į Florenciją, 
butu rūpintis buvo patikėta Anai Feran, Idos Ferjė (Diuma buvo ją neseniai * 
vedęs) motinai, kuri 1840 m. gruodžio 16 d. paprašė, kad 1841 m. liepos vi- 
dury nuomos sutartis būtų anuliuota, dingstimi, jog jis esąs drėgnas. 

Paprašiau pranešti, kad atvykau. Jis atskubėjo įsitikinęs, kad 
turiu kažką svarbaus. 

Išdėsčiau jam, ko atėjau. 

Jo veidas apsiniaukė. 

- Ir ji dar nesuimta? - pasiteiravo jis. 

— Dar ne, monsinjore. 

— Einu pas karalių, palaukite manęs. 

Po penkių minučių jis grįžo. 

— Dar yra laiko, - pasakė princas, - tegu ji bėga; kai suims, 
teisingumo nesustabdysi. 

Atsisveikinęs su princu, it strėlė parlėkiau į namus. 

Abu mano draugai sėdo į pašto karietą ir išvažiavo į Glandjė. 

Juodu pavėlavo: Mari Kapel buvo suimta! 


16 


esustosime prie proceso detalių, kurias ką tik išspausdino 
NL. laikraštis. Prieš dvidešimt šešerius metus šis pro- 
cesas audrino visą Europą, šiandien jo aprašymas sudomino 
Prancūziją. Ką daugiau galima sužinoti apie vieną labiausiai 
jaudinančių teismo dramų? 

Per šį kone ištisą mėnesį trukusį procesą ponia Lafarž pe- 
rėjo visus vilties ir sielvarto etapus. Ištisą mėnesį prisiekusieji, 
teisėjai, Žurnalistai ir gal dar smalsesni žiūrovai judriame šios 
moters veide galėjo stebėti visus jausmus, kurie taip varstė jos 
širdį, vos neplyšusią iš skausmo, tad kartais teismo gydytojas 
privalėdavo tarti gana, nes kaltinamajai pritrūkdavo jėgų visa 
ištverti. Po Tiulio gydytojų ataskaitos buvo manoma, kad ji iš- 
gelbėta, po pono Orfilos ataskaitos - kad pasmerkta, o po Ra- 
spajo ataskaitos kilo abejonių“. 


* Žr. Accusation dempoisonnement par Varsenic, mėmoire d consulter a lappui du 
pourvoi en cassation de Dame Mari Cappelle, Vve Laffargue, sur les moyens de 
nullitė gue prėsente Vexpertise chimigue, par F.-V. Raspail; ir Rėponse aux ėcrits 
de M. Raspail sur laffaire de Tulle, par MM. Orfila, Bussy et Olivier (d Angers), 
Paris, Bėchet jeune et Labė, 1840, ištrauka iš LEsculape. 

Per visą laikotarpį, kol truko ginčai, ji tikra šių žodžių pras- 
me gyveno tarp dviejų gydytojų, maitindamasi vien žolelių 
nuoviru. Naktimis kankino nerimastinga nemiga. Vos atgavus 
jėgas po nervinio priepuolio, vėl ištikdavo kitas. Dažni kraujo 
nuleidimai ir vonios būklę palengvindavo, bet ir atimdavo pa- 
skutines jėgas. Ji vos pajėgė bendrauti su advokatais. 

Poniai Lafarž paskyrė kalėjimo sargo dukters kambarį.Varg- 
šė mergina, vardu Marietė, turėjo vaiką ir jau dešimt metų plu- 
šo, kad jį išlaikytų. 

„Proceso metu gyvenau šios nuostabios merginos kamba- 
ryje; tysojau be sąmonės ant jos lovos, kai atvyko perskaityti 
nuosprendžio; įsmukusi pro šios nedidelės nišos uždangas, vie- 
ną vakarą ji man parodė savo sūnų. 

Nėra nieko labiau jaudinančio už nuolankų ir baikštų šių 
dviejų nelaimingų būtybių prisirišimą. Vargšelis visas drebėjo, 
nes juto, kaip virpa jo motina, pasislėpė po jos apsiaustu abiem 
rankom apsivijęs jos kaklą. Susijaudinusi, sutrikusi Marietė tai 
ramino vaiką šypsniu, tai ašarodama žvilgčiojo į mane, skaus- 
mas užklojo jos veidą švytinčiu motiniškos meilės šydu, o kai 
jos rudaplaukė galva palinkdavo prie šviesiaplaukės mažylio, 
vadinusio ją mano sesutė, galvutės, jiedu atrodė it du viename 
lizde išsiritę paukšteliai, du vieno stiebo žiedai, išsiskleidę per 
kelis saulėtekius.“ [V., I knyga, IX, p. 15] 

Nuosprendis, kurio kaltinamoji klausėsi tysodama lovoje, 
buvo baisus. Pateiksime laikraščių ataskaitas apie žiaurų teis- 
mo posėdį, kuriame jis buvo paskelbtas: 

1840 m. rugsėjo 22 d. pusę trečios po pietų į Paryžių atsiųs- 
tas pranešimas. 

Prisiekusiųjų nuosprendis 

(1840 m. rugsėjo 19 d. posėdis) 

Be ketvirčio aštuntą prisiekusieji įžengia į diskusijų salę. Ly- 
giai po valandos iš ten išeina. Prisiekusiųjų pirmininkas pasi- 
keitęs. Salėje tvyro mirtina tyla. 

Skelbiamas prisiekusiųjų nuosprendis: 

Taip, dauguma atvejų kaltinamoji pripažįstama kalta. (Salė- 
je sujudimas, damų tribūnoje pasigirsta šūksniai.) 

Taip, dauguma atvejų esama kaltinamajai palankių, švelni- 
nančių aplinkybių. 

(Teismo salėje sausakimšai susigrūdusi minia tyli, nepra- 
taria nė žodžio, niekas nekrusteli, nesujuda. Matydamas šiuos 
žvilgsnius, įsmeigtus į vieną tašką, šias nebylias burnas, galėjai 
pamanyti, kad jie visi amžiams sustingo, ištikti elektros šoko.) 

Pirmininkas: Prašyčiau publikos griežtai laikytis tylos ir vi- 
siško susikaupimo. Žandarai, įveskite kaltinamąją. 

Visų žvilgsniai įbesti į duris, pro kurias paskutinį kartą 
įžengs Mari Lafarž. Praeina ketvirtis valandos, niekas netrikdo 
visą publiką apėmusios mirtinos tylos, tad griežto pirmininko 
balso niekam nereikia. 

Ponas Pejė (jo veidu žliaugia prakaitas, balsas prislopintas): 
Atvesta į kalėjimą ponia Lafarž apalpo. Man pranešė, kad šiuo 
metu ji tokios būklės, jog atgabenta čionai, ji vis tiek nieko nesu- 
voktų. Ar nebūtų galima, iškilus tokioms apgailėtinoms aplinky- 
bėms, nesilaikyti formalumų ir paskelbti nuosprendį jai nesant? 

Pirmininkas: Apgailestauju, bet esu priverstas priminti, kad 
baudžiamojo kodekso 357-as straipsnis reikalauja perskaityti 
prisiekusiųjų nuosprendį kaltinamosios akivaizdoje. Taigi turi- 
me alternatyvą: arba atvesdinti ją į posėdį esamos būklės, arba 
pritaikyti rugsėjo mėnesio įstatymo 8-4 straipsnį ir konstatuoti 
atsisakymą atvykti į posėdį. 

Ponas Pejė: Įstatymo požiūriu negalėjimas atvykti dėl esa- 
mos būklės tolygus atsisakymui. 

Prokuroras: Kategoriškai reikalaujame taikyti rugsėjo mė- 
nesio įstatymą. | 

Vykdydamas šį reikalavimą, teismas paveda įgaliotam vyk- 
dytojui įsakyti Mari Kapel, našlei Lafarž, prisistatyti į posėdį ly- 
dimai ginkluotos sargybos, o jai atsisakius, įrašyti į protokolą. 

Šie formalumai trunka pusę valandos; tuo tarpu salėje vieš- 
patauja mirtina tyla. Už sienų girdisi neaiškūs minios šūksniai, 
ji stovi visiškoj tamsoj priešais rūmus ir jau žino prisiekusiųjų 
nuosprendį. 

Jį perskaito įgaliotas teismo vykdytojas, kuris tvirtina radęs 
ponią Lafarž išsitiesusią lovoje, nieko jiems neatsakiusią. 

Teismas įsako paskelbti prisiekusiųjų nuosprendį. 

Prokuroras reikalauja taikyti įstatymą ir daro išvadą: kaltina- 
moji turi būt nuteista sunkiųjų darbų kalėjimu iki gyvos galvos. 

Pirmininkas: Ar gynėjai turi ką nors pasakyti dėl bausmės 
taikymo? 

Ponas Pejė: Čia gynėjų netgi nėra. 

Pirmininkas: Į šį atsakymą bus atsižvelgta. 

Po valandą trukusių svarstymų vėl prasideda teismo posėdis 
ir paskelbiamas nuosprendis: Mari Kapel, našlė Lafarž, nuteista 
sunkiųjų darbų kalėjimu iki gyvos galvos ir viešam išstatymui 
Tiulio aikštėje. 

Dievas, pasak Evangelijos, matavo vėjo stiprumą pagal ką 
tik plikai nukirptą avį. 

Bausmė buvo sušvelninta įkalinimu iki gyvos galvos. 

Tai gan baisu, kai tau dvidešimt ketveri. Jei esi sveikas, pusę 
amžiaus liksi atskirtas nuo pasaulio, nuo gryno oro, gamtos ir 
visuomenės. 

Laimei, Mari Kapel nebuvo labai sveika. Tad jai liko viltiš 
greit mirti. 

Bet šis įkalinimas iki gyvos galvos turėjo privalumų. 

Ji džiaugėsi, kai 1841 metų spalio 24-ąją pajuto ant peties 
nukritusią savo ištikimos kambarinės Klementinos ašarą. 

Ją nukrėtė šiurpas: ši ašara reiškė atsitikus nelaimę. Tad pa- 
klausė, bet Klementina neatsakė. 

Jos gynėjas metras Lašo, gynęs ją daugiau širdimi negu pro- 
tu, kaip įsitikinęs entuziastas, o ne teismo užduotį vykdantis 
advokatas, įžengė į jos kambarį ir tylėdamas atsisėdo priešais. 


146 


PONIA LAFARŽ 


Tikriausiai bijojo prabilti, kad balsas neišduotų nerimo. 

Mari Kapel žvelgė į jį nedrįsdama klausinėti. 
šaukė Klementiną, kalinė išgirdo šnabždant siaubingus žodžius: 
vežimas kaliniams! 

- Laimingi mirusieji! - sušuko Mari Kapel. 

Beveik tuo pat metu įėjo daktaras Vantažu ir ponas Lakom- 
bu, kurį ponia Lafarž vadino savo globėju. Ponas Lašo tylomis 
pasakė keletą žodžių ponui Vantažu, paskui juodu abu išėjo pas 
prefektą. 

Liko tik ponas Lakombas. 

Mari Lafarž prirašė apie jį pilną lapą nuoširdžių žodžių. 

„Ponas Lakombas man suteikė daugybę ypatingų paslaugų, 
dėkoju Apvaizdai už draugystę su juo. 

Tiulio notaras ponas Lakombas yra vienas labiausiai gerbia- 
mų šio krašto žmonių. Jis ilgus metus palaikė dalykinius ryšius 
su Lafaržų šeima, o su kai kuriais jos nariais net artimus man- 
dagumo santykius. Mano proceso metu jo kontora virto vienu 
iš centrų, kuriame rinkdavosi mano nuožmiausi priešai. Tad jis 
dalyvavo visose peripetijose siaubingos dramos, kai virš manęs 
kaupėsi debesys, ir kurios man nepalanki atomazga įvyko per 
didįjį prisiekusiųjų teismo posėdį. 
patikėjo mano kalte ir, naudodamasis savo įtaka, stengėsi prieš 
mane nuteikti viešąją nuomonę, sudominti ją piktais mano 
priešų lūkesčiais. Neslėpdamas pasibjaurėjimo kaltinamąja, jis 
dar mažiau dangstė savo palankumą jos kaltintojų šeimai. 

Bet stojo diena, kai doram žmogui jau buvo per akis pa- 
slaptingų kovų, persunktų suinteresuota neapykanta ir parsi- 
davėlių pagieža; kai nuoširdus žmogus pasipiktino, kad kanki- 
na Emą Pontjė, vargšę mergaitę, išdrįsusią mane ginti ir mylėti 
visa širdimi ir prisiminimais; kai didelio proto žmogus sukilo 
prieš motiną ir seserį, kurios rėkavo, daugiau naudojosi mirti- 

mi nei liejo ašaras, daugiau troško palikimo, kurį gaus nuteisus 
kaltinamąją, nei apsaugoti savo vardą nuo negarbės... Stojo die- 
na, kai pono Lakombo mintys susijaukė, kai jis panoro ištirti, 
įsigilinti į faktus, įsitikino mano nekaltumu ir iš engėjo virto 
engiamosios draugu. 

Sunku atsisakyt išankstinio nusistatymo, tai retai kada nu- 
tinka; bet viešai atsižadėti viešai skelbto išankstinio nusistaty- 
mo, atvirai ginti tą, kurią atvirai puolei, išdrįsti gerbti tą, ką dar 
vakar kaltinai, reiškia turėti tvirtą nusistatymą ir tiesų protą... o 
ypač didžią širdį.“ [V., I knyga, IV, p. 9-10] 

Kaip minėjome, metras Lašo su daktaru Vantažu tikrai nu- 
ėjo pas prefektą; drauge su kolega daktaru Senegalu šis buvo 
parašęs ataskaitą apie Mari Kapel sveikatos būklę, kurioje tvir- 
tino, kad kelionė kalėjimo vežimu gali ją pražudyti. 

Prefektas pranešė tai ministrui, kuris sutiko, kad ji važiuotų 
pašto karieta su dviem žandarais. 

Griežtų taisyklių šalininkai šauks, kad tai privilegija, klaus, 
ar ne visi lygūs prieš įstatymą. 

Manau, būtent dabar tinkamas metas paskelbti vieną di- 
džiųjų moralinių tiesų, kurią mūsų įstatymų leidėjai vadina pa- 
radoksu: tariamos lygybės prieš įstatymą nėra! 

Suprantama, nėra lygybės ir bausmės atžvilgiu. 

Buvau artimas su senuoju daktaru Lari, kurį Napoleonas mir- 
ties patale pavadino pačiu doriausiu žmogumi* iš visų kada norš 
tekusių pažinti, - artimas, kiek jaunuolis gali būt artimas seniui; 
tad nelygybę moralinės bausmės atžvilgiu palyginsiu su tuo, ką 
jis man yra sakęs apie nelygybę fizinio skausmo atžvilgiu. 

Galimas daiktas, jog nuo Eskulapo iki mūsų laikų baronas 
Lari buvo daugiausia rankų ir kojų amputavęs chirurgas. Bo- 


x* 


„Apie poną Lari jis rašė savo prisiminimuose, kuriuose randame štai kokį 
šlovingą prierašą: „Pats dorybingiausias žmogus, kokį buvau sutikęs“, Las Ca- 
ses, Le Mėmorial de Sainte-Hėlėne, 1816 spalio 22 d. (antradienis) ir spalio 
23 d.(trečiadienis). 

napartas, vėliau pasivadinęs Napoleonu, tampė jį po visus Eu- 
ropos mūšių laukus, nuo Valadolido iki Vienos, nuo Kairo iki 
Maskvos, nuo Leipcigo iki Monmirelio*, ir vienas Dievas težino, 
kiek vargo jam suteikė! Jis operavo arabus, turkus, ispanus, ru- 
sus, prūsus, austrus, kazokus, lenkus ir visų pirma prancūzus. 

Na, daktaras tvirtino, kad skausmas tėra nervų problema, 
kad operacija, verčianti šaižiai rėkti nervingą pietietį, iš apa- 
tiško šiauriečio kartais išplėšia tik atodūsį, kad gulėdamas li- 
gos patale vienas griežia dantimis, drasko į skutus nosinę arba 
rankšluostį, tuo tarpu kitas sau ramiai rūko pypkę ir nekramto 
net kandiklio. 

Manome, jog tą patį galima pasakyti ir apie moralinę bausmę. 

Tai, kas eilinei moteriai iš liaudies tėra paprasta bausmė, ne- 
eilinei aukštuomenės atstovei yra baisi kančia, nepakeliamas 
skausmas. 

Atkreipkite dėmesį į tai, kad ponios Lafarž nusikaltimas, - 
kaip matote, aš ir toliau laikausi įstatymo požiūrio, kad tai 
nusikaltimas, - kartoju: atkreipkite dėmesį, kad šis nusikal- 
timas buvo įvykdytas dėl nepaprasto neeilinės aristokratės 
subtilumo. 

Mergina, tarp kurios, kaip tarp Monmutų ir Bervikų**, pro- 
senelių būta princų ir net karalių, mergina, augusi šilkuose, ba- 
tistuose ir aksomuose, mergina, kurios pėdutės, vos pradėjus 
vaikščioti, trypė minkštus Obiusono ir kitaip minkštus angliš- 
kos vejos, nuo kurios apdairus sodininkas nurinko net smul- 
kiausius akmenukus, išrovė mažiausias dilgeles, kilimus; mer- 


* Napoleono Bonaparto užimtos sostinės ir miestai, pergalės ir pralaimėjimai 
atspindi jo karo žygius: Valadolidas - karą Ispanijoje, po Vagramo mūšio 
(1809 m. liepos 6 d.) užimta Viena - žygį į Austriją, po Piramidžių mūšio 
(1798 m. liepos 21 d.) užimtas Kairas - žygį į Egiptą, po Maskvos mūšio 
(1812 m. rugsėjo 7 d.) užimta Maskva - žygį į Rusiją, šalia Leipcigo vykęs 
Tautų mūšis (1813 m. spalio 16,18,19 d.) - žygį į Vokietiją, Monmirelis 
(1814 m. vasario 12,13 d.) - kampaniją Prancūzijoje. 

** Anglijos karalių Karolio II ir Jokūbo II pavainikiai, žr. Vardyną. 

gina, kuri iki aštuoniolikos metų vaizdavosi ateitį kaip auksinių 
saulės spindulių įrėmintą Rytų gamtovaizdį, staiga atsiduria že- 
mesnėje aplinkoje su purvinu, nešvankiu, grubiu vyru, privers- 
ta gyventi griuvėsiuose, ir dar kokiuose griuvėsiuose! 

Tai buvo anaiptol ne vaizdingi Reino krantų, Suabo kalnų 
ar Italijos lygumų griuvėsiai, o banali, drėgme atsiduodanti 
vulgari fabriko griuvena; ji priversta kovoti su naktį apsilan- 
kančiomis žiurkėmis, kad šios neapgraužtų auksu siuvinė- 
tų šlepečių, mezginiais puoštų kykų, pasiimtų į šią laukinę, 
apleistą ir nesvetingą dykynę, į kurią nubloškė nepalankūs 
gyvenimo vėjai. Jai reikia nežmoniškų pastangų, kad galėtų 
gyventi aplinkoje, kurioje knibžda, alsuoja, kalba ir veikia 
nevaržoma Lafaržų šeima. Tai kasdienė kova, nuolatinis nu- 
sivylimas. 

Ten, kur kitokia - vulgari, žema, eilinė prigimtis randa pasi- 
tenkinimą ir gerovę, jos prigimtis rado vien neviltį. Paskui stoja 
diena, kai moters skaistybė užgęsta, kai balandėlė virsta vanage, 
o gazelė - tigre, kai moteris taria: „Gana, gana, gana! Geriau 
kalėjimas, mirtis, bet kas, nei toks nepakeliamas gyvenimas, kai 
lemtinga ranka atskyrė nuo ateities ne geležies, bronzos ar žal- 
vario užtvara, o drumzlinu ežeru, jūra, vandenynu!..“ 

Tad vieną niaurų rytą ar nykų vakarą įvykdomas nusikal- 
timas, žmonių akimis žiūrint, neatleistinas, bet žiūrint Dievo 
akimis, gal atleistinas. 

Paklausiau vieno prisiekusiojo: 

— Ar galvojate, kad Mari Kapel yra kalta? 

— Taip, - atsakė jis. 

— Ar balsavote, kad ji būtų įkalinta? 

— Ne, ašją išteisinau. 

— Paaiškinkit. 

— Ak, pone, juk ši nelaimingoji tik atkeršijo. 

Baisūs žodžiai. Laikydamas Mari Kapel kalta, jis, kaip mums 
atrodo, atsižvelgia į švelninančias nusikaltimo aplinkybes. 

Na, matote, ta pati bausmė, įkalinimas iki gyvos galvos, tai- 
komas aukštesnės prigimties moteriai, kurios nusikaltimas yra 
šios prigimties pasekmė; šiai moteriai skiriama tokia pat baus- 
mė kaip piemenei, gatvių šlavėjai ar drabužių perpardavėjai. 

Tai teisinga, nes kodeksas reikalauja lygybės prieš įstatymą. 
Bet ar nešališka? 

Štai kur klausimas, iškeltas Hamleto“, išties svarbus tiek gy- 
venimo, tiek mirties atžvilgiu. 


* Hamletas, 3-ias veiksmas, 1-oji scena. „Būti ar nebūti, štai kur klausimas!“ 
A. Diuma, Hamletas, Danijos princas, penkių veiksmų, aštuonių dalių eiliuota 
drama, trečias veiksmas, ketvirta dalis, 3-ioji scena. 

eskime. 
A Mari Kapel išvyksta iš Tiulio; atvyksta į Monpeljė apsupta 
minios, kuri spaudžiasi prie karietos, daužo stiklus, grasina kumš- 
čiais, vadina ją vagile, nuodytoja, žudike. Atvykusi į Monpeljė“, 


* 1841 m. lapkritis: „Monpeljė, lapkričio 18 d. Mari Kapel jau kelios dienos 
mūsų miesto centriniame kalėjime. Šis atvykimas, kurio niekas nelaukė, ne- 
sukėlė jokios sensacijos.Viešoji nuomonė galiausiai persisotino žiniomis apie 
šią pernelyg garsią moterį. Pašto karietą, kuria važiavo Mari Kapel, lydėjo dar 
viena su dviem jos šeimos nariais, vienas jų ponas grafas de L. 

Įžengus į kalėjimą, nuteistoji turėjo išsiskirti su savo kambarine Klementina 
Serva, kuri iki šiol jos nepaliko. Šis išsiskyrimas skaudžiai paveikė Mari Kapel. 
Ją sutiko viršininkas ponas Šapiu, paskui perdavė Švento Juozapo ordino seserų 
globai, kurioms patikėta rūpintis vidine įstaigos tvarka. Iki šiol su Mari Kapel 
elgiamasi kaip su ligone, ją išties kankina sausas kosulys, tad kol kas ji uždaryta 
vienutėje. Šioje trijų keturių kvadratinių metrų vienutėje stovi geležinis gultas, 
staliukas ir dvi kėdės. Pirmas dienas Mari Kapel nesikėlė iš guolio. Ant galvos 
ji dėvi lyg ir aksomo skrybėlaitę, lyg ir beretę. Juodi plaukai koketiškai užkritę 
ant kaktos. Apsiaustas apkloja visą lovą. Nuo pat jos atvykimo į kalėjimą viena 
iš Švento Juozapo seserų nuolat budi prie jos. Neįleidžiami jokie pašaliniai lan- 
kytojai; tokius griežtus reikalavimus, regis, perdavė ministras. Matytis su Mari 
Kapel leista vieninteliam šio miesto gyventojui - jos giminaičiui. Dar nežino- 
ma, ar, kai leis sveikata, Mari Kapel bus aprengta kalinės drabužiais ir priversta 
dirbti įprastus kalėjimo darbus. Ši apranga - tai šiurkščios mėlynos medžiagos 
suknelė ir galvą gaubianti balta kepuraitė. Darbus dirba visi bendrai ir tylėdami: 
siuva nosines, mezga kojines ir pirštines iš medvilnės ir šilko verpalų. Apskritai 
būtų nesuvokiama, jei kokia nuteistoji be jokios priežasties būtų atleista nuo 
tokio režimo, kuris privalomas už ją žymiai mažiau nusikaltusioms moterims.“ 
Gazette des tribunaux, 1841 m. lapkričio 22-23 d., p. 114. 

išgirdusi, kaip sudžerška kalėjimo vartų vyriai, kaip sugirgžda 
durų spynos, ji nualpo, o atsigavusi pamatė esanti vienutėje gro- 
tuotu langu, akmens grindimis, lentų lubomis, krečiama karščio 
geležinėje lovoje, ant šiurkščios drėgnos paklodės, po pilka vil- 
none antklode, kuria jau naudojosi du ar trys kaliniai, nors jiems 
nepavyko jos galutinai sudėvėti. 

Na ką gi, šis kambarys baltomis sienomis, grotuotu langu, 
akmens grindimis, lentų lubomis daugeliui vargšų būtų rūmai, 
ojai - kalėjimo vienutė. Šis geležinis gultas, šiurkšti drėgna pa- 
klodė, sutrintas ir skylėtas pilkas apklotas, kurio audinyje iš šal- 
čio žūsta parazitai, močiutei Lekuf būtų lova, ir gan gera lova, o 
Mari Kapel - šlykštus guolis. 

Tai dar ne viskas. Ar šioje nuopuolio, skurdo, šalčio aplin- 
koje ši moteris išsaugojo bent truputį šilumos, ar dėvi plonus 
baltinius ir drabužius kaip visi žmonės? Ar gali bent valandėlei 
pamiršti praeitį, įsivaizduoti, jog čionai pateko atsitiktinai, kad 
vieną dieną atsivers šios masyvios durys ir ją išleis, kad pra- 
siskirs šio lango grotos jei ne jos kūnui, tai bent dangaus link 
besiveržiančiai sielai? Ne, šią paskutinę iliuziją, kurią palaikytų 
batisto marškiniai, juoda šilkinė suknelė, balta drobinė apy- 
kaklaitė ir aksomo kaspinu surišti plaukai, sugriovė kalėjimo 
nuostatai. 

Viena sesuo nutraukia jos skrybėlaitę, dvi kitos nori ją ap- 
rengti stora vilnone suknia, nusikaltėlės kalinės rūbais. 

Kokiai gatvės valkatai ar padugnių elgetai tai būtų nuota- 
kos suknia, o Mari Kapel - gėdos ženklas, jos pažeminimo įro- 
dymas. 

Ji priešinasi, gauna valandos pertrauką, reikalauja, kad atei- 
tų senelio brolis, jos vienintelis giminaitis Monpeljė. 

Šis eina pas kalėjimo viršininką. 

— Dėde, pasakykite jam, kad visa, ar girdite, visa iškęsiu, 
bet niekada neapsivilksiu nusikaltėlės rūbų, nes nenusipel-' 
niau jų dėvėti. 

Dėdė grįžta. 

- Taisyklės griežtos, vargšele Mari, - sako jis. - Jūsų atsisa- 
kymas tik išprovokuos griežtesnes priemones, kurių bet kokia 
kaina privalote išvengti, o išvengsite jų vien oriu krikščionės 
paklusnumu. Ką darytumei, mano dukra, jei šįvakar tau atimtų 
suknelę, kurią dabar dėvi? 

— Jei šįvakar atims mano suknelę, rytoj nesikelsiu. 

— Ojei panaudos kraštutinę priemonę? 

— Vis tiek nesikelsiu. 

— Tai reikštų kelią į mirtį. 

- Tai nuspręs Dievas. Ir dar vienas žodis, gerbiamas dėde: 
atleiskite už skausmą, kurį jums keliu. Neišeikite sielvartau- 
damas dėl mano sprendimo ar įsižeidęs dėl mano atsisakymo. 
Man dega galva, ieškau minties, bet nerandu, klausiu proto, bet 
atsako širdis. Rytoj gal būsiu ramesnė, rytoj jums parašysiu: tai, 
ko šią akimirką negaliu pasakyti, pasakys mano laiškas. Tik pri- 
valau prisipažinti, dėde: rytoj, kaip šįvakar ir kaip visada, į šį 
klausimą turėsiu vienintelį atsakymą, kurį galite perduoti po- 
nui Šapiu.* 

Rytą iš jos atėmė ne tik jos drabužius, bet ir visus baldus. 
Liberalų laikraščiai pasiskundė, kad Mari Kapel kameroje stovi 
stalas, komoda ir keturios kėdės, kai politiniai kaliniai turi tik 
kėdę ir lovą. 


* „Monpeljė, gruodžio 13 d. Mari Kapel vis dar serga. Skrandis atsisako pri- 
imti bet kokį maistą. Kalėjimo apranga, kuria buvo liepta jai persirengti, 
sukėlė didžiulę neviltį, kuri dar pablogino jos būklę. „Niekada neapsivilksiu 
šio žeminančio apdaro!“ - sušuko ji, griuvo mėšlungiškai ant lovos ir dau- 
giau nesikėlė. Jai ir toliau griežtai draudžiama susitikinėti su lankytojais. Tik 
Monpeljė gyvenantiems Mari Kapel giminaičiams leidžiama sekmadieniais 
trumpai pasimatyti su ja. Keli baldai, atnešti iš už kalėjimo ribų, išgabenti iš 
vienutės. Dabar ši vienutė niekuo nesiskiria nuo kitų. Trumpai tariant, jei 
Mari Kapel dėl sveikatos būklės dar kol kas neverčiama dirbti ir dėvėti kalinės 
drabužių, ji neša nė kiek ne lengvesnę, o gal dar sunkesnę bausmės naštą nei 
kitos kalinės. / Taigi dabar visa baigėsi šiai moteriai, kurią nuo šiol moralė, 
įstatymas ir pats žmoniškumas gaubia tylos bei užmaršties šydu.“ Gazette des 
tribunaux, Nr. 4584, 1841 m. gruodžio 18 d., p. 260. 

Taigi Mari paliko tik kėdę ir lovą, kaip politiniams kaliniams. 

Ar politiniai kaliniai dėl to pasijuto geriau? 

Ne, bet liberalų laikraščiai įrodė turintys didesnę įtaką nei 
manoma ir galintys atimti kėdę, komodą ir stalą iš Luji Pilypo 
vaikaitės. 

Koks menkas laimėjimas opozicijai, kuriai kartais vis dėlto 
pavyksta nuversti sostus! 

Likusi viena kameroje be baldų, gulėdama, kad nereikėtų 
vilkėti kalinės apdaro, Mari prisitraukia prie lovos vienintelę li- 
kusią grubią kėdę, pastato ant jos rašalinę, pasideda popieriaus 
lapą, paima plunksną ir rašo dėdei. 

„Brangus dėde, kvaila priešintis jėgai, kai esi parblokštas, 
kovoti, kai esi nugalėtas, protestuoti prieš neteisybę, kai tavęs 
niekas negirdi; jei noras mirti stovint, kai gyvenime lieka, deja, 
vien grandinės, yra beprotybė, tuomet pasigailėkite manęs, 
dėde, nes esu beprotė. 

Vakar visą vakarą ir visą šią naktį praleidau pratindama širdį 
ir protą prie naujo jungo, kurį jiems užkrovė. Jis per sunkus, 
mano širdis ir protas maištauja. Susitaikyčiau su griežtu reži- 
mu, kad greičiau mirčiau. Bet nesitaikysiu su pažeminimu, ku- 
rio vienintelis tikslas - mane sugniuždyti ir parklupdyti. 

Paklausykite, gerasis dėde, ir patikėkite: ne skausmo vengiu. 

Nuo lovos iki židinio šešiolika žingsnių, o nuo lango iki 
durų - devyni. Suskaičiavau juos, mano vienutė tuščia. Tarp 
smiltainio grindų ir lentų lubų tik lova ir medinė taburetė... 

Čia gyvensiu. 

Nuo sekmadienio iki kito sekmadienio, kol vėl apsilankysite, 
liks šešios vienatvės kančių dienos ir viena valanda pasidalytų 
kančių. 

Išgyvensiu šias šešias dienas. . 

Bet nešioti nusikaltimo ženklus, jausti, kaip virpa širdis po 
šia lemtinga, ne vien prie kūno limpančia Nesaus mantija... 
kuri degina ir teršia sielą! 

Niekada!.. 

Girdėjau, sakėte man, kad nusižeminimas yra kankinių ir 
šventųjų kelias. 

Dėde, suprantu didvyrių nusižeminimą, garbinu Kristaus 
nusižeminimą!.. Bet taip nevadinu savo valios pavergimo, prie- 
vartos, priverstinio aukojimosi ar atsižadėjimo iš baimės. Nusi- 
žeminimas! Kalvarijos dorybė, meilė būt paniekintam, tikėjimo 
stebuklas... Didžiuočiausi būdama išties nuolanki, bet raudo- 
nuočiau iš gėdos būdama tik pusiau nuolanki. 

Dėde, leiskite man tai jums pasakyti. Tuo tarpu nesu pakan- 
kamai stipri, kad taip aukštai pakilčiau. Turiu ydų, išankstinių 
nuostatų, silpnybių. Dar vakar buvau aukštuomenės vaikas ir 
nepamiršau visų jos taisyklių. Man svarbi žmonių nuomonė, 
gal net svarbesnė nei reikėtų. Ir savitas Žmogiškas garbės troš- 
kimas, bet juk esu moteris, ir net labai. Nelaimė išmokė bent 
jau sau pačiai nemeluoti... Save pažįstu, teisiu ir todėl atsisakau 
gėdingo apdaro, kuriuo mane norėjo paniekinti. 

Esu nekalta, tad neprivalau jo dėvėti. 

Kaip krikščionė dar nesu verta jį apsivilkti. 

Dėde, aš noriu kentėti... Tikrai noriu. Tik maldauju, pasaky- 
kite viršininkui, kad apsaugotų mane nuo bereikalingų kančių 
ir niekingų adatos dūrių, didžiulio skurdo ir smulkių negandų, 
kurių pinklėmis apraizgytas čia esančių belaisvių gyvenimas. 
Turiu tiek iškentėti dabar! Dar tiek iškentėti ateity! Pasirūpin- 
kite, kad pataupytų mano jėgas! Deja, bijau, kad man nepakaks 
ištvermės pakelti visą skausmą! 

"Sudie, brangus dėde. Rašykite man, tai suteiks stiprybės 
mano sielai. Mylėkite mane, tai privers plakti mano širdį, 

Jūsų Mari Kapel.“ 

„Post scriptum. Manoma, kad visos moters mintys atsiveria jos 
laiškų postskriptumuose. Tad atveriu savąsias ir sakau jums, dėde: 
„Esu nekalta ir apsivilksiu gėdos apdarą tik tuomet, kai jis bus ne 
mano nusikaltimo, o dorybės ženklas.“ [V., IV knyga, IV] 

Ar manote, kad šias eilutes parašiusi moteris kentėjo dau- 
giau nei į Salpetrierą siunčiamos merginos ar Sen Lazare kali- 
namos vagilės? 

Taip. 

Ar manote, kad, pavyzdžiui, Marija Antuanetė, Austrijos er- 
chercogienė, Prancūzijos ir Navaros karalienė, trisdešimt dviejų 
imperatorių palikuonė, Henriko IV ir šventojo Liudviko anūko 
žmona, kalinama Tamplyje, vežama į ešafotą paprastu vežimu 
ir giljotinuota Liudviko XV aikštėje kartu su prostitute, kentėjo 
daugiau nei, pavyzdžiui, ponia Rolan? 

Taip. 

Ar manote, kad aš, kurio gyvenimas yra nesiliaujantis triū- 
sas, kad aš, kuris dirbdamas kasdien po penkiolika valandų to- 
dėl, kad to reikia ne tik mano intelektui, bet ir sveikatai, sukū- 
riau pusantro tūkstančio tomų prozos ir šešias dešimtis dramų, 
ar manote, kad jei būčiau nuteistas kalėti visą man dar likusį 
gyvenimą vienutėje, be knygų, be popieriaus, be rašalo, be švie- 
sos, be plunksnų, ar manote, kad kentėčiau daugiau nei žmo- 
gus, kuriam irgi neduotų plunksnų, šviesos, rašalo, popieriaus 
ir knygų, bet kuris nemokėtų nei skaityti, nei rašyti? 

Taip, nėra jokios abejonės, kad taip. 

Taigi esama lygybės prieš įstatymą, bet nėra lygybės baus- 
mės atžvilgiu. 

Dabar gydytojai išrado chloroformą ir panaikino fizinio 
skausmo nelygybę, kuri taip rūpėjo gerajam daktarui Lari. 

Ar 1789, 1810, 1830, 1848 ir 1860 metais įstatymų leidėjai 
nesugebėjo išrasti kokio intelektinio chloroformo, kuris panai- 
kintų moralinio skausmo nelygybę? 

Šis mano iškeltas klausimas, man regis, būtų vertas Monti- 


ono“ premijos. 


* Montyon (baronas Jean-Baptiste Antoine Auget, 1733-1830), pranc. filan- * 
tropas, įsteigęs kelias kasmetines Prancūzų akademijos premijas. Vertėjos 
pastaba. 

Pažvelkite, kas vyko toliau po skausmingos scenos, kuri ją 
prikaustė prie lovos it jos herojų Karolį XII Benderuose*. Jos 
protas tyrinėja, maišosi, ji nebežino, ar dar tebėra gyva, vaizduo- 
tė pasirengusi peržengti trapią ribą, skiriančią nuo beprotybės. 

„Šįryt klausiau savęs, kodėl čia netenkama proto. 

Dabar žinau.“ [V., IV knyga, VI, p. 102] 


„Nukrito paskutinis rudens vainiko lapas. Šalta, nors vie- 
nutę kiek pakūrena, mano apsiaustėlis naktį kaip reikiant ne- 
šildo. Visą dieną privalau gulėti. Kaip prailgsta dešimt niekuo 
neužimtų vienatvės valandų! Noriu pabandyti gyventi, kai visa 
nurimsta, snūduriuoja, naktis priklauso numirėliams. Noriu 
prisijungti prie šių klaidžiojančių sielų, virpančių šešėlyje, pasi- 
savinančių sielvartingus vėjo atodūsius, nes jų pačių balsai neį- 
stengia vaitoti... mane apėmė nerimo kupina apatija. 

Laiminčiau ją, jei teiktų poilsį, bet tai tik mano gyvenimo 
siaubas, kankinantis sapnas... Kartais atrodo, kad mano jau- 
trus kenčiantis aš atsitraukia nuo sielos. Susigriebiu tarianti 
žodžius, kurie neišreiškia mano minties... dusina ašaros, norisi 
verkti, aš juokiuosi. Mintys įgauna neaiškias neapčiuopiamas 
formas. Nejuntu jų gimstant galvoje. Regiu jas rangantis, tįstant 
smegenyse, šviesa virsta tamsa, tai it aidas be garso, pasekmė be 
priežasties, tartum, beveik... Bet ne, ne, ne! Aš ne beprotė, mano 
baimė meluoja, nes bepročiai nemyli, o aš myliu, bepročiai ne- 
mąsto, o aš mąstau!..“ [V., IV knyga, VII| 

Ne, ši kalinė neišprotės; tai, ką ji mano esant proto sutriki- 
mu, yra naujo gyvenimo - kankinės, jei yra nekalta, o jei kal- 
ta, - nubaustosios gyvenimo pradžia. 

Dievo teisingumui užtektų atgailos. 

Žmonių teisingumui reikia ne vien atgailos, bet ir bausmės. 


* Po Poltavos mūšio (1713) Švedijos karaliaus Karolio XII kariuomenė Bende- 
ruose (Moldavijoje) buvo apsupta turkų. Vertėjos pastaba. 

kirkime dar keletą puslapių Mari Kapel gyvenimui kalėjime: 

tai ne tik vienatvė, izoliacija, atskirtis nuo pasaulio, tremtis 
tamsoje, be erdvių oro, diena be saulės, naktis be žvaigždžių, 
bet ir nuolatinė kančia. Vien kalinys junta Regulaus statinėje* 
slypinčias vinis. 

Leiskime kalbėti jai pačiai: 

„Apie dešimtą valandą spynoje dukart pasisuko raktas. Tai 
dvi vienuolės, jos atnešė man liepžiedžių nuoviro. Aš jo atsi- 
sakiau. 

— Gal ponia turi karščio? - paklausė jaunesnioji sesuo, švel- 
niai pakėlusi mano ranką, kad apčiuoptų pulsą. 

Neatsakiau, bet staiga pajutau, kad mano ranką laikanti ran- 
ka ją vos spustelėjo. Jaunoji vienuolė pažvelgė į mane liūdno- 
mis akimis, pamačiau jos skruostu riedančią ašarą. 

- Tai jums manęs gaila, ką? - tyliai paklausiau savo švelnio- 
sios slaugės. 


* Ši medinė statinė, arba dėžė, su aštriais geležiniais virbais viduje yra viena * 
baisiausių kankinimo priemonių, kuria, pasak istorikų, buvo kankinamas į 
kartaginiečių nelaisvę patekęs romėnų karo vadas Markas Atilijus Regulas. 

Ji man neatsakė, tik paskubomis grįžtelėjo į savo bičiulę, 
kuri pylė iš stiklinės į grafiną ryžių vandenį. 

— Ponia turi karščio, - pasakė jai, - ar nepasiūlius jai atsi- 
gulti? 

— Nematau jokių kliūčių. Lova nuo vakar nepaklota. 

Nė žodžio nesakiusi, sesutė skubiai prisiartino prie manę ir 
ėmė nurenginėti. 

Po penkių minučių gulėjau lovoje, vienuolės pasišalino. 

— Galvojau, jog su ja niekada nebaigsite, sese Melani, - pa- 
sakė vyresnioji, stumtelėdama duris, kad įsitikintų, ar gerai už- 
darytos. 

— Vargšė ponia! Man jos gaila. Atrodo, ji taip kenčia. 

— Gaila! Kodėl? Jei nusidėjo, turi būti laiminga, kad atgailau- 
ja, o jei per stebuklą nėra kalta, jai per didelė laimė, kad teisėjai 
ją pasmerkė. Ką gi ji veikė šiame pasaulyje? Žudė savo sielą. Čia 
ją išgelbės tik kančiomis vardan Dievo meilės. 

Balsai nutolo, jų nebegirdėjau. Bet per slogius karštinės sa- 
pnus ausyse nuolat skambėjo žodžiai: per didelė laimė! 

Per didelė laimė! Man!..“ [V., III knyga, II, p. 61-62] 

Tai vyko jos įžengimo į kalėjimą vakarą. Taigi jau pirmą- 
jį vakarą atsitiktinai susidūrusi su dviem asmenybėmis galėjo 
pastebėti, kad viena jų - švelni siela, liejanti ašaras dėl artimo 
nelaimės, o kita kietaširdė, iš kurios nelaimingieji gali laukti tik 
dar didesnės nelaimės. 

„Kai šįryt atėjo sesuo, - tęsia Mari Kapel, - mano akys nie- 
ko. nematė, lūpas sukaustė ledas, smilkiniai karštligiškai pul- 
savo. Ji paklausė, ar norėčiau, kad ateitų kuris nors kalėjimo 
gydytojas. 

Atsakiau, jog noriu pono Puršė. 

Dėdė man sakė, kad kai sutiko jį vykstant mano procesui, šis 
buvo kone tiek pat, kaip ir jis pats, įsitikinęs mano nekaltumu. 
Dar pridūrė, kad nors ir jaunas, ponas Puršė esąs vienas geriau- 
sių praktikuojančių gydytojų šiame krašte. Tad turėjau pagrin- 

do viltis, jog tiesdama ranką, kad naujasis daktaras patikrintų 
pulsą, ją ištiesiu draugui. 

Mano viltis pasiteisino. Monpeljė mane tarsi grąžino į 
Tiulį. Įžengęs į vienutę, ponas Puršė manęs nei apžiūrinėjo, 
nei tikrino. Atėjo guosti nelaimingosios. Mokslas atsitraukė 
prieš gėrį. Gydytojas pasislėpė, pasirodė širdingas žmogus.“ 
[V., p. 73] 

Matysite, kaip didėjant skausmui palengva formuojasi, da- 
rosi aiškesnės ir tikslesnės mintys. 

„Jaučiu, kad ponas Puršė jau žino mano ligą, nes užuot pri- 
rašęs vaistų, suteikė man visų geriausią vaistą - savo pagarbą 
ir draugystę. Jam, kaip ir ponui Vantažu, nesibaiminsiu minėti 
savo skausmo, būsiu rami sakydama, kad kenčiu, nepaisysiu, 
kad turiu karščio, dėl to nepadažnės pulsas; išdrįsiu pasiskųsti, 
ir mano žaizdos nekraujuos. 

Kai liga man nubalins skruostus, jis nekaltins manęs, jog esu 
egzaltuota ar beprotė. Kai laisvės ir pagarbos alkis išsekins ma- 
nyje visus gyvybės šaltinius, nesupainios aukos nerimo su be- 
protiškais nusikaltėlės kliedesiais. Širdis įkvėps jam žinojimą; 
žmogus, krikščionis, draugas papildys mokslininką. - Ak, kokia 
kilni kunigystė yra medicina, kai jai tarnaujantys geba suprasti, 
kad gydymas tai dorybė.“ [V., III knyga, IX, p. 73-74) 

Kitą dieną ji rašo: 

„Dėdė teisus. Gana tempiau savo kryžių. Aš noriu jį nešti. 

Pradžiai, vykdydama valios ir gyvenimo nuostatas, nuspren- 
džiau apstatyti savo vienutę, kad akys su malonumu žvelgtų į ją, 
kad mintį įkvėptų saldus pakilumas bei švelni paguoda. 

Turėsiu savo geležinę lovą, židinį, krėslą, dvi kėdes, riešu- 
tmedžio lentyną, kurioje sudėsiu knygas, o po ja rašomąjį stale- 
lį. Kitas, sulankstomas stalas bus valgymui. Dar turėsiu komo- 
dą, kurioje bus paslėpta prausykla, veidrodis ir keli flakonai.“ 
[V., III knyga, XIV, p. 83] 

Jai įvykdžius šį ketinimą, vienutėje išties pasidaro jaukiau. 

„Šiems baldeliams atsiradus mano vienutėje, nebesijaučiu 
tokia vieniša.“ [V., III knyga, XIV, p. 84) 

Kaip tik tada opoziciniai laikraščiai ims dejuoti, kad ji turi 
stalą, krėslą, komodą, tuo tarpu politiniai kaliniai turi tenkintis 
tik viena kėde ir gultu. 

Politiniai kaliniai galėjo būt aprūpinti stalais, krėslais ir ko- 
modomis, bet valdžiai buvo paprasčiau palikti Mari Kapel tik 
vieną kėdę ir gultą. 

Būtent tada duodamas įsakymas atimti iš jos baldus ir ap- 
rengti ją kalinės uniforma. 

„Jei iš manęs atima baldus, - sušunka ji,- kad atiduotų 
tiems, kas jų neturi, tuomet tegu atima, už tai padėkosiu.“ [V., 
IV knyga, II, p. 93) 

Paskutiniame skyriuje palikome ją gulinčią lovoje, iš kurios 
ji nesikelia ir nepersirengia. 

Matėme, kaip šmėkštelėjusios beprotybės sparno galiukas 
paliečia jos smegenis. 

Lovoje Mari Kapel išsaugo aukštuomenės moters skrybėlaitę. 

„Šiandien sekmadienis. Pabudau auštant, kad keliomis va- 
landomis prailginčiau laukimą. Glaudžiau prie savęs pačias 
švelniausias mintis, pačius brangiausius prisiminimus. Norė- 
jau, kad aprimusi galva apramintų širdį. Norėjau apsiginkluo- 
ti drąsa, kad išblaškyčiau nemalonius jausmus, kokius patirs 
mano šeima, su kuria man leido pasimatyti sesers S. L. aki- 
vaizdoje; kadangi buvau priversta visąlaik gulėti, ištraukiau iš 
palovy pamirštos kartono dėžės balto multino naktinius marš- 
kinius ir batistinę kepuraitę, papuoštą dviem siaurų mezginių 
juostomis. 

Kai sesuo Filomena atnešė man puodelį pieno, pastebėjau, 
kad įdėmiai mane apžiūrinėja. Paskui nežinia kokia dingstimi 
vėl grįžo su kita vienuole, kurios užduotis, regis, buvo irgi mane 
apžiūrėti. Galiausiai, kelios minutės prieš atvykstant mano šei- 
mai, grįžo sesuo Filomena ir sutrikusi pasakė, kad „brangi vy- 

riausioji motinėlė esanti įžeista bei susikrimtusi ir liepusi jai eiti 
ir pakeisti mano kepuraitę administracijos aprobuota berete“. 

Tai sakydama sesuo Filomena prisiartino prie lovos ir be 
ceremonijų, lyg nurengtų ir vėl aprengtų manekeną, nutrau- 
kė mano mezginiuotą kepuraitę ir užmaukšlino uniforminę 
beretę. 

Dieve mano, kaip liūdna, kai nebepriklausai sau pačiai! 

Prieš paskutinį vidurdienio dūžį atsidūriau savo tetos glė- 
byje. Mano abi rankas laikė pusbroliai, žvilgsnis klaidžiojo nuo 
Elizos prie dėdės, ant skruosto pajutau glamonėjantį Adelės al- 
savimą, ji apvijo abiem rankom mano kaklą, kad galėtų atremti 
galvą į vargingą pagalvę, ant kurios ilsėjausi. 

Brangieji, kaip jūsų laukiau!.. Mačiau jūsų akyse savo siel- 
varto atspindį, jutau savo širdies nerimą, kurčiai plakantį jūsų 
širdyse... Taip kentėti reiškia mylėti. 

Eženas, vyriausias iš mano pusbrolių, pirmas rado jėgų pa- 
sirodyti stiprus. Vargšė Klementina pasakė jam, kad mėgstu šo- 
koladinius saldainius. Ištraukęs iš kišenės maišelį, įteikė jį man 
kaip palaimingą buvusių dienų skanumyną. 

Ištiesiau ranką, bet mus sauganti sesuo taip skubiai puolė 
tarp mudviejų, kad iškrito ant žemės ką tik tarp pirštų ramiai 
slydęs rožinis. 

Apstulbę žvelgėme vienas į kitą. 

— Atleiskite, - itin ramiai pasakė sesuo S. L. - Nepatikrinus 
čia nieko negalima įduoti. 

— Tai tik šokoladas, - paskubėjo atsakyti Eženas, - tad jei 
leisite... 

— Visa, ką panorėsite, pone, nesvarbu, kaip vadinsite. Jei tai, 
kaip sakote ir kaip noriu tikėti, tik saldainiai, juolab nėra jokio 
skirtumo, ar ponia juos valgys penkiom minutėm anksčiau ar 
vėliau. 

— Mano seserie, - sušuko vos tvardydamas nekantravimą' 
Eženas, - man pikta, kad neleidote baigti sakinio; norėjau jums 

pasakyti, kad mačiau poną viršininką, kuris leido įteikti šiuos 
kelis saldainius savo pusseserei. 

Sesuo S. L. vos gūžtelėjo pečiais, paskui, nė žodžio netaru- 
si nei neatsiprašiusi mūsų, grįžo į kampą ir atsisėdusi vėl ėmė 
melstis. 

Mano Dieve! Ar šis sekmadienis, kurio taip laukiau, ši vi- 
durdienio valanda, tokia išsvajota ir tokia švelni, šis atokvėpis 
kančioje, ši trumpa akimirka, turėjusi užpildyti visos savaitės 
vienatvę ir laukimą, o mano Dieve, ar šis susitikimas su saviš- 
kiais, turėjęs man suteikti drąsos, ir ši džiaugsminga šviesa taps 
nuo šiol tik kančios dingstimi, dar vienu kankinimo būdu?.. Juk 
niekada nebūsiu vien su jais! Niekada nevaržoma su jais nekal- 
bėsiu! Ašaros, kurias liesiu į jų širdis, bus pasvertos, jų bučiniai 
man į kaktą bus suskaičiuoti. Jei man netyčia išsprūstų sielos 
gilumoje slepiamas riksmas arba rauda, juos sutramdys šaltas 
pašalinis žvilgsnis. Kam priešintis, protestuoti, tvirtinti, jog esu 
nekalta? Esu nuteista, kalta prieš įstatymą!.. Jei maniškių švel- 
numas ir guodžiančios kalbos apie viltį verčia šitai pamiršti, tas 
veriantis šaltas žvilgsnis reikš gailestį jų kvailiems lūkesčiams. 
Kam kalbėt apie mano ateitį?... Esu pasmerkta, amžiams miru- 
si!.. Vienutės slenkstis yra mano kapas. 

Kokią dar baimę jiems keliu, kad mane taip kankina? Ar bijo 
mano ašarų? 

Vandens lašui reikia ištisų amžių, kad persmelktų uolą. 

Gal mano balso? Jis belaisvis, kaip ir mano valia, mano vie- 
nutėje nėra aido. 

Gal mano turto? Vien mano kaltintojai galėtų pasakyti, 
kur jis. 

Gal mano teisės? Neturiu net pavardės, kuria galėčiau pa- 
sirašyti... 

Jie bijo laiko, nes vien tik jis suteikia pasmerktajam balsą, 
turtą ir teisę; tik laikas, iš lėto kaupdamasis moko aukas lai- 
mėti bylą, kartoja liudininkų žodžius mirties akivaizdoje, tardo 

juos sėdėdamas ant karsto dangčio; laikas visa atsimena, paga- 
liau privalo visa pakartoti, nes visa žino...“ [ V., IV knyga, IX, 
p. 105-106) 

„Iš manęs atėmė senelės portretą, nes jo rėmeliai auksuoti. 

Gerai Žinojau, kad turiu gedėti mirusiojo, bet nežinojau, kad 
mirusysis turi gedėti manęs.“ 

Štai paskutinė bent jau šio skyriaus atkarpa. 

Matome, kaip Mari Kapel pakyla iki plataus masto sociali- 
nių apmąstymų. 

Kaip ji apsistoja prie pačių smulkiausių bei intymiausių 
detalių: 

„Nemanau, kad išorės veiksniai stipriai veiktų mūsų mintis. 
Negailėjau vargšų, mačiau juose tik žmonių tarnus. Skurdas - 
tai raupsai, žudantys sielas ir kūnus. Dažniausiai ne tiek žudo, 
kiek verčia degraduoti. Duonos gauni kaip išmaldą, bet kaip 
gausi proto, tikėjimo? Ar pakaks ištiesti ranką, kad jų gautum 
kaip dovaną ir kartu - gebėjimą ja naudotis? 

Kai mano vienutėje neliko kelių ją puošusių baldų, bergž- 
džiai stengiuosi sutelkti mintis... ketinimus, jie virto juslėmis, iš 
dvasios tapo kūnu, ir kuo daugiau bandau jas atskirti nuo ma- 
terijos, tuo jos tvirčiau su ja sukimba, įsikūnija joje, nepaisant 
mano valios ir pastangų. 

Kai nepatogiai sėdžiu ant aukštos kietos kėdės, mano mintis 
irgi jaučiasi nepatogiai, tarsi tupėtų ant kaktos; kai man šalta, ji 
dreba, kai karšta, ji dūsta. Tai palieka mane, puola mano vargšę 
žvakelę, varvančią tūkstančiais prakaito srovelių, dar garuojan- 
čių, bet jau stingdomų nakties vėsos, tai sprunka skaičiuoti ant 
lubų žaliuojančių samanotų rozečių ar grublėtų nuolaužų žio- 
jinčiuose grindų plyšiuose. Susižeidžia ties visais kampais, puo- 
la į visas tuštumas, ją sustabdo tik dygliai, nuo kurių ji kraujuo- 
ja. [V., IV knyga, XI, p. 107-108] 

„Ponas Puršė išmokė mane būtinai kovoti su šiuo kali- 
niams dažnai pražūtingu liguistu polinkiu. Sako, privalau 

pavargti, kad pailsėtų mintis; sako, kad naktį atsikelčiau ir 
užsiimčiau smulkiais namų darbais, paprastomis kasdienėmis 
priedermėmis, kad apgaučiau vargingo atsiskyrėlės gyvenimo 
nuobodulį. 

Šįvakar norėjau pabandyti užsiimti savo aktyviu ir mąstan- 
čiu aš, savo sielos žvėrimi: pagavusi akimirką, kai mano maiš- 
tinga mintis atkakliai žvelgė į židinyje ašarojančius nuodėgu- 
lius, nusprendžiau išsivirti arbatos. 

Ėmiau darbuotis židinio žnyplėmis, įpūčiau liepsną, netau- 
sojau jėgų. Iki putos išplakiau grietinėlę su cukrumi, plono- 
mis riekelėmis supjausčiau duoną, pastačiau puodelį ant balta 
staltiese užklotos taburetės, uždengiau šviesą dieną pasiga- 
mintu gaubtu iš apelsinų ir granatų žievelių, o kai šį darbą 
baigiau, iš virdulio dugno iškilę auksiniai perliukai švelniai 
gurgėdami tarė: „Gerasis žvėrie, vanduo tuoj užvirs ; kai van- 
dens paviršiuje ėmė suktis, plaukioti garuose išsiskleidę arba- 
tos lapeliai, kai savo sėkmės pakerėta atvėriau langą į naktyje 
it švytintis Dievo žvilgsnis žėrinčias žvaigždes, mintis pati sa- 
vaime atskubėjo sudaryti taikos su savo nuolankia tarnaite. 
Atėjo ir jos eilė būti mielai ir žvaliai, idealizuoti menkiausius 
daiktus, pagaliau atgaivinti juos tviskančiu prisiminimo ar 
svajonės atspindžiu. 

Iš pradžių ji priminė šeimos vakarones, apskritą stalą, ap- 
suptą jaunų motinų su gražiais vaikučiais, susirenkančių kas 
vakarą atsisveikinti su besibaigiančia diena, apkabinti vieni 
kitų, padėkoti už praėjusios dienos laimę bei palinkėti laimės 
rytoj. 

Paskui ji išsiveržė iš kalėjimo ir, palietusi sparnais banguo- 
jančias didžiųjų Korezo girių viršūnes, atsitūpė pailsėti ant il- 
gesį keliančių Viler Kotrė miškų. Aplankiusi kiekvieną iš eilės 
nesantį mylimą Žmogų, nuščiuvo kamputyje prie ugnies ir ėmė 
šnekučiuotis su Žvėrimi apie šias brangias klajones... Naudo- 
damasi šios ramybės valandomis, parašiau kelis laiškus. Atėjus 

rytui, kiek aptvarkiau savo namų ūkį ir galėjau užmigti be opi- 
jaus, kas man nepavykdavo išvykus iš Tiulio. 

Mėgstu iškalbingą senų patarlių išmintį. Ar ji nebylo- 
ja: „Padėk pats sau ir dangus padės tau'? [V., IX knyga, XI, 
p. 108-109] 

Prisipažinsiu: tuo užsiimu mieliau nei vorų prisijaukinimu.'* 


* Aliuzija į Polį Pelisoną (1624-1693), įkalintą Bastilijoje, kai Fukė pateko į ka- 
raliaus nemalonę. 

metų gruodį keliavau po Afriką su savo sūnumi, 

1 8 A6lias, Makė, Luji Bulanžė, Žiro ir Debaroliu.* 

Prieš kokias penkias šešias valandas palikome erelio lizdą, kurį 

vadina Konstantina, tad buvome priversti sustoti ir praleisti 
naktį Smendu stovykloje. 

Smendu stovykla aptverta mūrais, bet joje visai nėra namų. 
Tad reikėjo susirasti, kur apsistoti. 

Klystu, ten buvo didžiulis medinis barakas prašmatniu pa- 
vadinimu „Užeiga“ ir nedidelis akmeninis namas - garsaus 
Nanto viešbučio, kuris taip ilgai stovėjo vienišas Karuselės aikš- 
tėje, miniatiūra; jame gyveno Smendu stovyklos. įgulos pulko 
mokėtojas. 


* Apie šią kelionę su tam tikrais pakeitimais Aleksandras Diuma pasakoja 
leidinyje Le Vėloce, ou Tanger, Alger et Tunis, Cadot et Bertonnet, IV, 1851, 
p. 157-168, skyriuje „Smendu stovykla“ (dvidešimt septyni kilometrai nuo 
Konstantinos, pakeliui į Filipvilį), ir ponios Lafarž, gimusios Mari Kapel, kny- 
goje Kalėjimo valandos, atsp. Le Mousguetaire, Nr. 2-5, 1854 m. lapkričio 21- 
24 d.; vėliau visa tai buvo išleista žurnale Bric-4-brac, Michel Lėvy, 1861 m. 
(Bibliographie de la France, 1861 m., birželio 29 d.). Rašytojas praleido Smen- 
du 1845 m. naktį iš gruodžio 21 į 22 d. 

Stebėtina, bet Afrikoje šalta! Galvotum, kad Sacharos kara- 
lienė Saulė išsižadėjo valdžios ir laikinai perdavė ją Saturnui 
arba Merkurijui. Palijo, žemę aptraukė ledo pluta, tad šį kelio 
ruožą baigėme permirkę ir sužvarbę. 

Įėję į užeigą, glaudėmės prie krosnies, užsisakėme vaka- 
rienę. 

Pūtė siaubingas šiaurys, skverbėsi pro lentų plyšius, bi- 
jojome, kad teks vakarieniauti tamsoje. 1846 metais Smen- 
du dar nebuvo toks civilizuotas, kad naudotųsi lempomis ar 
žvakėmis. 

Paprašiau dviejų vyrų paieškoti mums kambario, juodu 
mielai sutiko, tuo tarpu aš rūpinausi vakariene. 

Nors maistas čia geresnis negu Ispanijoje, tai nereiškia, jog 
vakarienė buvo gausi ir maloni. 

Pasiaukojo Žiro su Debaroliu. Pasiėmė žibintą, nes vaikšti- 
nėti koridoriais su žvake būtų beprotiškas ir netgi jiems visai 
nepriimtinas žygdarbis. 

Po dešimties minučių bebaimiai Žvalgai grįžo ir pranešė 
radę iš visų pusių vėjo perpučiamą savotišką palėpę. Ten pra- 
leista naktis, palyginti su naktimi po atviru dangumi, turėtų 
vienintelį privalumą, tai yra, kad gali perpūsti skersvėjai. 

Nuliūdę klausėmės Žiro ir Debarolio - sakau, Žiro ir Deba- 
rolio, nes pakaitomis juos klausinėdami vis dar tikėjomės, kad 
tas, kuris tyli, mums praneš ką nors geresnio nei tas, kuris šneka, 
bet kad ir kiek juodu it Melibėjas su Dametu* pakaitomis kalbė- 
jo, daina buvo ta pati: baugiai monotoniška ir apverktina. 

Staiga mūsų šeimininkas, persimetęs keliais žodžiais su ka- 
reiviu, prisiartino prie manęs ir paklausė, ar nesu Aleksandras 
Diuma, o man atsakius taip, perdavė linkėjimus nuo dosniojo 
karininko, kuris pasiūlė viešnagę pirmame aukšte akmeninio 


* Trečioje Vergilijaus Bukolikų eklogoje Dametas ir Menalkas dalyvauja dainių 
varžybose, jų arbitras yra Palemonas, o septintoje Melibėjas paskelbia Kori- 
dono ir Tirsio varžybas. 

namuko, į kurį nuo pat atvykimo, lygindami jį su mediniu ba- 
raku, krypo mūsų pavydūs žvilgsniai. 

Negalėjo būt tinkamesnio pasiūlymo. Ir labiau negu laiku. 
Tik pasiteiravau, ar ten bus lovų šešiems žmonėms, ar bent jau 
pakankamai vietos, kad visi tilptume. Pirmas aukštas buvo dvy- 
likos kvadratinių pėdų, ten stovėjo tik viena lova. 

Perdaviau linkėjimus paslaugiam karininkui: kadangi tebu- 
vo tik viena lova, paprašiau šeimininką pasakyti, kad pasiūly- 
mo negaliu priimti. 

Tai buvo pasiaukojimas, bet jį atstūmė tie, kuriems jis buvo 
skirtas. Mano kelionės draugai vienu balsu šaukė, kad jiems ne- 
bus geriau, jei bus blogiau man, ir atkakliai reikalavo priimti 
pasiūlymą. 

Viena vertus, tokio samprotavimo logika mane jaudino, kita 
vertus, viliojo stogas virš galvos, tad buvau pasirengęs sutikti, bet 
iškėliau paskutinę aplinkybę: užimsiu karininko mokėtojo lovą. 

Šeimininkas, regis, turėjo ne tik valgiaraštį, bet visą sąrašą 
argumentų, geriau sudarytą už pirmąjį. Atsakė, kad karininkas 
jau liepęs pakloti sudedamąją lovą antrame aukšte, tad aš ne 
tik nieko neužimsiąs, bet priešingai, priimdamas jo pasiūlymą, 
suteiksiąs jam didžiausią malonumą. 

Būtų buvę juokinga ilgiau priešintis tokiam nuoširdžiam 
pasiūlymui. Tad sutikau, tik su sąlyga, kad man suteiktų garbę 
jam padėkoti. 

Bet pasiuntinys atsakė, kad karininkas mokėtojas grįžo labai 
pavargęs, tad iškart atsigulęs į sudedamąją lovą ir paprašęs per- 
duoti man jo pasiūlymą. 

Vadinasi, galėčiau jam padėkoti tik jį pažadinęs, tokiu atveju 
mano mandagumas virstų nekuklumu. 

Tad daugiau nesiginčijau ir baigęs vakarieniauti leidausi nu- 
vedamas į man skirtą pirmąjį aukštą. 

Lijo kaip iš kibiro, skvarbus vėjas siūbavo belapius medžius, 
švilpavo po užeigos baraką, mokėtojo namą ir kareivių palapines. 

Prisipažįstu, buvau maloniai nustebintas, kai išvydau savo 
nakvynės vietą. Tai buvo gražus kambarėlis pušiniu parketu, 
sienos įmantriai išklijuotos popieriniais tapetais. Nors ir pa- 
prastas, šis kambarėlis dvelkė aristokratiška švara. 

“Paklodės žėrinčiai baltos ir nuostabiai plonos; viename atvi- 
rų komodos stalčių matėsi elegantiškas chalatas, kitame - balti 
ir spalvoti marškiniai. 

Aišku, mano šeimininkas numatė, kad norėsiu pasikeisti 
baltinius ir kad nevargčiau kraustydamas savo lagaminus. 

Visa tai bylojo kone riterišką mandagumą. 

Židinyje degė maloni liepsna. Priėjau arčiau. 

Ant židinio gulėjo knyga. Atverčiau ją. 

Tai buvo Sekimas Jėzumi Kristumi.* 

Pirmame knygos lape buvo parašyti šie žodžiai: 

„Mano nuostabios draugės markizės de... dovana.“ 

Pavardė buvo užbraukta vos prieš dešimt minučių, kad ne- 
galėčiau perskaityti. 

Keistas dalykas! 

Pakėlęs galvą apsidairiau, netikėjau esąs Afrikoje, Konstan- 
tinos provincijoje, Smendu stovykloje. 

Akys sustojo ties nedideliu dagerotipo portretu. 

Šis portretas vaizdavo dvidešimt šešerių dvidešimt aštuone- 
rių metų moterį, pasirėmusią alkūnėmis į palangę ir žvelgiančią 
į dangų pro kalėjimo grotas. 
moterį, tuo labiau įsitikinau, kad ją pažįstu. Tik šis man ne- 
svetimas panašumas skrajojo jau blėstančiais tolimos praeities 
horizontais. 

Kas galėjo būti ši kalinė? Kokiu metu įžengė į mano gyve- 
nimą? Ir kaip į jį įsimaišė? Kokį vaidmenį jame suvaidino? An- 
traeilį ar pagrindinį? To negalėjau tiksliai pasakyti. Vis dėlto 


* De imitatione Christi, anoniminis maldingas veikalas, šiuo metu priskiriamas 
Tomui Kempiui, šv. Agnietės kanauninkui (1380-1471). 

kuo ilgiau žiūrėjau į portretą, tuo labiau įsitikinau, kad šią mo- 
terį pažįstu arba kadaise pažinojau. Bet atmintis kartais būna 
keistai atkakli; manojoje kartais atsiveria jaunystės progumos, 
bet kone iškart vaizdą aptraukia tiršta migla ir visa sudrumsčia, 
sumaišo. 

Ištisą valandą praleidau ranka parėmęs galvą, tuo tarpu 
prieš mane, valios pažadinti, iškilo visi pirmųjų dvidešimties 
metų vaiduokliai. Vieni spindintys, lyg būčiau juos matęs 
tik vakar, kiti pustoniais, o dar kiti tartum šydo dengiami 
šešėliai. 

Portrete vaizduojama moteris priklausė pastariesiems, bet 
veltui stengiausi - šydo negalėjau nuplėšti. 

Atsiguliau ir užmigau, tikėdamasis, kad miegas nušvies dau- 
giau nei budėjimas. 

Klydau. 

Penktą valandą, belsdamas į duris, mane pažadino užeigos 
šeimininkas. 

Atpažinau jo balsą. 

Nuėjau atidaryti durų, maldavau paprašyti kambario, kny- 
gos, portreto savininko leidimo jam padėkoti. Kai jį pamatysiu, 
gal visa ši paslaptis, kuri atrodytų kaip sapnas, jei savo akimis 
neregėčiau mintis sužadinusių daiktų, tariau sau, gal ši paslap- 
tis išaiškės. Jei nepakaktų to, dar lieka žodis, net rizikuodamas 
pasirodyti nekuklus, nusprendžiau jį paklausti. 

Bet visa buvo nuspręsta anksčiau: šeimininkas atsakė, kad 
karininkas išvyko ketvirtą valandą ryto, pareiškęs apgailesta- 
vimą, kad dėl tokio ankstyvo išvykimo netenkąs malonumo su 
manim susitikti. 

Šįkart buvo aišku, kad jis manęs vengia. 

Dėl kokios priežasties? 

Atsakyti į šį klausimą buvo dar sunkiau, nei nustatyti, kas ta 
moteris, į kurios portretą be atvangos žiūrėjau. Tad nuspren- 
džiau visa tai pamiršti. 

Tačiau nepamirštama vien to panorėjus. Mano bendrakelei- 
viai rado mane jei ne susirūpinusį, tai bent jau susimąsčiusį, tad 
paklausė, dėl ko. 

Pasiteisindamas papasakojau kažką panašaus į pono de 
Mestro kelionę aplink savo kambarį.* 

Paskui, tikriausiai visam laikui atsisveikinę su Smendu sto- 
vykla, vėl sulipome į diližaną. 

Po kokios valandos mūsų kelias pasiekė gan statų šlaitą, di- 
ližanas sustojo, vežėjas buvo toks mandagus - į šį mandagumą 
arkliai reagavo dar jautriau už mus, - kad mums pasiūlė išlipti, 
ir mes sutikome pailsėti. Vakar pylęs lietus liovėsi, pro debesis 
skverbėsi blyškus saulės spindulys. 

Įpusėjus įkalnę, prie manęs prisiartino vežėjas, jo veidas at- 
rodė paslaptingas. 

- Pone, - pasakė jis man, - ar žinote pavardę karininko, ku- 
ris jums užleido savo kambarį? 

— Ne, - atsakiau jam, - jei žinote, būtų labai malonu, jei man 
pasakytumėt. 

— Na ką gi, jo pavardė Kolaras. 

— Kolaras! - sušukau aš, - ko anksčiau to nesakėt? 

— Jis liepė man pažadėti, kad jums pasakysiu tik kai būsim 
už mylios nuo Smendu. 

— Kolaras, - pakartojau aš it žmogus, kuriam nuėmė nuo 
akių raištį. - O taip, Kolaras. 

Ši pavardė man viską paaiškino. 

Moteris, žvelgianti į dangų pro kalėjimo grotas, moteris, 
kurios neaiškų paveikslą išsaugojo mano atmintis, buvo Mari 
Kapel, ponia Lafarž. 

Pažinojau tik vieną Kolarą, Morisą Kolarą, su kuriuo jaunys- 
tės dienomis nerūpestingi lakstėme ūksmingomis Viler Elono 


* Užuomina į Ksavjė de Mestro kūrinį Kelionė aplink kambarį, išl. Lozanoje 
1795 m. 

parko alėjomis. Mano galva, nuo pasaulio atsiskyręs, dykumo- 
je prisiglaudęs žmogus gali būti tik tas, kurį pažinojau, tai yra 
Mari Kapel dėdė. 

Štai kodėl ant židinio stovi tas portretas. Giminystės ryšys 
visa paaiškina. 

Morisas Kolaras! Kodėl gi jis atsisakė mielo rankos paspau- 
dimo, kuris mus abu būtų atjauninęs trisdešimčia metų? 

Koks įsikalbėtos gėdos jausmas privertė jį slėptis nuo ma- 
nęs, nuo savo vaikystės bičiulio? 

Na, žinoma, bijojo, kad mano didžiavimasis, jog buvau 
draugas ir beveik giminė moters, kuriai jis pats yra giminaitis ir 
draugas, netaptų jam priekaištu. 

Kaip blogai, vargše kraujuojanti širdie, pažįsti mano širdį ir 
kaip pykstu ant tavęs už šią skausmingą dvejonę! 

Nedažnai teko patirti sielvartą, koks šią akimirką užliejo 
man širdį. 

Norėjau grįžti į Smendu ir būčiau tai padaręs, jei būčiau ke- 
liavęs vienas, bet dabar būčiau vertęs visus vėluoti dvi dienas. 

Tad pasitenkinau išplėšęs iš savo albumo lapą, kuriame pieš- 
tuku parašiau: 

„Brangus Morisai, 

Kokia beprotiška ir apgailėtina mintis tau šovė į galvą, kad užuot 
atėjęs ir puolęs į dvidešimt metų tavęs nemačiusio draugo glėbį, pa- 
sislėpei, kad nesusitikčiau su tavim? Jei tai, ką galvoju, tiesa, tai yra 
jei tavo sielvartas susijęs su mus visus ištikusia nepataisoma nelai- 
me, tuomet kas gali tave paguosti, jei ne aš, norįs tikėti nekaltumu 
vargšės kalinės, kurios portretą mačiau ant tavo židinio? 

Sudie! Išvykstu savo ir tavo širdyje užspaustų ašarų kupina 
širdimi. 

Aleksandras Diuma“ 

Tuo metu pro šalį ėjo du kareiviai, tad įdaviau jiems Morisui 
Kolarui adresuotą laiškelį, ir jie pažadėjo po kokios valandos jį 
perduoti. 

Pasiekęs kalno viršūnę, atsigręžiau. Tolumoje išvydau 
Smendu stovyklą - tamsią dėmę, išsidriekusią rausvoje Afrikos 
žemės žalumoje. 

Pamojau ranka atsisveikindamas su svetingais namais, ky- 
lančiais it bokštas, pro kurio langą tremtinio akys gal sekė mūsų 
žygį Prancūzijos link. 


20) 


ein į Paryžių po trijų mėnesių gavau siuntinį su Monpel- 
| jė pašto antspaudu. 

Atplėšiau voką, jame buvo smulkus, dailus ir taisyklingas, 
nepasakytumei, kad rankraštis, o daugiau piešinys ir laiškas, 
su užsidegimu rašytas karštligiška skubia rašysena, it kliedesio 
krečiamo žmogaus rankos vedžiojama plunksna. 

Laišką pasirašė Mari Kapel. 

Krūptelėjau. Nebuvau visai pamiršęs skaudaus nuotykio 
Smendu stovykloje. Šis vargšės kalinės laiškas - tai, be abejo- 
nės, šio nuotykio papildinys, baigiamasis žodis ir epilogas. 

Štai kas buvo parašyta šiame laiške.* Rankraštį perskaičiau 
vėliau. 

„Pone, 

Iš laiško, kurį gavau iš savo pusbrolio Eženo Kolaro, - nes 
tai mano pusbrolis Eženas Kolaras iš Monpeljė**, o ne Morisas 


* Šis Mari Kapel laiškas, kaip ir kiti kalėjime parašyti tekstai, spausdinami po- 
nios Lafarž, gimusios Mari Kapel, knygoje Kalėjimo valandos. 

** Alžyre tarnavęs Simono Kolaro sūnus buvo ne Eženas iš Monpeljė,o Eduaras, žr. 
Kalėjimo valandos: „Jo brolis [Eduaras] pas vieną graviūrų prekiautoją Alžyre 
tretais; jis liepė tuoj pat jam atnešti visus likusius ir, nė žodžio netaręs, visus 
suplėšė, paskui pasisuko į apstulbusį prekiautoją ir pasakė: „Ponia Lafarž - 
mano pusseserė, šis portretas yra melas, niekšybė! Kiek aš jums skolingas?“ 

Kolaras iš Viler Elono turėjo malonumo suteikti jums viešnagę 
Smendu stovykloje, - sužinojau apie jūsų užuojautą man, apie 
kurią jam užsiminėte. 

Bet ši užuojauta, palankumas netikras, nes jūs dar abejojate. 
Sakote, norite tikėti mano nekaltumu?.. Ak, Diuma! Jūs, kuris 
pažinote mane dar visai vaiką, kuris matėte mane ant mano 
garbingos motinos rankų, ant gerojo senelio kelių, ar galite 
manyti, kad ši maža Mari balta suknele mėlynu dirželiu, kurią 
vieną dieną sutikote skinančią saulutės Korsi pievose, įvykdė 
bjaurų nusikaltimą, kokiu buvo apkaltinta? Gėdingos deimantų 
vagystės jums nė neminėsiu.* Sakote, norite tikėti?.. Ak, mano 
drauge, jei panorėtumėt, galėtumėt būti mano išgelbėtoju; jūsų 
balsą girdi visa Europa, savo galinga plunksna galėtumėt pa- 
daryti man tai, ką Volteras padarė Kalasui, tikėkite, maldauju, 
tikėkite vardan tų, kuriuos pažinote, kas jus mylėjo kaip vaiką 
ir kaip brolį, vardan mano senų tėvų - motinos ir tėvo - kapo, 
prisiekiu jums, mano drauge, tiesdama į jus rankas pro kalėji- 
mo grotas, prisiekiu: esu nekalta! 

Tad kodėl Kolaras su jumis apie tai nekalbėjo, kodėl nejįtiki- 
no, kad vargšė kalinė, kuri dreba rašydama jums, yra nekalta? 
Juk jis žino, kad aš nekalta, ir įtikintų jus, jei dar abejojate. Ak, 
jei galėčiau jus pamatyti, jei kartais važiuotumėt pro Monpel- 
jė, - nes neturiu vilties, kad specialiai atvyktumėt, - esu tikra, 
jog išvydęs mano ašaras ir išgirdęs mano raudas, pajutęs savo 


* Mari Kapel viešint Biusanji pas ponią de Nikolai (1839 metų birželį) dingo 
vikontienės de Leoto, gimusios Mari de Nikolai, deimantų vėrinys, kurį ši 
paveldėjo iš savo motinos; per kratą deimantai buvo rasti Glandjė. Memu- 
aruose ponia Lafarž tvirtina buvusi įtraukta į Mari de Nikolai meilės intri- 
gą su jaunu romantišku ispanu Feliksu Klavė. Po santuokos su vikontu de 
Leoto Mari tarėsi atpažinusi Klavė tarp operos statistų, išsigando, panoro 
atgauti ją kompromituojančius laiškus ir atidavė vėrinį Mari Kapel, kad ši 
už jį gautais pinigais papirktų Klavė, kad jis tylėtų. Ši byla buvo svarstoma 
atskirai Brivo administraciniame teisme, pirmininkaujant ponui Lavialiui 
de Mamoreliui (1840 m. liepos 9-15 d.). Ponia Lafarž buvo už tai nuteista 
dvejus metus kalėti. 

rankose mano iš karščio, iš nevilties ir nuo nemigos degančius 
delnus, pasakytumėt kaip ir visi, kas mane mato ir mane pažįs- 
ta: „Ne, o ne, Mari Kapel visai nekalta!“ 

Sakykit, ar pamenat, kaip drauge pietavome pas mano tetą 
Gara likus dviem trims savaitėms iki tų nelemtų vedybų? Tada 
apie tai nebuvo nė kalbos. Ak, tada dar buvau laiminga, paly- 
ginti laiminga, nes po brangaus senelio mirties niekada nebu- 
vau laiminga. 

Na ką gi, Diuma, prisiminkite vaiką, prisiminkite merginą ir 
kalinę, kuri nekalta kaip vaikas ir kaip mergina, tik verta dides- 
nio gailesčio, nes yra kankinė. 

Bet įdėmiai išklausykite dar viena, ko jums niekada nesu sa- 
"kiusi ir ką privalau pasakyti. Kas man kelia neviltį ir netrukus 
parblokš negyvą vienoje siaurų mirties arba šiurpių kamerų be- 
pročiams: tai būties beprasmybė, abejonės pačia savimi, vienas 
kitą keičiantys tikėjimas savo jėgomis ir netikėjimas, kad galiu 
jomis pasinaudoti. Man sako: „Dirbkite.“ 

Taip, bet dvasios daigams reikia viešumo kaip augalams sau- 
lės... Būti ar nebūti? Vargšas Hamletas kelia klausimą apie žmo- 
gaus prigimtį. Ar tuštybė veda mane klystkeliais, kurie nepri- 
valo būt man skirti? Gal tik savo draugų širdyse esu protinga ir 
gabi? Tai manau esanti silpna, abejojanti, nepastovi moteris ir 
niekas daugiau, kad mano vieta prie židinio, tai imu svajoti apie 
švelnius neaiškius džiaugsmus, uždarau širdyje liepsną, kurią 
taip dažnai juntu deginant kaktą, puoselėju svajones apie žavias 
ir vienatvės nerimo kupinas priedermes, kurių jokia kita būty- 
bė nepajėgtų sugalvoti, kad prisiminčiau praeitį. Tai galvą ima 
krėsti karštinė, regis, siela spaudžia smegenis, kad jas praplėstų, 
vienu balsu prabyla mintys; vienos gieda, kitos meldžiasi, dar 
kitos aimanuoja; akys, regis, pačios žvelgia vidun. Beveik nesu- 
vokiu savęs, bet dėl tokios egzaltuotos būsenos suprantu viską: 


dieną, gamtą, Dievą. Norėdama užsiimti gyvenimiškais rūpes- 

čiais arba, pavyzdžiui, skaityti, privalau baigti knygos mintis, 
kurios man atrodo nebaigtos. Nežinau, ar vaizduotės, ar širdies 
vedina, pakeliu jas į tokį lygį, kokio nepasiekė autorius. Žodžiai, 
netgi tokie, kurių reikšmės kitų akimis žiūrint atrodo vulgarios, 
man atveria beribius horizontus, kurių duburiai neįveikiamai 
traukia į švytinčius kelius. Prisimenu daiktus, kurių niekada 
nemačiau, kurie gal buvo kitame pasaulyje, ankstesniame gyve- 
nime. Esu lyg svetimšalė, kuri atsiverčia knygą nesuprantama 
kalba, randa savo pačios kūrinių vertimą ir ima skaityti ne for- 
mą, o sielą, mintį, atspėdama keistų raidžių, akimis neįskaito- 
mų hieroglifų paslaptį. 

Ne, užuot skaičiusi, noriu dirbti kokį moterišką darbą, kad 
rankoje virpėtų adata tartum didelio rašytojo plunksna ar gar- 
saus tapytojo teptukas. Manau, būdama menininkė iki pat šir- 
dies gelmių, kiekvieną siūlę paversčiau meno kūriniu. 

Galiausiai, jei užuot siuvusi ar skaičiusi svajoju toliau, jei 
atsiduodu ekstazę pasiekiančiai kontempliacijai, karštis atgyja, 
stiprėja, mintis pakyla į žvaigždes. 

Kaip apsispręsti... išgelbėkit mane nuo abejonių, Diuma, - 
kaip sužinoti, kurią iš šių būsenų man skyrė Dievas? Kaip suži- 
noti, kur mano pašaukimas - silpnybėje ar stiprybėje? Ką pasi- 
rinkti - naktį ar dieną, vidurdienio darbininkę ar vidurnakčio 
svajotoją, tinginę, kuri jums patinka, ar drąsuolę, kurią kartais 
išties norėjote pagirti ir kuria labiausiai žavėjotės? Ak, brangus 
Diuma, ši abejonė man visų žiauriausia! Man reikia padrąsi- 
nimo ir kritikos, reikia, kad kas kitas už mane parinktų adatą 
arba plunksną; jausdama paramą, be didelių pastangų pasiek- 
čiau tikslą. Vidutinybė man kelia siaubą, jei esu vien moteris, 
sudeginsiu nereikalingus žaislus, apribosiu savo siekius, liksiu 
tik mylima ir gebanti pati kilniai mylėti. Vidutinybė literatū- 
roje, mano Dieve, tai lėkštas vulgarumas, besielis kūnas, alyva, 


kuri tik palieka dėmes, bet neteikia šviesos. 

Lafonteno varlė žadina gailestį, kai sprogsta iš tuštybės, 
panorusi būt panaši į jautį*, o laisvai kurkdama savo rūmuo- 
se tarp vandens lelijų ar aukštų nendrių galbūt sukeltų mūsų 
pavydą. 

Slaptas nebylus darbas, kuriam esu pasmerkta, ne tik kelia 
pavojų, kad suklysiu save vertindama ir galbūt nedovanotinai 
atsiduosiu tuščioms svajonėms. Jei esu talentinga, šis darbas 
gali išsekinti, dar sustiprindamas į vangumą stumiančias dve- 
jones. Kuriu ir ardau, atkuriu, braukau, be jokios priežasties 
sudraskau. 

Tiesa, kalėjime laiko turiu į valias, daug ką pradėjusi metu, 
baigiu per begalinę kančią. Be abejo, menininkas privalo būti 
reiklus savo darbui ir, kiek leidžia jėgos, siekti tobulybės, bet 
šalia didelių darbų privalai mesti plunksną, užsiimti kasdieniais 
plepalais, mokslu, galiausiai niekniekiais, darbais ir pramogo- 
mis, nutraukti kūrybą; tai užima mintis, galų gale duoda peno 
dienos svajonėms, deja, dažnai skausmingesnėms ir tikroviš- 
kesnėms už nakties svajones. Kadaise žavūs saloniniai pašne- 
kesiai iššvaistydavo perteklių, apie kurį jums kalbu; neeiliniai 
žmonės bergždžiai barstė proto perlus, kuriuos kiekvienas galė- 
jo surinkti, kaip Liudviko XIII dvariškiai, rinkę nuo Bakingemo 
mantijos riedančius perlus**. 

Šiandien spauda pakeitė aristokratų pašnekesius: apie ją 
ir joje telkiasi iš keturių pasaulio šalių suplaukusios mintys, 
trumpalaikiai dienos įspūdžiai, atminimai ir ašaros, kurių rytoj 
nebebus, galiausiai margi išorinio pasaulio vaiduokliai, tokie 
Karšti, bet tokie trapūs. 


* „Varlė, kuri panoro būti tokia pat didelė kaip jautis“, Pasakėčios, I knyga, III. 

** Romano Trys muškietininkai IX skyriuje kartojamas pasakojimas, pasisko- 
lintas iš Luji Anri de Lomeni memuarų - Mėmoires inėdits de Louis-Henri 
de Lomėnie, comte de Brienne, secrėtaire d'Etat sous Louis XIV, publiės sur 
les manuscrits autographes, avec un essai sur les moeurs et sur les usages du 
XVII siėcle, par F. Barriėre, Ponthieu et Cie, 1828, p. 35-36 (recueil A-Z, 
tome A, p. 7). 

Matote, Diuma, jau įsivaizduoju esanti laisva, rašytoja, poe- 
tė, gyvenu laisvėje, esu garsi, laiminga, ir visa tai jūsų dėka. 

Kol kas leiskite jums pateikti keletą trumpai sušmėžavu- 
sių minčių, paskirų fragmentų, ir pasakykite, ar juos sukū- 
rusi moteris turi vilties kada nors garbingai gyventi iš savo 
plunksnos. 

Mano motinos drauge, pasigailėkite jos vargšės dukters! 

Mari Kapel“ 


Šis laiškas privertė mane ilgam susimąstyti. Turėjau savo 
įsitikinimus, bet ką reiškia Žmogaus įsitikinimas? Kur tiesos 
įrodymas? Ar tiesa nėra visuomet puolama ir nugalima tikėji- 
mo? Ar dogma nepriverčia mūsų tikėti neįmanomais dalykais, 
kurie tikintiems nekelia abejonių? Trumpai tariant, nemačiau, 
kaip Mari Kapel pila nuodus į savo vyro stiklinę; esama dviejų 
pozityvių tvirtinimų: ponas Orfila pasakė taip, ponas Raspajis 
pasakė ne. Jei privalėčiau tikėti vienu iš jų, patikėčiau Raspaju, 
kurį maniau esant genialesnį nei ponas Orfila. Kita vertus, gy- 
venime pakankamai susidūriau su anatomija ir su chemija, kad 
žinočiau, jog arsenas nustatomas iš skrandyje likusių nuosėdų, 
jei tyrimas atliekamas mirties arba kitą dieną po mirties, ir kad 
jį gana sunku išgauti iš gendančių vidurių. „Arseno esama vi- 
sur, - pasakė Raspajis, - išgausiu jo iš krėslo, kuriame sėdi ponas 
pirmininkas.“ 

Deja, mąsčiau ne apie medžiagišką įrodymą, bet apie mo- 
ralines tikimybes. Pažinau Mari Kapel nuo pat vaikystės. Per 
trumpus pokalbius su ja galėjau ištirti jos nuolaidų nepripa- 
žįstantį būdą ir psichinę struktūrą. Apsvarstęs visas tikimybes 
bei prielaidas, susidariau nuomonę ir nors šią nuomonę, taip 
tariant, purčiau iš visų pusių, jos niekas nesudrebino. 

Tad visą naktį skyriau ne abejonėms, kurias naujas tyrimas 
būtų išsklaidęs, jei jų turėčiau, o atsakymui: 

„Brangi Mari, 

Skiriate man gražią užduotį, prašydama, kad padaryčiau 
jums tai, ką Volteras padarė Kalaso labui, netgi gražesnę, nes 
Kalasas, kurį Tulūzos parlamentas pasmerkė mirti, buvo nužu- 
dytas. Volteras reabilitavo jo atmintį tik po mirties, nes nega- 
lėjo išgelbėti jo gyvybės; dėl švelninančių aplinkybių, jūs, Mari, 
likote prie bedugnės ir iš ten siunčiate man nevilties šauksmą, 
kuris mane ką tik pasiekė. 

Mari, kad ir koks galingas būtų žodis, įtikinti gali tik kal- 
bančiojo įsitikinimas. Volteras buvo įsitikinęs, kad Kalasas yra 
nekaltas, ir būtent todėl laimėjo mirusiojo bylą prieš gyvuosius. 
Aš ne tik nesu įsitikinęs jūsų nekaltumu, bet ir tikiu, kad esate 
kalta; tad kaip galite norėti, kad kovočiau už tai, kam nepritartų 
Dievas? 

Supraskite mane teisingai, Mari: netikėdamas, kad esate ne- 
kalta, manau, kad jums reikia atleisti. Jei norite, kad jus ginčiau 
įstatymo požiūriu, - nerandu kitų žodžių tam išreikšti, - tuo- 
met jus ginsiu. Paneigsime kaltinimą vagyste, bet pripažinsime 
kaltinimą nunuodijimu; apsiimu padvigubinti jumis fanatiškai 
tikinčių skaičių. 

Maža to, nuo rytojaus pradėsiu daryti viską, kad jums su- 
teiktų malonę. Turiu vilties, tai bus trečias kartas, kai ją iš- 
reikalausiu, ir nė vienam aplinkybės nebuvo tokios palankios 
kaip jums. 

Vienintelė kliūtis, su kuria, esu įsitikinęs, man teks susidur- 
ti, - tai jūsų giminystė su karališkąja šeima. 

“Kalbant apie abejones, kokias išgyvenate dėl savo talento, 
prisiminkite, Mari, ką jums sakiau, kai paskutinį kartą susitiko- 
me pas jūsų gerąją tetulę Gara, kuri gal ir buvo jums neteisinga, 
bet išties jus mylėjo. Aš jums pasakiau: „Mari, pažindamas jūsų 
būdą, jūsų ambicijas, siekimus ir troškimus, žinau, kad būsite 
nepakenčiama žmona, bet panorėjusi puoselėti savo talentą, 
tapsite didele menininke.“ 

Pasisiūliau jus tą pat vakarą pagrobti. Kalbėjau rimtai ir bū- 
čiau tai padaręs, nes buvau tikras, kad veikiu jūsų laimei, vadi- 
nasi, tokia Apvaizdos valia. 

Nežinau, ar taptumėt dainininkė, tragiška aktorė ar ra- 
šytoja. Nežinau, ar būtumėt Malibran, ar Dorval, ar Žorž 
Sand, bet tikrai žinau, kad būtumėt neeilinė, garsi, išsiski- 
rianti iš kitų! 

Neabejokite savo rašytojos talentu, Mari. Turite didelį talen- 
tą. Jūsų memuarai — tai talentingos ir kartu nuoširdžios moters 
kūrinys. Kalbėdamas apie kalinę supantį nuobodulį, štai ką pa- 
tarsiu. Rašote eiles proza, bet pabandykite kurti poeziją eilėmis. 
Kuriant eiles, įsitraukiama į kažką besąlygiška ir nervinga. Pro- 
za pernelyg lengvas menas, jo beveik nereikia mokytis ar bent 
jau manoma, kad nereikia. Poezijoje esama kažko iš kitų menų, 
ypač iš skulptūros ir muzikos. Proza privers pamiršti valandas, 
poezija - pamiršti dienas. 

Nesijaudinkite dėl būties beprasmybės: šiame didžiuliame 
mechanizme, kuriame dalyvaujame, nėra nieko nereikalingo, 
pradedant Saule, kurios skersmuo šimtą dvylika kartų didesnis 
nei Žemės, ir baigiant pro mikroskopą vos įžiūrima infuzorija, 
šiame pasaulyje visa reikalinga. Jei esate kalta, tuomet kalėji- 
mas yra jūsų bausmė, jei nekalta, tuomet jūsų kankinystė bus 
pavyzdžiu, kiekvieną jūsų šauksmą išgirs Dievas, kiekvieną jūsų 
parašytą eilutę studijuos filosofai, jūsų knyga, jei parašysite apie 
savo nelaisvę, atsidurs šalia Silvio Peliko ir Andriano knygų, 
skleis liepsną, šviesą ir tiesą. Jei kūnas žygiuoja apšviestas sau- 
lės, tai sielą nušviečia dvasia. 

Kalta ar nekalta, drąsos, mano brangi Mari, toliau mylėki- 
te tuos, kurie jus myli, tarp jų ir mane. Jei negalite pamiršti 
jus įskaudinusių, pasistenkite jiems atleisti, tuomet liausitės jų 
neapkentusi. Meilė - tai dieviškas pradas, o neapykanta - pra- 
gariškas. 

— Dėl ko verkiate? - kartą paklausė šventąją Teresėlę. 

— Verkiu dėl Šėtono, - atsakė ji. 

— O kodėl verkiate dėl Šėtono? 

— Dėl to, kad jis negali mylėti. 

Mylėkite, Mari. Mylėkite visus: liudytojus, kurie prieš jus liu- 
dijo, teisėjus, kurie jus pasmerkė, piktuosius, kuriuos džiugino 
veidmaines seseris, kurios jus pažemino, nuplėšė pasaulietiškus 
rūbus ir apvilko kalėjimo uniforma. 

Kuo daugiau ir stipriau mylėsite, tuo arčiau gailestingumo 
būsite, - jei esate kalta, - ir tobulybės, jei esate nekalta! 

Aleksandras Diuma“ 


Perskaitėme kalinės laišką. Dabar perskaitysime jos mintis, 
išdėstytas prie laiško pridėtame rankraštyje. 


TREMTINĖS PRISIMINIMAI IR MINTYS 


Italija 


Italija, pasiskolinai dviejų jūrų žydrų bangų juostą, jų šydu 
apjuosei savo gražius krantus! 

Italija, apgaubei galvą didinga Alpių sniego skraiste! 

Sveikinu tave ir verkiu, kai mąstau apie tave, vulkanų išraus- 
ta, rožėmis pasidabinusi žeme! 

Tavo danguje spindi žvaigždės. Vienintelio tavo kvapnaus 
vėjo dvelksmo pakaktų gedului išblaškyti; tavo grožis - gam- 
tos dovana, tavo genijus - tavo vaikų garbė; tavo harmonija, 
džiaugsmas ir atodūsiai priklauso laimingiesiems! 

Aš, nelaimingoji, niekada tavęs nematysiu (1844). 


Viler Elonas 


Gerasis mano vaikystės dienų angele sarge, vakarais kvie- 
čiau tave malda prie savo lopšio, gerasis angele, šiandien tavęs 
dar šaukiuosi! Eik ir grįžk be manęs ten, kur buvau mylima. 

Ar tvenkinio veidrodyje vis dar atsispindi liepos? Ar vis dar 
plūduriuoja artėjančio vakaro nuauksintos vandens lelijos? Ge- 

rasis angele, ar švelni egida vis dar saugo ant šių lemtingų kran- 
tų žaidžiančius vaikus? 

Ar matai gyslotą kamieną rausvos gudobelės, kuri pirmoji 
pražysta ankstyvą pavasarį? Brangi gudobelėlė... Tėvo ranka 
laužiau jos šakas mylimo senolio šventei... 

Ar dar radai mano motinos mėgstamiausias rožes ir tuo- 
pas, pasodintas tądien, kai gimiau? Ar kaimo kelią puošiančių 
riešutmedžių ūksmėje vis dar eina prašmatni Marijos šventės 
procesija? Ar pasigailėjo laikas kuklios gotikinės bažnyčios su 
akmeniniu altoriumi ir juodmedžio Nukryžiuotuoju? Ar kas 
nors, kai manęs nėra, puošia grakščias šventovės arkas rugiagė- 
lių ir rožių girliandomis? 

Gerasis angele, ar matai tarp gėlių, po gluosnių uždanga 
kapą, kuriame miega mano apverkti mirusieji? Jų gerumas gy- 
vena ilgiau negu jie, vargšai juos lanko, o mano siela skrenda iš 
nelaisvės namų, kad pasimelstų už juos. 

Einu ten, kur lekia sūkurio genami lapai, kur skrieja audros 
vejami debesys. Gedulas gaubia mano gyvenimą, viltis apleido 
mane, negrįšiu ten, kur palikau savo širdį. 

Gerasis angele, užsėk rožėmis mano tėvų kapus, iškvėpink 
prie jų kojų nubyrėjusius žiedus! Padaryk, kad aš viena liečiau 
ašaras, kad būtų laimingi likę ten, kur buvau mylima! 


Sielvartas 


O jūs visi, einantys keliu, 
Pažvelkite ir įsitikinkite, ar yra 
Skausmas, prilygstantis mano skausmui. 


Jeremijas 


Matai, Viešpatie, mano sielvartą! Su ašaromis skaičiuoju jau- 
nas gyvenimo valandas. Rytą nieko nelaukiu, o kai po dienos 
nuobodulio grįžta vakaro liūdesys, irgi nieko nelaukiu. 

Mano lopšys buvo palaimintas. Buvau mylimas kūdikis. Kai 
tapau mergina, mačiau, kaip man praeinant pagarbiai lenkiasi 
vyrai. Bet mirtis pagrobė mano tėvą, jo paskutinis bučinys su- 
stingdė ledu mano pirmąją šypseną. 

“Vargas našlaičiams!.. Svetimi šioje žemėje, jie dar geba my- 
lėti, bet jų niekas nemyli. Žmonėms jie primena mirusius, lai- 
mingieji stumia juos į pasaulio kovas, net nesuteikę palaimini- 
mo, kad apsigintų. 

Vargas našlaičiams!.. Virš šių nelaimingųjų, kurių niekas 
nesaugo ir niekas negina, iškart kaupiasi debesys. Gyvenimo 
išvakarėse apverkiau savąjį gyvenimą. Dar nepradėjus mylėti, 
jau gedėjau savosios laimės! 

Visi man brangūs atsisuko, atsitvėrė išdidžios paniekos sie- 
na. Kai jų šaukiausi, išvadino mane prakeiktąja, nes šaukiau iš 
bedugnės gelmių, bet, Dieve, tu gi Žinai, kad nenusivilkau nekal- 
tosios rūbo tam, kad apsijuosčiau auksine nuodėmės juosta. 

Viešpatie, priešai mane įžeidinėja. Jie džiaugiasi pergale, 
nepaiso sąžinės graužaties, juokiasi iš mano raudų! Dieve, pa- 
skubink teisingumo dieną! Malonėk būti tėvu našlaitei! Dieve, 
suteik malonę teisdamas prispaustuosius! 

(Antrosios metinės) 


1845 metų liepos 15, vidurnaktis 

Nakties dvelksmas neša žmogui sapnus, gėlėms rasą. Šaltinis 
čiurlena lopšinę miškui. Po alyvomis lakštingala čiulba rožei 
savo meilę, žadina viltingą šypsnį, gailesčio ašaras. 

Pro debesis prasiskverbęs mėnulis meta ant pievų tūks- 
tančius fantastiškų atšvaitų. Į atodūsį atodūsiu atliepia aidas. 
Mintis prisimena, širdis myli, siela meldžiasi, angelai surenka ir 
perduoda Dievui mūsų kilniausias mintis, švenčiausias maldas, 
tyriausias meiles. 

Mėgstu vakarą, mėgstu kvapnų vėjelį, nešantį mano ašaras 
mirusiems, gailestį nesantiems. 

Mėgstu vakarą, mėgstu jo blyškias sutemas, skirstančias die- 


ną į mano nelaimės dienas. 


Draugystė 


Draugystė, kai pamiršti, ką 
duodi, ir prisimeni, ką gauni. 


1847, vasaris 

Saulė, karališka laimės ir šviesos žvaigždė, akina Žmogaus 
žvilgsnius. 

Žvaigždės, švelnios vienatvės ir nakties dukros, kelia mintis 
dangaus link. 

Saulė - tai meilė, kuri verčia gyventi. 

Žvaigždė - tai draugystė, kuri padeda mirti. 

Jauna sveikinau laimę, sveikinau viltį. Šiandien galvoju vien 
apie skausmą ir užmarštį. Laikas išdildė mano svajonių chimerą. 
O mano žvaigžde! O mano šventa draugyste! Myliu vien tik tave. 

Spindinti šypsena išdžiovindavo man visas ašaras. 

Užgeso šypsena. 

Man plakė širdis, ji vienintelė mokėjo apginti mane nuo ne- 
apykantos. 

Klausausi, neapykanta dar kunkuliuoja, bet širdis nebeplaka. 


A. G. 


: Vaikeli, klausi, kodėl mano galva palinko ant šaltų grotų 
ir kur krypsta mano mintys, kai diena gęsta nakty, kai minga 
gamta, kai vakarinė giesmė šlovina Mergelę Mariją. 

Mano mintys! Ak, kaip jos toli nuo žemės. Joms nebėra vil- 
ties, net gailesčio nebėra. Čia esu mirusi, o kad atgyčiau, kenčiu, 
verkiu ir meldžiuosi, švelniai atleidžiu piktadariams, kad my- 


lintis Dievas laimintų mano nelaimę. 

Nenoriu nekęsti. Meilė - tai darna, verčianti virpėti mūsų 
širdis vardan Viešpaties; meilė - tai mūsų įstatymas ir mūsų 
atpildas, ji - kankinio stiprybė, skaistybės palmės šakelė. 

Būk laiminga, mane mylinti jauna siela! Tesaugo tave mano 
malda, telaimina mano mintis. Tikėkis laimės. Deja, jei prireiks, 
tegu ašaros drėkina tavo akis! Atmink: pats sunkiausias kelias 
tremties žemėje yra tas, kuris veda tiesiai į mūsų dangiškąją 
tėvynę. 

Gyvenimas - tai išbandymas: gyvename, kad mirtume. Gy- 
venimas nesvarbus, - jei atėjus vakarui mano galva liūdnai pa- 
links ant šaltų grotų, neverki, vaikeli, mano širdis nekalta; dan- 
guje spindi žvaigždės, Dievas teisingas, tiesa nugalės! 


Mirtis 


1848, lapkričio 2 

Laimingieji, jūs keikiate mirtį. Išlaisvintojos baimės apakin- 
ti, žudot nekaltą kapų mergelę. Ją apgaubiate drobule. Sakot: 
jos sparnai tokie juodi, žvilgsnis toks siaubingas, jog stingdo bet 
kokį džiaugsmą. 

Tai melas ir šmeižtas! Mirtis - tai poilsis, ramybė, atpildas; 
tai grįžimas į dangų, kur skaičiuojamos ašaros. Mirtis - tai ge- 
rasis angelas, kuris teikia gyvybę visoms kenčiančioms sieloms 
ir sudaužytoms širdims. 

Dažnai, kai užeina naktis, kai laimingos moterys meiliai 
šypsosi savo vaikučiams, aš, kuri nesu motina, šaukiuosi tavęs, 
verkiu ir jei tik turėčiau sparnus, skrisčiau į tave, o Mirtie! 

Tu nebaugini manęs, aplankyk tremtinę, šnabždėk man į 
ausį pažadus iš aukštybių, patikėk savo paslaptis, išliek savo 
dainą, ateik, tavęs klausausi. Sakyk, ar nukerti mūsų būtį kardu, 
užputi savo alsavimu, ar uždusini bučiniu? 

Mirtie, tavo geluonis skirtas tik kaltiesiems, tavo neviltis žei- 
džia tik bedievį. Mirtie, tu keli siaubą piktadariui, teiki prie- 

globstį prispaustajam, jei atiduodi nusikaltimą Dievo teismui, 
grąžini dangui nekaltumą ir tikėjimą. 

Ar ir dabar tikite, kad šių minčių kupina širdis galėjo ką 
nors nunuodyti? Ar tikite, kad ranka, kuri parašė šias eilutes, 
tarp šypsenos ir bučinio pasiuntė žmogui mirtį? 

Ar tikite? 

Tai kodėl Dievas netrenkė žaibu į veidmainę tą pat akimirką, 
kai ši kvietė jį būti savo nekaltumo liudytoju? 


21 


elioms dienoms praėjus po mano laiško, beje, vienintelio, 
kurį parašiau Mari Kapel, gavau jos antrąjį laišką“: 


„Mano brangus Diuma, 

Dar vienas, paskutinis, laiškas. 

Man skaudu, jei tikite, kad esu kalta, tai dar vienas skausmas 
šalia senųjų. 

Siūlotės visa padaryti, kad man suteiktų malonę. Žodis ma- 
lonė skamba gan žiauriai, bet ką padarysi, tiek iškentėjau, tad ir 
šią gėdą iškęsiu. Gėda - tai skausmo nuosėdos. 

Bet paskubėkite, mano drauge, nes malonė gali pavėluoti. 

Dieviškos sutemos baigiasi aušra, dieviškos žiemos - pava- 
sariu. Kai Dievo ranka iškelia rykštę, iš uolos ištrykšta šaltinis. 
Kai Jo žvilgsnis perveria kapo akmenį, mirtis pasitraukia, Lo- 
zorius prisikelia iš numirusių.** Dievas vykdo teisingumą, nes 
Jis yra laiko valdovas. Dievas suteikia malonę, nes Jam priklau- 
so amžinybė... Bet žmogus! Žmogus! Ką reiškia jo malonės, ko 


* Laiškas, paimtas iš: Kalėjimo valandos, XI knyga, I, p. 221-229. 
** Išėjimo knyga, 17, 5-7; Evangelija pagal Joną, 11, 32-44. 

vertas jo gailestingumas? Visada pasirengęs tarti žodį, kuris 
trenkia it žaibas, jis visada vėluoja ištarti drąsinančius žodžius! 
Tapęs teisėju, žmogus pasmerkia savo brolį kančiai ir mirčiai, 
kančia ir mirtis jam paklūsta. Kai jam suteikia laisvę arba gyvy- 
bę, pančiai nukrinta, bet kilusi neviltis arba beprotybė nepalei- 
džia savo aukos. Paklausykite, ką jums pasakysiu. 

Šįryt išgirdau girgždant grotų vyrius, grotų, kurių nemačiau 
atsiveriant nuo tos dienos, kai jos už manęs užsivėrė. Pro savo 
lango grotas pamačiau įvažiuojant į kiemą tuščią karietą; sar- 
gybinis nuleido užuolaidas, išvyniojo laiptelius. 

Tuo tarpu nekantrūs varpelio garsai kvietė vienuoles į pri- 
imamąjį; neįprastas lakstymas, keisti susišūkčiojimai, perduo- 
dami bei komentuojami įsakymai, aidu atliepiantys dažniausiai 
nebylioje mano vienutėje, sužadino mano smalsumą. 

Pasiunčiau savo prižiūrėtoją sužinoti ir, kaip visada nutinka 
ten, kur viešpatauja tyla, ir jei niekas nieko nesako, vis tiek vis- 
kas perduodama, netrukus sužinojau, kad paslaptingoji karieta 
atvyko panelės Gruvel, kurią atleido nuo bausmės, kad išvežtų 
į profesoriaus Rešo ligoninę.* 

Mano prižiūrėtojos kambarėlio langas, nors ir per tris aukš- 
tus virš panelės Gruvel kameros, yra kaip tik priešais jos lan- 
gą, juos skiria vos keli sieksniai, pavasarį ten mikliai sklando 
kregždės, o žiemą linksmai dūksta čirškiantys žvirbliai. 

Atsirėmusi alkūnėmis į palangę, dažnai ištisas valandas sto- 
vėdavau susimąsčiusi, žvelgdama į paslaptingas niūrias sienas. 
Ten buvo moteris, kurią norėjau paguosti, o ji jau nejuto savo 
grandinių svorio... Liejau jai savo ašaras, bet jos širdis jų nepriė- 
mė... Norėjau, kad jos protas man atsilieptų, bet radau nebūtį. 

Pamenu, kartą naktį, sargybai paskelbus pavojų, pribėgau 
prie to lango. Panelės Gruvel kameroje kilo gaisras. Liepsnų 
šviesoje išvydau nelaimingąją - išblyškusi ir sustingusi vieto- 


* Diuma pastaba: „Aš gerai pažinojau panelę Gruvel, tad netrukus papasakosiu, 
kas ji tokia.“ 

je, ji leido liepsnai laižyti savo pėdas, lyg antikos hamadrijadė, 
susidūrusi su materija ir atsidavusi jai, priblokšta, neįstengianti 
nei sušukti, kad apsigintų, nei sumoti, kaip išsigelbėti. 

Kitą kartą stebėjau ją per audrą: stovėjo terasoje apnuogin- 
tais pečiais, basa, ant krūtinės mėšlungiškai sukryžiuotomis 
rankomis, palaidais, vėjo gūsių taršomais ilgais plaukais, žaibui 
atstatyta kakta. Kas kartą trenkiant griaustiniui, ji tyrinėjo naktį, 
regis, ieškojo savęs, neatpažino, blaškėsi be nuovokos. Judesiai 
metė iššūkį audrai, ranka daužė orą, riksmai svaidė prakeiks- 
mus tamsai, aidui atkartojant riksmus, išgąstingai bėgo nuo jo, 
nors tai buvo jos pačios balsas. 

Patikėkite vienu dalyku, brangus Diuma: tie, kurie patyrė 
įprastus gyvenimo vargus, kurie verkė gedėdami, tačiau išvengė 
lemtingų negandų, yra šio pasaulio laimingieji, niekada nesu- 
prasiantys solidarumo galios, kuri sieja dvi nepažįstamas, bet 
šventa nelaimės giminyste siejamas būtybes. 

Su panele Gruvel mane siejančios ašaros buvo mudviejų 
gyvybę maitinantys syvai; buvome supančiotos viena grandi- 
ne, mudviejų kapai užrakinti viena spyna. Vidurdienį mano 
geležines grotas glostęs saulės spindulys trečią valandą įžiebia 
žvaigždę jos lango stikle. Rudens vėjai gena jos ugniakuro dū- 
mus į mano židinio dūmus, sumaišo juos. Abi girdėdavome, 
kaip svaidydami juodos liepsnos liežuvius vaitoja bendro stogo 
vėjarodžiai. Gamta broliavosi su lemtim. 

Aš visai nepažinojau panelės Gruvel, mudvi jungė bendra 
būtis ir kančia. Beveik nieko nežinojau apie jos praeitį ir ne- 
norėjau nieko žinoti, už ką buvo nuteista. Trupučio, ką apie ją 
sužinojau, pakako, kad įsitikinčiau, jog jos drąsą įkvėpė kita nei 
mano aplinka. Jutau, kad mudvi visai nepanašios nei būdu, nei 
įsitikinimais. 

Man buvo nesvarbu. 

Visi apverkia Šarlotę Kordė, puošiamą savo kančios it kokio 
atlygio ar šlovės... Bijo, kad nemirtų... Lenkiasi prieš jos susitai- 

kymą... Jei išmuš sėkmės valanda, ji bus pagonių didvyrė... Ojei 
ešafotas, tuomet - kankinė... 

Negalėjau anksčiau parašyti panelei Gruvel, tad paprašiau 
savo prižiūrėtoją dažniau pasiteirauti apie jos būklę ir man 
pranešti. Deja, ji kasdien vis prastėjo, iš skurdžios vienutės skli- 
do vien nebylūs kapo aidai. 

Paskui paklausiau poną Puršė, jis pasidalijo su manim kai 
kuriais prisiminimais. Nors ir nepritardamas panelės Gruvel 
pažiūroms, šis puikus daktaras buvo toks draugiškas, kad ji su- 
tiko būti jo gydoma... Jo ranka paskutinė spaudė jos ranką, jo 
mokslas ilgai kovojo su jos protą užvaldančiu chaosu, ir net visa 
pamiršusi ši nelaimingoji, regis, dar pripažino jį savo draugu. 

Jūs turėjote ją pažinti, brangus Aleksandrai, turėjote pažin- 
ti panelę Gruvel, nes pritarėte jos pažiūroms ir dalyvavote jos 
draugų riaušėse. Pono Puršė informacija, be to, jog įkvėpė mane 
siekti tikslo, jus turėtų sudominti. Tad supažindinsiu su ja. 

Tądien, kai peržengė kalėjimo slenkstį, panelė Gruvel buvo 
pasitikinti savimi ir stipri. Nešiojo grandines it karys ginklus. 
Pasitiko savo nelaimę it spartietė savąją mirtį. 

Tuomet buvo apsupta daugybės draugų: politiniai bičiuliai 
gedėjo dėl jos nelaisvės, liejo ašaras, į kurias ji pati žvelgė su 
panieka. 

Ir kitas dienas ją lankė draugai. Jų akys buvo dar drėgnos 
nuo ašarų, o kalinės lūpose negeso šypsena. 

Vėliau lankymai liovėsi. Reikalai, kuriuos reikėjo atlikti, 
valstybinės pareigos, kurias reikėjo vykdyti, privertė pamiršti 
kelią, vedantį tik į neviltį ir nebūtį. 

Pasišventimo, kurį uždega bendri idealai, o egoizmo dvasia 
nuslopina, pamirštai panelei Gruvel liko ištikimi tik keli nuo- 
širdūs draugai. Jie galėjo paguosti nelaimėje, bet nepajėgė nu- 
malšinti nusivylimo ir užmaršties skausmo. 

Prabėgo daugiau negu metai, bet niekas neišgirdo iš jos lūpų 
išsprūstant žodžio, niekas nematė jos šypsantis arba verkiant. 

Atsistojusi prie uždaro lango ar atsisėdusi prie užgesusio Ži- 
dinio, ji su siaubu šalinosi kiekvieno, kas norėjo prie jos pri- 
siartinti. Vien išsekimas ją priversdavo valgyti, vien nuovargis 
priversdavo gultis... 

Po dvejų metų ji tapo beprotė! 

Šiandien panelė Gruvel išvaduota iš kančių, ją išveža į be- 
protnamį. 

Ar nebijote, brangusis Diuma, kad kai ateis ir manęs išva- 
duoti, būsiu tokios pat būklės kaip panelė Gruvel? 

Bet žiūriu, kad dar jums nesakiau, kokios būklės ji buvo. 

Mano prižiūrėtojos langas buvo uždengtas žalia drobine 
užuolaida, pasislėpiau už jos, kad galėčiau matyti nematoma. 

Panelės Gruvel langinės buvo užvertos. 

Staiga ant kalinės palangės plunksnas rakinėję du žvirbliai 
šovė it strėlės aukštyn gretimo stogo link, išjudino langinę, 
trankiai atsidariusios sąvaros leido drauge su tyro oro gū- 
siu ir akinančia laisvės šviesa prasiskverbti į kameros vidų ir 
žvilgsniui. 

Gaila, bet varganas kambarėlis buvo toks tamsus, kad šviesa 
vos išsklaidė šešėlius. 

Nuo lubų karo voratinklių driekanos; virš žemės sūkuriuoja 
tiršti dūmai, nuo visų paviršių drėgnų dulkių debesis keliantis 
vėjas, regis, gena šalin besiskverbiančius saulės spindulius. 

Prieš ugniakurą ištiestas susiplojęs čiužinys. Pūslėtas sienas 
dengia pelėsiais apsitraukęs, kadaise žalias popierius, vietomis 
kabo nuplyšę skutai. Regis, nieko netrūksta, ko reikia, kad išgy- 
ventum, bet visa ne savo vietoje: beprotybės netvarka. Židinio 
vidury įskilęs vandens ąsotis, žarijų indas ir taburetė garbingoje 
vietoje ant komodos, ant suverstos lovos padėklas su apdžiūvu- 
sio maisto likučiais, tuo tarpu stiklo taurėje juokingai puikuo- 
jasi sena nudėvėta šliurė. 

Ten ir atgal vaikštinėjo žmonės, krovė panelės Gruvel balti- 
nius bei smulkius tualeto reikmenis, trukdydami man ją matyti. 

Galiausiai išvydau ją susigūžusią kameros kampe, sustingusią, 
nejudančią, atsiribojusią nuo savęs pačios dar labiau nei tada, 
kai mačiau terasoje. Akys abejingai žvelgė į šviesą, naują ne- 
kviestą viešnią šiame niūriame kambary, neįžiebusią jos Žvilgs- 
nyje nė vienos džiaugsmo kibirkštėlės. 

Turėjau puikų binoklį, tyrinėjau man pasirodžiusią šmėklą, 
kai kada pasijusdavau taip arti jos, kad į mano širdį it kokia 
elektra sroveno jos širdies šaltis. 

Panelė Gruvel buvo aukšta, taisyklingų, kiek aštrokų vyriškų 
bruožų, tikriausiai buvo graži, kol nesudarkė kančia. Iš kadaise 
buvusio gražaus veido liko tik kaukė, kurios kūniška medžiaga 
nespinduliuoja sielos, o šviesa palieka tik tamsią dėmę. Kak- 
tą vagojančių horizontalių raukšlių gelmėje slypi nebūtis, akys 
blausios lyg sustingę vandenys virš tuščių bedugnių, kaip tuščių 
širdžių ašaros. 

Kol buvo ruošiamasi išvykimui, ta, kurią ši ruoša turėjo pri- 
kelti gyvenimui, vis giliau ir giliau smigo į tamsą, kurioje slėpė- 
si. Išneštas paskutinis ryšulys, prižiūrėtoja nori prieiti arčiau... 
Atmetusi galvą panelė Gruvel sviedžia į ją neapsakomo siaubo 
kupiną žvilgsnį, stipriai prisišlieja prie sienos, bet po akimirkos 
vėl sustingsta. Dabar galiu apžvelgti jos drabužius. 

Elegantiško kirpimo, kadaise rožinė suknelė dabar virtusi 
bespalviu skuduru, iš suplyšusių rankovių kyšo suskeldėjusios, 
kampuotos liesos alkūnės. Nuostabūs šviesūs plaukai, kuriuos 
kadaise kasos karūna apsukdavo aplink galvą, išsidraikę ir su- 
sivėlę rangėsi ant pečių ir krūtinės. Pro nuplyšusio apavo sky- 
les styrojo nuogi kojų pirštai, mėšlungiškai susirietę ant šaltų 
akmens plokščių. Čia pat stovėjo prižiūrėtoja ir laikydama ran- 
kose naują suknelę ir naujus batelius skubino apsirengti, bet jos 
raginimai liko nesuprasti. 

Kai garsiai suskambęs varpelis pagaliau davė ženklą, pri- 
žiūrėtoja antrąkart prisiartino prie nelaimingosios, apgaubė 

jai pečius ilga skara ir bandė ją nusitempti. Pasigirdo veriantis 
grumtynių riksmas... binoklis iškrito man iš rankų. 

Ką dar galėjau sužinoti, mano brangusis Diuma? Žinau, ko 
verti įstatymo pažadai, ką reiškia pavėluotas žmonių gailes- 
tingumas ir teisingumas... Žinau, kas lieka iš Žmogaus, kai jis 
nebeatspindi Kūrėjo veido... kartoju, ką dar galėjau sužinoti?“ 
[V., XI knyga, I, p. 221-229| 

„Tai parašiau, brangus Diuma, ne jūsų literatūrai, ne dramai, 
ne stiliui, o tam, kad kaip ir savo pirmame laiške paklausčiau: „Ar 
aš galiu rašyti?“ Ir kad pasakyčiau: „Štai, ką mačiau ir ko bijau.“ 

Mari“ 


Ž2 


AT skyriuje žadėjau pateikti kai kurių Žinių apie 
vargšę beprotę, prieš kurią reikėjo panaudoti jėgą, kad iš- 
gabentų iš kalėjimo. 

Lorą Gruvel ir jos brolį dažnai sutikdavau visuose 1831 ir 
1838 metų respublikonų susirinkimuose*. Buvo kupina susiža- 
vėjimo, 0 per riaušes - pati ryžtingiausia. 

Kai su jais susipažinau, Gruveliui buvo trisdešimt dveji, jo 
seseriai dvidešimt penkeri metai. 

Iš išvaizdos jis niekuo neišsiskyrė: labai paprastai apsiren- 
gęs, švelnaus veido, retais šviesiais plaukais, juodas raištis ant 
galvos slėpė po sužeidimo likusį randą. 

Ji buvo irgi šviesiaplaukė - pačiais gražiausiais pasaulyje 
plaukais, šviesių it albinoso blakstienų slepiamos akys teikė 
ypatingo švelnumo veidui, kuris, žvelgiant į griežtas burnos ir 
smakro linijas, įgaudavo didžios tvirtybės. 

Namie buvo jos portretas, - žavus portretas, ponios Meri- 
mė, dailininko, nutapiusio puikų paveikslą Nekaltybė ir gyvatė*“, 


* Čia kartojamas A. Diuma knygos Mano memuarai CLXXX skyrius. 
** Leonoros Merimė drobė Nekaltybė, atiduota suryti gyvatei (1791) buvo sunai- 
kinta per 1870 m. Prospero Merimė namuose įvykusį gaisrą. 


198 


PONIA LAFARŽ 


žmonos ir Prospero Merimė, vieno stipriausių ir spalvingiausių 
mūsų prozininkų, Klaros Gazul teatro, Etruskų vazos, Kolombos, 
Ilio Veneros ir dvidešimties visų aukščiausios rūšies romanų 
autoriaus*, motinos darbas. 

Loros Gruvel motina buvo panelė Darsė, manau, mūsų gar- 
saus chemiko Darsė sesuo ir pusseserė to vargšelio Darsė, kuris, 
įtariu, sudegė apipiltas žibalu**. 

Juodu abu buvo Filipo Antuano Gruvelio, literato ir poli- 
tiko, išleidusio pirmą ponios de Sevinjė laiškų rinkinį***, o nuo 
1789 metų sekusio Revoliucijos principais, vaikai. 

1792 metų rugpjūtį tapęs laikinosios vykdomosios tarybos 
sekretoriumi, 1793 metų sausio 19 dieną turėjo perskaityti mir- 
ties nuosprendį Liudvikui XVI. 

Nors buvo giliai įsitikinęs respublikonas, ši tragedija Gruvelį 
sujaudino. Jis skaitė nuosprendį tyliu drebančiu balsu**** ir išėjo 
iš kalėjimo pastebimai sunerimęs. 

Paskui buvo pasiųstas į Daniją kaip Prancūzijos ministras. 
1800 metais paskirtas į įstatymų leidimo korpusą, posėdžiavo 
jameiki1802metų,paskui pasitraukėį Varenę*****,kurmirė 1806 
metais, kamuojamas nevilties priepuolių, kurių priežastis buvo 
1793 metais vykdytos pareigos. 


* 1825 m. Klaros Gazul teatrą sudarė pjesės Ispanai Danijoje, Moteris tai 
velnias, arba šv. Antano gundymas, Afrikietiška meilė, Inesė Mendo, arba 
Nugalėtas prietaras, Inesė Mendo, arba Prietaro pergalė, Dangus ir žemė; 
1830 m. rinkinį papildė dramos Švenčiausiojo Sakramento karieta, Pro- 

ga,1842 m. Karvachalių šeima ir Žakerija; novelės Etruskų vaza, 1830, Ko- 

lomba,1840, Ilio Venera, 1837, pasirodė atskirais leidiniais. 

Feliksas d'Arcet'as (1814-1847), žiauriai žuvęs per dujų sprogimą (žr. 

Moniteur universel, 1847, vasario 29 d., p. 347), buvo Žano-Pjero Žozefo 

d'Arcet'o sūnus, vadinasi, panelė Darsė (d'Arcet) buvo Felikso teta. 

*** Ponios de Sevinjė laiškai dukteriai ir draugams; naujas leidimas, sutvarkytas, 
papildytas paaiškinimais ir istorinėmis nuorodomis, laiškais, fragmen- 
tais ir pastabomis apie ponią de Sevinjė ir jos draugus, pagiriamaisiais 
žodžiais ir kitais niekada neleistais arba mažai-žinomais tekstais proza 
ir eilėmis; leidėjas F. A. Gruvelis, Paryžius, Bosanžo, Masono ir Besono 
leidykla, 1806, 11 tomų. 

**** Taip išsireiškė Kleri rašinyje Apie tai, kas įvyko Tamplio bokšte. 

***** Varennes-Jarcy prie Boissy-Saint Lėgero. 

Iš pradžių jis buvo notaro raštininkas, bet šeimininkas išme- 
tė jį už tai, kad jis kūrė eiles. 

Lora Gruvel karštai puolė į politiką, buvo tarp mūsų nuo 
tų laikų, kai po generolo Lamarko laidotuvių kilo riaušės. Kitą 
dieną gelbėjo sužeistuosius. 

Per choleros epidemiją elgėsi kaip didvyrė. 

Nužudžius Pepeną ir Morė, atvyko jų suvynioti į drobules ir 
pagarbiai palaidoti. 

Ją įtarė dalyvavus vadinamajame Neji sąmoksle, bet neap- 
kaltino. O štai dėl ko ji buvo suimta ir apkaltinta. 

1837 metų gruodžio 8 d. iš Londono atplaukęs laivas išlaipi- 
no keleivius Bulonės prieplaukoje. 

Lijo kaip iš kibiro. 

Bėgdamas pro muitininką pavarde Pošė, vienas keleivis nu- 
meta savo piniginę. Muitininkas pakelia ją, šaukia keleivį, bėga 
jam iš paskos, bet veltui. Keleivis dingsta. 

Piniginės visą mėnesį niekas nereikalauja, kai ją atidaro, 
randa Stieglerio pasirašytą laišką, kuriame, pasirodo, kalbama 
apie sąmokslą prieš vyriausybę. 

Piniginė kruopščiai iškratoma. 

Be laiško, joje randamas vokiškai prirašytas lapas ir dar už- 
rašų knygelė su daugybe skaičių, bet be bendros sumos ir jokių 
apskaičiavimų. Pagaliau laiškas, kuriame štai tokie žodžiai: 

„Visa medžiaga sutelkta Paryžiuje. Atvežu vykdymo planą.“ 

Po dviejų valandų suimamas Stiegleris, kuris yra ne kas kitas 
kaip Juberas. Tai jis pametė piniginę. 

Juberas iškart uždaromas Bulonės areštinėje. Netrukus atei- 
na įsakymas jį perkelti į Paryžių. 

Prieš išvykstant, žandarai jį apieško ir randa už skrybėlės 
pamušalo užkištą spalvotą mechanizmo brėžinį. 

Šis mechanizmas, panašus į Eieskio, buvo šveicaro mechani- 


ko, pavarde Stoiblė, darbas. 


200 


PONIA LAFARŽ 


Suimama daugybė žmonių. Po tyrimo prasideda pasikėsini- 
mo į karalių procesas. 
Būtent šis procesas 1838 metų gegužės mėnesį atveda Lorą 
Gruvel į prisiekusiųjų teismą.* Ją gynė Emaniuelis Arago. 
* Štai ką apie šį procesą rašo Luji Blanas savo Dešimties metų 


istorijoje*“: 


„Šis procesas truko keletą posėdžių, kurių metu kilo audrin- 
gos scenos. Kaltinamieji laikėsi tvirtai ir išdidžiai, buvo dailiai 
apsirengę, ryžtingai atmetė visus jiems inkriminuojamus kal- 
tinimus, vieni tai darė šaltakraujiškai, kiti su užsidegimu. Be 
kaltinamųjų, suole sėdėjo Valantenas, nelaimingasis, išdavęs 
jų pasitikėjimą ir tapęs skundiku. Būtent šio išdavyste pažen- 
klinto ir nepagrįstai negarbės išvengusio žmogaus parodymais 
rėmėsi kaltinimas. Galėjai pastebėti, kad dauguma nusikaltimo 
liudininkų buvo blogos reputacijos, susikompromitavę gėdin- 
gais veiksmais. Karšti ginčai įkaitino publiką. 

Luji Juberas pateikė svarius apgalvotus įrodymus. Stoiblė, 
kuris kalbėjo ir suprato tik vokiškai, teisme įrodė turįs stipresnę 
galvą nei per tardymą. Panelės Gruvel nepaprastą politinį už- 
sidegimą papildė beribis pasišventimas, galva ji buvo karštakošė 
respublikonė, bet sieloje - gailestingoji sesuo; Alibo kapą ji išpuo- 
šė gedulo vainikais, o choleros metu neišėjo iš ligoninės, slaugė 
ligonius, guodė mirštančius, rizikuodama pati užsikrėsti ir mir- 
ti; apkaltinta didžiausiu nusikaltimu, liko rami, įtikinamai ir be 


jaudulio išpažino savo idėjas. 


* Procesas prasidėjo pirmadienį, 1898 m. gegužės 7 d. Senos prisiekusiųjų 
teisme, pirmininkaujant Delaė, dalyvaujant generaliniam prokurorui Fran- 
kui-Karė. Proceso metu įvyko devyniolika posėdžių. Nuosprendis paskelbtas 
gegužės 25 dieną (išsami posėdžių ataskaita pateikta Le National, 1838 m. 
gegužės mėn. Nr. 8, 9, 10, 11, 12, 13, 15, 16, 17, 18, 20, 22, 23, 24, 25 ir 26). 
Juberą gynė advokatas Arago, panelę Gruvel - Žiulis Favras. 

** Louis Blanc, Histoire de dix ans, 1830-1840, Paris, 5 vol., 1841-1844, ch. LV. 

Paskutinio posėdžio metu pirmininko paklausta, ar neturin- 
ti nieko pridurti, kad apsigintų, panelė Lora Gruvel atsistojo ir 
pareiškė: 

„Naudojuosi galimybe tarti žodį, kad viešai padėkočiau tam, 
kas taip drąsiai - mostelėjo į Juberą - parodė man gyvenimo 
esmę ir atskleidė giliausias mintis. Mano širdis kupina susiža- 
vėjimo ir meilės jam. Atminkite, kad įtraukta į lemtingą tin- 
klą, - atiduočiau už jį, kaip ir už jūsų sąžiningą nutartį, ne tik 
laisvę... daugiau nei laisvę... savo motinos gyvybę.“ 

Akimirką stabtelėjo iš susijaudinimo ir vėl tęsė, rodydama į 
poną Biliarą: 

„Kad prisiminčiau kilnų draugą, kuris nė akimirką manęs 
nepaliko po arešto ir kurį dabar matote sėdintį per šį paskutinį 
išbandymą šalia manęs.“ 

Paskui pasisuko į Valanteną: išblyškęs, nuleidęs akis, atrodė, 
kad jį graužia sąžinė. 

„Noriu paguosti tą, kuris, kaip manau tikėdama žmonijos 
garbingumu, yra kupinas nerimo ir reikalingas paguodos. Va- 
lantenai, Juberas, de Voklenas ir aš atleidžiame jums už bjau- 
rius prasimanymus. Jei kada būsite nelaimingas, ligonis, visų 
apleistas, prisiminkite, jog šiame pasaulyje esu aš.“ 

Dar neišblėsus šių žodžių sukeltai sensacijai, buvo suteiktas 
žodis prisiekusiesiems. Atvesti kaltinamieji, kurių per ginčus 
paprastai nebūna. Juberas ramiai išklausė nuosprendį, kuriuo 
buvo pripažinta, kad nusikalto organizuodamas ir vykdydamas 
sąmokslą ir siekdamas nuversti valdžią. 

“Bet kai jis išgirdo minint panelės Gruvel pavardę, iš krūti- 
nės jam išsiveržė siaubingas riksmas, o rankoje sublizgėjo iki 
tol slepiamas ginklas. Žandarai iškart puolė prie jo, kad neleis- 
tų nusižudyti. Prasideda grumtynės, pasigirsta šauksmas „prie 
ginklo!“ Staiga visi atsistoja. Kyla nenusakomas sąmyšis, sklin- 
da moterų aimanos, visi šokinėja per suolus, stalus, turėklus. 
Stoiblė nualpsta ir krinta į žandarų glėbį. 

Dar niekada prisiekusiųjų teismas nebuvo matęs tokio regi- 
nio. Įsiutęs, pykčiu nesitveriantis Juberas prapliumpa prakeiks- 
mais; apsuptas žandarų, iš kurių stengiasi ištrūkti, su negirdėta 
jėga sušunka: „Ši moteris nekalta! Nelaimingieji! Jūs pasmerkėt 
pačią dorybę! Prancūzijos prisiekusiųjų teismas! Kokia gėda!“ 

Pagaliau jį ištempia ir vargais negalais baigia skaityti nuos- 
prendį, kuriuo pripažįstami kaltais rengiant sąmokslą - ne prieš 
karalių, o prieš esamą valdžią - panelė Gruvel, Stoiblė, Ana ir 
Vensanas Žiro. Pastarasis nuteisiamas trejiems, o kiti penke- 
riems metams kalėjimo. Juberas apkaltinamas „veiksmais, ruo- 
šiant sąmokslo vykdymą“ ir nuteisiamas tremčiai. 

Ar tiesa, kad Valantenui už parodymus ir prisipažinimą pa- 
žadėta dešimt tūkstančių frankų? | 

Tai patvirtina prieš mus gulintis jo ranka rašytas laiškas. 

Kad ir kaip būtų, tuo metu, kai rašome, Juberas miršta, Stoi- 
blė nusižudo kalėjime skustuvu persipjaudamas gerklę, panelė 
Gruvel išprotėja, o Vensanas išeina į laisvę baltais plaukais.“ 

Lora Gruvel mirė 1842 metais.* 


* Diuma klysta: Lora Gruvel mirė 1856 m. gruodžio 21 d. Tūro prieglaudoje. ' 
Apie jos mirtį pranešė du prieglaudos tarnautojai, kurie negalėjo pateikti jo- 
kios informacijos apie mirusiąją. 

o kiek laiko Mari Kapel leidžiama gauti knygų; jai tai dide- 
lis džiaugsmas. Iš jos pasirinktų knygų pavadinimų galime 
spręsti, kaip subrendo ši nelaimės užgrūdinta dvasia. 
Štai ką jai įkvepia šie naujieji jos vienatvės bičiuliai: 


„Turi būt atskirta nuo knygų, kad įvertintum šią malonią 
draugystę, visada kitokią, visada naują, visada darniai atliepian- 
čią mūsų sielos stygos virpesiams. 

Aš dar nepasirinkau. Dar nenusibrėžiau skaitymo ir studi- 
jų plano. Iš pradžių noriu vėl pamatyti visus savo pirmuosius 
draugus, apsigaubti jų palaima, eidama nuo vieno prie kito, 
priimdama ir duodama, džiaugdamasi minties įspaudais pri- 
siminimuose, mylėdama tą, kuris guodžia, glamonėdama tą, 
kuris žavi, gerbdama tą, kuris mane veda, laimindama tą, kuris 
mane moko. 

Knygos didžios ir geros, jų puikiose šventose formose lieka 
gyva garsių mirusiųjų dvasia, tiek intelekto, tiek moralės ly- 
gmeniu, knygos yra mūsų tikrieji protėviai. Kai mintis suvokia 
šių šlovingų mirusiųjų kalbą, kai išmoksta ja kalbėti, užsimezga 

mūsų giminystės ryšys. Mes priklausome jiems, jie priklauso 
mums, jų dėka laikomės praeities, mūsų dėka jie laikosi ateities: 
sudaužom jų kapų akmenis, juos prikeliam... Prisikėlę jie rodo 
mums horizontą, kuriame patekės mūsų rytojaus saulė. Bangų 
sūkury, kur grumiasi mūsų abejotinos pažiūros, jų genijus tam- 
pa mums kompasu, it spindinti žvaigždė veda mus Rytų link. 

Mano vargšės knygos! Jau dveji metai, taip, tiek jūsų nema- 
čiau. Norėjau, kad jos būtų visur: po pagalve, ant stalo, prieš 
akis, rankoje... Būsiu šykšti, kruopščiai skaičiuosiu savo turtus. 
Arjūs visi čia, mano senieji bičiuliai? 

Pirmiausia Paskalis! Liguistas genijus, kurio įdubusios akys 
visada žvelgia vidun; Paskalis, bebaimis tikintysis, kenčiantis 
mąstytojas, kilnus abejonės ir tikėjimo matininkas... Paskalis, 
kurio pėdos liečia bedugnę, o galva atsiremia į dangų. 

Šalia Paskalio - Bosiuė! Naujojo Sinajaus naujasis Mozė, 
Dievo slėpinių įkvėptas metraštininkas; Bosiuė!.. Didingas mi- 
rusiųjų pamokslininkas, pataikavęs karaliams tik priešais mau- 
zoliejus. 

Bosiuė dešinėje - Fenelonas! Kambrė žvaigždė, kilni širdis, 
švelnios puikios dvasios, apaštalo ir šventojo sielos, visi laimina 
ir gerbia jo vardą... Fenelonas, iš klaidos įžiebęs šlovės kibirkštį, 
ši šlovė kyla į dangų laužo liepsna... 

O koks ten tomelis Fenelono kairėje, kurio lapai, regis, patys 
atsiverčia?.. Ak, tai gražiausia iš gražiausiųjų, žavinga, maloni, 
dievinama, gera ir nepalyginama... Taip vadinu ponią de Sevin- 
jė, kuriai nesvetimos visos dorybės, kuri yra apdovanota viso- 
mis talento malonėmis ir neišsenkama motiniška meile. 

Tolėliau, po dvylikos tomų auksuotais apdarais girdžiu Kor- 
nelį, poetą pusdievį, nemirtingą Sido tėvą, didvyrių ir antžmo- 
giškų aistrų pirmagimį tapytoją... | 

Girdžiu Rasiną, dievišką karalių meilės Rafaelį, poetą kerė- 
toją, kurio kiekviena eilutė skamba kaip gaida, o kiekviena gai- 
da - kaip melodija. 

Prie jų kojų vargšas Žilberas! Nelaimingas poetas, kurį įkvė- 
pė skurdas, kurio mūza buvo alkis. 

Prieš mane Montenis! Žavus niurzga, Frondos filosofas, di- 
dis moralistas, tokios beatodairiškai sveikos nuovokos ir tvirto 
proto, jog net pašaipos įkvėptuose šuoliuose gali atpažinti iš- 
minčių. 

O kas dar prie pat mano pagalvės? Ak, tai du mano bran- 
gieji... Lafontenas, toks kilnus ir toks naivus geraširdis, toks iš- 
radingas ir toks paprastas, proto turintis tiek, kad juo gausiai 
apdovanoja patį menkiausią padarą... Moljeras! Jis laiminges- 
nis už Atėnų ciniką*. Radęs žmogų, sustabdo, pakelia jam prie 
širdies lempą ir verčia žmones juoktis iš paslapčių, dėl kurių jis 
pats nori verkti. 


Jaunystėje mokaisi, senatvėje pamiršti. Mokymosi metas — 
tai amžius, kai suveši daigai, kad vėliau duotų vaisių. Moky- 
masis ne vien pramoga, jis atveria mums aukštesnės būties pa- 
slaptis. Įprotis užimti sielą, kai ilsisi kūnas, atskiria idėją nuo 
medžiagos, lavina ir apvaisina mūsų kilniausius gebėjimus, su- 
švelnina mirties laukimą, vis tiksliau ir tiksliau apibrėžia dvi 
medžiagas, kurias gyvybė suvienija mumyse. 

Koks žmogus po ilgų apmąstymų nepripažįsta dvasios pra- 
našumo prieš jusles? Malonumas, skausmas negali jaudinti, 
nepažadinę atitinkamos minties. Ir atvirkščiai, kuo silpnesnis 
kūnas, tuo aukščiau kyla mintis. Ji laisva savo pančiais, giedra 
savo raudomis. Patyrusi nesėkmę, ją stojiškai pakelia, ramiai 
sklando virš negandos smūgių. 

Kai kada palyginu gyvenimą su aukštu kalnu. Apačioje želia 
žolė, auga medžiai, tarpsta augmenija, skleidžiasi žiedai, čiurlena 
vanduo, čiulba paukščiai; tačiau debesis neša ne vien lietų ir rasą, 
bet ir audrą, tad visur klestint gyvybei viskam gresia mirtis. 


* Kai Diogeną, kuris dieną vaikščiojo po Atėnų gatves su žibintu rankoje, pa- 
klausė, kodėl jis tai darąs, šis atsakė: „Ieškau žmogaus!“ 

Žvilgtelėk į viršūnę. Ten nebėra augmenijos. Oras toks ty- 
ras, kad išdžiūsta syvai, kaitri saulė taip įkaitina akmenis, kad 
prakaitas sunkiasi aukso, vario ir geležies gyslomis. Esi virš gy- 
vybės, bet ir virš audros. Slėnyje visa dainuoja. Ant kalno visa 
švyti... Žemės šešėliai slepia laimę. Danguje nėr debesų, kad už- 
dengtų šviesą. Tad verčiau šviesos spinduliai nei žydinti žemė. 


Priimu it žaibas deginantį skausmą. Audra kyla iš Dievo, juk 
danguje įsižiebia žaibas. Bet nesitaikau su menku individualaus 
despotizmo pykčiu, su niekingais pažeminimais, kokius verčia 
vargšą kalinį patirti vien tam, kad geležiniai pančiai jam būtų 
sunkūs kaip švinas. 

Kalėjimo gyvenimas panašus į Damoklo kardą. Valdžia įtari, 
nes gali būt apgauta; ir įkyri, nes kimba prie smulkmenų, tai 
siūlas, ant kurio kybo įstatymo kardas virš belaisvio širdies. 

Kalėjime ne visada kankiniesi, bet visada tau gresia kančia. Ją 
junti, tai ir yra kankynė. Ginklas užtaisytas, pakanka paspausti 
gaiduką ir kulka įsmigs į taikinį, į kurį nukreiptas žvilgsnis. 

Kalėjime tiek dalykų, beje, visai nekaltų, kurių neturi daryti, 
kad negali visų prisiminti. Ir tuomet randama dingstis durti 
smeigtuku. 

Senovėje sakydavo, kad pakanka vienintelio plyšio rožės la- 
pelyje laimei išskristi. Pernelyg dažnai vienintelės ašaros pa- 
kanka nelaimės taurei perpildyti. 

Verčiau paklausyti. 

Mano vienutės langas žiūri į bulvarą. Giliuose karnizo ply- 
šiuose kregždžių, užjaučiančių draugužių, pulkas pakabino liz- 
dus. Atėjus vakarui, saulė nubrėžia ugnies trikampį ant išorinės 
briaunos. Ištiesusi ranką pro grotas paliečiu spindulį, jaučiu, 
kaip jis mane glosto ir šildo. Regis, pavasaris apsisupo švie- 
sa, kad prie manęs prisiglaustų. Įsivaizduoju, kad laisvė lanko 
mane nuo žvaigždės atskilusia kibirkštim, teikiasi pasveikinti 
nelaimingąją. 

Vakarais mano žvilgsnis panyra kiek siekia horizontas. 
Mėgstu stebėti, kaip debesys puošiasi auksu ir purpuru, virš Se- 
venų boluojančius fantastiškus kalnus, vaizduojuosi vieną po 
kito jų topazo šlaitus ir rubino tarpeklius. 

Mėgstu tylantį darbo triukšmą, švelnią poilsio harmoni- 
ją, riksmus vaikų, kai jie išsirikiavę po du grįžta iš mokyklos, 
mėgstu, kai darbininkas linksmai dainuodamas eina iš fabri- 
ko, mėgstu, kai it koks karalius Yveto* švilpauja asiliuką tingiai 
apžergęs vynininkas, galiausiai mėgstu klausytis mūsų šaunių 
angliakasių, klegančiais būriais darniai žingsniuojančių į karei- 
vinių kvartalą. 

Ar patikėsite, kad šios vargšės mirtingosios, kuri iš tolo žvel- 

gia į praeinantį gyvenimą, pramogos yra šnipinėjamos, drau- 

"džiamos, apskundžiamos?  Apkalbamos, komentuojamos... 
Mano bokšto papėdėje sustojęs liūdnas praeivis tampa įtaria- 
muoju; o jei žiūrėdamas į mano grotas dar nukelia skrybėlę, 
tampa jau pavojingas; tuoj pat imama klausinėti, kas jis, ko nori, 
ką veikia. Visur įžvelgiamas sąmokslas, bet ne gailestingumas ar 
užuojauta. 

Vieną dieną ėjo pro šalį jauna moteris. Matyt, pastebėjusi 
mano šešėlį, pajuto užuojautą mano skausmui ir norėjo pasi- 
dalyti savo džiaugsmu. Ji vedėsi už rankos vaiką, tad iškėlė jį ir, 
paėmusi jo rausvą rankutę, pasiuntė ja bučinį. Verkdama nu- 
siunčiau tą bučinį atgal... 

Buvau stebima, bučinį pamatė, apskundė, pagrasino užda- 
ryt langą. 

Trapistų vienuolyne du susitikę vienuoliai tyliai šnabžda 
vienas kitam: „Broli, turime mirti.“ Čia kasdien kas valandą 
girgždanti spyna ar aštriai geliantis žodis man sako: „Kentėk, 
esi čia, kad kentėtum!“ [V., XI knyga, II, III, IV, p. 229-235]. 


* Užuomina į Ž. P. Beranžė 1813 m. gegužę parašytą dainą Karalius Yveto. 

Tuo tarpu Žemė sukasi, bėga laikas, po žiemos ateina pava- 
saris, Mari Kapel veltui atveria langą, ji to nemato, bet jaučia. 
Gaivus pirmojo tais metais vėjelio dvelksmas įsiveržia į jos vie- 
nutę, tik kaip ir Pietuose viskas ateina anksčiau, tad kovas jai 
taria: „Aš balandis“, o balandis sako: „Aš gegužė.“ 

„Mane žavi Pietų pavasario grožis. Visa žydi, spindi ir žėri: cin- 
kas virsta deimantu, stiklas žvaigžde, nugludintas akmuo spindi 
muaru; įsižiebia čerpės, regis, žemė apsigaubia ugnies šydu. 

Vakar mano geroji sesutė Adelė* buvo pakviesta pasivaikš- 
čioti kaime su keliomis draugėmis. 

Išėjus iš miesto reikėjo pasukti kuriuo nors žaliuojančiu 
taku palei pievas, pakraščiais apaugusias nendrėmis, dedešvo- 
mis ir saulutėmis. 

Pajutus nuovargį, kai ant upelio undinės šešėlį užmetęs 
gluosnių guotas pakvietė vaikštinėtojas prisėsti, šios, be palio- 
vos plepėdamos, dalijosi pyragu, gėrė apelsinų sultis, mėgavosi 
vyšniomis. 

Adelės džiaugsmai yra mano džiaugsmai, kaip ir mano 
skausmas yra jos skausmas. Norėjau ją aprengti, surišti juostą, 
prispausti prie kaspino apykaklę, norėjau žinoti, kokia krypti- 
mi ji pasuks, sekti žvilgsniu, eiti jai iš paskos, pranokti net savo 
siaurą akiratį, visada saugoti ją atminty ir širdy. 

Bet Adelė per toli, kad atsakytų, ji tokia liūdna, kad žiūrėda- 
mas į mudvi tartum, jog tai ji kalinė, o aš mergina, braidanti po 
pievų rasą, godžiai gerianti saulę. 

— Klausyk, brangute, - pasakiau jai, - klausyk: Viler Elono 
tvenkinys apaugęs geltonais ir mėlynais vilkdalgiais, nuskink 
du stiebus su vos prasiskleidusiais pumpurais ir atnešk man. 
Matysiu juos pražystant savo kameroje, tuomet gal bent trum- 


pam aplink mane vėl pražys praeitis. 


* Diuma pastaba: pono Kolaro duktė de Monpeljė. 

Adelė apkabino rankomis mano kaklą ir nieko neatsakė. 

- Jei rasi žolyną su rasos lašeliais... žydrą žiedelį, vieniems 
sakantį „neužmiršk“, kitiems - „mylėk“, suskink man jų 
puokštę... Visa, kas man beliko gyvenime, glūdi šiuose sim- 
boliškuose menkų žiedelių pavadinimuose... Juk tu mane su- 
pranti, ar ne“ 

Adelė ima mane už rankos, tuo pasakydama suprantanti. 

— Dar paklausyk: kai sėdėsi prie upelio, tegu tavo ranka 
žaidžia skardžiais vėsiais verpetais. Įmesk į srovę gluosnio 
lapą, paskui man pasakysi, ar srovė nunešė jį, ar paskandino 
dugne. Kadaise klausdavau šio orakulo, deja, jis melavo, bet 
širdyje juo vis dar tikiu, paklausk jo paslapties. Galiausiai, - 
tęsiau, - įkvėpk visų aplink išsiskleidusių žiedų kvapą, įtrauk 
oro, saulės, laisvės dviem ir grįžk atiduoti mano dalies, kuo 
greičiau grįžk... 

Man dar nebaigus kalbėti, Adelė atsirišo skrybėlės kaspinus, 
nusimovė pirštines. 

— Ką darai, vaikeli? Tavęs pasiges, pašauks. 

— Grįžau iš pasivaikščiojimo. 

— Ar tave įskaudinau? Ar manai, kad galiu būti liūdna, kai 
žinau, jog esi patenkinta? 

— Ne, bet verčiau kentėsiu su tavimi, nei džiaugsiuosi ten, 
kur tavęs nėra. 

— Adele, maldauju, nelaužyk draugėms duoto žodžio. 

— Tu mano geriausia draugė. Galvojau esanti drąsesnė. Nuo 
pat ryto mano širdis tokia sunki, kad bergždžiai stengiuosi su- 
laikyti ašaras. Dabar paklausyk: kol tu nelaiminga, nelaiminga 
ir aš, kol tu kalėjime, ten būsiu ir aš, o kai išaus laisvės diena, tai 
bus džiaugsmo diena mums abiem. 

- Adele, - atsakiau, iš visos širdies ją bučiuodama, - tai lik 
čia, daugiau nesiskirkime... 

Mus apėmė jaudulys, švelnus, persmelkiantis, kone dievo- 
baimingas jaudulys... visą likusią dieną, kaskart, kai susitikda- 


210 


PONIA LAFARŽ 


vom, mudviejų žvilgsniai vienas kitam sakydavo: „Mano sese...“ 
[V., XI knyga, V, p. 235-236] 

Šie be paliovos kylantys jausmai palaužė vargšę kalinę ir ji 
susirgo: jei anksčiau gulėjo iš atkaklumo, tai dabar krito ant 
lovos iš silpnumo... 


24 


i tris savaites išgulėjo lovoje, kęsdama baisią neuralgiją, pas- 
Jia atsikėlė, paėmė plunksną ir parašė apie jauną noviciją, 
sesers, kuri saugojo ją vos įžengus į kalėjimą, padėjėją, šiuos 
nuostabius žodžius: 

„Neatstumta nė viena mano kameros durų velkė. Pro geleži- 
nes lango grotas matyti liūdnas ūkanotas horizonto kamputis. 
Skausmas laiko mane prikaustęs prie lovos, amžiams supančio- 
tą įstatymo grandinėmis... vis dėlto mintis apie laisvę išlygina 
kaktoje raukšles, priverčia smarkiau plakti širdį... 

Manau, jau esu sakiusi, jog kai čia atvykau ir išsiskyriau su 
savo vargše Klementina, kai buvau amžiams uždaryta viena 
naujame kalėjime, jaunutė sesuo, švelni, maloni, kiek baikšti, 
paspaudė man ranką ir verkdama pažvelgė į mane. 

Pamilau ją už šias man dovanotas gailesčio ašaras. O ji pa- 
milo mane už visą siaubą, kokį jai matant kenčiau. Ji dirbo li- 
goninėje, atnešdavo man mikstūrų nakčiai, bet taisyklės draudė 
jai ateiti vienai, tad kai jos rimtai nusiteikusi bičiulė sėdėda- 
vo mano vienintelėje kėdėje, ji priklaupdavo prie mano lovos, 
duodavo pabučiuoti savo rožinio kryželį, išpurtydavo pagalvę, 

apkamšydavo antklodę, pasakodavo po truputį apie viską, ne- 
drįsdama atverti švelnaus prieraišumo, kurį regėjau jos šypsan- 
čiose akyse; ji buvo paguodos angelas, Dievo atsiųstas pries- 
paudos valandą. 

"Vieną dieną išvydau ją įžengiant į vienutę paslapties kupinu 
veidu; ją lydėjo jauna man nepažįstama novicija. 

— Tai mano sesutė, - pasakė ji man. - Dabar mudvi dviese 
melsimės už jus, ponia. 

— O aš, - atsakiau jai, - dukart daugiau jus mylėsiu. 

Ji man neatsakė, tik pasiuntė žavų draugišką žvilgsnį. Ma- 
žoji novicija priglaudė galvą prie savo sesers peties, žingtelėjo 
keletą žingsnių mano lovos link ir baikščiai pasitraukė. Paskui, 
pasidavusi neapgalvotam jauduliui, puolė man ant kaklo. Mane 
tai sugraudino. 

— O kaip taisyklės? Statutas? - sušuko sesuo ir išsigandusi 
nulėkė uždaryti durų. 

— Taisyklės? Jas pamiršau, - atsakė jaunutė novicija, apgo- 
busi mane savo žydros pelerinos sparnais, - bet prisimenu, kad 
Evangelija mums liepia mylėti savo artimą kaip save patį *. 
Taip, aš myliu ponią, myliu ją ir drįstu apie tai pasakyti, o jūs, 
garbioji sese, ją irgi mylite, bet nedrįstate apie tai prisipažinti. 

Šis nedidelis dviejų seserų kivirčas kiek užtruko. Vyresnioji 
apgailestavo, kad jaunesnioji dar neatsižadėjo jaunystės, vaikš- 
to sau juokdamasi ar verkdama, ar garsiai galvodama, nepaiso 
taisyklių ir nesibaimina statuto. 

Nuo šios akimirkos jiedvi užmezgė su manimi stiprią meilės 
paslaptį.Vyresnioji visada įeidavo ant pirštų galiukų, išsigan- 
dusiu žvilgsniu, pridėjusi pirštą prie lūpų, visaip stengdamasi 
sutaikyti sąžinę su širdimi, taisyklę su užuojauta. Jaunesnioji it 
paukštis užlėkdavo laiptais, su šypsena atverdavo duris, verk- 
davo su manimi, jei aš verkdavau, kentėdavo su manimi, jei 


* Evangelija pagal Matą, 5, 43. 

kentėdavau aš, nustvėrusi mano veidrodėlį žiūrėdavo į savo 
šydo klostes, bet ypač tyrinėdavo mano širdį, kad priverstų 
prabilti savąją. 

Vargšelė sunkiai nešė savo penkiolikmetės naštą; jos vargai 
tebuvo tik išdykėlės paauglės prisiminimai. Palikusi motiną ir 
savo lėlę, išėjo pas vyresnę seserį į vienuolyną. Ji žavėjosi savo 
šydu, rimta išraiška, kokią teikia gaubtas ir pelerina. 

Pirmomis noviciato dienomis ji norėjo, kad maldos tęstųsi 
vis ilgiau ir ilgiau, kad niekada nesibaigtų pasninkas. Norėjo 
viena pakelti visas kankinės kančias, kurias dievino. Pavydėjo 
kenčiantiems, svajojo apie žalias palmių šakas, arenas, liūtus, 
budelius... 

Bet jai visada buvo sunku paklusti, griežtai atsižadėti valios; 
gal to nė neįtardama, po vienuolės abitu dar liko paauglė protu, 
širdimi ir mielais trūkumais: štai iš kur kyla gailestis, palengva 
užgesinantis vaizduotės žaltvyksles. 

Vienuolės pašaukimas nėra improvizacija, tai angelo skiepas 
žmogui... o skiepas sunyksta, jei įskiepis dar neįsišaknijęs dan- 
guje, šydu slepiamas išdykėlės veidas ir penkiolikmetės amžius 
be laiko pasensta, o dorybės virsta beprotiškomis pastangomis 
užpūsti saulę. | 

Kartais per pertrauką mažoji sesuo ištrūkdavo iš draugių 
būrio, kad ateitų pasidalyti mano vienatve, dažnai ir nuobodu- 
liu. Dar neatpratusi nuo malonaus namų židinio, kurio angelas 
sargas yra senolė arba motina, meilijo verkti su manimi, my- 
linčia ją, nei liūdnai bendrauti su vienuolėmis, kurios įžadais 
praranda teisę rinktis draugę. 

Mane jaudino šis atviras prieraišumas, į kurį atsiliepiau visa 
širdimi. Visada skirdavau jai dalį saldainių ir gėlių, kurias man 
atnešdavo į kalėjimą brangūs artimieji. Sakydavau jai, klaus- 
davau ją, ar suvokianti, koks gražus jos gailestingumas, už kurį 


gali vertai atsilyginti vien meile. 

Kai abiem alkūnėmis atsirėmusi į mano lovą prašydavo pa- 
pasakoti apie pasaulį, kokio neturėjo pažinti, stengdavausi su- 
griauti stulbinamai pasakiškas jos svajones; bandžiau palengva 
leisti jai pajusti kartėlį ir rūpesčius audringo gyvenimo, kurio 
apgaulingus horizontus regėjo pro nepasiekiamo ir nepažįsta- 
mo idealo kerus. 

Bet man baigus pamokslauti, ji vėl grįždavo prie savo gražių 
pasakų, nerūpestinga ir lengvabūdė, kokia būni, kai tau pen- 
kiolika, juokėsi iš šaltų sveiko proto žodžių. Įsivaizdavo prisi- 
menanti, kad bet koks laisvas balsas dainuoja, kad visais metų 
laikais žemėje žydi gėlės, noksta vaisiai. Sakydavo man, kad dy- 
gliuoti tik rožės stiebai, o kryžiai kyla ne tik vienuolynų šešėlyje, 
bet ir saulėtuose slėniuose... Gailėjausi jos, nes ji buvo vaikas. 

Vakar rytą mažoji sesuo įžengė pas mane labiau susirūpi- 
nusi nei įprastai: nė nežvilgtelėjusi į veidrodį, nenugvelbusi iš 
manęs kvapnios našlaitės, neatsakiusi į mano pasiųstą bučinį, 
puolė man į glėbį. Pastebėjau, kad yra apsiverkusi. 

- Kas jums, vaikeli? - paklausiau spausdama jai ranką, - ar 
atsitiko kas nemalonaus? 

— Bijau mirties. 

— Mirties? Na, kaip jums ne gėda! Jei gyvenu aš, vargšė, ne- 
tekusi vilties, kaip nepajėgiate susitvarkyti su savo rūpesčiais? 
Jums galvoj negerai. Kas būtų, jei jūsų širdis kraujuotų taip, 
kaip mano? 

Jaunoji novicija pakėlė į mane savo dideles akis ir stebėtinai 
gyvai pasakė: 

— Gerai žinau, kad jus žudo nelaimė! Na ką gi, - tęsė ji ati- 
traukdama lango užuolaidas, - gerai, ponia, pažvelkite, kokia 
graži saulė, koks žydras dangus! 

Mano žvilgsnis nukrypo į langą. Buvo nuostabi diena. Gau- 
sybė rasos lašelių sroveno lango stiklais, spindėjo deimantais | 


žėrinčioje šviesoje, melsvi tamsiai žydrame dangaus skliaute. 

— Na, - pakartojo sesuo, - ar ne gražu? 

Aš neatsakiau, bet ji pastebėjo mano skruostu riedančią aša- 
rą, suplojo rankomis ir sušuko: 

- Jums skaudu? Tuo geriau! Tuomet leisitės sugundoma. 

— Sugundoma? Kaip? Nesuprantu jūsų. 

— Ar norite būti laisva? - ryžtingu balsu paklausė sesuo. 

— Kas per klausimas! 

- Tuomet eime! 

Nustėrau. 

— Eime, sakau. Turiu antrą raktą nuo jūsų durų ir suknelę, 
kurią sesuo man davė pataisyti, nesunkiai gausiu šydą ir pele- 
riną. Rytoj mano eilė eiti į šeštos valandos mišias ligoninėje, 
apsimesiu sergančia. Po kelių minučių, kai išeis kitos seserys, 
kai visi bus užsiėmę keldami moteris, mudvi prasmuksime į 
sargybinių patalpą. Bėgdama pasakysiu, kad skubame pasivyti 
seseris. Visi bus matę jas praeinant, tad nenustebs. Kai ištrūk- 
sim į lauką, prisiglausime pas kokį iš jūsų draugų. Kaip nors 
pasieksime Seto uostą... Setas! Girdite? Setas - tai laisvė, jūra, 
gyvenimas!.. Pabučiuokite mane, ponia. Nuo šio vakaro būki- 
me širdies seserys, nes nuo rytojaus būsime abito seserys... 

Visa buvo išsakyta tokia greitakalbe, taip tikint sėkme, kad 
keletą minučių negalėjau atsitokėti. 

Tuo metu protą pametusi brangi mažoji novicija traukė iš 
savo didelių kišenių šydus, pelerinas, vertė mane matuotis, ža- 
vėjosi mano grakštumu, kad galiu nešioti abitą - drabužį, su 
kuriuo tapau neatpažįstama, kuris puikiai pasitarnavo jos ke- 
tinimams. 

— Mano vargšas kūdiki, - pasakiau sutelkusi visas jėgas, kad 
sutvardyčiau jaudulį, - myliu jus už tai, kad apie mane galvoja- 
te, bet... tai neįmanoma. 

— Neįmanoma? Ne. Jei nepakanka šių žodžių, prisieksiu 
jums. Paklausykite: sargybiniai jūsų nepažįsta, šiuo metų laiku 


vo. 


šeštą valandą dar tamsu. Prie mažųjų vartų tik vienas prižiūrė- 

tojas. Juos atidarydamas, bus apsnūdęs. Jis pripratęs, kad kas 
rytą einame į mišias. Tik nenumatyti dalykai verčia sargybinius 
suklusti... Pasitikėkite manimi, - pridūrė vaikelis, imdamas 
mano ranką ir apiberdamas ją bučiniais, - aš įsitikinusi, kad 
mums pavyks. Žinau, kaip jūs kenčiate. Ką tik pastebėjau jūsų 
ašaras, kai žvilgtelėjote pro langą. Jūsų ligos priežastis yra ka- 
lėjimas. Širdgėla sukelia karštinę... Tad daugiau nesipriešinkit. 
Eime, tiksliai numačiau visas atsargumo priemones... Ak, kokia 
laimė, mano brangi ponia, kai galėsiu juoktis kada panorėjus, 
garsiai kalbėti, tyliai melstis, šnekėtis apie viską po truputį, apie 
viską galvoti, visko tikėtis... pagaliau gyvensiu; bet negalvokit, 
kad dėl to liausiuosi buvus dora mergaitė ir gera krikščionė. 
Tik noriu daryti gera šeimoje, atvirai, tyrame ore ir, žinoma, pa- 
gal Dievo įsakymus, bet kartu pasikliaudama galva ir širdimi. 

Ši ilga jaunos sesutės kalba man leido pamąstyti. Švelniai 
prisitraukiau ją prie savęs ir tylėjau. 

- Ponia, kas jums? - paklausė, pamačiusi mane verkian- 
čią. - Ar nebėgsime? O gal priverčiau lieti džiaugsmo ašaras 
akis, kurios tiek verkė iš skausmo? 

— Aš verkiu, sesute, nes mudvi niekur nebėgsime, nes nepri- 
valome bėgti... Nurimkite ir paklausykite: negalėčiau nuvesti 
jūsų pas motiną, nes turėčiau išvykti į užsienį; juolab negalė- 
čiau jūsų palikti... 

— Mane palikti? Ką norite tuo pasakyti? - atšovė sesuo ūmai 
nutraukdama mane. - Aš tikiuosi jus visur lydėti. 

— Gaila, bet aš dar neturtingesnė už jus, kuri nieko neturi. 
Kaip pragyvensime toli nuo Prancūzijos? 

— Nesirūpinkit. Esu jauna, stipri, dirbsiu už dvi... 

Tardama šiuos žodžius, mergaitė, regis, it malonės maldavo 
leisti jai man pasišvęsti. | 

— O jūsų motina? - paklausiau jos, bučiniu išliedama savo 
jausmus. 

— Mano motina? Ak, jeigu ji jus pažinotų! 

— Bet ji manęs nepažįsta. Sakytų, kad jus į tai įvėliau, priver- 
čiau nekęsti vienuolės gyvenimo, paaukojau jus, kad išsigelbė- 
čiau. Ką jūsų motina sakytų, tą galvotų Žmonės, ir tuokart ma- 
nęs tikrai lauktų toks nuosprendis, kokio būčiau užsitarnavusi. 

— Parašyčiau motinai tiesą. 

— Ar ši tiesa sutrukdytų man nepasiduoti silpnybei ir jums 
nepaklusti? Argi aš ne vyresnė už jus? Ar neprivalau jūsų sau- 
goti ir jums patarti? Tad nereikalaukite. Nebūsiu tokia niekšė, 
kad priimčiau jūsų auką, kuri jums kels sąžinės priekaištus. Pa- 
saulyje vien sąžinę teturiu. Arba ji, arba laisvė - aš jau pasirin- 
kau. Tad nespauskite manęs daugiau. Priverstumėt mane labai 
kentėti, aš nepasiduosiu. 

Sesuo tylėjo, girdėjosi tik jos rauda... Aš irgi verkiau. Staiga 
ji sušuko: 

— Na, ką gi, jūs teisi... Aš jus išvesiu ir iškart grįšiu į vienuo- 
lyną... Taip būsite išgelbėta, o man nereikės graužtis... 

— Argi nežinote, kad įstatymas griežtai baudžia už bendri- 
ninkavimą pabėgti? 

- Įstatymas? Kokia graži kliūtis! Ką man padarys? Uždarys 
į kalėjimą? Aš jau esu čia... Pasmerks? Dori žmonės pasakys, 
kad mano poelgį padiktavo širdis. Ar teisėjai paskelbs nuos- 
prendžio protokolą? Pasakysiu jiems, kad jus mylėjau, nes bu- 
vote gera, padėjau jums pabėgti iš kalėjimo, nes buvote nekaltai 
uždaryta. Vienuolės? Jei su jomis liksiu, jos ant manęs nepyks: 
Matote, ponia, mums niekas nesukliudys. Tai nuspręsta... Da- 
bar kuo greičiau skirkimės, kad nesukeltume įtarimų. Pirma- 
dienį busite laisva, prisiekiu. 

— Bet aš tokia silpna, negaliu paeiti. 

- Gana! Jus nes širdis. 

— Ojei ji išduos, neatlaikys? 

— Na, duodu jums mėnesį. Apie sausio vidurį atsistosite ant 
kojų. Sudie, brangi ponia. Dingstu. Žvilgtelėkit kartais į saulę, 
tuomet nekantriai skubėsit pas ją. 

Likusi viena, giliai susimąsčiau. 

Ką nuspręsti? [V., X knyga, X, V, VI, p. 206-209]| 

„Nesu kalinė tikra šio žodžio prasme... Netempiu ant gran- 
dinės galo pririšto graužaties svarmens... Esu našlaitė. Nepri- 
klausau nuo kieno nors valios... Pasikliaunu tik savo sąžine... 

Ką nuspręsti? 

Prabėgo kelios mirtino nerimo, neapsisprendimo ir kovos 
dienos. Galėjau pabėgti dar būdama Glandjė, bet nenorėjau. 
Tikėjau savo nekaltumu, nemaniau, kad šmeižtas gali suteikti 
melui tiesos galią. Nežinojau, kad mokslas gali paversti abejo- 
nę tikrove, o atrodymą - nusikaltimu. Pakako jausti, jog esu be 
priekaištų, kad nebijočiau. 

Deja, klydau! Patirtis įgyjama tik per skaudžias pamokas. 
Tada nekentėjau. Nelaimei, šiandien pernelyg daug ko iš- 
mokau. 

Bet dažnai krimsdamasi dėl savo aklo tikėjimo, įstūmusio 
mane ten, kur esu, bent jau neturėjau dėl to raudonuoti iš gė- 
dos. Tiulyje, kai buvo atmestas mano kasacinis skundas, man 
irgi siūlė bandyti bėgti, net pasirūpino, kaip tai padaryti. Buvo 
tikri, kad pavyks. Šįkart nepasiklioviau savo teisumu. Bet norė- 
jau, kad jis būtų tyras, nešiojau geležinius pančius laimindama 
rankas, kurios iš jų išvaduos. 

Sunkiai slegia vienutės akmenys, bet dar sunkesnis šmeižtas, 
dėl kurio esu įkalinta. Ar su laisve atgaudama gyvenimą atgau- 
siu ir garbę? Ne. Mano garbė - tai ištvermė kančioje. Kiekviena 
kančios valanda privalo būti auka už praeities valandas. Die- 
vas atlygins man už ašaras. Netgi Žmonės supras, kad praradau 
jaunystę be aimanos, kad nemurmėdama kenčiau skausmą. Jei 
religingai praleisiu vieną po kitos besikaupiančias dienas, atve- 
siančias į mirtį prie gėdos stulpo, sužadinsiu užuojautą, kurią 
žmonės jaučia aukai. Tuomet gausiu tai, ko man trūksta. Puo- 
selėsiu, ką turiu. Mąstydama ir melsdamasi prašysiu suteikti 
jėgų sielai. Medituodama ir studijuodama prašysiu jų protui ir 

dvasiai. Draugiškumas privers gyvent mano širdį. Sąžinė nu- 
tildys neviltį. Žinau, niekas nepanaikins mano nuosprendžio, 
bet ar privalau leisti, kad mane pamirštų? Ar tai nereikštų, jog 
pasmerkiu negarbei savo vardą, kuris, deja, nebus pamirštas?.. 
Ne aš reikalavau viešumo. Buvau jam pasmerkta. Jei negalėjau 
atremti šios naujos Achilo ieties* dūrių, pasinaudosiu ja savo 
ruožtu, pančiai užgrūdins mano plunksną... Spindinti saule, 
kuri iš tolo man šypsaisi, teapgaubia tave praplaukiančio de- 
besies šydas! Paikos viltys, kartūs apgailestavimai, bereikalingi 
troškimai, užmikite arba mirkite mano krūtinėje!“ [V., X kny- 
ga, VII, p. 216-218]| 

„Sesuo novicija atėjo vėl... Ragina mane... Sako: „Visa pa- 
rengta.“ O Dieve, sustiprink mane... 

Bėgti - reiškia paneigti žmonių teismą... Likti - reiškia ar- 
tėti prie Dievo teismo... tokia yra tiesa... jaučiu ją... bet kiek 
reikia kovoti! Dar niekada laisvė neatrodė tokia graži, o gyve- 
nimas - toks nuostabus... Jei liksiu, pražudysiu savo jaunystę... 
Jei pabėgsiu, prarasiu garbę... Garbė!.. Mano tėvas nedvejojo, 
kai Vaterlo lauke atsisakė pasiduoti ir krito, pakirstas mirties, 
tarp savo žuvusių brolių!.. Tegu tėvo pavyzdys būna priedermė 
vaikui!.. Lieku.“ [V., X knyga, VII, p. 218] 

„Ką tik paprašiau sesers man daugiau nešnekėti apie pa- 
bėgimą.“ 

Vargšė Mari Kapel netrukus pasigailėjo, kad nesutiko bėgti. 


* Achilo ietis galėjo užgydyti jos padarytas žaizdas, net truputėlis jos rūdžių 
pagydė Telefą. 

iena didžiausių Mari Kapel pramogų, suprantama, buvo 
122 į gatvę pro savo vienutės grotas. 

Jau pasakojome, kokį malonumą ji ne kartą patyrė Paryžiu- 
je, kai ją sekdavo nepažįstami garbintojai, po kiek laiko pareikš- 
dami apie save puokštėmis arba laiškais. 

Šių kerinčių fantazijų dienos negrįžtamai dingo. Dabar ji 
kalinė, pavydžiomis akimis seka praeivius, stengiasi atpažinti 
tą, kuris būtų vertas tokios užuojautos, kurią Dekartas vadino 
atomais kabliukais. 

Vieną dieną ji rado savo gailesčio, taigi ir meilės, objektą. 

Tai suteikė džiaugsmo jos širdžiai. 

„Pagaliau galiu dalytis draugiškomis mintimis su pasauliu 
iš savo kalėjimo. Taip vėjo pakeltos lianos šakos sujungia be- 
dugnės krantus, akimirkai papuošia žiedais srauto išgraužtą 
plyšį. 

Viename ankstesnių skyrių* minėjau, kad kas vakarą pa- 
skutinis saulės spindulys įsižiebia ir užgesta ant išorinės mano 


* Žr. Kalėjimo valandos, XI knyga, IV, p. 233. 

lango briaunos. Sakiau, kaip skubu atsiverti spinduliui, kaip 
šypsena sveikinu jį it kokį mylimą draugą arba palydžiu ašara 
it prarasto lobio miražą. 

Vakar pirma atvykau į šį pasimatymą. Nematydama nieko 
padangėje, ėmiau žiūrėti į gatvę. 

Praėjo jaunuolis, sunkiai atsirėmęs į senio ranką, regis, jį pa- 
laikančią ir vedančią. 

Iš pradžių buvau priblokšta šių dviejų likimų kontrasto. Lai- 
kas nenulenkė pabalusios tarno galvos, bet liga išvagojo raukš- 
lėmis blyškią pono kaktą. Senis tvirtai Žingsniavo į artėjančią 
gyvenimo pabaigą, tuo tarpu išdavikės mirties užkluptas jau- 
nuolis atrodė pergyvenęs patį save, nešiojantis drobulę, ko! dar 
niekas jo negedi. 

Priėjęs kalėjimą, ligonis davė ženklą savo gidui, šis tikriau- 
siai jo nesuprato, nes buvo veltui keletą sykių pakartotas. 

Rytojaus dieną ne tiek tikėjausi vėl išvysti saulę, kiek savo va- 
karykštį nepažįstamąjį. Paslaptinga ir šventa kančios giminystė. 
Kentėjau pati, tad mačiau jo kančias, jau vadinau jį savo broliu. 

Adelė žinojo šios netikėtos ir pamaldžios atjautos paslap- 
tį. Apie šeštą valandą priėjusios prie lango pastebėjome kylant 
bulvaru į vedlio ranką atsirėmusį jauną nelaimėlį. 

Atsidūręs priešais kalėjimą jis sustojo, apžvelgė iš eilės kie- 
kvieną mano bokšto langą, iš gailesčio krūptelėjo, išvydęs atvirą 
paskutinįjį, sutelkė pastangas ir atsigręžė į senį, regis, norėda: 
mas kaip vakar kažką pasakyti mostu ir akimis. 

Šįkart nebylus reikalavimas buvo suprastas. Visąlaik prilai- 
kydamas savąjį poną, senasis tarnas dukart kilstelėjo jaunuolio 
skrybėlę, o šis pasuko galvą į mus tarsi sakytų: „Šis pasveikini- 
mas siunčiamas nelaimingajai kalinei.“ 

Ačiū tau, vargše ligoni! Mano sąmonė ir širdis priima tavo 
pasveikinimą ir sveikina tave. 

Ir vakar, ir šiandien oras bjaurus. Neišvydusios savo drau- 
go, apie jį ilgai šnekėjome. Kokia liga jį taip kankina? Kaip 

metai prislėgė dvigubu svoriu jo kaktą?.. Bet jis laisvas, taip, 
jis laisvas!.. 

Mano pusseserei krito į akį viena ypatinga aplinkybė. Senis 
su mėlyna ligoninės pensininkų uniforma... Jaudinanti broly- 
bė ant kapo slenksčio! Tas, kuriam trūksta duonos, ir tas, kuris 
greit išeis iš gyvenimo, susikibę už parankės tyliai žingsniuo- 
ja dangiškų namų link... Kurį laiką galvojome vargšą ligonį 
esant kokios likimo užgaidos auka... bet ne. Jo žvilgsnis per 
daug išdidus. Toks negedės dėl trupinio aukso. Ak, jaunystę 
žmogaus gyslose stingdanti nelaimė smogia iš aukštybių. Kil- 
naus svetimšalio veide matai kažkokią žūstančią didybę, visą 
išeinančios sielos gyvastį... Adelė išklausinėjo Vincento Pau- 
liečio seseris, motiniškai globiančias nelaiminguosius. 

Adelė viską sužinojo. Mūsų lankytojas - tai lenkas pabėgė- 
lis... Sveikas, garbus kankiny! 

Jaunasis tremtinys anksčiau gyveno Varšuvoje, senovinėje 
tėvų pilyje... Buvo turtingas, mylimas vargšų, pasišventęs tėvy- 
nei ir Dievui, branginamas vaikystės draugų, kuriuos vadino 
broliais, ir senų tarnų, vadinusių jį savo sūnumi. Jo tėvas gar- 
bingai žuvo kovos lauke. Liko motina, kuriai jis buvo viltis ir 
paguoda. 

Tokio amžiaus, kai širdį užvaldo aistros, jis teturėjo vienin- 
telę aistrą - išlaisvinti savo tėvynę, ginti jos garbingą vėliavą!.. 

Vieną dieną pasigirdo pavojaus signalas... Lenkija suki- 
lo - reikalavo, kad despotai grąžintų jai laisvę... Despotai atsa- 
kė įžeidinėjimais ir kardais. Nesuskaičiuojami vergų legionai 
skubėjo į didvyrių eiles. Varšuva virto kančios miestu. Šimtas 
budelių vienai aukai...“ Kai mirtis pasisotino, mirtį pakeitė 
tremtis! Kai Sibire nebeliko vietos, tremtį pakeitė kalėjimai. Kai 


nebeužteko kalėjimų, nugalėtojas pritaikė įstatymus, užaštrino 


* 1830 m. sukilusią Varšuvą 1831 m. rugpjūtį apsupo rusų feldmaršalo Paškievi- 
čiaus vadovaujama kariuomenė. Rugsėjo 8 d. miestas pasidavė. 

juos it kirvius ir užkapojo nepaklusnią giminę... Nelaiminga 
tauta! Jai uždraudė melstis Dievui kaip meldėsi tėvai, šnekėti 
švelnia motinų šneka... Mirštanti Lenkija šaukė... niekas neno- 
rėjo girdėti... Jos laisvė paskendo kraujyje... Teliko tik šlovė ir 
tikėjimas! 

Mūsų vargšas draugas buvo vienasiš šių lenkų kankinių, per 
stebuklą ištrūkusių iš nugalėtojo pančių. Jis paprašė prieglobs- 
čio Prancūzijoje. Per daug išdidus, kad prašytų išmaldos, įstojo 
į civilinės inžinerijos korpusą, kur netruko pasižymėti gabu- 
mais. Darbu atsilygino jį priėmusiai šaliai. Studijos padėjo jam 
pakelti tremties kartėlį. 

Kaip tik šio taikaus triūso metu užklupo liga, papildydama 
sielos kančias. Jis gavo įsakymą sudaryti vienos gražiausių gro- 
tų Pietuose planą. Kasdien turėdavo daugybę valandų praleisti 
šaltyje, atmosferoje, kur pilna miazmų, ypač kenksmingų, kai 
oras patenka iš lauko. 

Jaunas darbštuolis nepastebėjo, kad šalia tyko mirtis, paraly- 
žiuoja vieną po kitos fizines galias, inertišku apvalkalu stingdo 
gyvybę. 

Štai ką mudvi sužinojome. Vargšelis! Jo lūpos nebeištarė žo- 
džių, paklaikusios akys klajojo tuštuma, dešinė kūno pusė buvo 
sustingusi. Reikėjo už jį veikti, žiūrėti, kalbėti... 

Nelaimėli! Praeini kaip savo tėvynės atvaizdas... Tegu lai- 
mingieji gailisi tavęs! Aš galiu tave tik mylėti. 


Šįryt vienas mano draugų atsiuntė dėžutę cukruotų vaisių. 
Dar niekada nepriėmiau dovanos su tokiu džiaugsmu. Vargšas 
ligonis gaus savo dalį. 

Visą valandą puošiau šiuos skanėstus. Norėjau, kad bran- 
gus tremtinys galėtų juose įžvelgti šventą prisiminimą... Aukos 
atsisakytų, bet pasidalytą dovaną priims... Bet kaip perduoti 
dėžutę? Jei tarpininkautų kas nors iš mano šeimos, jis galėtų 
įsiZeisti. Paklausysiu Adelės patarimo: kreipsiuosi į ligoninės 

kapelioną. Tai pats tinkamiausias pasiuntinys, suteiksiantis 
kiek vertės kukliai dovanėlei. 


Dėžutė perduota, gerasis kapelionas prašė man pasakyti, jog 
iš gailesčio mano draugui nuriedėjo švelni ašara... 

O, geroji Apvaizda! Nėra kalvarijos, kad ir labai stačios bei 
sunkiai įkopiamos, kurioje nebūtų kvapios gėlelės... Gailestin- 
gas Dievas suteikia atokvėpio nelaimėje.“ [V., XII knyga, VI, 
p. 254-258] 

Tuomet, kai kalinė mąstė apie kitų nelaimes, pamiršusi sa- 
vąją, buvo rengiamas nedidelis sąmokslas, kad jai būtų pritai- 
kyti visi griežti reglamento reikalavimai. 

Tegu ji pati papasakoja apie šią katastrofą. 

Kalėjime, sako Mari Kapel, ne visąlaik kenti, bet turi būt vi- 
sada pasirengęs kančiai. 


„Šįvakar, - rašo ji šiame niūriame dienoraštyje, kurį pavadi- 
no Kalėjimo valandos, - lijo, tad Adelė kurį laiką liko durininko 
būdelėje. Išbariau ją už tai. 

Kartą tą žmogų mačiau. Nuolatinis juokas, apnuoginantis 
vyšninės spalvos dantenas, neramus žvilgsnis, šiurkščios ma- 
nieros, 0 panorėjus, lipnios lyg katino, besimuistančio palei 
lentyną su taukais, ir dar nežinia kas, ko nemokėčiau apibrėžti, 
kėlė man pasibjaurėjimą. 

Norėjau sužinoti, kas nutiko per šią atsitiktinę Adelės vieš- 
nagę, ir štai ką ji man papasakojo. 

Kai berniukas nuėjo skėčio, sargas su žmona buvo nepa- 
prastai mandagūs mano pusseserei, pasiūlė atsisėsti ir visa kita. 
Paskui it medumi pateptomis lūpomis ėmė patyliukais klausi- 
nėti apie mane. | 

— Panele Adele, - paklausė durininkė, - ar tiesa, kad poniai 
Lafarž jau geriau? Vargšelė ponia turės visą valandą liūdėti be 
jūsų mamos ir be jūsų. 

— Dėkoju, - atsakė Adelė, kaip visada atvira, kai kalbama 
apie mane, - nors mano pusseserė dar gan silpna, bet jau nėra 
ko nerimauti. Dabar ji atsikelia, gali pavaikštinėti po kambarį 
prisilaikydama mano rankos. 

— Visi čia užeinantys užsieniečiai, - paaiškino durininkas, - 
klausinėja apie jos sveikatą... - Ir primerkęs akį, tarsi patikėtų 
kokią paslaptį, pridūrė: - Dar vakar buvo užėjęs vienas anglas ir 
būtų mielai davęs luidorą, kad tik ją pamatytų. Jums būtų miela 
girdėti, ką pasakė žiūrėdamas į bokštą... „Kai medis nulūžta, 
kiekvienas imasi kirvio, kad prikapotų žabų, o su jūsų ponia 
pussesere yra atvirkščiai: visi sako, kad jos čia neturėtų būti.“ 

Patenkinta Adelė išraudo ir paprasčiausiai atsakė: 

— Jei tie užsieniečiai pažinotų vargšelę Mari taip, kaip aš ją 
pažįstu, mylėtų ją dar daugiau. 

— Todėl ir aš taip užjaučiu nelaimės ištiktą ponią, - atsakė 
durininkė, dėdamasi sugraudinta. - Niekada nepamiršiu, kaip 
atrodė vargšė panelė Klementina, priversta palikti savo šeimi- 
ninkę. Tiesiog širdis plyšta. Net tas šaunus žandaras, kuris atly- 
dėjo ją iš Tiulio ir padėjo užlipti laiptais, nesulaikė ašarų. Ir ją 
lydėjusiai vienuolei suspaudė širdį... Vargšė ponia! Kaip baisu 
gulėti tokioje prastoje lovoje, kurioje daugiau šiaudų nei vilnos, 
paklodės pageltusios ir net pagalvės nėra galvai priglausti! Gan 
liūdna turtuolei taip žemai kristi, kai to nesi nusipelniusi! Dau- 
gelis jos vietoje būtų pabėgę į užsienį. Kai turi šitiek draugų, 
nesunku rasti patikėtinių... Pavyzdžiui, panele Adele, tokiuose 
namuose kaip šitie nereikia priimti žodžių už tikrą pinigą. Esa- 
ma tokių, kurie, siekdamas naudos sau, verčia išsipasakoti, o 
paskui įskundžia. Tokiais nepasitikėkite. Anas sargas - senas 
lapinas. Tas kitas neką geresnis, nors atrodo mulkis. O štai an- 
tai anas visiškai priklauso nuo viršininko. 

— Dieve mano! - sušuko šio žodžių srauto išgąsdinta Ade- 


lė. - Juk baisu, kai tave supa tokie žmonės! 

— Ak, panele, - atsakė durininkė paslaptinga mina, - ne visi 
tokie. Yra ir tokių, kas moka laikyti liežuvį už dantų. - Paskui 
prisilenkė arčiau ir tyliu balsu pridūrė: - Pavyzdžiui, mano vy- 
ras, juo galite pasitikėti. 

Veriantis durininkės žvilgsnis, jos tonas, mostai, stulbinanti 
žodžių gausybė ir dėmesys įsiskverbė į mano pusseserės šir- 
dį, tariamo pasiaukojimo kerai žadino pasitikėjimą. Ji ne tik 
padėkojo durininkei už pareikštą nuomonę, bet ir pažadėjo, 
pasitaikius progai, tai prisiminti. Išliedama dėkingumą, pasakė 
jai, kad dar iki suimant Glandjė galėjau pabėgti, bet, būdama 
tikra savo nekaltumu, atsisakiau, nes pabėgimą vertinau kaip 
bailumą. Dar pasakė, kad po to, kai buvau nuteista, likau tokia 
pat tvirta, ir kad atgabenta čionai, kai Klementina norėjo, kad 
apsivilkčiau jos rūbais ir paimčiau jos pasą, ryžtingai atmečiau 
jos pasiūlymą. 

Paskui papasakojo jai, kaip nerimavo mudviejų teta dėl 
mano ligos, iš kurios stebuklingai išsikapsčiau, ir kad man likus 
gyvai, jiedvi ėmusios baimintis, jog neišeičiau iš proto. Nenu- 
slėpė nuo jos ir to, kad taip liūdėjusi dėl mano nevilties, kad 
dažnai galvojusi, kaip pasiaukoti ir mane išgelbėti... 

— Niekam nesakykite to, šaunioji moterie, - pridūrė mano 
pusseserė, - nes nepakelčiau, jei mane išskirtų su Mari. Vienin- 
telė laimė, kad galiu rūpintis ja, kentėti su ja, su džiaugsmu tap- 
čiau kaline, jei jos grandinėmis surakintų mane. 

— Vajėzau! - sušuko durininkė sudėdama rankas, - štai tokia 
draugystė verta aukso! Ne jūs viena, panele, taip galvojat. Die- 
vas jums atlygins. Neduokdie, kad išplepėčiau, ką man patikė- 
jote! Geriau tegu man nukerta galvą. 

Baigdama Adelė man pasakė: 

— Matai, mano brangute, kaip šie žmonės tave myli. Gerai, 
kai visur turi draugų. Turėtum dėl jų ką nors padaryti! 

— Bet kaip galėčiau? - paklausiau kiek nustebusi. 


227 


Alexandre Dumas 


— Jos vyras važiuos į Paryžių, nes tikisi ten geriau įsikurti 
nei čia. Supranti, tokiems geraširdžiams ir atviriems kaip jie, ti- 
kriausiai nelengva nuolat lindėti kalėjime ir turėti šnipus drau- 
gus. Galėtum parašyti Klementinai, kad nuvestų šį šaunų žmo- 
gų pas ponią***, esu tikra, kad jai būtų malonu jį proteguoti. 

— Adele. Tu mane pažįsti, aš nesu nedėkinga... toks netikėtas 
demonstravimas... tas veidas... 

— Na, štai, tikra dingstis paryžietei. Jei Žmogus negražus, va- 
dinasi, jis yra niekšas. 

— Ojeijis bjaurus vidumi?.. Na, sakyk man, ar apie tą kelionę 
į Paryžių ne jie patys užsiminė? Ar žmona neprašė tavęs reko- 
mendacijos, prieš pareikšdama pasitikėjimą? 

— Paprašė manęs, kad su tavimi apie tai pakalbėčiau, - raus- 
dama atsakė Adelė. 

— Prieš ar po? 

— Po. 

Pritraukiau Adelės galvą ir priglaudžiau prie savo peties, ju- 
tau, kad jai reikia paguodos. 

— Dieve mano! Mari, - šūktelėjo ji, - po to, ką pasakei, imu 
bijoti, kad buvau pernelyg patikli. 

— Aš irgi bijočiau, mano vargše katinėli, jei turėtume ką 
slėpti, bet pernelyg dažnai atmečiau siūlymus bėgti, kad reikė- 
tų baimintis panašių įtarinėjimų. Nėra taip blogai, kaip galė- 
tų būti. Gal mudvi su tavimi esame mulkės. Geriau darykime 
gerus darbus: parašysiu Klementinai ir gerajai, brangiajai po- 
niai***. - Ir kiek pagalvojusi paklausiau: - Ar tai viskas, ką jai 
pasakei: 

— Viskas... tai yra... 

— Na, būk atvira. 

— Na, dar prisipažinau, kad kai sirgai, mums visada šnekėjai 
apie Viler Eloną, apie savo ankstesnio gyvenimo palaimą, kad 
lygindama jį su savo kančiomis čia, privertei mudvi su mama 
lieti ašaras. Regis, taip pat sakiau, kad kai kartą pas tave atėjo 

prefektas, puolei jam po kojomis ir šaukdama maldavai išva- 
duoti. 

— O paskui... 

— Na, užteks jau, Dieve brangus! Neklausk nieko daugiau, aš 
neištversiu... 

— Na, ką gi, vaikeli, palikime tai... Pamatęs, kad skubu jam 
padėti, tas žmogus tikrai negalės man pakenkti. Beje, tai, ką jam 
pasakei, neduoda jokio pagrindo kaltinti. Juk neįskųsi ligonės 
minčių, neapjuodinsi žodžių, išsiveržusių iš pasišventusios 
draugės širdies. Tad nėra nei ko nerimauti, nei teisti. Iš tikrųjų, 
kreivą nosį, žvairas akis ir dirbtinę šypseną gali turėti ir doras 
žmogus... Aš parašysiu, o tu, katinėli, daugiau negalvok apie 
tai.“ [V., XIII knyga, I, p. 258-263] | 

„Audra užmigdo žuvininkėlį nešančią bangą. Apgaulingas 
griausmo debesis nusidažo ramiomis spalvomis... Nei audra, 
nei debesis man neteikia atokvėpio... Nuolatinė kančia! 

Kokius dar skausmus turėsiu iškęsti aš, nelaiminga, ištremta 
iš praeities, praradusi ateitį, pasmerkta gedėti visų vilčių, apgai- 
lestauti visų prisiminimų? Kokius skausmus?.. Patį didžiausią: 
žemą, nereikalingą smeigtuko dūrį, kuris atveria durklo pada- 
rytą žaizdą. 

Jau sakiau: man teikė jėgų religija, draugystė, mano sąžinė. 
Nevilkau savo kryžiaus, nešiau jį. Priėmusi mirtį akmens ir ge- 
ležies gniaužtuose, paverčiau protą laisvalaikio paveldėtoju... 
Studijos mane gelbėjo nuo nuobodulio, geri prisiminimai slo- 
pino bloguosius, Kalvarija priminė Taborą. Buvau rami, kaip ir 
mane supanti ramybė. Dar radau kelias varpas nuniokotame 
savo gyvenimo lauke. 

Taip kasdien laukdavau švelnių Adelės ir jos motinos buči- 
nių. Pirmąsias akimirkas leisdavome tylomis šnekučiuodamosi. 
Nekalti pasakojimai apie šeimos židinį, veikiau piktesni nei tei- 
singi pasakojimai apie miesto gyvenimą, plepalai uždarose sve- 
tainėse, atviros gatvių apkalbos, visas pasaulio gausmas skam- 

bėjo mano ausyse it aidas tūkstančio gyvų balsų, kurių nebegir- 
dėjau. Smulki klasta man kėlė šypseną, piktadarystė liūdino. Šie 
pasakojimai beveik visada versdavo daryti pamokomas išvadas. 

Po šios ataskaitos Adelė man paskaitydavo kokį vieną mūsų 
didžiųjų autorių. Kai leisdavo jėgos, pati imdavau knygą, anali- 
zuodavau ją, atkreipdavau savo sesutės dėmesį į gražias vietas. 
Išmokiau ją pamilti šiuos gilius šviesius protus, kuriuos pati 
mylėjau. 

Paskui siuvinėdavome. Aš kurdavau raštus, Adelė juos siu- 
vinėdavo, kartais ir aš kiek prisidėdavau ir man neblogai sek- 
davosi. 

Pernelyg greitai atėjus išsiskyrimo valandai, sekdavau aki- 
mis, o dar daugiau mintimis šią mano širdžiai brangią šeimą, 
laimindavau ją, o mano ašaros reiškė: „Iki rytojaus!“ 

Likusi viena, tykodavau, kol kalnų link tolstanti saulė nu- 
sijuoks ties mano langu, ragindama mano paukščius giedoti, 
glamonėdama mano vijoklius, sušildydama mano grotų geležį. 
Paskui atsakysiu į liūdną tremtinio sveikinimą. Tarsiu „mano 
broli mirštančiam mirusios tautos sūnui. 

Tūkstančiai niekučių, kurių šiaip aukštuomenės moteris ne- 
pastebėtų, užpildė mano laiką, užgožė kančias, poreikį gyventi 
pakeisdami kažkuo panašiu į gyvenimą. 

Deja, man pavydėjo ir šių menkų niekučių, juos išplėšė iš 
manęs. Langą it kokia tamsos skraistė uždengė šviesos nepra- 
leidžianti žaliuzė: visa gamta liko už jos. Mano akys privalėjo 
kentėti kaip ir mano širdis... Buvo uždrausti pasimatymai su 
šeima, mano šeima... Kas suvoks mano skausmą?.. 

Koks šių griežtų apribojimų tikslas? Kam reikėjo išskirti 
mane su Adele, jos motina, saule, užtemdyti pasaulio vaizdą?.. 
Niekam. Tai klastingas kerštas. Nelaimė gimti neturtingai, ne- 
galinčiai užmokėti bailiam išdavikui, nelaimė, kad neapdairiai 
sprendei apie daiktus iš žodžių, kad instinktyviai tikėjai gėriu...“ 
[V., XIII knyga, II, p. 263-265] 

„Ankstesniame skyriuje rašiau apie sargą, kuris ilgokai kal- 
bėjo apie mane su mano pussesere. Rašiau apie jo žmoną, ku- 
riai tikriausiai nebuvo gana melagingų žodžių, tad dar pasitelkė 
ašaras. 

* Minėjau meilius, bet neįvykdomus pabėgimo planus, ku- 
riuos siūlė Adelei, ir šios pernelyg teisingus, tad gal nepakan- 
kamai apdairius atsakymus. Sakiau, kad sargas ketino važiuoti 
į Paryžių, ir apie rekomendacinius laiškus, kuriuos jam įdaviau 
kaip dėkingumo už mums parodytą dėmesį ženklą. 

Po kokių dviejų trijų savaičių mano nuojauta pasiteisino. 
Viena mano brangiausių draugių, atsidavusi kaip tikra motina, 
man parašė, kad ją aplankęs mano rekomenduojamas žmogus, 
papasakojęs jai apie mano padėtį, apie savo pasišventimą, pa- 
slaptingus ketinimus, prisipažinimus bei visa kita, galiausiai 
sutrikęs paprašęs dešimties-penkiolikos tūkstančių frankų pa- 
skolos viešbučiui Lotynų kvartale įsirengti. Ponia*** pridūrė, 
kad jei širdys būtų vertinamos pinigais, būtų atidavusi savo 
širdį, kad apmokėtų, pasak jos, mano lūkesčius, bet dėl patirtų 
negandų negalėjusi patenkinti nelemto svečio reikalavimo, dėl 
ko jis be galo įsiutęs, tad ji ėmusi baimintis dėl manęs. 

Ponios *** laiškas mane nepaprastai nustebino, o vargšei 
Adelei sukėlė siaubą. Kitą sekmadienį, grįžtant po mišių, jai dar 
didesnį nerimą sukėlė iš Paryžiaus parvažiavęs sargas, kuris 
sviedė į ją grasinantį pašaipų žvilgsnį ir pasišalino. 

Rytojaus dieną mano šeima buvo iškviesta į viršininko kabi- 
netą.“ [V., XIII knyga, II, p. 266) 

Kalinė tęsia: 

„Kaip ir turėjau laukti, iškvietimo pas viršininką priežas- 
tis buvo sargo skundas. Nieko apie šią intrigą nežinojęs mano 
dėdė buvo priblokštas. | 

Mano pusseserė buvo apibūdinta kaip autorė tobulo pabė- 
gimo plano su persirengimais, padirbtais raktais, pašto karieta, 
kuri turėjo laukti gatvėje, keleiviniu laivu Sete, turėjusiu pa- 

dėti įveikti kliūtis, ir pavojaus akimirką palaikančiais draugais. 
Tetai buvo pareikšti priekaištai, kad nepasipriešino sąmokslui. 
Sunku patikėti: nebuvo nė vieno - įskaitant ir vargšę Bason, 
kurią taip dažnai bausdavo už kalbas, - kuris nebūtų buvęs ap- 
kaltintas už tylėjimą ir kuriam nebūtų grasinama kalėjimu. 

Dėdė gynė mane iškalbingai kaip tėvas. Viršininkas jo gai- 
lėjosi, visi mūsų gailėjosi, bet skundas buvo pareikštas, užpro- 
tokoluotas, tad reikėjo pranešti prefektui, kuris buvo mėnesiui 
išvykęs. „Turiu Žmogišką širdį kaip jūs, - pasakė viršininkas, - 
bet privalau vykdyti savo visuomenines pareigas, esu atsakin- 
gas. Skaudu jus matyti tokios būklės... Neprašykite. Negaliu 
atšaukti preventyvių priemonių, kurių ėmiausi.“ 

Gerasis dėdė susikrimtęs pranešė šią liūdną žinią šeimai... 
Su ašaromis atlėkusi Adelė apžiūrinėjo kalėjimo prieigas. Ko- 
kiu liūdesiu dvelkė grotos ant pasmerktųjų langų! Ji žvelgė į 
mano vienutę... Deja, neišgirdo mano raudos!.. Jau buvo naktis, 
joks gailestingas draugiškas balsas jai nepasakė, ką jie padarė su 
manimi... Adelė ryžosi nueiti pas savo brolį, kurio namas buvo 
beveik prieš pat centrinį kalėjimą. Liepė pašaukti vieną pas jos 
tėvą tarnavusią moterį ir prisakė jai gudrumu iškvosti sargybi- 
nius. Vargšė pasiuntinė netrukus grįžo su niūria žinia, kad „bu- 
vau priversta palikti vienutę ir nugabenta žemyn...“ Žemyn! 
Kalėjimo kalba tai reiškė karcerį arba mirtininkų kamerą. 

Dėdę ši žinia pritrenkė it žaibas! Jis nuskubėjo pas viršinin: 
ką. Pono Šapiu nebuvo. Tad susirado prižiūrėtoją, vyresniąją. 
Norėjo bent minutei, nors akimirkai su manimi susitikti. Mal- 
davo atsiklaupęs ant kelių... Nugalėdamas baimes. Prižiūrėto- 
jas, paprastai labai geras, šįkart nedrįso toks būti. Vyresnioji bi- 
jojo nusižengti taisyklėms paklusdama gailestingumui. Galiau- 
siai stropiausiems sargybiniams (tokių buvo nedaug) tylomis 
šaipantis, kiti, kuriuos liūdino dėdės būklė, nieko nesakę ir nė 
neatsigręžę šalinosi jo lyg raupsuotojo. Vargšai žmonės! Verti 
gailesčio! Būdami geraširdžiai, jie netektų duonos kąsnio. 

Dešimt kartų ėmiausi plunksnos, norėdama tęsti pasako- 
jimą. Nemėgstu frazių, man patinka mintys, bet įstengiu vien 
verkti. Noriu suskaičiuoti savo žaizdas, bet nuo to jos tik krau- 
juoja. Kalėjime, kur visos valandos panašios kaip atodūsiai ir 
ašaros, šiuose mirties prieangiuose, kuriuose galima ketvirtį 
amžiaus tirti agoniją, aštrus skausmas retai kada nepažadina 
įsisenėjusių kančių. Įprotis ilgainiui atbukina gailesčio spy- 
glius, sušvelnina neviltį. Tai numato kalėjimo mokslas. Amžiną 
negandą jis paįvairina kitokiais kankinimais. Dantė buvo tei- 
sus, kai, įsmeigęs žvilgsnį į savo kalėjimo kampą, parašė šiuos 
siaubingus žodžius: 

„Palikite viltį, peržengę šį slenkstį. '* 


Durininko šmeižtas, kuriuo jis siekė savo tikslų ir kar- 
tu norėjo mane apšmeižti, skatino viršininko įtarumą, atvėrė 
šnipinėjimui visų tarnautojų ausis bei akis. Prieš pradedant 
tirti skundą, norėta surinkti visus jį patvirtinančius faktus ir 
aplinkybes. Prižiūrėtojams liepta būti budresniems, stropes- 
niems; o kadangi šie vargšai žmogeliai daug daugiau bijojo būti 
apkaltinti nerūpestingumu nei persistengti, tad lyg paklusnūs 
niekingi dvariškiai, žinantys, kad privalo turėti ilgą liežuvį ir 
gerą klausą, taip stengėsi, kad kiekvienas mano žodis, pasakytas 
kadaise, dabar ar būsiąs ištartas ateity, virto sąmokslo dalimi, o 
kiekvienas mano mostas - įtartinu telegrafo ženklu. 

Tai, kad skaičiau prie lango, žvelgiau pro grotas, šluosčiausi 
akis, laikiau rankoje nosinę, atsitraukiau, žingtelėjau į priekį, 
tyliai ar garsiai sukosėjau, visa tapdavo dingstimi apkaltinti. 
Visa ir niekas buvo penas baisiam šnipinėjimui, suspaudusiam 
mane geležies gniaužtais. 

Privalai būti kaliniu, ypatingos kategorijos kaliniu, tai yra 
prižiūrimu su dvigubu akylumu, užrakintu dviguba spyna, su- 


* Dantė, Pragaras, III giesmė, 9 eilutė. 

pančiotu dviguba grandine, privalai būt visokiausių įtarinėji- 
mų, interesų, vienų užuojautos, o kitų įžvalgios neapykantos 
taikinys, kad suprastum nežabotos priežiūros, kuri, stokoda- 
ma realių priežasčių, remiasi nebūtomis chimeromis, keliamas 
kančias. 

Nėra abejonės, kad teisingumas, kūrio aiškintojai ir talki- 
ninkai yra žmonės, gali suklysti ar per stipriai smogti. Žinoma, 
baisu, kai regi save gyvą užmūrytą kalėjimo nebūty... Bet ne 
geležis aitrina žaizdas, o nebylūs smūgiai, vabzdžių ar šliužų ge- 
luonys. Netvardomas, smarkus skausmas apmalšta, išsikvepia, 
be paliovos slopinamas bei erzinamas - žudo. Nepertraukiama 
tąsa palaužia ir tuo pat metu nuginkluoja, žeidžia bet koks pri- 
silietimas, kurį visąlaik junti. Grėsmės, skundų ir įžeidinėjimų 
ietys nuolat perveria nelaimingą belaisvį. 


Kalbu taip ilgai apie šį dramatišką savo nelaisvės epizodą 
todėl, kad jo pasekmės buvo ne tik žiaurios, bet ir nesiliaujan- 
čios. Vargas kaliniui, iš Dievo malonės prabilusiam apie savo 
rūpesčius, kančias ir svajones! Adelės žodžiai pažadino godulį, 
o šis, apgautas, sukėlė neapykantą, iš kurios gimė skundas. 

Kai buvau įskųsta durininko, prefekto nebuvo. Iki jam grįž- 
tant, visa apie mane buvo slepiama, tuo tarpu iš lūpų į lūpas, iš 
vieno laikraščio į kitą perduodamos paskalos apie mano pla- 
nuojamą pabėgimą įgavo homerišką mastą. 

Grįžęs ponas Rulo-Degažas susipažino su viršininko rapor- 
tu ir pareikalavo, administracine kalba tariant, išsamesnės in- 
formacijos. 

Skundiką vėl iškvietė stoti prieš viršininkus. Iš pradžių jis 
sakė: „Saugokitės, jei nebūsime budrūs, ponia Lafarž paspruks.“ 
Šįkart pasitikėdamas savimi pareiškė: „Jei ne aš, ponia Lafarž 
jau būtų pasprukusi...“ Savo vertės jausmo apsvaigintas liudi- 
ninkas it metaliniu balsu, kuris visada daro įspūdį, nesvarbu, ar 
kalba viršininkas, ar pavaldinys, pridūrė: „Taip, jei ne aš, ji būtų 

pabėgusi, tai įrodo Sete išnuomotas namas, pašto arkliai, Bason 
įtikinimas ir vieno sargybinio papirkimas.“ 

Šios naujos informacijos pagrindu prefektas pritarė prie- 
monėms, kurių ėmėsi viršininkas. [V., XIII knyga, VII, 
p. 267-271] 

Skaičiau savo krėsle, kai nejučiomis krūptelėjau nuo sunkių 
žingsnių, šiurkščių balsų, pakaitomis į šaižiai aidinčią turėklų 
geležį ir kurčią akmens sieną atsitrenkiančio nešulio bildesio. 

— Kas nutiko, Bason? - surikau aš, nedrįsdama artintis prie 
durų. 

Sargė išėjo, bet po akimirkos grįžo degančiomis akimis, du- 
sulio gniaužamu alsavimu, nes stengėsi tylėti. 

- Noriu žinoti, kas yra, - pakartojau nerimaudama. 

Bason dvejodama pažvelgė į mane, paskui, priblokšta mano 
išblyškusio veido, pakėlė nuo krėslo, paguldė į lovą, su trenks- 
mu atvėrė abejas duris, pastūmė kėdę ir it beprotė puolė ant 
mano kojų, murmėdama pro dantis: „Ak, nelaimingoji!“ 

Tuo tarpu balsai artėjo ir buvo galima girdėti žodžius; man 
pakako jėgų klausytis. 

— Ar turite vinis ir geležinius apkaustus? 

— Taip, majore, tik nežinau, ar užteks virvių. 

— Manau, dviejų bus gana. 

— Nelabai nutuokiu, įtaisas pagal ūgį, ypač po to, kai man 
buvo liepta pakelti šią juodą įrantą iki tos kitos. 

Akimirką tvyrojo tyla. Netrukus išgirdau gręžiant akmenį, 
tikriausiai tam, kad įspraustų medinius kaiščius, o ant jų užka- 
„bintų geležinius kablius. 

Dirbo keliese, vieni kapojo, kiti pjovė pjūklu. Retkarčiais 
meistras garsiai paliepdavo atnešti reikiamus įnagius, kiekvie- 
nas pavadinimas slėgė man širdį, tarsi tai būtų ne žodis, o jo 
žymimas daiktas. 

Ši kankynė truko gerą ketvirtį valandos. Pagaliau įtaisas 
buvo įrengtas. 

— Pažiūrėkime, - pasakė majoras, - reikia, kad nesimatytų 
bulvaro. 

— Kaip, po velnių, tai padarysime? — atšovė stalius. - Man 
sakė, kad pro geležtes turi nepraeiti šviesa, kad sukalčiau jas ne 
kaip įprasta, bet apvertęs. Širdį spaudžia, majore, žiūrint į šią 
vargšę ponią, kuri ir taip jau labai kenčia... 

Tikriausiai majoras nuėjo patikrinti, kaip vykdomas jo nu- 
rodymas, paskui pasakė: 

— Gerai. Tik kiek suveržkite kairįjį apkaustą, kad paspaudus 
neprasiskirtų. 

— Kas nutiks, jei apie tai niekas nežinos? 

— O tai, kad būsiu nubaustas. Keturi dūžiai kūju, ir visa bus 
sutvarkyta. 

Ir tikrai pasigirdo kūjo dūžiai. Paskui majoras pasakė: 

— Ar matyti namas priešais?.. Ne? Tai apsimulkins masonai, 
jei norės pasveikinti kažką kitą, ne medį... O sodas? Jo irgi ne- 
matyti? Na, tuomet puiku. 

- Ar sodininkas ir jo vaikinai irgi sveikindavosi? - pašaipiai 
paklausė šaltkalvis. 

— Ne vien jie, buvo tokių ponios draugų, kurie ateidavo čia 
pasivaikščioti kaip tik tuo metu, kai ji sėdėdavo prie lango. Jie 
sveikindavosi, kalbėdavosi ženklais, šnabždėdavo, tai buvo ne- 
pakenčiama... O seminarija? Laukas? Na, jie daugiau nieko ne- 
bematys. Gerai matyti tik keletas Nazareto medžių, bet iš taip 
toli tik kvailys imtų maivytis. Na, ar jau baigėte? 

- Taip, bet šiuo metu verčiau norėčiau mirti. Argi nematote, 
kaip tamsu, nors į akį durk, lietingą dieną net per patį vidur- 
dienį čia bus naktis. Vargšė moteris! Net mirusieji turi daugiau 
šviesos ir erdvės. 

Kol visa tai truko, tvardžiausi, kad nepravirkčiau, norėjau 
visa girdėti, visa Žinoti. Darbininkams išėjus, pasakiau Bason, 


kad nesektų man iš paskos ir viena įžengiau į savo skurdžią 

kamerą, kuri nebebuvo tokia kaip vakar, kaip ūkų aptrauktas 
dangus neprimena giedros padangės. 

Bet prie lango manęs laukė dar liūdnesnis vaizdas. Prie grotų 
buvo pritvirtintas geležimi apkaltas medinis lankas, panašus į 
piktą grimasą, kokią dailininkai suteikia siaubingam košmarui. 
Šis lankas, lyg ir žaliuzė, lyg ir langinė, ne traukė žvilgsnį, bet jį 
atstūmė. Anaiptol nerodydamas ketinimo (kurį pagirčiau) są- 
žiningai saugoti mano nelaimę nuo žeidžiančio praeivių smal- 
sumo, regis, išdavė tikrąjį tikslą: atimti iš manęs paskutinę pa- 
guodą, užstoti mano žvilgsniui gamtos šypseną ir užjaučiančių 
draugų mostus.“ [V., XIII knyga, VII, p. 279-281] 

„Mane saugojo ir stebėjo. Buvau atskirta nuo pasaulio, at- 
skirta nuo gyvenimo. Pro lango grotas matydavau kamputį Žy- 
dro dangaus, saulės spindulį, nuostabų vaizdą, bet plunksnos 
brūkštelėjimas įkalino dangų, saulę ir horizontą. Man atmatuo- 
tas oro ir šviesos kiekis. Joks vakaro dvelksmas negaivina veido, 
joks slaptas praeinančio draugo sveikinimas nenuramina šir- 
dies. Už geležinės sienos medinė siena, kurios tikslas - paslėpti 
nuo gyvų mirusios šešėlį, pagrobti iš kalinės tai, ką pavadintum 
pramogos vaiduokliu. 

Ar gamta nėra gyvas Kūrėjo atspindys? Tad ar valdžia, kuri 
atskiria Žmones vienus nuo kitų, turi teisę atskirti žmogų nuo 
Dievo? Belaisvio siela išsilaisvina iš kūno. Jei žmonės supančio- 
ja jį geležies grandinėmis, Apvaizda suteikia sparnus jo sielai... 
Kad ji galėtų kontempliuoti Dievo kūriniją, garbinti jo galybę ir 
dar labiau tikėtų jo gerumu!“ [V., XIII knyga, III, p. 271] 

„Mano vaikystės angele sarge, malda šaukiausi tavęs prie 
savo lopšio, gerasis angele, ant kelių maldauju tavęs! Eik, grįžk 
be manęs į žemę, kur netvirtai žengiau pirmuosius žingsnius ir 
kur mirdama, deja, nežengsiu paskutiniųjų... 

Ar greiti sparnai jau nunešė tave tenai?.. Atsakyk man, ge- 


rasis angele! 

Ar liepos vis dar atsispindi tvenkinio veidrodyje? Ar, atėjus 
vakarui, supasi ant bangų paauksuotos vandens lelijos? Ange- 
le, ar tavo brolis budi pakrantėje vandenų, kuriuose atsispindi 
veja, kad apsaugotų nuo bedugnės mažus vaikučius? 

Ar matai gyslotą kamieną rausvos gudobelės, kuri pirmoji 
pražysta švelnioje gegužės saulėje? Brangi gudobelėle, pakeltos 
tėvo rankų, mudvi su sesute karstydavomės tavo šakomis, skin- 
davom puokštes mylimo senolio šventei! 

Ar pasigailėjo laikas bažnyčios gotikiniais skliautais, akme- 
niniu altoriumi ir juodmedžio kryžiumi? Ar kita, atėjusi po 
manęs, kabina rugiagėlių ir rožių girliandas triskart palaimintą 
dieną, kai tyra siela susilieja su Dievu? 

Ar radai mano motinai pražydusius rožynus? O tuopas, au- 
gūsias drauge su manimi? Ar tebestovi pievoje gražios obelys, 
teikiančios ūksmę kaimo takeliui, po kurių žaliu guotu nešda- 
vau baltą vėliavą per Marijos šventes?.. 

Tarp gėlių, po gluosnių uždanga, išvysi kapus, kuriuose ilsisi 
mano mirusieji... Nunešk ten mano maldą! Jie išgirs tave!.. 

Gerasis angele, grįžk ir tuoj pat išskrisk... nusinešk savo 
akyse visas man akis tvindžiusias ašaras, palaistyk jomis žemę, 
kurioje tebegyvena mano širdis, kurios, deja, nepalies mano pė- 
dos!!!“ | V., XIV knyga, II, p. 285-286) 

„Mano akys nebemato pasaulio, kurio jau seniai nebuvo ap- 
kabinusios mano rankos... Mano durys užsklęstos, langas už- 
kaltas lentomis, iš dešinės, iš kairės, priešais, po kojomis - vien 
aš! Laimei, virš galvos turiu dangų ir Dievą... 

Mano kasdienė pramoga - judėjimas gatvėje. Esant li- 
guisto nerūpestingumo būsenos, kokios buvau, išorės daiktų, 
rojaus ore, jo margumyno įsivaizdavimas apmalšindavo kan- 
čias, kaip kadaise mane, vaiką, užmigdydavo auklės pasakos. 
Šypsojausi šiems tolimiems reginiams, kaip šypsosi miegan- 
tysis savo sapnams. Taip pražudydavau keletą kankinančių 
valandų. 

Blogai dariau, nes turėsime atsiskaityti už mums suteiktą 
laiką. Mums neleista užkasti talento, apie kurį kalba Evange- 
lija.* Tai syvai lauko, kurio derliaus iš mūsų pareikalaus, kai 
baigsis mirties metas, vadinamas gyvenimu. 

Jei reikia gyventi, turiu sutelkti jėgas, dirbti, kad prakaitas 
patręštų man patikėtą talentą, tirpstantį mano ašarose... Dievo 
pirštas ramina mano širdį. Neskubinsiu ir nestabdysiu nė vieno 
jos dūžio. Dievo svarstyklės atseikėjo man būties laiką. Nepra- 
žudysiu nė vienos savo dienos.“ [V., XV knyga, p. 310-311| 

Tokios yra paskutinės niūrios knygos, pavadintos Kalėjimo 
valandos, eilutės, knygos, kurioje su kiekvienu puslapiu pama- 
žu auga kalinės sielvartas, o su juo, regis, ir siela kyla į Dievą. 
Vieno skyriaus pakaks papasakoti apie ją visa, kas liko. Pradė- 
jome pasakojimą nuo lopšio, baigsime mirtimi. 


* Evangelija pagal Matą, 25, 14-18. 


EPILOGAS 


abar kalbės ne Mari Kapel, bet balsai, šnabždantys per jos 
D antrą ir paskutinę agoniją ir dūsaujantys prie jos kapo. 

Visų pirma, jos gerasis dėdė ponas Kolaras, Eženi tėvas, sep- 
tyniasdešimt penkerių metų senis. 

Paklausykime jo: 

„Pirmomis 1848 metų spalio dienomis* kalinės sveikata ge- 
rokai pablogėjo. Karštis neslūgo. Gydytojas, kuris buvo labai 
geras ir atsidavęs, pranešė apie savo nuogąstavimus prefektui. 
Ligonę aplankė ir nustatė jos būklę tam paskirti keturi medici- 
nos profesoriai, kurie nusprendė, jog išlaisvinimas yra vienin“ 
telė galimybė jai pasveikti. 

Šis pareiškimas nedavė jokių rezultatų. Tuo tarpu sveika- 
ta nesustabdomai blogėjo. Po metų ir trijų ar keturių mėnesių 
buvo atlikta nauja ekspertizė. Išvados tos pačios, galbūt tik dar 
labiau reikalavusios neatidėlioti. Pagaliau buvo įsakyta pervežti 
kalinę į Sen Remi ligoninę. 


* Pristatydamas Kalėjimo valandas, jis rašo: „Pirmaisiais 1848 metų mė- 
nesiais...“ 

Lydima mano dukters, ji atvyko į ligoninę 1851 metų vasa- 
rio 22 dieną. 

Bet buvo jau per vėlu! 

Puikios kilnaus direktoriaus pono de Šabrano pasalaugos, 
nuolatinė gydytojo priežiūra, gailestinga kapeliono ir seselės 
pagalba, sveikas klimatas ir vietos grožis buvo bejėgiai: ligonė 
pamažu geso. 

Įspėtas apie neišvengiamą baigtį, išskubėjau į Paryžių. Krei- 
piausi su prašymu į princą, paskui parašiau kitą. Paprašiau vie- 
no žymaus Žmogaus, kurio pavardę nutylėsiu, globos ir po trijų 
dienų gavau laišką, kad mano dukterėčia laisva. 

Deja, mano džiaugsmas buvo trumpesnis už dėkingumą. 
Po trisdešimt šešių valandų atvykęs į Sen Remi, suspaudžiau 
savo glėbyje nebe moterį, o gyvą skeletą, kuriame mirtis run- 
gėsi su laisve. 

1852 metų birželio pirmą išlaisvinta nelaimingoji įžengė į 
mano buveinę. Abi mano dukterys buvo su manimi. Rugsėjo 7 
dieną viena jų mirė prie Jusa vandenų, kita jai užspaudė akis. 

Mirusios palaikus priglaudė kuklios Ornolako kapinės, 
jos kapą užguls parvirtęs kryžius, daugiau nieko manęs ne- 
klauskite.“ 

Kilnus senis išties nutilo, nepateikęs jokių savo antrosios 
dukters mirties detalių, apie kurias nedrįstame jo klausinėti, tad 
kreipkimės į kunigą, kuris užmerkė mirštančiajai akis. 

Įprastose frazėse, kuriomis pašalietis kreipiasi į prislėgtus 
šeimos narius, galime pastebėti pėdsakus keisto poveikio, kurį 
darė Mari Kapel supanti aplinka. 


„Pone, 

Man pavesta gan sunki užduotis. Gerąją, nuostabiąją panelę 
Adelę Kolar ką tik ištiko dar vienas smūgis, pačiu žiauriausiu 
būdu sužeidęs jos intymiausius jausmus; Viešpats pareikalavo 
iš jos didžiausios aukos, atimdamas jos brangią garbiąją drau- 


241 


Alexandre Dumas 


gę vargšę Mari Kapel. Įsivaizduokite, pone, koks tai nuožmus 
smūgis tokiai mylinčiai, tokiai tobulai širdžiai, nes ilgus me- 
tus turėjote daugybę progų įvertinti jos jausmus ir su niekuo 
nepalyginamą nuoširdų pasiaukojimą savo gerajai pusseserei! 
Manau, jog nepalaikoma gyvybingų religinių jausmų ji nebūtų 
išgyvenusi sielvarto, kokį sukėlė baisus įvykis, apie kurį esu pri- 
verstas jums pranešti. 

Ponia Mari Kapel, kurią man teko garbė dažnai matyti 
ir kurios religingumas bei kitos neeilinės savybės užkariavo 
mano simpatiją, šį rytą pusę dešimtos atidavė sielą Dievui. 
Jai teko laimė sulaukti paguodos, kokią gali suteikti mūsų 
religija. Šią paskutinę akimirką ji buvo kupina nuolankumo, 
tikėjimo, pamaldumo ir ypač gailestingumo. Dar niekada per 
aštuoniolika savo šventos tarnystės metų neturėjau laimės būti 
taip giliai sujaudintas. Dar niekada nebuvau gražesnių ir die- 
vobaimingesnių jausmų liudininkas. Regis, Viešpats norėjo pa- 
skutinę valandą atlyginti už kančias ir skausmus, kuriuos jai 
teko ištverti per dvylika metų. Ant mirties slenksčio ji ir vėl 
buvo nuostabi. 

Būkite malonus, pone ir garbusis bičiuli, pranešti apie visa 
tai gerajai vargšės Adelės šeimai. Man nėra reikalo prašyti, kad 
būtumėt atsargus ir atsižvelgtumėt į jos pagyrimo vertų gimi- 
naičių jausmus. Esate pakankamai išmintingas ir apdairus, tad 
žinote, kaip tokiu atveju reikia elgtis. 

Nuraminikite šią nuostabią šeimą dėl panelės Adelės būklės. 
Mes visi stengsimės kiek įmanoma ją palengvinti. 

Visų pirma, nėra reikalo rūpintis dėl panelės Adelės grįžimo 
į Monpeljė. Ji nesunkiai nuvyks į Tulūzą, kur apsistos pas po- 
nios Mari Kapel pusseserę, o iš ten be vargo tęs kelionę į šeimos 
prieglobstį. 

Ji visiškai sveika ir prašo perduoti savo šeimai geriausius 


linkėjimus. 

Pone, atleiskite man už įkyrumą ir teikitės priimti mano pa- 
garbą... 

B..., Jusa vandens gydyklų kapelionas 

Ornolakas, 1852 m. rugsėjo 7 d.“ 


O dabar laiškas asmens, ant kurio rankų Mari Kapel išlei- 
do paskutinį atodūsį, nes ištikimoji kalinės draugė Adelė Kolar 
buvo priversta ją palikti, likus dviem valandoms iki jos mirties. 

Nuo pat pirmų eilučių atpažinsite, jog tai ne dvasininkas, 
privaląs guosti pagal tarnystę, o moteris, kuri yra guodėja iš 
prigimties: 

„Nors rašau jums labai pavėluotai“, tikriausiai nė karto ne- 
pagalvojote, jog tai dėl mano kaltės. Ačiū, brangūs draugai. Jei- 
gu jus mažiau pažinčiau, prisidėtų dar viena kančia. Praėjusį 
antradienį apsilankė ponas D... Jausmas, kokį visada patiriu jį 
pamačiusi, skausminga operacija, kurią jis mane privertė iškęsti, 
pavertė mane vargše moterimi, visas paskutines dienas kas aki- 
mirką prarandančia sąmonę. Vis dėlto pagrindinė liga traukiasi. 
Sako, kad po trijų mėnesių nebebus ko prideginti. Nors labai 
pasitikiu ponu D..., turiu prisipažinti: man sunku tuo patikėti. 

Bet pakalbėkime apie ją. Jos klausiausi širdimi, šis prisimi- 
nimas niekada neišblės. Jūs buvote jos vienintelis skausmas. 
Dėl jūsų vienos ji norėjo gyventi. „Štai kas yra pasiaukojimas, - 
sakė ji. - Vargšė Adelė, kai pagalvoju, kad rytoj ji bus viena, 
man darosi bloga. Dar, dar nors truputėlį leisk pagyventi, mano 
Dieve! Kad grąžinčiau vargšę Adelę jos šeimai. Aš pati nesi- 
gailiu gyvenimo. Man bus taip gera gulėti po akmeniu! [Kokia 
kančia gyventi!| Kaip kenti mirdamas! Aš nemurmu, o mano 
Dieve, lenkiuosi tau, bet maldauju: jei siunti skausmą, suteik 


ištvermės jį pakelti.“ 


* Diuma pastaba: laiškas rašytas rugsėjo 27-ąją tai yra dvidešimt dienų po įvykio. 

Paskui, sustiprėjus skausmams: 


„Tačiau taip kentėti... to jau per daug! Bet tu, mano Dieve, 
gerai žinai, kad nieko nepadariau. Tai mano priešai mane taip 
įskaudino, bet aš jiems atleidžiu ir prašau Dievą už visas man 
sukeltas kančias atlyginti geru!“ 

Paskui ji šaukėsi jūsų, Adele, pavesdama jus visų globai. Ir 
meldėsi, kaip visada - be galo nuolanki. 

Ar gerai visa supratau? Nedrįstu į tai atsakyti, taip kentėjau 
matydama jos kančią! Buvau tokia nelaiminga, kad negaliu pa- 
lengvinti jos būklės! Be to, taip gerai suvokiau, ko netenku, taip 
didžiavausi jos rodoma meile, buvau jai tokia dėkinga, kad suge- 
bėjo manyje įžvelgti tai, ko aš pati, būdama iš prigimties drovi, 
niekada nedrįsčiau prisipažinti mane pranokstančiai būtybei. 

Kokia jūs gera, kad palikote man tokį brangų prisiminimą! 
Juk man kai kada parašysite, ar ne taip? Kalbėsimės apie ją. 
Taip pat papasakosite man kaip tikrai draugei apie save. 

Prašau, perduokite savo gerajai šeimai mano didžiausią pa- 
garbą. 

Mano sesuo ir mama prašo jums pasakyti, kokia esate joms 
miela! Aš joms papasakojau, koks jūs angelas. 

Iki, ar ne taip, geroji drauge? Nuoširdžiai apkabinu ir bu- 
čiuoju. 

Klemansa 
Pirmadienis, 27.“ 


Po metų, tai yra 1853 rugsėjo 20 d., ponas Kolaras gavo an- 
trą šaunaus Jusa klebono laišką. 

Cituojame jį visą, jam savitas naivus nuoširdumas: 

„Brangus pone, 

Mano gėda dėl to, kad taip ilgai jums nerašiau, neprilygs- 


ta jūsų nepasitenkinimui mano tylėjimu. Tikriausiai žiūrite į 

mane kaip į nedorėlį, kad anksčiau neatsakiau į jūsų liepos 22 
dienos gražų laišką. Prisipažįstu: šiam kaltinimui negali būti 
geresnio pagrindo. Vis dėlto sužinojęs mano priverstinio tylėji- 
mo priežastis, sutiksite, jog esu tik nelaimingas, bet nekaltas. 
“Vos sužinojęs jūsų ketinimus, susijusius su vargšės ponios 
Mari kapu, paskubėjau susitarti su Blazi dėl pinučių ir kainos. 
Jis užsiprašė šimto dvidešimties frankų, sutikau juos sumokėti. 
Visa buvo padaryta laiku kaip planuota ir baigiantis liepai buvo 
vietoje. 

Šio žmogaus darbas man puikiai tiktų, jei negudrautų at- 
sisakydamas pinučius nudažyti: teisinosi privalėjęs atlikti tik 
tai, kas suderėta, o kadangi aš pamiršau iš anksto sutarti, kad 
geležis turi būt nudažyta, nes gali oksiduotis, jis nepanoro baig- 
ti darbo iki galo. Bet nesigraužkite dėl to, aš liepsiu pinučius 
nudažyti, tam nereikės didelių išlaidų. Vis dėlto aš vis dar labai 
pykstu ant Blazi, kuris šiuo atveju negražiai pasielgė. 

Bet sielvartauju dėl kryžiaus ir kaip tik tai sutrukdė man 
jums anksčiau parašyti. 

Savo nelaimei, jį užsakiau vienam itin sumaniam darbi- 
ninkui iš Pamjero, kuris apie liepos vidurį buvo Jusa. Suderė- 
jome, kad sumokėsiu jam dvylika frankų, su sąlyga, kad labai 
pasistengs ir savaitės gale man jį pristatys. Tai buvo antra- 
dienį; kryžius ne tik kad nebuvo pristatytas sutartu laiku, bet 
ir po dviejų savaičių. Šitokio vėlavimo suerzintas, išsiunčiau 
jam laišką paštu, reikalaudamas, kad pristatytų. Jis atsakė, 
kad kitą šeštadienį pristatys, kad atsiųsčiau jo pasiimti prie 
gydyklų tilto. Bet nei tą, nei kitą kartą jis nebuvo pristatytas. 
Smarkiai supykęs dėl tokio vėlavimo, parašiau jam antrą laiš- 
ką, kuriame išreiškiau pasipiktinimą, kad jis nesilaiko duoto 
žodžio. Privertęs mane daugiau nei pusantro mėnesio širsti, 
jis pagaliau pats atnešė kryžių ir, skirtingai nei Blazi, atliko 
darbą kaip reikiant, galiu užtikrinti jus, kad tai gražus kūri- 

nys. Kryžius dabar savo vietoje, originalus forma ir tobulas 
atlikimu. 

Prie visų nemalonių žinių pridursiu dar vieną ar kelias, ku- 
rios jus sujaudins. Jums minėjau, kad gluosnis, kurį pasodinau 
ant kapo, gerai prigijo ir labai gražus. Bet ir jis prisidėjo prie 
visų mano patirtų rūpesčių. Kiekvienas atvykęs kapo lankyto- 
jas, o tokių labai daug, jais nuolat sausakimšas Ornolako ke- 
lias, taigi kiekvienas, sakau, panorėdavo nusilaužti nelaimingo 
gluosnio šakelę, kol šis galiausiai nudžiūvo. Veltui meldžiausi, 
veltui širdau, kad jo negerbia, bet nei grasinimai, nei maldos ne- 
gelbėjo. Gėles irgi nuskynė, kiekvienas norėjo išsinešti relikviją. 
Bet tegu tai jūsų neliūdina, priešingai, jums turi būt malonu, 
kad vargšės velionės palaikai taip gerbiami. Medžiui ir gėlėms 
padarytą žalą nesunku atitaisyti. Pasodinsiu kitą gluosnį, kitas 
gėles, ir viskas.“ 


Ką dar pridurti? 

Paskutines eilutes, kurias parašė garbusis ponas Kolaras, 
septyniasdešimt penkerių metų senis pabalusiais plaukais, pro- 
testuojantis prieš savo dukterėčios pasmerkimą. 

„O dabar norite žinoti, ar tikiu, kad ši moteris kalta? 

Atsakau: 

Kai buvo įkalinta, atidaviau savo dukterį jai į drauges. 

Jei būtų laisva, būčiau atidavęs jai savo sūnų už vyrą. 

Tuo esu įsitikinęs. 

Kolaras, 
Monpeljė, 1853 birželio 17“ 


Kalta, ar nekalta, Mari Kapel mirė po dvylikos metų ne- 
laisvės: ją atpirko kalėjimas, reabilitavo kapas. Tad surinkime 
ašaras, vienuolika* metų lašas po lašo riedėjusias iš jos akių. 


* Skirtingi metai (dvylika, paskui vienuolika) pateikiami dėl Diuma neatidumo. 

Nesvarbu, kokia jų priežastis - sąžinės graužatis, neteisybė ar 
neviltis, - ta, kuri jas liejo, - nusidėjėlė ar kankinė, - dabar 
Viešpaties dešinėje; jos ašaros tyros it iš uolos išsisunkęs kriš- 
tolinis vanduo. 

Aleksandras Diuma 


VARDYNAS 


Abelaras Pjeras (Abėlard/Abailard/Abeilard Pierre, 1079 Le Palė- 
1142 Šv. Marcelio vienuolyne), filosofijos profesorius, įsimylėjo 
Eloizą, kanauninko Fulbero dukterėčią, už ką buvo iškastruotas, 
pasitraukė į Šv. Dionyzo vienuolyną, jo mokinė Eloiza įstojo į Ar- 
žantejo vienuolyną. 


Alibo Žanas (Alibaud Jean, 1810 Nime-1836 07 11 Paryžiuje), 
buvęs seminaristas, gelumbės pardavėjas, 1834 m. atleistas nuo 
karinės prievolės, 1836 m. birželio 25 d. Tiuilri praėjime kėsinosi 
nušauti Luji Pilypą. Už tai buvo nuteistas mirties bausme. 


Ankarstriomas Jakobas Johanas (Anckarstrėm Jacob Johan, 
1762 05 11 Lindėje-1792 04 27 Stokholme), iš pradžių tarnavo 
pažu, paskui gvardijos puskarininkis, gvardiečių korpuso leitenan- 
tas, vėliau pasitraukė į kaimą, grįžęs nušovė Gustavą III. 


Andrianas Gangulfas Filipas Fransua Aleksandras (Andryane 
Gangulphe Philippe Francois Alexandre, 1797 (5 m., žerminalio 
1) Paryžiuje-1863 01 12 Kua la Forė, Uaza). Žlugus Imperijai, pali- 
ko Prancūziją, Italijoje suartėjo su karbonarais, dalyvavo sąmoksle 
prieš Austriją, buvo suimtas, 1824 m. sausį nuteistas mirti, bausmė 

sušvelninta kalėjimu iki gyvos galvos Spilbergo tvirtovėje. 1832 m. 
išlaisvintas, grįžo į Prancūziją, išleido Valstybės kalinio prisimini- 
mus (1837-1838). 


Ana (Annat), respublikonas, už dalyvavimą Neji sąmoksle nuteis- 
tas 5 metams kalėjimo. 


Arago Fransua Viktoras Emanuelis (Arago Francois Victor Em- 
manuel, 1812 08 06 Paryžiuje-1896 11 27), astronomo Fransua 
Arago sūnus, advokatas, gynęs Lorą Gruvel Neji sąmokslo byloje, 
rašė vodevilius, dalyvavo politikoje, 1848-1849 m. liaudies atsto- 
vas, 1869 ir 1871 m. deputatas, 1876 m. senatorius, 1880-1894 m. 
ambasadorius Šveicarijoje. 


Arno Antuanas Vensanas (Arnault Antoine Vincent, 1766 01 22 
Paryžiuje-1834 09 16 Godervilyje). Nikolia Vensano ir Mari Ža- 
klinos Lediukų sūnus, pirmasis karaliaus jaunesniojo brolio dra- 
bužinės kamerdineris ir jo žmonos sekretorius, parašė garsią pje- 
sę Marijus Minturne („Thėatre Frangais“, 1791 05 19) ir Lukreciją 
(„Comėdie Francgaise“, 1792 05 04). Būdamas rojalistas, išvyko į 
tremtį, grįžęs liko gyvas tik dėl to, kad jį prisiminė kaip Marijaus 
autorių. Sukūrė dvi operas ir tris tragedijas (Kvintas Cincinatas, 
3 veiksmų tragedija, „Thėatre de la Rėpubligue“, 3 m. nivozo 11 
(1794 12 31). Oskaras, Osiano sūnus, „Ihėatre de la Rėpubligue“, 
4-ų metų prerialio 14/1796 06 01. Blanša ir Monkasenas, arba Ve- 
necijiečiai, „Thėatre Francais , 7 m., vandemjero 25 (1798 09 12), 
palaikė Bonaparto Briumero 18 perversmą, buvo Liaudies švie- 
timo skyriaus generalinis direktorius (1800), vėliau Universiteto 
generalinis sekretorius, Imperijos kavalierius (1811 09 06), apdo- 
vanotas Trazimene (1811 06 30). Konsulato ir Imperijos laikais 
parašė tris tragedijas: Karalius ir artojas, arba Don Pedras, „IThėatre 
Francais“, 10 m., prerialio 16 (1802 06 05). Konsulas Scipionas, 1 
veiksmo herojinė drama, 8 m., fruktidoras (1805 08 09). Diuge- 
skleno atpildas, arba XIV amžiaus papročiai, 3 veiksmų komedija, 
„Ihėatre Francais“, 1814 03 17). 1815 m. buvo deputatas, Restaura- 
cijos laikais ištremtas į Briuselį, siuntė į Paryžių epigramas, kurias 

spausdino Miroir de Paris, 1817 m. kovo 22 d. pastatyta tragedija 
Germanikas sukėlė tikrą mūšį. 1819 lapkritį pašauktas iš tremties, 
ėmė leisti Naująją amžininkų biografiją (1820-1825), 1829 m. grą- 
žintas į Prancūzų akademiją, buvo jos sekretoriumi iki gyvenimo 
pabaigos. Jo paskutinė tragedija Pertinaksas („Thėatre Francais“, 
1829 05 27) po antro spektaklio daugiau nebuvo rodoma. Dar pa- 
rašė: Seno dramų autoriaus prisiminimai ir apgailestavimai (1829). 
Atvykęs į Paryžių, Diuma buvo pristatytas Arno bonapartiečių ir 
liberalų salonui ir susidraugavo su jų vyresniuoju sūnumi drama- 
turgu Liusjenu Arno. Arno pirmoji žmona buvo Elizabetė Alek- 
sandrina Deforž, 1800 m. rugpjūčio 31 d. suja išsiskyrė ir antrąkart 
vedė Mari Žaną Katriną Genon de Bonej. 


Bason (Basson), per klaidą ketverius metus kalinta Monpeljė ka- 
lėjime, paskirta patarnauti poniai Lafarž. Kilusi iš Sent Etjeno prie 
Forezo, kur buvo ištekėjusi už Meinbaro, su juo turėjo berniuką ir 


mergaitę. 


Božolė Luji Šarlis Orleanietis (Beaujolais Louis Charles d'Orlėans, 
1779 10 07 Paryžiuje-1808 05 29 Maltoje), grafas, jauniausias Pi- 
lypo Egalitė sūnus, 1793 m. suimtas, įkalintas Marselyje Šv. Jono 
forte tuo pat metu, kaip ir jo brolis kunigaikštis de Monpansjė, 
1796 m. abiem leista išvykti į Ameriką. Gyveno Anglijoje, vėliau 
Maltoje, kur mirė nuo džiovos. 


Beri Marija Karolina Luidža Ferdinanda Neapolietė (Berry Ma-. 
ria Luigia Ferdinanda de Naples, 1798 11 05 Palerme-1870 04 16 
Briunzė), kunigaikštienė, Kalabrijos kunigaikščio Pranciškaus ir 
Marijos Klementinos Austrės duktė, 1816 m. ištekėjusi už kuni- 
gaikščio de Beri. Diuma aprašė savo 1832 metų patirtį Vandėjoje 
Mano memuarų CCXXIX ir CCXLIV skyriuose ir Nante kuni- 
gaikštienę suėmusio generolo Dermonkūro prisiminimais parem- 


toje knygoje Vandėja ir ponia. 


Bertenas Antuanas (Bertin Antoine de, 1752 10 10 Burbono sa- 
loje-1790 06 San Dominge), poetas, Parni tėvynainis ir varžovas, 

išgarsėjęs nepaprasto pasisekimo sulaukusia elegijų rinktine Mei- 
lės (1780). 


Bervikas Žakas Fic-Džeimsas (Berwick Jacgues Fitz-James, 
1670 08 21 Mulene-1734 06 12 Filipsburge), maršalas, kunigaikš- 
tis, nesantuokinis Anglijos karaliaus Jokūbo II ir Malboro ku- 
nigaikščio sesers Arabelos Čerčil sūnus, po 1688 m. revoliucijos 
tarnavo Liudvikui XIV. 1703 m. vadovavo prancūzų kariuomenei 
Ispanijoje, 1706 m. - Sevenuose, 1709 m. laimėjo Almanzos mūšį, 
gynė sieną Alpėse. 1716 m. buvo Gajanos gubernatorius, 1719 m. 
kovojo prieš Ispanijos karalių Pilypą V, žuvo mūšyje per Filipsbur- 
go apsuptį kare už teisę paveldėti Lenkijos sostą. 


Biliaras Fransua Žakas Markas Ogiustas (Billiard Francois Ja- 
cgues Marc Auguste, 1788 10 03 Kurtomere, Orna-po 1857 m.), 
baigęs teisę, dirbo vidaus reikalų ministerijoje, rašė Montalivė ra- 
portus (1811), vadovavo Nacionalinės gvardijos kanceliarijai; pir- 
mosios Restauracijos laikais buvo Iveto ir Laniono suprefektas, 
šimto dienų laikotarpiu pasiųstas į Nantą kaip vyriausybės genera- 
linis sekretorius. 1816 m. priverstas palikti Prancūziją, apsigyveno 
Burbonų saloje, siekė deputato vietos. Pasirašė Temps išspausdintą 
žurnalistų protestą prieš Karolio X ordonansus, 1830 m. rugpjūčio 
1 d. paskirtas vidaus reikalų ministerijos generaliniu sekretoriumi, 
paskui nacionalinių gvardiečių vadovu. 1831 m. paskirtas Finiste- 
ro, vėliau Landų prefektu, bet netrukus atleistas. 1848 m. buvo (tik 
kelias dienas) laikinasis sekretorius vidaus reikalų ministerijoje, 


paskui Valstybės tarybos narys. 


Bonapart Polina (Bonaparte Pauline, 1780 10 20 Ajače-1825 06 09 
Florencijoje), „mylimiausia“ Napoleono sesuo, pasižymėjo grožiu 
ir koketiškumu, 1797 m. ištekėjo už generolo Leklerko, šiam mirus, 


už princo Kamilio Borgezės. 


Bosiuė Žakas Benignas (Bossuet Jacgues Bėnigne, 1627 09 27 Di- 
žone-1704 04 12 Paryžiuje), pravardžiuojamas „Mo ereliu“, mini- 


mas tarp ponios Lafarž kalėjime skaitomų „senųjų draugų. 

Bulanžė Luji (Boulanger Louis, 1806 03 21 Verceil, Pjemonte-1867 
03 05 Dižone). Letjero ir Ašilio Deveria mokinys, 1827 m. Salone 
išstatė paveikslą Mazepos kankinimas, draugavo su Diuma ir Hugo, 
iliustravo jų kūrinius. Žr. A. Dumas, LArt et les artistes contempo- 
rains au Salon de 1859, Paris, Librairie nouvelle, A. Bourdilliat et 
cie, 1859. 


Burgoen Mari Benuat Žozefina de Prevo de La Krua (Bourgoing 
Marie Benoite Josėphine de Prėvost de La Croix, + 1838 02 10), 
1811 m. mirusio ambasadoriaus, Imperijos barono, našlė, 1820 m. 
liepos 11 d. potvarkiu paskirta Garbės legiono Auklėjimo namų 
Sen Deni vadove, 1827 m. spalio 14 d. gavo grafienės titulą, 1837 
m. gruodžio 31 d. išleista į pensiją. 


Brakas Antuanas Fortiunė (Brack Antoine Fortunė, 1789 04 08 
Paryžiuje-1850 01 21 Evre), baigė Fontenblo mokyklą, buvo gene- 
rolo Eduaro de Kolbero adjutantas (1809), Polinos Borgezės mei- 
lužis (1811), 2-ojo lengvosios kavalerijos pulko leitenantas (1813), 
1815 m. atleistas. 1830 m. 3-iojo šaulių pulko pulkininkas leite- 
nantas (šią patirtį aprašė knygoje Lengvosios kavalerijos avanpos- 
tai); padarė puikią karjerą: 4-ojo husarų pulko pulkininkas (1832- 
1838), maršalas (1838 08 24), kavalerijos mokyklos komendantas 
(1838-1840), Euro apygardos komendantas (1840-1849). 


Brendo Pjeras Ašilis (Brindeau Pierre Achille, 1795 Paryžiuje- 
1859 05 18). 1834 m. su Feliksu Boneru ir Biulozu pirko iš Verono 
Revue de Paris; 1837 m. rugsėjį tapo Messager, su kuriuo buvo su- 
sijęs grafas Valeskis, akcininku ir valdytoju. 


Bakingamas Džordžas Viljersas (Buckingham George Villiers, 
1591 08 28 Bruksbise, Lesteršyras-1628 04 23 Portsmute), kuni- 
gaikštis, Jokūbo I ir Karolio I favoritas, lordas admirolas, naudojosi 
visais įmanomais postais; atvykęs į Prancūziją derėtis dėl Karolio 
I ir Liudviko XIII sesers Henrietės Mari de Burbon santuokos, įsi- 
mylėjo Aną Austrę. Ši meilė vaizduojama romane Trys muškieti- 
ninkai. 

Biufjer Mari Amena Puš-Lafarž (Bufhėre Marie Amėna Pouch- 
Lafarge, madame Lėon). Šarlio Puš-Lafarž sesuo. 


Kalasas (Calas, 1698 03 19 Lakabrede, Tarnas-1762 03 10 Tulūzo- 
je), kalvinistas baltinių prekybininkas, apkaltintas, kad pasmaugė 
sūnų, nes šis norėjo pereiti į katalikybę (iš tikrųjų jis nusižudė). 
Kalasas buvo ketvirčiuotas. Volteras pradėjo protesto kampaniją, 
Fernėjuje priglaudė Kalaso našlę su dviem vaikais, 1765 m. kovo 
9 d. Kalasas buvo reabilituotas. 


Kambaserė Adelė Napoleon Davu Auersted (Cambacėrės Adėle 
Napolėone Davout d Auerstaedt, 1807 06 21 Paryžiuje-1885 01 21 
Paryžiuje, Šv. Dominyko g. 55), grafienė, maršalo Davu ir Luizos 
Emė Žiuli Leklerk duktė, 1827 m. kovo 14 d. ištekėjo už Etjeno 
Armano Napoleono, grafo de Kambaserė (1804-1878), generolo 
Žano Pjero Jubero de Kambaserė, Imperijos kanclerio netikro bro- 
lio sūnaus, 1842-1848 m. buvusio Eno deputatu, 1849 m. įstatymų 
leidimo korpuso atstovu, o 1852-1857 m. deputatu. 


Kapelis Antuanas Loranas (Cappelle Antoine Laurent, 1777 08 08 
Tulūzoje-1828 11 10 Strasbūre), baronas, Tulūzos parlamento 
advokato ir Žanos Latrap sūnus; politechnikas, artilerijos majo- 
ras, paskui pulkininkas, 1815 m. kovo 3 d. pagal patentinius raš- 
tus gavo barono titulą, vedė Karoliną Kolar, tapo Mari Fortiunė, 
būsimos ponios Lafarž, ir jos sesers Antoninos tėvu. Restauracijos 
metais buvo artilerijos mokyklos La Fere komendanto adjutantas 
(1816 10 31), 1-ojo artilerijos pulko La Fere pulkininkas leitenan- 
tas (1818 07 15-1823 08?), karališkojo artilerijos korpuso Duėje 
pulkininkas (1823 07?), Mezjero artileristų pulko (1823-1825) ir 
2-ojo artileristų pėstininkų pulko Strasbūre (1825 05 02) vadas. 


Kapel Žaklina Polina Ermina Aleksi Antonina (Cappelle Jacgu- 
eline Hermine Alexis Antonine, gimė 1821 08 02 Viler Elone), ba- 
rono Antuano Lorano Kapelio ir Edmės Karolinos Fortiunė Alek- 
si Kolar duktė, 1838 12 29. Paryžiuje ištekėjo (santuokos apeigos 
vyko Pergalingosios Dievo Motinos bažnyčioje) už Mišelio Felikso 

Devioleno, karališkų miškų inspektoriaus iš Durdano, su juo turė- 
jo dukterį Erminą ir sūnų. Feliksas buvo A. Diuma pusbrolis. 


Selis Antuanas Filipas Žanas Gislenas, grafas de Višeris (Cel- 
les Antoine Philippe Jean Ghislain comte de Vischer, 1779 10 20 
Briuselyje-1844 11 02 Paryžiuje), Brabanto generalinių luomų 
dalyvis. Šią provinciją prijungus prie Prancūzijos, Napoleono pa- 
šauktas į Valstybės tarybą; Žemutinės Luaros, paskui Amsterdamo 
prefektas, 1815 m. pradėjo tarnauti Vilhelmui I, vedė derybas su 
popiežiumi dėl konkordato; Nyderlandų ambasadorius Romoje, 
1830 m. paskirtas Belgijos įgaliotuoju ministru Prancūzijoje, gavo 
jos pilietybę, tapo Valstybės tarėju. Susituokė (religine santuoka) 
su Luiza Filipina Felisite Timbriun-Tjembron de Valans (1787 06 
29 Paryžiuje-1828 01 13 Romoje). 


Šabranas (Chabran), Sen Remi ligoninės direktorius. 
Šapiu (Chappus), Monpeljė kalėjimo viršininkas. 


Karlas XII (1682 06 27 Stokholme-1718 11 30 Fredrikshalde), 
Švedijos karalius, Karlo XI sūnus, 1697 m. karūnuotas karaliumi, 
įsiveržė į Lenkiją, Prūsiją ir Rusiją (1707), sumuštas ties Poltava 
(1709), pabėgo į Benderį otomanų teritorijoje, kur išbuvo 5 metus, 
vėliau grįžo į Švediją. Buvo nušautas Fredrikshalde. 


Šarpantjė Anri Fransua Mari (Charpentier Henri Francois 
Marie,1769 06 23 Suasone-1831 1014 Uanji), Imperijos grafas 
(1810 02 14), per Prancūzijos kampaniją vadovavo 7-ajai jaunosios 
gvardijos divizijai. 

Šarpantjė Šarlis Espri Fransua (Charpentier Charles Esprit 
Francois, 1810 09 25 Paryžiuje-1879 01 29), grafas, generolo Šar- 


pantjė ir Feliksos Konstansos Efrozinos Ober du Bajė sūnus, Uanji 
savininkas. 


Kristianas II (1481 07 01 Nyborge-1559 01 25 Kalundborge) 
1513 m. perėmė iš tėvo Kristiano I Danijos ir Norvegijos sostus, 
po kelerius metus trukusio karo užgrobė Švediją. Jo žiaurumas iš- 

provokavo Gustavo Vazos maištą (1521), danų didikų atitolimą, 
privertusį tironą išvykti į Vokietiją (1523). 1531 m. atvykęs į Nor- 
vegiją, pateko į Frederiko I nelaisvę, kurioje išbuvo iki mirties. 


Kohornas Edmonas Gustavas (Coehorn Edmond Gustave de, 
1803 06 21 Itenvilere-1885 05 02 Strasbūre), jaunesnysis Luji Eže- 
no Kohorno brolis, diplomatas, keliautojas, dirbo Prancūzijos at- 
stovybėje Miunchene (1822), atašė Štutgarte (1824), užsienio reika- 
lų politiniame skyriuje, laikinuoju sekretoriumi Hagoje, pirmuoju 
sekretoriumi Miunchene, antruoju sekretoriumi Berlyne (1831), 
Konstantinopolyje (1831-1835), Vienoje (1835-1836), atstovybėje 
Frankfurte (1837-1840), reikalų patikėtiniu Darmštate (1841). 


Kohornas Luji Eženas (Coehorn Louis Eugėne, 1801 05 02 Sen 
Pjere, Žemutinis Reinas-1881 11 14 Itenvilere prie Baro), Leipci- 
go mūšyje žuvusio generolo barono Luji Žako de Kohorno sūnus, 
pasišventė žemės ūkiui, 1853 01 31 išrinktas Žemutinio Reino de- 
putatu, perrinktas iki 1869 m. 


Kuenšonas de Boforas (Coinchon de Beaufort), Šarlio Puš-Lafar- 
Žo pirmos Žmonos tėvas. 


Kolar Adelė (Collard Adėle), ponios Lafarž senelio brolio Simono 
Fransua Marteno Kolaro iš Monpeljė ir Mari Lakrua duktė. 


Kolar Edmė Karolina Fortiunė Aleksi (Collard Edmėe Caroline 
Fortunėe Alexis, 5 m. frimero 17 (1796 12 07) Paryžiuje-1835 02 05 
Strasbūre), Žako Kolaro ir Fortiunė Elizabetės Erminos Kompton 
duktė, 1814 11 08 Viler Elone ištekėjo už barono Antuano Lorano 
Kapelio (1777 08 08 Tulūzoje-1828 11 10 Strasbūre), su juo turė- 
jo dvi dukteris - Mari Fortiunė (būsimą ponią Lafarž) ir Erminą 
Aliksą Antoniną; 1829 11 24 Viler Elone antrąkart ištekėjo už ba- 
rono Eženo Luji de Kohorno, su kuriuo turėjo dukteris Luizą Žaną 
(1831-1834) ir Melani Elizabetę (g. 1834 12 24). 


Kolaras Žanas Žozefas Eduaras (Collard Jean Joseph Edouard, ' 
g. 1809 10 29 Sete), Simono Fransua Marteno Kolaro iš Monpeljė, 

ponos Lafarž senelio brolio, ir Mari Lakrua sūnus; dvidešimties 
metų stojo į kariuomenę, nuo 1840 10 18 intendantūros adjutan- 
tas, 1855 02 20 antros klasės, 1862 08 13 pirmos klasės administra- 
cijos karininkas, 1871 06 13 išėjo į pensiją. Prieš tai 1840-1847 m. 
dar tarnavo Alžyre, Monpeljė, Bastijoje, dalyvavo kare Rytuose 
(1854-1856), baigė tarnybą Tiulyje ir Bel-Ilyje. 


Kolaras Žanas Fransua Eženas (Collard Jean Francois Eugėne, 
1807 09 17 Monpeljė-1885 11 28),vyriausias Simono Fransua Mar- 
teno Kolaro iš Monpeljė ir Mari Terezos Lakrua sūnus. 1834 10 14 
vedė Mari Antuanetę Elizabetę Ozijon (181607 21 Monpeljė-prieš 
1885 Meze, Ero). 


Kolar Fortiunė Elizabetė Ermina Kompton (Collard Fortunėe Eli- 
sabeth Hermine Compton, apie 1777 m. Viler Elone-1822 09 02), 
pasak A. Diuma, Pilypo Žozefo Orleaniečio, oficialiai - pulkininko 
Komptono ir ponios de Žanlis duktė. 1786 m. likusi našlaite, buvo 
globojama Orleano kunigaikščio, ištekėjo už Žako Kolaro (santuo- 
ka užregistruota 1795 09 20 antrajame Paryžiaus rajone), su kuriuo 
turėjo keturias dukteris ir sūnų, žr. Smalsuolį, I t., p. 33 ir t. t. 


Kolar Ermina Ema (Collard Hermine Emma 7 m. nivozo 30 
(1798 01 17) Paryžiuje-1864 04 06), Žako Kolaro ir Fortiunė Eli- 
zabetės Erminos Kompton duktė, 1818 10 28 Viler Elone ištekėjo 
už barono Frydricho Mertenso, prūsų armijos kavalerijos majoro, 
Prūsijos ambasadoriaus Portugalijoje (rezidavo Paryžiuje), Tos- 
kanos didžiojoje kunigaikštystėje, Konstantinopolyje. Florencijos 
dailininkas Orasas Vernė nutapė jo portretą. 


Kolaras Žakas (Collard Jacgues, 1758 02 20 Sen Priva, Mozel- 
1838 08 30 Viler Elone), tiltų ir kelių inspektoriaus Klodo Kolaro 
ir Madlenos Diudo sūnus, Direktorijos laikais Respublikos kariuo- 
menės tiekėjas, Viler Kotrė kantono tarybos pirmininkas (1806), 
įstatymų leidimo korpuso deputatas (1807 02 17-1811), Viler Elo- 
no meras (1813-1817 gegužė), 1806 m. gegužės 10 d. paskirtas 
Diuma vaikų globėju. Apie Kolarų šeimą žr. Viler-Elono senjorų 

ir pilies savininkų istorija, sudarytojas de Chauvenet, Soissons, G. 
Nougaredo spaustuvė-leidykla, 1907, p. 84-94, 


Kolar Luiza Felisi Žaklina (Collard Louise Fėlicie Jacgueline, 
12 m., žerminalio 8 (1804 03 28) Paryžiuje-1880 12 08 Vobiue- 
ne, Enas), Žako Kolaro ir Fortiunė Elizabetės Erminos Kompton 
duktė, 1820 10 06 Viler Elone ištekėjo už barono Fransua Noelio 
Poleno Gara (1793 05 26-1866 04 30), Prancūzijos banko valdy- 
tojo Marteno Gara sūnaus, su kuriuo turėjo dvi dukteris: Martiną 
Erminą Karoliną (g. 1821 08 30 Viler Elone) ir Gabrielę, ištekėjusią 
už barono Žano Anri Felikso Morio Delilio. 


Kolaras Polis Morisas (Collard Paul Maurice, 9 m. pliuviozo 19 
(1801 02 08) Paryžiuje, Anžu g. 974-1886 03 21 Viler Elone), Žako 
Kolaro ir Fortiunė Elizabetės Erminos Kompton sūnus (gimdymą 
priėmė akušerė Bodelok, liudininkai Luji Markė de Monbretonas 
ir Žakas Markė de Norvenas), gyveno kaip kaimo bajoras, vedė 
Blanšą Ogiustiną de Montegiu, buvusio kavalerijos pulkininko 
Luji Gabrielio de Montegiu dukterį, su kuria susilaukė dviejų vai- 
kų: Ogiusto Artūro Anri (1838 02 28 Viler Elone-1906) ir Delfinos 
Valentinos (1836 12 24 Viler Elone-1889 10 28). 


Kolaras Simonas Fransua Martenas (Collard Simon Frangois 
Martin, 1779 m. Adžeses, Ero-1862 05 12 Monpeljė), Klodo Kola- 
ro ir Mari Žozė Legran sūnus, Žako Kolaro jaunesnis įbrolis; pagal 
sūnaus Eženo santuokos dokumentus prekybininkas, pagal mir- 
ties liudijimą Monpeljė beprotnamio prižiūrėtojas. Jis ir jo žmona 
Mari Tereza Lakrua (mirusi Salsbūre, Mozele, anksčiau už savo 


vyrą) kalinei poniai Lafarž buvo tėvu ir motina. 


Kolo d'Erbua, vad. Žanas Mari Kolo (Collot d'Herbois, Jean Ma- 
rie Collot, 1749 05 19 Paryžiuje-1796 06 08 Kajene), komediantas, 
vidutinių gabumų autorius, Konvento montanjaras, pasižymėjo 
per žudynes Broto lygumoje Lione, dalyvavo sąmoksle nuverčiant 
Robespjerą. Dėl nusikaltimų Lione ištremtas į Gvianą, į Sinamario 


tvirtovę, kur mirė. 

Kordė Mari Ana Šarlotė (1768 07 27 Sen-Satiurniene de Linjeri, 
Ornas-1793 07 17 Paryžiuje), dievobaimingos rojalistų šeimos ats- 
tovė, nužudžiusi Maratą, kad „išgelbėtų žmones ir grąžintų ramy- 
bę“, už tai buvo giljotinuota. 


Kornelis Pjeras (Corneille Pierre, 1606 06 06 Ruane-1684 10 01 
Paryžiuje). „Laisvas genijus, fortūnos belaisvis, erelis, kuris būtų 
amžiams dingęs danguje, jei nebūtų pririštas prie žemės plona pa- 
šventimo gija. Kornelis išties skrajojo pakankamai aukštai, kad 
matytų toliau už Rišeljė ir Liudviką XIV“ (iš A. Diuma kalbos ati- 
dengiant paminklą Korneliui Ruane, 1834 m. spalio 19 d.). Jis mi- 
nimas tarp ponios Lafarž kalėjime skaitomų „senų draugų. 


Kremjė Izaokas Adolfas (Crėmieux Isaac Adophe, 1798 04 30 
Nime-1882 02 10 Paryžiuje), žinomas savo mieste -advokatas, 
1842 m. išrinktas Šinono deputatu, 1846 m. perrinktas, reiškė vi- 
sokeriopą opoziciją Liepos monarchijai, pasižymėjo reformistų 
judėjime. Iki 1848 m. birželio 7 d. buvo laikinosios vyriausybės 
teisingumo ministru; išrinktas į konstituantą ir perrinktas į įsta- 
tymų leidimo tarybą, balsavo iš kraštutinių kairuoliškų pozicijų. 
Po 1851 m. gruodžio 2 d. perversmo įkalintas Mazase, paskui Ven- 
sene, 1869 m. grįžo į politinį gyvenimą kaip Paryžiaus deputatas. 
Trečiosios respublikos laikais buvo deputatas, pasižymėjo prista- 
tydamas įstatymą, suteikiantį Prancūzijos pilietybę Alžyro žydams, 
nominuotas neatšaukiamu senatoriumi. 


Kiuvjė Žanas Leopoldas Nikola Frederikas, vad. Žoržas (Cuvier 
Jean Lėopold Nicolas Frėdėric, dit Georges, 1769 08 23 Monbe- 
liarė-1832 05 13 Paryžiuje), baronas, šiuolaikinės struktūrinės 
fundamentinės biologijos pradininkas, suformulavo pagrindinius 
organų anatomijos ir gyvūnų formų koreliacijos principus; šių 
principų pagrindu išskyrė keturis gyvūnų tipus, aprašė daug iš- 
kastinių gyvūnų, nustatė, kokiam laikotarpiui jie priklausė, sukūrė 
paleontologijos pagrindus. Jo duktė Klementina (g. 1805, motina - 
Sofi Ana Mari Kokel-Diutrazel), Luji Filipo Diuvoselio našlė, mirė 
1827 m. rugsėjo 28 d. 

Damoro-Sinti Lora Sinti Montalan (Damoreau-Cinti Laure Cint- 
hie Montalant, 1801 01 06 Paryžiuje-1863 02 25), antroji italų operos 
dona (1816), kurią pastebėjo Rosinis, pakvietė į Operos teatrą, kuria- 
me ji dainavo visose didžiosiose Rosinio, Mejerberio, Obero operose; 
1835 m. perėjo į „Opėra-Comigue“ teatrą, 1843 m. paliko sceną. 


Darsė Žanas Pjeras Žozefas (Darcet/d'Arcet Jean Pierre Joseph, 
1777 08 31 Paryžiuje-1844 08 02), garsaus chemiko Žano Darsė 
(1725 Doazi-1801 Paryžiuje) sūnus, leido memuarus, išrado vario 
ir alavo lydinio grūdinimo būdą varinių lėkščių gamybai, geriamo- 
sios sodos, dirbtinių žvynų ir kt. gaminimo būdus. 


Domenilis Pjeras (Daumesnil Pierre 177607 14, Perigė-1832 08 17 
Vensene), karo žygių į Italiją ir Egiptą dalyvis, 1806 m. eskadrono 
vadas, Vagramo mūšyje neteko kojos. Vėliau brigados generolas, 
Garbės legiono ordino komandoras, Venseno gubernatorius, bū- 
damas šiame poste mirė nuo choleros. 


Domenil Sobada Mari Onorina (Daumesnil Saubade Marie 
Honorine (g. 1811 06 28), Pjero Domenilio ir Anos Fortiunė Le- 
oni Gara duktė, ištekėjusi už Timoleono Amedėjo Lesi-Gišaro 
de Noa. 


Deplasas (Deplaces), turtingas metalurgijos gamyklų Limuzene 


savininkas. 


Debarolis Adolfas (Desbarolles Adolphe (1801 08 22 Paryžiuje- 
1886 02?), dailininkas (Alkojo smuklė, 1850; Bretoniškas pamokslas 
Šv. Kryžiaus bažnyčioje Keperlė, 1852),sutikęs Diuma Ispanijoje, ke- 
liavo su juo po Šiaurės Afriką (žr. Du menininkai Ispanijoje, 1855); 
išgarsėjo chiromantija, parašė knygą Rankos paslaptys (1859). 


Deviolenas Mišelis Feliksas (Deviolaine Michel Felix, g. 8 m., 
mesidoro 7 (1805 06 23) Viler Kotrė), Žano Mišelio Devioleno ir 
Sesilės Briujan (ponios Diuma tikros pusseserės) sūnus, kaip ir jo 
tėvas, tarnavo Karūnos miškų administracijoje, pakeltas į inspek- 
torius Durdane (1838), tų pat metų gruodžio 29 d. vedė barono 

Kapelio ir Karolinos Kolar dukterį Žakliną Poliną Aleksi Kapel, 
1840 m. buvo Karūnos valdų Lorise inspektorius. 


Deviolenas Žanas Mišelis (Deviolaine Jean Michel, 1765 07 08 
Nanteji prie Marnos-1831 03 08 Neji prie Senos, Fonten g. 5), ka- 
rališkų kapitonų kanceliarijos sekretorius, paskui Viler Kotrė miš- 
ko inspektorius, 1822 m. Orleano kunigaikščio miškų valdytojas, 
1823-1830 m. miškų konservatorius. Antrąkart vedė (5 m., mesi- 
doro 6 (1797 06 24) Luizą Sesilę Briujan, ponios Diuma pusseserės 
Madlenos Nikolės Laburė dukterį, turėjo su ja keturis vaikus: Alek- 
sandriną Sesilę (1798 03 31), Ogiustiną (1801 10 11), Mišelį Feliksą 
(1805 06 23), Luizą Antuanetę Eleonorą (1814 10 01). 


Doriu-Gra Žiuli Emė Žozė van Stenkistė (Dorus-Gras Julie Ai- 
mėe Joseph van Steenkiste, 1805 09 07 Valansjene-1896 02 06 
Paryžiuje), konservatorijoje pelnė pirmą dainos premiją (1823), 
debiutavo Monė teatre Briuselyje, priimta į Operą, padarė puikią 
karjerą: be kitų vaidmenų, Alisa operoje Roberas ir velnias, Elvyra 
Don Žuane, Margarita Hugenotuose. 1850 m. paliko sceną. 


Dorval Mari Toma Ameli Delonė (Dorval Marie Thomas Amėlie 
Delaunay, vad. Marie, 1898 01 06 Loriene-1849 05 20 Paryžiuje), 
dvidešimties metų pradėjo vaidinti Port Sen Marteno teatre, tapo 
populiari melodramų herojė, vėliau sukūrė geriausius vaidmenis 
romantikų dramose (Adelė A. Diuma Antoni, Mariona Delorm to 
paties pavadinimo V. Hugo dramoje, Kiti Bel A. de Vinji dramoje. 
Čatertonas). 


Diulolua Agata Defosė (Dulauloy Agathe Desfossez), Šarlio Fran- 
sua Diulolua grafo de Randono (1764 12 09 Laone-1832 06 30, Vil- 
neve Sen Žermene, Aisnas), artilerijos karininko (1788), brigados 
generolo, vėliau divizijos generolo (1803 08 27), artilerijos genera- 
linio inspektoriaus, Imperatoriaus šambeliono, Imperijos kavalie- 
riaus (1810 03 09) ir Imperijos grafo (1811 02 13) žmona. 


Aleksandras Diuma Davi de la Pajetri (Alexandre Dumas Davy 
de la Pailleterie, 1824 07 27 Paryžiuje-1895 11 27 Marli le Rua), 

nesantuokinis Loros Labė ir Diuma sūnus, 1831 03 17 pripažin- 
tas tėvo ir atiduotas į Gubo pensioną; pasižymėjo geru mokymu- 
si Burbonų licėjuje, kurį paliko sulaukęs 16 m. Santykius su tėvu 
apsunkino neapykanta pamotei Idai Ferjė. Tėvui su ja išsiskyrus, 
tapo jo mylimu bičiuliu aukštuomenės ir meno pasaulyje, pats ėmė 
kurti (eil. rink. Jaunystės nuodėmė, 1847; romanai Keturios moterys 
ir papūga, 1846-1847; Dama su kamelijomis, 1848; Moters roma- 
nas, 1848). Kai Dama su kamelijomis buvo pritaikyta scenai (past. 
1852 m. Vodevilio teatre), sulaukė didžiulio pasisekimo, parašė ki- 
tas ne mažesnę sėkmę pelniusias pjeses: Diana de Lys, 1852; Demi- 
mondas, 1855; Pinigų klausimas, 1857; Nesantuokinis sūnus, 1858; 
Tėvas palaidūnas, 1859 ir kt.). Tėvas didžiavosi jo sėkme. 


Diuma Toma Aleksandras Davi de la Pajetri (Dumas Thomas 
Alexandre Davy de la Pailleterie, 1762 03 25 Žeremi, San Dominge- 
1806 02 29 Viler Kotrė), rašytojo tėvas, 1786 06 03 stojo į karalienės 
dragūnus, per revoliuciją greit pakilo į brigados generolus (1793 07 
30), Šiaurės armijos divizijos generolas (1793 09 03), paskirtas Pi- 
rėnų armijos vyriausiuoju vadu, gavo įsakymą vykti į Vandėją, kur 
atvyko 1793 m. spalio 28 d., tų pat metų gruodžio 22 d. Konvento 
paskirtas vyriausiuoju Alpių armijos generolu, išvijo iš Alpių aukš- 
tumų pjemontiečius; atšauktas į Paryžių, apkaltintas nuosaikumu; 
žlugus Robespjerui, paskirtas Marso lauko mokyklos viršininku, 
vėliau pasiųstas į Fontenė le Komtą vadovauti Vakarų armijai (rug- 
pjūčio 15 d.), Bresto pakrančių armijai (spalio 24 d.), gruodžio 7 d. 
paleistas sveikatos atostogų, kurios užsitęsė iki 1795 m. spalio 4 d., 
kai Konventas jį pašaukė malšinti maišto. Atvykęs į Ardėnus, vėl 
išėjo atostogų, po jų grįžo į Alpių, vėliau į Italijos armiją. Užėmė 
Mont Seni, gynė Klauzeno tiltą (1797 03 24), už tai buvo pramintas 
Tirolio Horacijumi Koklitu; jo vadovaujami 1-asis ir 7-asis husa- 
rų pulkai užėmė Trevizaną. Po Kampio Formio, kuris trumpam 
atiteko anglų kariuomenei, sutarties Napoleonas paskyrė jį Rytų 
kavalerijos, žygiavusios į Egiptą, vadu. Nepritardamas žygiui, pa- 
liko Egiptą, buvo priverstas apsistoti Apulijos pakrantėje, Neapo- 
lio valdžios kalintas kaip karo belaisvis Brindizio pilyje iki Folinjo 

paliaubų, kol 1801 m. gegužės 1 d. fiziškai išsekęs pagaliau grįžo į 
Viler Kotrė. Mirė nuo skrandžio vėžio, sulaukęs 44 metų, Napole- 
ono paliktas likimo valiai. 


Diuma Mari Luiza Elizabetė Laburė (Dumas Marie Louis Eli- 
sabeth Labouret, Mme Alexandre, 1769 07 03 Viler Kotrė-1838 
08 01 Paryžiuje), smuklininko Klodo Laburė ir Mari Žozef Prevo 
duktė, 1798 m. lapkričio 28 d. ištekėjusi už pulkininko leitenanto 
Toma Aleksandro Davi de la Pajetri, bet dėl generolo tarnybos ir 
nelaisvės praleido su juo vos šešetą metų: aštuonis mėnesius nuo 
1794 m. gruodžio iki 1795 m. spalio, keturis nuo 1796 m. vasario 
iki birželio, tris nuo 1796 m. lapkričio iki 1797 m. sausio ir dar pen- 
kerius metus, kai generolas sirgo ir buvo patekęs į nemalonę (nuo 
1801 m. gegužės 1 d. iki jo mirties 1806 m. vasario 26 d.). Likusi 
našlė, turėjo kovoti, kad išlaikytų ir išmokytų du vaikus, 1814 m. 
įsigijo tabako krautuvėlę. 1824 m. vasario 20 d. atvyko į Paryžių 
pas sūnų, kuris gavo vietą Orleano kunigaikščio kanceliarijoje. 


Diumorjė Šarlis Fransua Diu Perjė (Dumoriez Charles Francois 
Du Perrier, 1739 01 26 Kambrė-1823 03 14 Tiurvil Parke), užsienio 
reikalų ministras (1792 03 15-06 13), jo vadovaujama revoliucinė 
armija prieš žygį į Austriją (1793 04 05) laimėjo mūšius ties Valmi 


ir Žemapu. 


Ekmiul Luiza Emė Žiuli Leklerk, princesė Davu (Eckmuhl Louise 
Aimėe Julie Leclerk, princesse Davout, 1782 Pontuaze-1868 12 17 
Paryžiuje, Šv. Dominyko g. 129), generolų sesuo, 1801 11 12 ištekė- 
jo už būsimo maršalo, kuriam pagimdė 10 vaikų. 


Elmoras (Elmore), anglas, Kolarų kaimynas kaime, Zoės Segen vyras. 
Eskulapas, medicinos dievas (gr. Asklepijus). 


Esenas Hansas Henrikas (Essen Hans Henric, 1755 09 26 Kavla- 
se-1824 07 28 Udevale), grafas, Gustavo III adjutantas, bergždžiai 
perspėjęs prieš jį rezgamą sąmokslą (1792). Stokholmo (1795), Po- 
meranijos (1800) gubernatorius, sulaikė prancūzus ties Štralzundu 

(1807). Po 1809 m. revoliucijos ambasadorius Paryžiuje, 1810 m. 


sudarė taiką su Prancūzija. 


Eženi (Eugenia Maria Augustina de Montijo de Guzman, 1826 03 05 
Grenadoje-1920 07 11 Madride), imperatoriaus Luji Napoleono 
žmona, ištekėjusi 1853 01 29 (apeigos įvyko kitą dieną Paryžiaus 
Dievo Motinos katedroje). Žavėjo prancūzus grožiu ir labdaringu- 
mu, bet politikai darė žalingą poveikį: teikė privilegijų dvasinin- 
kams, skatino Prancūziją pradėti karą su Meksika ir 1870 m. karą 
su Prūsija. Žlugus Imperijai, išvyko iš Prancūzijos, gyveno Belgijo- 
je, paskui Anglijoje. 


Fenelonas Fransua de Salinjakas de La Mot (Fėnelon Francois 
de Salignac de La Mothe, 1651 08 06 Fenelono pilyje-1715 01 07 
Kambrė), 1695 tapo Kambrė arkivyskupu, po šešerių metų - sosto 
paveldėtojo, Burgundijos kunigaikščio, auklėtoju, jam skyrė knygą 
Telemacho nuotykiai. Minimas tarp „senų draugų ', kuriuos ponia 


Lafarž skaitė kalėjime. 


Fersenas Hansas Akselis (Fersen Hans Axeel, 1755 09 04 Stok- 
holme-1810 06 20), grafas, švedų gvardijos dragūnų karininkas, 
1779 m. prancūzų pulko Bavarijoje pulkininkas, kaip Rošambo 
adjutantas dalyvavo Amerikos kampanijoje. Pasiekė aukščiausius 
švedų karališkosios gvardijos karinius laipsnius iki pat maršalo, 
tapo vyriausybės nariu. Reiškė simpatijas Versaliui ir Marijai An- 
tuanetei, persirengęs vežėju, padėjo jai pabėgti į Varenę. Grįžęs į 
Švediją, iki 1807 m. naudojosi karaliaus palankumu, vėliau pateko 
į nemalonę, tačiau smerkė 1809 m. revoliuciją. Tapęs labai nepo- 
puliariu, buvo nužudytas minios per princo Kristiano Augusto lai- 


dotuves, nes buvo įtariamas jo nužudymu. 


Fieskis Džiuzepė (Fieschi Giuseppe, 1790 12 13 Murate, Korsi- 
ka-1836 02 19 Paryžiuje), Miurato išdavikas, Korsikoje teistas už 
vagystę ir sukčiavimą, pabėgęs nuo policijos, 1830 m. atvyko į Par- 
yžių svetima pavarde. 1835 m. liepos 28 d. įvykdė atentatą prieš 
Luji Pilypą. Pragariško įtaiso sprogimas atnešė daugybę aukų, jis 

pats buvo sužeistas ir giljotinuotas su bendrais. Fieskio atentatas 
buvo dingstis priimti vadinamuosius rugsėjo įstatymus, ribojan- 
čius spaudos ir teatrų laisvę. 


Fontanij (Fontanille), tėvo Kohorno teta. 
Fontanijis - šios vyras. 


Fua Maksimilianas Sebastianas (Foy Maximilien Sėbastien, 
1775 02 03 Hame-1825 11 28), Respublikos, Imperijos armijos ka- 
rys, nepaisant ryšių su Moro ir priešiškumo režimui, dalyvavo įvai- 
riose Napoleono kampanijose. Karaliaus Liudviko XVIII paskirtas 
generaliniu armijos inspektoriumi, per Šimto dienų laikotarpį vėl 
prisijungė prie Napoleono. 1815 m. išėjo į dimisiją, 1819 m. išrink- 
tas Eno deputatu, užėmė liberalią poziciją, įgijo didelio populiaru- 
mo. Jo mirtis įkvėpė A. Diuma parašyti pirmąjį savo kūrinį: Elegija 
generolui Fua (SėtierR«Lemoine, 1825). 


Gara Fransua Noelis Polenas, vad. Polis (Garat Francois Noėl 
Paulin, dit Paul, 173 05 26 Paryžiuje-1866 04 30), Prancūzijos 
banko generalinis sekretorius, Marteno Gara, iki 1848 m. buvusio 
Prancūzijos banko direktoriumi, sūnus, vedęs Luizą Kolar, su ku- 
ria turėjo dvi dukteris: Martiną Erminą Karoliną (1821 08 30 Viler 
Elone-1885, Paryžiuje), kuri 1838 m. spalio 11 d. ištekėjo už Luji 
Ferdinando Sabatjė, ir Gabrielę Gertrūdą Mari Odilę (1829 10 21 
Paryžiuje-1854 03 03), kuri ištekėjo už Žano Anri Felikso barono 
Morio Delilio. 


Garnjė Šaron de Valans (Garnier Charron de Valence) ją išgelbėjo 
nuo ešafoto. 


Gotjė Batistas Etjenas Gijomas, vad. Gotjė d Juzerš (Gautier 
Baptiste Etienne Gillaume, dit Gautier d Uzerche, 1783 12 31 Ju- 
zerše-1861 02 01 Paryžiuje), Penkių šimtų asamblėjos ir įstatymų 
leidimo korpuso deputatas; kaip pulko chirurgas dalyvavo visose 
Imperijos kampanijose, po 1815 m. pasišventė komercijai. 1830 m. 
Vožiraro meras, 1831 m. išrinktas Korezo deputatu, perrinktas še- 
šioms kadencijoms, palaikė vyriausybės politiką. 


264 


PONIA LAFARŽ 


Žanlisas Šarlis Aleksis, grafas de Briularas, markizas de Sije- 
ry (Genlis Charles Alexis, comte de Brulart, marguis de Sillery, 
1737 01 20 Paryžiuje-II metų briumero 10/1793 10 31), jūrų lai- 
vyno leitenantas, Prancūzijos grenadierių pulkininkas, Reno didi- 
kų išrinktas deputatu; prisijungęs prie jakobinų, 1792 m. išrinktas 
Somos deputatu į Konventą, giljotinuotas su žirondistais. 1763 m. 
lapkričio 8 d. vedė Karoliną Stefani Felisitė diu Krest de Sent-Oben, 
su kuria susilaukė dviejų dukterų ir sūnaus. 


Žanlis Karolina Stefani Felisitė diu Krest de Sent-Oben (Genlis 
Caroline Stėphanie Fėlicitė du Crest de Saint-Aubin, 1746 01 25 
Šamseri-1830 1231 Paryžiuje), grafienė, Šartro kunigaikštienės 
garbės dama (1772), būsimo Orleano kunigaikščio meilužė, puiki 
jo vaikų auklėtoja. Iš pradžių džiaugsmingai sveikinusi Revoliuciją, 
vėliau dalyvavo Orleaniečių intrigose ir buvo priversta emigruoti. 


Žeraras Morisas Etjenas (Gėrard Maurice Etienne, 1773 04 04 
Damviljė, Mezas-1852 04 17 Paryžiuje), grafas, maršalas, Imperijos 
generolas, kovėsi Austerlice, Vagrame, Rusijoje, Vaterlo, iki 1817 m. 
buvo emigracijoje. 1822 ir 1827 m. liberalios opozicijos deputa- 
tas; karo ministras, valdant Luji Pilypui, kuris suteikė jam maršalo 
laipsnį, 1834 m. liepos 18 d.-lapkričio 10 d. karo ministras ir tary- 
bos prezidentas, 1838 m. Senos nacionalinių gvardiečių generolas 
komendantas. 


Žilberas Nikola Žozefas Loranas (Gilbert Nicolas Joseph Laurent, 
1750 12 15 Fontenua le Šato-1780 11 12 Paryžiuje), poetas, filoso- 
fijos priešininkas, nuostabiai išreiškęs eleginę jauseną Psalmes imi- 
tuojančioje odėje, dažnai vadinamoje Sudie, gyvenime. Pasakojama, 
kad nuskurdo ir mirė „Hėtel-Dieux“ ligoninėje, kliedesio metu 
prarijęs raktą. 


Žirarden Delfina Gė (1804 01 26 Achene-1855 06 29 Paryžiuje), 
Sofi Gė, gimusios Nišo de la Valet, duktė, kurios salonas vaidino 
svarbų vaidmenį Restauracijos laikais, jaunystėje pasižymėjo dide- 
liu grožiu ir poetiniu talentu, savo eiles deklamavo salonuose, dėl 
to buvo praminta „tėvynės mūza“. Kurį laiką buvo susižadėjusi su 


265 


Alexandre Dumas 


Alfredu de Vinji, 1831 m. birželio 1 d. ištekėjo už Emilio de Ži- 
rardeno; laikraštyje La Presse vikonto de Lonė pavarde spausdino 
subtiliu dvasingumu, kartais kandumu pasižyminčius Paryžietiš- 
kus laiškus. Jos salone lankėsi garsūs rašytojai (Hugo, Balzakas, Di- 
uma) ir dailininkai. Rašė teatrui, jos pjesės (Ledi Tartiuf past. 1853 
02 10, Džiaugsmas kelia baimę) sulaukė pasisekimo. 


Žiro Pjeras Fransua Eženas (Giraud Pierre Francois Eugėne, 
1806 08 09 Paryžiuje-1881 12 28), 1826 m. Romos premiją pel- 
nęs tapytojas, kūrė pasteles, karikatūras, Diuma draugas, nutapęs 
šio rašytojo portretą-graviūrą pirmam iliustruotam Grafo Monte- 
kristo leidimui, kartu su juo keliavęs po Ispaniją ir Šiaurės Afriką. 
Žr. A. Diuma, Dailė ir šiuolaikiniai dailininkai 1859 metų salone, 
Paris, Librairie nouvelle, A. Bourdillat et cie, 1859, p. 137-141. 


Gėtė Johanas Volfgangas (von Goethe Johann Wolfgang, 1749 08 
28 Frankfurte prie Maino-1832 03 22 Veimare), vokiečių rašytojas, 
išgarsėjęs Europoje romanu Jaunojo Verterio kančios, dramomis 
Faustas, Gecas fon Berlichingenas. 


Gruvel Lora (Grouvelle Laura, 10 m., nivozo 14 (1801 01 04) Par- 
yžiuje, Pont de Lodi g. 2-1856 12 21 Tūro prieglaudoje), chemiko 
Fransua Ruelio proanūkė, monetų inspektoriaus tėvo Darsė anūkė, 
Filipo Antuano Gruvelio ir Anželikos Klodės Polinos Darsė duk- 
tė, Luji Pilypo laikais įsitraukusi į revoliucinį judėjimą ir Jubero 
sąmokslą. 1838-ųjų gegužę nuteista 5 m. kalėti, Klervo kalėjime 
išprotėjo, buvo perkelta į Monpeljė (1838 08 10 žr. Gazette des tri- 
bunaux, rugpjūtis, Nr. 12 ir 22, G. Lenotre, Paris rėvolutionnaire. 
Vieilles maisons, vieux papiers, 5e sėrie, Perrin, 1824). 


Gruvelis Filipas (Grouvelle Philippe, 7 m.,fruktidoro 7 (1799 08 25) 
Kopenhagoje-1866 05 30 Paryžiuje, Enfer g. 86), civilinis inžinie- 
rius, po Liepos revoliucijos įsijungė į respublikonų ratelius, tyrinė- 
jo karščio pritaikymo metodus (Garo mašinos vairuotojo ir savinin- 
ko vadovas, su Žonezu, Paris, Maleru, 1830; Pranešimai ir pastabos 
apie civilinio inžinieriaus F. Gruvelio darbus, Sceaux, Munzelio 
spaustuvė, 1855). 1839 m. sausio 12 d. susituokė su Luiza Klere 

Helena Kofen, su kuria turėjo tris sūnus: Filipą Žiulį (1840 11 21), 
Antuaną Anri (1843 01 17) ir Filipą Luji (1850 08 19), du pirmieji 
gimė Regar g. 19, trečias - Rasino g. 22. 


Gruvelis Filipas Antuanas (Grouvelle Philippe Antoine,1757 02 27 
Paryžiuje-1806 09 30 Varen Žarsi), notaro raštininkas, Šamforo, po 
to princo Kondė sekretorius, literatas, skelbė revoliucines idėjas; 
1792 m. rugpjūčio 10 d. tapo Laikinosios vykdomosios tarybos se- 
kretoriumi. 1793 m. gegužę paskirtas ministru Kopenhagoje, šiame 
poste buvo iki 1800 m. (su pertrauka nuo 1794 iki 1796 m.). Įėjo į 
konsulinę vyriausybę, išrinktas Senos deputatu į įstatymų leidimo 
korpusą, kur dirbo iki 1802 m. rugsėjo. 6 m., termidoro 28 (1798 
08 15) susituokė su Anželika Klode Polina Darsė. 


Vilhelmas I, Nyderlandų karalius (1772 08 24 Hagoje-1843 12 12 
Berlyne), paskutinio stathuderio Vilhelmo V sūnus, per revoliuci- 
ją emigravo, Vienos kongrese gavo Nyderlandų karūną, sujungė 
Olandiją su Belgija (1815 06 09). Įvedęs šalyje liberalią konstituciją, 
sukėlė belgų nepasitenkinimą, kurie 1830 m. sukilimu atgavo ne- 
priklausomybę. 1840 m. jis atsisakė sosto. 


Vilhelmas II, Nyderlandų karalius (1792 12 06 Hagoje-1849 03 17 
Tilburge), Vilhelmo I sūnus, pasižymėjo kare prieš prancūzus an- 
glų karo vado Velingtono armijoje, buvo sužeistas Vaterlo mūšyje. 
1840 m. pasitraukus tėvui, užėmė sostą, 1848 m. buvo priverstas 
priimti parlamentinę konstituciją. 


Gustavas III, Švedijos karalius (1746 01 24 Stokholme-1792 03 29), 
Adolfo Frederiko sūnus, tinkamu laiku pradėjęs vadovauti liberalų 
partijos kovai prieš aristokratus, po 1772 m. rugpjūčio 19 d. per- 
versmo liepė suimti jų vadus; būdamas apsišvietęs despotas, po 
1789 m.vasario 20 d. perversmo dar apribojo didikų teises, dėl to 
Ankarstriomas šovė į jį per kaukių balių (1792 m. kovo 15-16 d.), 
po dviejų savaičių jis mirė. 


Hamadriadės - miškų nimfos, gimstančios ir žūvančios kartu su 
medžiais, kuriuose gyvena. 

Eloiza (Hėloise, 1101 Paryžius-1164 05 16 Paraklė). Žr. Abelaras. 


Juberas Luji, vad. Aloyzas (Hubert Louis, dit Aloyse, 1815 02 22 
Itlenheime, Žem. Reinas-1865 01 08 Otiunė), darbininkas odinin- 
kas, artimas Šeimų, paskui Sezoninei draugijai, priklausė sąmoks- 
lininkams, siekusiems nuversti Luji Pilypą. 1848 m. gegužės 15 d. 
susikompromitavus Raspajui, Blanki ir Barbesui, vaidino neaiškų 
vaidmenį. Buržo Aukščiausiojo teismo nuteistas, kalėjo Dulene, po 
to Bel Ilyje, po gruodžio 2 d. valstybinio perversmo paprašė malo- 
nės, bausmė buvo pakeista priverstiniais viešaisiais darbais. 


L.., Mari Kapel jaunikis. 


Lašo Šarlis Ogiustas Aleksandras (1818 02 25 Trenjake, Korezas- 
1882 12 09 Paryžiuje), Tiulio advokatas, žinomas ponios Lafarž gy- 
nėjas; nuo 1844 m. Paryžiaus advokatų kolegijos narys, pirmavo 
prisiekusiųjų teisme per garsiausias bylas (Bokarmė, Tropmano, 
Bazerno ir kt.). Jo pagrindinės bylos aprašytos knygoje Lašo gina- 
mosios kalbos (1885). 


Lakombas (Lacombe), ponią Lafarž palaikęs Tiulio notaras. 


Lafarž Mari Adelaidė Pontjė-Puš (Lafarge Marie Adelaide Pon- 
tier Mme Pouch, 1777), taikos teisėjo Žano Batisto Puš-Lafaržo 
(m. 1833 09 25) žmona, Šarlio Lafaržo motina. 


Lafaržas Šarlis Žozefas Dorotė Puš (Lafarge Charles Joseph Do- 
rothėe Pouch 1811 Glandjė-1840 01 14), Felisi Kuenšon-Bofor 
našlys, Glandjė liejyklos netoli Tiulio savininkas, Beisako meras. 


Lafarž Mari Fortiunė Kapel-Puš (Lafarge Marie Fortunėe Cappel- 
le Mme Pouch, 1816 01 15 Paryžiuje-1852 09 07 Ornolake prie Ju- 
sos, Ariežas), Barono Antuano Lorano Kapelio ir Edmės Karolinos 
Fortiunė Aleksi Kolar duktė, 1839 08 12 bažnyčioje susituokė su 
Sen Peru Šarliu Puš-Lafaržu, metalurgijos gamyklos Glandjė (Ko- 
reze) savininku, kuriuo šlykštėjosi, todėl jam mirus (1840 01 14) 
buvo apkaltinta jo nunuodijimu, nuteista iki gyvos galvos privers- 
tiniams darbams, 1852 m. nuo bausmės atleista. 

Lafitas Žakas (Laffitte Jacgues, 1767 10 27 Bajonoje-1844 05 26 
Paryžiuje), bankininko Perego kompanionas, tapo Prancūzijos 
banko valdytoju, Prekybos tribunolo prezidentu, Restauracijos lai- 


kais - opozicijos deputatu. 


Lafontenas Žanas de (La Fontaine Jean de, krikštytas 1521 07 08 
Šato Tieri-1695 04 13 Paryžiuje), minimas tarp „senų draugų“, ku- 
riuos ponia Lafarž skaito kalėjime. 


Leglis, tikriausiai Louis Espėrance des Acres, grafas de Laigle 
(1754 08 05 Paryžiuje-1851 Trasi le Valisyje), 1824-1830 m. Ua- 
zos deputatas. 


Lari Dominykas Žanas (Larrey Dominigue Jean, 1776 07 08 Bo- 
deane-1842 07 25 Lione), baronas, 1812 m. Didžiosios armijos Vy- 
riausiasis chirurgas, Vaterlo mūšyje paimtas į nelaisvę. Pasižymėjo 
pasiaukojimu ir drąsa, Restauracijos laikais buvo Gro Keju ligoni- 


nės vyriausiuoju chirurgu. 


Lavestinas Šarlis Gislenas Antuanas Fransua de Polis de Base- 
leras (Lawoestine Charles Ghislain Antoine Francois de Paule de 
Bacelaere, g. 1759 11 19), markizas, prancūzų gvardijos puskari- 
ninkis (1776 05 17), jaunesnysis leitenantas (1782), lauko vadas 
(1784), Šartro kunigaikščio gvardiečių kapitonas, 1780 04 18 vedė 
ponios de Žanlis dukterį Šarlotę Žaną Briular de Žanlis. 


Lavestin Šarlotė Žana, vad. Karolina, Briular de Žanlis (g. 1765 09 04), 
markizė, ponios de Žanlis duktė. 


Leklerkas Šarlis Viktoras Emaniuelis (Leclerc Charles Victor 
Emmanuel,1772 03 17 Pontuaze-1802 11 02 Prancūzų kyšulyje, 
Haitis), 1791 m. per Tulono apsuptį stojo savanoriu į Napoleono 
armiją, dalyvavo žygyje į Italiją (1796), paskirtas brigados, paskui 
divizijos generolu. Vedė Poliną Bonapart, prisidėjo prie Briumero 
18 perversmo, vadovavo Reino armijai (1799), vėliau daliniams, 
turėjusiems užimti Portugaliją. Vadovavo ekspedicijai į San Do- 
mingą, užėmęs salą, mirė nuo geltonojo drugio. 

Lekuf (Lecouffe), motina Luji Mari Lekufo, kuris, būdamas 24 m., 
sode Pontjė gatvėje papjovė aštuoniasdešimtmetę senutę, motiną 
Žerom, norėdamas ją apvogti (regis, tam jį pastūmėjo motina). 
Žr. Ležė, Lekufo, Feldmano, Žano Pjero ir Papavuan Lekufų krimi- 
nalinės bylos, kurioje gynyba rėmėsi kaltinamųjų pamišimu, medi- 
cininis tyrimas. Dr. Georget, Paris, Migneret, 1825. Procesas pra- 
sidėjo 1823 12 11 Paryžiaus prisiekusiųjų teisme, motina ir sūnus 
nuteisti aukščiausia bausme. Žr. Journal des Dėbats, 1823 m. gruo- 
džio 11, 12, 13, 14 d. 


Lerua Romenas, vad. Ipolitas (Leroy Romain, dit Hippolyte, 
g. 1793 12 06. Viler Kotrė), miškininkas-raitelis, 1824 01 04 vedė 
Ogiustiną Deviolen (1801 10 11 Viler Kotrė-1874 03 25), Žano 
Mišelio Devioleno ir Sesilės Briujan dukterį, A. Diuma pusseserę. 
1840 m. buvo Karūnos miškų generalinis inspektorius. 


Levenas Adolfas Ribingas (Leuven Adolphe Ribbing de, 1802 09 20 
Paryžiuje-1874 08 09 Marli le Rua), Diuma jaunystės draugas, se- 
niausias bedradarbis, sukūręs su juo pirmąsias pjeses (Strasbūro ma- 
joras, Draugų pietūs, Abanseražai) ir pirmą teatre suvaidintą pjesę 
Medžioklė ir meilė („Ambigu-Comigue“, 1825 09 22). Didelio pasi- 
sekimo sulaukė jo pjesės Žalias žalias („Palais-Royal“, 1832 03 15) 
ir Lonžumo paštininkas („Opėra-Comigue“, 1836 10 13), po kurių 
vėl ėmė bendradarbiauti su Diuma, su juo parašė pjeses: Vestu- 
vės su būgnais, „Varietės', 1843 03 09; Sen Siro panelės, „Comėdie- 
Francaise“,1843 07 25; Luiza-Bernar, „Porte-Saint-Martin“, 
183 11 18; Dumbikio dvarininkas, „Odėon“, 1843 12 30. Regento 
duktė, „Comėdie-Francgaise“, 1845 04 01; Fėjų pasaka, „Variėtės“, 
1845 04 29; Uistiti, „Vaudeville“, 1851 10 01; ir du libretus teatrui 
„Opėra-Comigue'“: Taisa, 1858 11 04 ir Elvyros romanas, 1860 02 
04. Levenas buvo ilgalaikis teatro „Opėra-Comigue“ direktorius. 


Levenas Adolfas Liudvigas (Leuven Adolph Ludvig, 1765 01 10 
Stokholme-1843 04 01 Paryžiuje), už karaliaus Gustavo III nužu- 
dymą nuteistas mirti, vėliau bausmė pakeista tremtimi iki gyvos 
galvos. Kopė dvare jį priėmė ponia de Stal, 1796 m. lankėsi Di- 

rektorijos salonuose. Imperijos laikais pasitraukė iš visuomeninio 
gyvenimo, 1816 m. Briuselyje suartėjo su tremtiniais, 1819 m. re- 
dagavo laikraštį Vrai Libėral. 


Liudvikas XVIII (Louis Stanislas Xavier, 1755 11 17 Versalyje- 
1824 09 16 Paryžiuje), Prancūzijos karalius, Revoliucijos ir Impe- 
rijos laikais emigravo, gyveno tremtyje įvairiose Europos šalyse, 
1814 m. grįžo į Prancūziją „svetimšalių furgonu“ užimti sosto. 


Luji Pilypas I (Louis-Philippe, 1773 10 06 Paryžiuje-1850 08 20 
Klarmone), Orleano kunigaikščio Luji Pilypo Žozė (Pilypo Ega- 
litė) sūnus, Orleano kunigaikštis (1793-1830), po 1830 m. Liepos 
revoliucijos tapo Prancūzijos karaliumi. Diuma tarnavo raštvedžiu 
Orleano kunigaikščio kanceliarijoje, 1824 m. paskirtas į Paramos 
biurą. Po dramos Henrikas III ir jo dvaras sėkmės tapo kunigaikščio 
bibliotekininku adjutantu, 1831 02 15 atsistatydino. Iš pradžių Diu- 
ma nereiškė pernelyg didelio nepasitenkinimo Liepos monarchija, 
bet vėliau nusisuko nuo jos ir prisijungė prie nuosaikių respubliko- 
nų. Žlugus Luji Pilypo monarchijai, Diuma išleido veikalą Pasku- 
tinis karalius (8 t., Souverain leidykla, 1852), tais pat metais išleido 
pavadinimu Luji Pilypo politinio ir privataus gyvenimo istorija (2 t., 
Dufour leidykla), 1853 m. pervadintą Aštuoniolikos metų istorija: 
nuo Luji Pilypo įžengimo į sostą iki 1848 m. revoliucijos (2 t., „Kolb“ 
leidykla), kuriame aštriai kritikavo nuversto karaliaus politiką. 


Luiza Marija Teresė de Burbon (Louise Marie-Thėrėse de Bour- 
bon, 1819 09 21 Paryžiuje-1864 02 01 Vartege), Karolio Ferdinan- 
do, kunigaikščio de Beri ir Marijos Karolinos Neapolietės duktė, 
1845 m. Frosdorfe ištekėjusi už Karolio III, kunigaikščio de Liuko, 
vėliau tapusio Parmos ir Plezanso kunigaikščiu (1854 m. nužudy- 
tas). Perdavusi valdžią sūnui Robertui I, 1859 m. turėjo išvykti iš 
Parmos, kuri buvo prijungta prie Italijos. 


Luvė de Kuvrė Žanas Batistas (Louvet de Couvray Jean-Baptiste 
(1760 06 12 Paryžiuje-1797 08 25), romano Riterio de Foblaso mei- 


lės autorius, Konvento narys, žirondistas. 

Mak Donaldas Etjenas Žakas Žozefas Aleksandras (Macdonald 
Etienne Jacgues Joseph Alexandre, 1765 11 17 Sedane-1840 09 25 
Kursel le Rua pilyje, Boljo prie Luaros komuna), tarnavo airių le- 
gione Dižone (1784), leitenantas (1791 10), Bernonvilio adjutan- 
tas (1792 06), kapitonas, Diumorjė adjutantas (rugpjūtis), pasižy- 
mėjo Žemape (lapkričio 6 d.). Šiaurės armijos brigados generolas 
(1793 08 26), kovėsi Turkuene, užėmė Verviką ir Meniną, tapo di- 
vizijos generolu (1794 m. lapkritis). Persekiojo Jorko kunigaikščio 
būrius už Emso, užgrobė leduose įstrigusį olandų laivyną. 1798 m. 
tarnavo daliniuose Italijoje, laimėjo Čivita Kastelanos mūšį, 
1799 m. vasarį pakeitė Šampionė Neapolio armijos vado poste. 
Rėmė Briumero 18 valstybinį perversmą, bet draugystė su Moro 
kėlė Napoleono įtarimą, kuris tęsėsi iki 1809 m. Po Vagramo mū- 
šio pakeltas į maršalus, gavo Taranto kunigaikščio titulą, kovėsi 
Katalonijoje, Rusijoje, Leipcige. Liudvikas XVIII paskyrė jį valsty- 
bės ministru ir asmeninės tarybos nariu. 


Malibran Marija Felisitė Garsija (Maria Fėlicitė Garcia La, 
1808 03 24 Paryžiuje-1836 09 23 Mančesteryje), mecokontraltas, 
1825 m. debiutavo Romoje, 1825 ir 1827 m. dainavo Niujorke, di- 
džiausią sėkmę pelnė Italų teatre Paryžiuje ir visose kitose Europos 
šalyse. Mirė nukritusi nuo arklio. 


Makė Ogiustas Žiulis (Maguet Auguste Jules, 1813 09 13 Pary- 
žiūje-1886 01 08 Sen Meme), Karolio Didžiojo kolegijos istorijos 
profesorius, kurį Nervalis pristatė Diuma, kad šis pataisytų prade--. 
dančio rašytojo pjesę Batildė (past. 1839 01 14 „Renesanso“ teatre). 
Taip prasidėjo jų bendradarbiavimas, davęs 18 romanų: Ševaljė 
D'Arrnantalis, Silvandiras, Trys muškietininkai, Grafas Montekris- 
tas, Karalienė Margo, Po dvidešimties metų, Grafienė de Monsoro, 
Moleono pavainikis, Žozė Balzamo, Karalienės vėrinys, Anžas Pitu, 
Keturiasdešimt penki, vikontas de Braželonas, Olimpa de Klev, Juo- 
doji tulpė, Naivuolė. Su „Istorinio teatro“ („Thėatre-Historigue“), 
kuriame buvo dažniausiai statomos šių romanų adaptacijos, žlugi- 
mu bendradarbiavimas ir draugystė nutrūko; 1854 m. Makė pra- 
dėjo teismo procesą dėl bendros autorystės pripažinimo. 

Marija Antuanetė (Marie-Antoinette,1755 11 02Vienoje-1793 10 16 
Paryžiuje), jauniausia imperatorės Marijos Teresės duktė, tragiško 
likimo Prancūzijos karalienė, Diuma Gydytojo memuarų pagrindi- 
nė herojė. 


Mars Ipolit Butė, vad. Monvel (Mars Hippolyt Boutet, dite Monvel, 
dite Mlle, 1779 02 09 Paryžiuje-1847 03 20), „Comėdie-Frangaise“ 
aktorė, nuo 1812 m. vaidino pirmuosius vaidmenis ir inženiu, tarp 
jų trijose Diuma pjesėse: Henrikas III ir jo dvaras, Našlės vyras, Pa- 
nelė Belil (paskutinis aktorės vaidmuo). 


Mešen Aleksandrina Marie Raul (Mėchin Alexandrine Marie Ra- 
oulx, m. 1863 10 10 Paryžiuje), baronienė, ištekėjo už Aleksandro 
Edmė Mešeno, 1814 m. buvusio Landų, Roero, Enos ir Kalvado- 
so, o Šimto dienų laikotarpiu Ilevileno prefektu, 1819 m. išrinktas 
į atstovų rūmus tapo vienu nuožmiausių liberaliosios opozicijos 
oratorių. 


Merimė Ana Moro, Leonor (Mėrimėe Anne Moreau, Mme Lėo- 
nor (1775 Avalone-1852 04 30 Paryžiuje), tapytoja, kaip ir jos vy- 
ras, rašytojo Prospero Merimė motina. 


Merimė Žanas Fransua Leonoras (Mėrimėe Jean Francois Lėo- 
nor, 1757 09 16 Brolyje - 1836 09 27 Paryžiuje), tapė paveikslus 
istorinėmis temomis, nuolatinis Dailininkų sąjungos sekretorius, 
rašytojo tėvas. 


Merimė Prosperas (Mėrimėe Prosper, 12 m., vandemjero 5, 
803 09 28) Paryžiuje-1870 09 93 Kanuose), rašytojas, archeologas, 
epikūrietis. Diuma jam dedikavo pirmą Brolių korsikiečių leidimą 
(1844). 


Mertensas Frederikas (Mertens Frėdėric), baronas, prūsų armijos 
kavalerijos majoras, Prūsijos ambasadorius Portugalijoje (rezidavo 
Paryžiuje), Florencijoje, Konstantinopolyje, Erminos Kolar vyras. 


Mišlė Žiulis (Michelet Jules, 1798 08 21 Paryžiuje-1874 02 08 
Hiere), pasak Ange pitou, Diuma žavėjęs įkvėpėjas: „Mišlė, mano 

mokytojas, žmogus, kuriuo daugiausia žaviuosi kaip istoriku, sa- 


kyčiau, kone visus pranokstančiu poetu“ (Paslaptingasis daktaras). 
Misa (Missa), Suasono gydytojas. 


Moljeras Žanas Batistas Poklenas (Moliėre Jean-Baptiste Pogu- 
elin, krikštytas 1622 01 15 Paryžiuje-1673 02 17) minimas tarp 


„senų draugų ', kuriuos ponia Lafarž skaito kalėjime. 


Monmūtas Džeimsas Skotas (Monmouth James Scott, 1649 04 20 
Roterdame-1685 07 25 Londone), nesantuokinis Karolio II ir Liu- 
si Valter sūnus; 1662 m. tėvui įžengus į sostą, buvo pašauktas į 
Anglijos karaliaus dvarą, naudojosi privilegijomis. Vedęs turtin- 
gą paveldėtoją, perėmė jos pavardę, tapo kunigaikščiu Monmūtu 
(1663), karališkosios raitelių gvardijos kapitonu (1668), privačiu 
patarėju (1670), karaliaus dalinių, kovojusių prieš Olandijos, vė- 
liau Škotijos sukilėlius, vadas. Susidėjęs su sąmokslininkais, keti- 
nusiais nužudyti Karolį II, pasitraukė į Olandiją, išsilaipino Dorsė 
pakrantėje, po tėvo mirties (1685) pasiskelbė protestantų dalinių, 
kovojusių prieš kataliką Jokūbą II, vadu, pateko į nelaisvę ir buvo 


nužudytas. 


Montenis Mišelis Eikemas de (Montaigne Michel Eyguem de, 
1533 02 28 Montenyje-1592 09 13), minimas tarp „senų draugų“, 


kuriuos ponia Lafarž skaito kalėjime. 


Monbreton Mari Klodina Valon arba de Vualon (Montbreton 
Marie Claudine Walon ou de Vualon, m. 1851 08 02 Paryžiuje), 


grafienė. 


Monbretonas Luji Markė de (Montbreton Louis Marguet de, 
1764 11 03 Paryžiuje-1834 10 21), vyriausias Žano Deni Markė 
de Monbretono sūnus, generalinis finansininkas, Imperijos baro- 
nas (pagal 1810 02 14 išduotą liudijimą), princesės Polinos, kuni- 
gaikštienės Guastala arklininkas, grafas pagal paveldėjimą (pagal 


1825 m. vasario 15 d. karaliaus ordonansą). 

Monbretonas Žanas Fransua Žiulis Markė de (Montbreton Jean 
Francois Jules Marguet de, 1789 Paryžiuje-1864 05 17 Paryžiuje, 


Ageso g. 7), vikontas, mirė viengungis. 


Monbretonas Eženas Klodas Markė de (Montbreton Eugėne 
Claude Marguet de, 1792 06 21 Paryžiuje-1860 03 09 Hiere), gra- 


fas, karaliaus rūmų dvariškis, Garbės legiono kavalierius. 


Monbreton Klemansa Karolina Felisitė Oktavija Mari de Ni- 
kolai (Montbreton Clėmence Caroline Fėlicitė Octavie Marie de 
Nicolai, m. 1889 11 02), anksčiau minėto vikonto žmona, jos vie- 
nintelė duktė Luiza Anželika Sesilė Mari ištekėjo už markizo Odė 
de Monto. 


Monteskiu (Montesguiou). Kalbama apie Pjerą Fransua de Mon- 
teskiu-Frezensaką (1793-1881) ir jo žmoną Gabrielę Amisi de 
Mornė-Monševrej (1800-1851 07 26), gyvenusius Longpono aba- 
tijoje, turėjusius sūnų Fernaną (1821 07 26 -1896 04 22). 


Monteson Šarlotė Žana Bero de La Hė de Riju (Montesson 
Charlotte Jeanne Bėraud de La Haie de Riou,1738 10 18 Paryžiu- 
je-1806 02 06), markizė, našlė senio, už kurio ištekėjo šešiolikos 
metų, 1773 m. slapta ištekėjo už Orleano kunigaikščio, rengė pui- 
kias šventes ir teatro pasirodymus. Teroro metais suimta, po ter- 
midoro 9 išėjo iš kalėjimo, pelnė Napoleono palankumą. 


Monpansjė Antuanas Pilypas Orleanietis (Montpensier Antoine 
Philippe d'Orlėans de, 1775 07 03-1807 05 18 Tvikenheme), ku- 
nigaikštis, Pilypo Orleaniečio, vad. Pilypo Eglaitė, ir Luizos Mari 
Adelaidės de Burbon Pantievr sūnus, dalyvavęs pergalinguose Val- 
my ir Žemapo mūšiuose, tarnavęs Varo pasienyje Birono armijos 
korpuse, pagal 1793 04 07 dekretą suimtas Nicoje balandžio mė- 
nesį, 1793 04 13 įkalintas teisingumo rūmuose, paskui La Gardos 
Dievo Motinos forte, kartu su tėvu, broliu kunigaikščiu Božolė, teta 
kunigaikštiene de Burbon ir princu Konti; galiausiai Šv. Jono forte. 


Po keturiasdešimt trijų mėnesių išlaisvintas, emigravo į Angliją. 

Monronas Filipas Fransua Kazimiras, grafas de Murė (Montrond 
Philippe Francois Casimir, comte de Mouret, 1769 02 20 Bezan- 
sone-1843 10 18 Fontenblo), generolų Matjė Diuma, Teodoro de 
Lameto, Latur-Moburo adjutantas, vienas ryškiausių Direktorijos 
laikų puošeivų. „Gražuolis Monronas“ vedė Emė de Kuanji, Andrė 
Šenjė „jaunąją belaisvę“, buvo Taleirano draugas ir patikėtinis, žr. 
Henri Malo, Gražuolis Monronas, Emile-Paul, 1926. 


Morė Pjeras (Moret Pierre, 1774 Šasenyje, Aukso krantas- 
1836 02 19 Paryžiuje), šikšnius, dalyvavęs Fieskio atentate, giljoti- 
nuotas. 


Mornė (les Mornay). Žymiausias šeimoje Ogiustas Žozefas Kris- 
tofas Žiulis markizas de Mornė-Monševrej (1798 06 01 Duė, Senos 
ir.Maros dep.-1852 06 02 Paryžiuje), kapitonas, Uazos deputatas 
(1830-1849). 


Nemūras Šarlis Pilypas Rafaelis Orleanietis (Nemours Charles 
Philippe Raphaėl d Orlėans, 1814 10 25 Paryžiuje-1896 06 26 Ver- 
salyje), antras Luji Pilypo sūnus, Orleaniečių šeimos atstovas, po 
Anvero apsupties (1832 m. lapkritis) dalyvavo žygyje į Konstan- 
tiną, paskui sunkiai atsitraukiant (1836), kitais metais vadovavo 
šį miestą apsupusiems daliniams (1837 11 13 miestas pasidavė); 
1841 m. užėmė Abdel Kadero stovyklą. Po 1848 m. gyveno trem- 
tyje, į Prancūziją grįžo tik 1871 m. 


Nikolai Mari Klemansa Aleksandrina (Nicolai ou Nicolay Marie 
Clėmence Alexandrine), Luji Scipiono Žiulio Mareno Mari Elizabet 
grafo. Nikolai ir Žanos Mari Luizos Lamet duktė, Mari Kapel, kuri 
buvo apkaltinta pavogusi jos deimatų vėrinį, draugė, 1838 02 08 
ištekėjo už Adalbero Luji Raulio de Leoto-Donino. Luji Ogiusto 
Ksavjė grafo de Leoto-Donino ir Agrikolės Žiuli Žozefinos Eženi 
Gabrielės de Pertiuji sūnaus. 


Nuri Adolfas (Nourrit Adolphe, 1802 03 03 Paryžiuje-1839 03 
08 Neapolyje), 1821 m. debiutavo Operoje (Piladas Gliuko ope- 
roje Ifigenija Tauridėje), buvo pripažintas geriausiu savo meto te- 

noru, dainavo Rosinio Korinto apsuptyje ir Mozėje (1826). 1837 
pasitraukė iš teatro neišlaikęs Diuprezo konkurencijos, nusižudė 


Neapolyje. 


Orfila Matjė Žozefas Bonavantiuras (Orfila Mathieu Joseph Bo- 
naventure, 1787 04 24 Mahone-1853 03 11 Paryžiuje), po medici- 
nos studijų Valensijoje, Barselonoje ir Paryžiuje 1811 m. Krua de 
Pti Šan gatvėje skaitė chemijos, fizikos, botanikos ir legalios medi- 
cinos paskaitas, jų pagrindu išleido Traktatą apie nuodus, pagamin- 
tus iš mineralų, augalų ir gyvūnų (1813-1815). Priėmęs Prancūzijos 
pilietybę tapo legalios medicinos (1819), chemijos (1823) profeso- 
riumi, dekanu (1831), stipriai veikė to meto medicinos pasaulį. Dar 
išleido veikalą Apsinuodijimo arseno rūgštimi tyrimai (1841). 


Orleanietė Eženi Luiza Adelaidė d'Orlean, vad. ponia Adelai- 
dė (Orlėans Eugėnie Louise Adėlaide d'Orlėans, dite Madame 
Adėlaide, 1777 08 25 Paryžiuje-1847 12 31), Luji Pilypo sesuo, 
skatino brolį žengti į sostą (1830), jo valdymo metais propagavo 
susitaikymą. 


Orleanietis Ferdinandas Pilypas Luji Šarlis Anri (Orlėans Fer- 
dinand Philippe Louis Charles Henri 1810 09 03 Palerme-1842 07 
13 Neji prie Senos), Šartro, paskui Palermo kunigaikštis, vyriausias 
Luji Pilypo sūnus, kurį Diuma sutiko būdamas Karališkųjų rūmų 
bibliotekininku, jam labai brangus draugas, įkūnijęs jo politinius 
lūkesčius: „Orleano kunigaikščio balse, šypsenoje, žvilgsnyje būta 
kerų, kurie traukė it magnetas. Pas nieką, net pas gundančią mo- 
terį niekada neradau nieko panašaus į šį žvilgsnį, šią šypseną, šį 
balsą [...]. Kai man būdavo skaudu, eidavau pas jį, kai patirdavau 
džiaugsmą, irgi pas jį eidavau, jis paimdavo pusę džiaugsmo ir pusę 
mano skausmo. Jo karste liko dalis mano širdies“ (Palmierio vila). 


Orleanietis Luji Pilypas (Orlėans Louis-Philippe, 1725 05 12 Ver- 
salyje-1785 11 18), Orleano kunigaikščio Luji sūnus, dalyvavo Sep- 
tynerių metų kare, kuris baigėsi Hastembeko mūšiu (1757); vedė 
Luizą Henrietę de Burbon-Konti, su kuria susilaukė sūnaus Luji 

Pilypo Žozė ir dukters, 1759 m. liko našlys, 1773 m. antrąkart vedė 
markizę de Monteson, paskutinius gyvenimo metus maloniai pra- 


leido Banjolė dvare. 


Orleanietis Luji Pilypas Žozefas, vad. Pilypu Egalitė (Orlėans 
Louis-Philippe Joseph, dit Philippe-Ėgalitė, 1747 08 13 Sen Klu- 
1793 11 06 Paryžiuje), Šartro, o po tėvo mirties (1785) Orleano 
kunigaikštis, nepaprastai turtingas ir didelis švaistūnas, didysis 
frankmasonų magistras, lošėjas, mėgo moteris ir arklius, naujas 
idėjas. 1793 04 06 suimtas, kalintas Marselyje, atgabentas į Paryžių, 
nuteistas ir giljotinuotas. 


Orleanietė Luiza Henrietė de Burbon-Konti, vad. panele Konti 
(1726-1759), kunigaikštienė, princo de Konti Luji Armano ir Liu- 
dviko III de Kondė dukters Luizos de Kondė duktė, 1743 m. ištekė- 
jo už Šartro, vėliau - už Orleano kunigaikščio Luji Pilypo. 


Orleanietė Luiza Mari Adelaidė de Burbon-Pantievr (1753 03 23 
Paryžiuje-1821 06 22 Ivry sur Seine), kunigaikštienė, vienturtė ku- 
nigaikščio de Pantievro duktė, 1769 m. ištekėjo už Šartro, vėliau už 
Orleano kunigaikščio Luji Pilypo Orleaniečio. Turėjo tris sūnus: 
būsimą Luji Pilypą I ir kunigaikščius de Monpansjė ir de Božolė. 
1793 m. įkalinta Liuksemburge, 1797 m. ištremta, iki 1808 m. gy- 
veno Ispanijoje, paskui Palerme ir galiausiai Mahone (Minorka), 
tik 1814 m. grįžo į Paryžių, užsiėmė labdara. 


Udaras Žakas Parfė (Oudard Jacgues Parfait, 1791 01 06 Lamblore, 
Eure ir Luare-1835 09 20, Neji prie Senos), Boso žemdirbio Žano 
Batisto sūnus, barono de Lestro sekretorius, Šartro, paskui Versalio 
prefektas, Orleano kunigaikštienės sekretorius (1822-1829), ku- 
nigaikščio sekretoriato vadovas, nominaliai priskirtas Manšui de 
Brovaliui. Luji Pilypui atsidavęs žmogus. 1830 12 22 vedė grafo ir 
Prancūzijos pero dukterį Blanšą Stefani Dežan. 1831 m. karaliaus 
kabineto ir karalienės namų sekretorius, paskirtas karaliaus vaikų 
administracijos direktoriumi, 1832 m. karalienės komandos sekre- 
toriumi ir karaliaus privačių valdų administratoriumi. 

Uvraras Gabrielis Žiuljenas (Ouvrard Gabriel Julien, 1770 10 11 
Klisone-1846 10 Londone), Revoliucijos laikais spekuliavo, po 
9 m. termidoro mėnesio išplėtė prekybinę veiklą, 1797 m. buvo 
jūrų laivyno generaliniu tiekėju. 1800 m. kurį laiką kalintas, tapo 
bankininku, aprūpindamas armiją, sukaupė didelį turtą. 1807 m. 
priverstas imperatoriaus pristatyti ataskaitą, 1809-1813 m. kalin- 
tas, 1817 m. kunigaikštis de Rišeljė priima jo pateiktą okupacijos 
išlaidų tvarkymo planą; 1823 m. Uvraras gauna Ispanijos armijos 
generalinio tiekėjo postą. Apkaltintas sukčiavimu, įkalinamas Sent 
Pelaži (1825), 1830 m. prasideda ilgai trukęs teismo procesas. 


Pajė Alfonsas Gabrielis Viktoras (Paillet Alphonse Gabriel Victor, 
1795 11 17 Suasone-1855 11 16 Paryžiuje), advokatas Paryžiaus 
kolegijoje, ne kartą buvęs jos seniūnu, gynė ponią Lafarž. Nuo 
1849 m. Enos atstovas įstatymų leidimo asamblėjoje, Paryžiaus 


teisme gynė Orleaniečių šeimos turtą nuo konfiskavimo. 


Parni Evaristas Dezirė de Forž (Parny Evariste Dėsirė de Forges, 
1753 02 06 Burbono saloje-1814 12 05 Paryžiuje), lengvo stiliaus 


poetas, pelnęs didelį populiarumą rinkiniu Erotinės eilės. 


Paskalis Blezas (Pascal Blaise, 1623 06 19 Klermone, Overnė- 
1662 08 19 Paryžiuje), Minčių ir Laiškų provincialui autorius, mi- 
nimas tarp „senų draugų“, kuriuos ponia Lafarž skaitė kalėjime. 


Peliko Silvio (Pellico Silvio, 1789 06 25 Saluse-1854 01 31 Turine), 
literatas, nuteistas mirti už ryšius su karbonarais, bausmė sušvel- 
ninta 15 m. sunkiųjų darbų kalėjimu (1822), kaltę atliko Spilberge. 
1830 m. išėjo į laisvę, aprašė nelaisvės metus knygoje Mano kalėji- 
mai (1833), turėjusią pasisekimą Europoje. 


Pepenas Pjeras Teodoras Florantenas (Pėpin Pierre Thėodore 
Florentin, 1780, Remi, Ena - 1836 02 19 Paryžiuje), bakalėjininkas, 
po 1830 m. išrinktas nacionalinės gvardijos kapitonu, po 1832 m. 
sukilimo atsistatydino (išleido Pasakojimą apie birželio dienas, 


1833), už ryšius su Fieskiu suimtas ir giljotinuotas. 

Plejel Mari Felisitė Deniza Mok (Pleyel Marie Fėlicitė Denise 
Moke, 1811 07 04 Paryžiuje-1875 03 30 St Žozė ten Node), ište- 
kėjo už muzikos leidėjo ir pianinų fabrikanto Žozė Etjeno Kami- 
lio Plejelio, kaip pianistė debiutavo Paryžiuje tik 1845 m., prieš tai 
pelniusi šlovę Europoje, Vienoje, kur prie pianino ją atvedė pats 


Listas. 


Pontjė Reimonas Fransua Deni (Pontier Raymond Francois De- 
nis, 1788 10 09 Juzerše, Šv. Mykolo parapija-1854 08 10 Varno- 
je), Žano Pontjė ir Žanos Bes diu Peira sūnus, chirurgas padėjė- 
jas (1809 04 14), chirurgas majoras (1812 09 22), tarnavo Italijoje, 
Austrijoje, Tirolyje, Didžiojoje armijoje Rusijoje, 1813 02 01 pateko 
į nelaisvę; gydytojas pavaduotojas (1823 09 08) 1824 08 03 atleis- 
tas, 1839 12 04 pašauktas, tarnavo Alžyro okupaciniame korpuse 
(1839 12 23-1848 05 04), 1848 04 04 ordinarinis gydytojas, tų pa- 
čių metų rugsėjo 4 d. apdovanotas Garbės legiono ordinu, paskir- 
tas į Valansjeno ir Kambrė karo ligonines, būdamas Rytų armijos 


antros klasės gydytoju mirė nuo choleros. 


Pontjė Ema (Pontier Emma, 1830-1853), anksčiau minėto Pontjė 
Reimono Fransua Deni duktė, Lafaržų giminaitė, 1842 01 04 ište- 
kėjo už Lasko mero Ogiusto de Lamazo (1808-1884), kuriam pa- 
gimdė setynetą vaikų. 


Puršė (Pourchė), Monpeljė kalėjimo gydytojas. 


Rašelė Elizabetė Feliks (Rachel Elisabeth Fėlix, 1821 02 Mumpte, 
Šveicarija-1858 01 03 Le Kanė), beveik beraščio keliaujančio pre- 
keivio žydo duktė, iš pradžių mokėsi konservatorijoje pas Sent Ole- 
rą, vėliau pas Samsoną. 1838 m. debiutavo „Comėdie-Frangaise“, 
išgarsėjo, skatino publiką domėtis klasikine tragedija, kurį laiką 
užtemdyta romantinės dramos. 1842 m. tapo aktorių asociacijos 
narė, 1849 m. išėjo į pensiją, bet liko „Comėdie-Frangaise“ pagal 
išimtinį pensininkės kontraktą, leidusį naudotis sėkmingomis gas- 
trolėmis per ilgas atostogas. Liko žmonių atmintyje kaip nuosta- 
biausia XIX a. pirmosios pusės tragiško plano aktorė, prie kurios 


280 


PONIA LAFARŽ 


populiarumo prisidėjo audringa jausena, ankstyva mirtis, išskirti- 
nė asmenybė. Nors paprastai jos repertuaras ribojosi vaidmenimis 
tragedijose, A. Diuma pjesėje Panelė Belil vaidino Gabrielę. 


Rasinas Žanas Batistas (krikštytas 1639 12 22 Fertė Milone- 
1699 04 21 Paryžiuje), minimas tarp „senų draugų“, kuriuos ponia 
Lafarž skaitė kalėjime. 


Rafaelis Rafaelo Sanzio (Raphael Raffaello Sanzio, 1483 03 26 ar 
28 Urbine-1520 04 06 Romoje), madonų ir moteriško idealo kū- 
rėjas, Diuma ir jo amžininkams aukščiausias dailės genijus. Diuma 


parašė jo biografiją, įėjusią į knygą Trys meistrai (1845). 


Raspajus Fransua Vensanas (Raspail Francois Vincent, 1794 01 29 
Karpantroje-1878 01 07 Arkėjuje), ląstelių teorijos ir histologijos 
pradininkas, dalyvavo 1830 m. Liepos revoliucijoje, 1848 m. vado- 
vavo opozicijai, reikalavusiai paskelbti respubliką, buvo socialistų 
kandidatas į Respublikos prezidentus. Įkalintas (1848-1854), vė- 
liau ištremtas į Belgiją (1854-1859). Grįžęs buvo išrinktas Ronos 
žiočių atstovu į Deputatų rūmus (1869, 1876-1878), Žr. jo straipsnį 
National, 1840 09 13. 


Regulus Markas Atilius, Romos konsulas (256 pr. Kr.) pateko į 
kartaginiečių nelaisvę, po dvejų metų nusiųstas į Romą, kad apsi- 
keistų belaisviais ir sudarytų taiką, o nesėkmės atveju grįžtų. At- 
kalbėjo tėvynainius nuo derybų, grįžęs pasidavė kartaginiečiams ir 


mirė nukankintas. 


Rolan Manona Žana Filipon (Roland Manon Jeanne Philipon, 
1754 03 17 Paryžiuje-1793 11 08), nuo 1791 06 jos namuose Ge- 
nego gatvėje rinkosi įžymūs politikai (Briso, Barbaru, Freronas), 
jos vadovaujami veikė, bet žlugus žirondistų valdžiai, buvo de- 
maskuoti. 


Rulo-Diugažas Šarlis Anri (Roulleaux-Dugage Charles Henri, 
1802 04 16 Alansone-1870 11 21 Ruelyje, Orna), advokatas Kae- 
ne, paskui Paryžiuje (1822-1830), po Liepos revoliucijos Domfrono 

suprefektas, vėliau Ardešo (1835), Odos (1837), Nievro (1841), Ero 
(1841 11 23-1847 02 24), galiausiai Žemutinės Luaros prefektas, Lai- 
kinosios vyriausybės atleistas iš pareigų, 1852 m. išrinktas Ero depu- 
tatu į įstatymų leidimo korpusą, perrinktas 1857, 1863 ir 1869 m. 


Sent-Albenas, abatas Luji Pilypas (Saint-Albin, abbė Louis-Philip- 
pe de, 1750-1829), Luji Pilypo Orleaniečio ir ponios de Vilmombl 
sūnus, Liudviko XVIII pripažintas teisėtu vaiku. 


Sen-Faras abatas Luji Etjenas (Saint-Phar, abbė Louis-Etienne de, 
1750-1825), anksčiau minėto abato brolis dvynys, kurį Liudvikas 
XVIII irgi pripažino teisėtu vaiku. 


Sand Amandina Liusi Aurora Diupen, vad. Žorž (Sand Aman- 
dine Lucie Aurore Dupin, dite Georges, 1804 07 01 Paryžiuje- 
1876 06 08 Noane), rašytoja, išgarsėjusi romanu Indiana ir Valen- 
tina, palaikė su Diuma santykius, kurie prasidėjo audringa meile ir 
baigėsi vaidais. Kai Diuma sūnus Lenkijoje rado jos laiškus Šope- 
nui ir jai grąžino, geroji Noano dama (pasak Diuma, „Notre-Dame 
de Nohant') ėmė vaidinti „mamytę“, tuo tarpu jo tėvas kiekviena 
proga šlovino savo senos draugės „hermafroditišką genijų“, o ši 
sielojosi dėl šio „seno vaiko“ išdaigų. Aleksandrui Diuma ji dedi- 
kavo Moljerą. 


Šileris Johanas Kristofas Frydrichas (Schiller Johann Christoph 
Friedrich, 1759 11 10 Marbache-1805 05 09 Veimare), vokiečių 
poetas, istorikas ir visų pirma dramaturgas, kurio kūryba stipriai . 
veikė prancūzų romantizmą. 


Serva Klementina, auklės Lalo dukterėčia, Kolarų tarnaitė Viler 
Elone,vėliau ponios Lafarž kambarinė. Pasak Marselės Tinair, mirė 
Blanzi, ištikta silpnaprotystės, kartojo tik tris žodžius: „Ji yra nekal- 
ta... ', bet jos mirtis neužregistruota bendruomenės aktuose. 


De Sevinjė Mari de Rabiuten-Šantal (de Sėvignė Marie de Rabu- 
tin-Chantal, 1626 02 05 Paryžiuje-1696 04 17 Grinjane), markizė. 
Garsi „Laiškų autorė minima tarp „senų draugų“, kuriuos ponia 
Lafarž skaito kalėjime. 

Sikaras, vad. abatas Rošas Ambruazas Kiukiuronas (Sicard, abbė 
Roch Ambroise Cucurron, 1742 09 20 Fuserė, Aukštutinė Garona- 
1822 05 10 Paryžiuje). Bordo arkivyskupo paskirtas miesto kur- 
čnebylių instituto vadovu, taikė abato Epė metodą, 1789 m. tapo 
panašios įstaigos Paryžiuje direktoriumi. Per Revoliuciją atleistas, 
po briumero 1 grąžintas į direktoriaus vietą, paliko nemažai spe- 
cialių veikalų apie kurčnebylių mokymo metodą: Apie kurčneby- 
lių nuo gimimo mokymo meną (1789), Katekizmas kurčnebyliams 
(1796), Kurčnebylių mokymo ženklų teorija (1808). 


De Stal-Holstein Ana Luiza Žermena Necker (de Staėl-Hols- 
tein Anne Louise Germaine Necker, 1766 04 22 Paryžiuje- 
1817 07 17),baronienė, Ž. Nekero duktė, savo salone Bak gatvėje 
po termidoro perversmo įkūrė konstitucinės liberalios partijos 
centrą, sukėlė valdžios įtarimus, pasitraukė į Kopė, kur parašė 
savo pirmą reikšmingą veikalą: Apie aistrų įtaką individų ir tautų 
laimei (1796). 


Steuble Žakobas (Steuble Jacob, g. 1816 Krenigene, Arau kantone, 
Šveicarijoje), mechanikas, Neji sąmokslo dalyvis, nuteistas penke- 
riems metams, kalėjime persipjovė gerklę. 


Taleiranas-Perigoras Šarlis Morisas (Talleyrand-Pėrigord Char- 
les Maurice de, 1754 02 13 Paryžiuje-1838 05 17). Proteguojamas 
dėdės, Reimso arkivyskupo, užėmė aukštus postus: 1788-1791 m. 
Oteno vyskupas, 1789 m. Generalinių luomų atstovas nuo dvasi- 
ninkijos, pasiūlė nacionalizuoti Bažnyčios turtus, pritarė dvasinin- 
kijos pilietinei konstitucijai, įšventino naujus vyskupus. 1790 07 14 
aukojo mišias Marso lauke. 1791 m. popiežiaus ekskomunikuotas. 
1792 m. išsiųstas į Londoną, 1794-1796 m. gyveno JAV. Direk- 
torijos, Konsulato ir Imperijos laikais užsienio reikalų ministras 
(1797-1807), 1806 m. gavo princo de Benevano titulą, 1808 m. pa- 
teko į Napoleono nemalonę. 1814 04 01 paskirtas laikinosios vy- 
riausybės vadovu, padėjo atkurti Burbonų valdžią. 1814-1815 m. 
Vienos kongrese vadovavo prancūzų delegacijai. Politinę karjerą 
baigė būdamas ambasadoriumi Londone (1831-1835). 

Taleiran-Perigor Katrina Noel Vorli, ponia Žorž Eransis Grant 
(Talleyrand-Pėrigord Catherine Noėl Worlhee, Mme Georges 
Francis Grant, 1732 Pondišeri-1834 12 10 Paryžiuje), anglų avan- 
tiūristė, ištekėjusi už šveicaro Granto, įsiskverbė į mišrią Direk- 
torijos laikų visuomenę, atvirai gyveno su Taleiranu, kol Pirmasis 
konsulas privertė šį sutvarkyti santykius ir paskyrė šešiasdešim- 
ties tūkstančių livrų pensiją. Popiežiaus atleistas nuo celibato, 
Taleiranas vedė meilužę (1802 09 10), kurią galiausiai įkurdino 
Londone. 


Taljen Žana Mari Ignasa Tereza Kabariu (Tallien Jeanne Marie 
Ignace Thėrėsa Cabarrus, 1773 07 31 Madride-1835 01 15 Šimė 
pilyje), prancūzų kilmės finansininko Kabariu duktė, 1788 m. ište- 
kėjo už de Fontenė, persiėmė naujomis idėjomis, 1722 m. lapkritį 
išsiskyrė, bet dėl įtarimų buvo suimta Bordo. Ją išlaisvino ir vedė 
jos grožio sugundytas Taljenas. Termidoro laikais jos meilužiais 
buvo Barasas ir Uvraras. Po Briumero 18 perversmo ji išsiskyrė su 
Taljenu ir ištekėjo už grafo Karamano, būsimo Šimė princo. 


Talma Fransua Žozefas (1763 01 15 Paryžiuje-1826 10 19). Ak- 
torius, tragiškų vaidmenų atlikėjas, nuo 1787 m. iki pat mirties 
viešpatavęs „Comėdie-Francaise“, atnaujinęs vaidybos meną, ypač 
dikciją, gestus ir kostiumus. 


Teljė Aglaja Viktuar (Tellier Aglaė Victoire, g. 1798 05 12 Viler 
Kotrė), Žano Žozefo Teljė ir Mari Žozefos Violet duktė, panelių Ri- 
gulo baltinių tvarkytoja, Diuma Memuaruose vadinama Adele Dal- 
ven: „Ji buvo rausvų skruostų, šviesiaplaukė. Niekad nėmačiau gra- 
žesnių auksinių plaukų, švelnesnių akių, žavesnės šypsenos; buvo 
veikiau maža nei aukšta, veikiau putli nei liekna, veikiau linksma 
nei liūdna.“ Trejus metus buvo jaunojo Aleksandro meilužė, vėliau 
ištekėjo (1821 10 01) už trylika metų vyresnio konditerio smukli- 
ninko Nikola Luji Sebastjeno Anikė. Pagimdė šešetą vaikų: Luizą 
Aglają, g. 1822 07 11, Luji Viktorą (1823 06 21-1825 01 05), Anrietę 
(1824 08 01-1824 09 06), Žiuli Aliną (g. 1827 01 31), Armandą Eže- 
ni (1828 07 07-07 19), Viktorą Ernestą (g. 1832 09 13). 

Valansė Napoleonas Luji de Taleiranas-Perigoras (Valencay 
Napolėon Louis de Talleyrand-Pėrigord, 1811 03 12 Paryžiuje- 
1898 03), kunigaikštis, Imperijos grafo Aleksandro Edmono de Ta- 
leirano-Perigoro ir Dorotės de Biran sūnus, Taleirano brolio anū- 
kas, vedęs (1829 02 26) Aną Luizą Šarlotę de Monmoransi. 


Valansas Žanas Batistas Siriusas Mari Adelaidas de Timbriunas 
Tjembonas (Valence Jean-Baptiste Cyrus Marie Adėlaide de Timbru- 
ne Thiembone, 1757 09 22 Ažane-1822 02 04 Paryžiuje), grafas, po- 
nios de Žanlis žentas, pirmasis Orleano kunigaikščio arklininkas, Šar- 
tro dragūnų pulko pulkininkas, Paryžiuje išrinktas Generalinių luomų 
deputatu; Valmi rezervo komendantas, dezertyravo su Diumoriezu, į 
Prancūziją grįžo tik Konsulato laikotarpiu, prisidėjo prie Bonaparto, 
Restauracijos laikais Liudvikas XVIII suteikė jam pero titulą. 


Valans Edmė Nikolė Piulšeri Briular de Žanlis (Valence Edmėe 
Nicole Pulchėrie Brulart de Genlis, 1767-1847 01 21 Paryžiuje), po- 
nios de Žanlis duktė, 1784 06 03 ištekėjo už anksčiau minėto grafo, 
1793 06 išsiskyrė, turėjo su juo tris vaikus: sūnų Šarlį Emaniuelį 
Silvestrą (1785 12 24 Paryžiuje-1786 01 21) ir dvi dukteris, pirmoji, 
Luiza Filipina Felisitė Serapina (1787 06 29 Paryžiuje-1828 01 13 
Romoje), ištekėjo už Imperijos grafo Višero de Selio, antroji, Luiza 
Roza Emė, vad. Rozamonda (1789 10 07 Paryžiuje-1860 11 20) - 
už Prancūzijos maršalo Moriso Etjeno Žararo. 


Valantenas Luji Didjė (Valentin Louis Didier, g. 1814 Sen Lu, Sev- 
re), žmogus be profesijos, sakė esąs teisės studentas, melagis, vagis, 
kurį Gailestingumo ligoninėje slaugė panelė Gruvel; manipuliuo- 
jamas policijos, išdavė Neji sąmokslininkus. Gyveno Paryžiuje, Šv. 
Benedikto vienuolyne. 


Voblanas (Vaublanc), tikriausiai Vensanas Mari Vieno (Vincent 
Marie Vienot de, 1756 05 02 San Dominge-1845 08 20 Paryžiuje), 
karininkas (1828), Senos ir Marnos (1791), Penkių šimtų asamblė- 
jos (1796), įstatymų leidimo korpuso (1801) deputatas, prefektas, 
valstybės ministras (1815-1816), Kalvadoso deputatas. 

Voklenas Amedėjas Erkiulis Leopoldas (Vauguelin Amėdėe Her- 
cule Lėopold de, g. 1792 Alži, Falezo apygarda), buvęs karininkas, 
Ero savininkas, gyveno Vernėjuje, arba Vernese,prie Bernė; respu- 
blikonas, Neji sąmokslo dalyvis. 


Vantažu (Ventajou), Brivo gydytojas. 


Vjetanas Anri Fransua Žozė (Vieuxtemps Henry Francois Joseph, 
1820 02 20 Vervjė-1881 06 06 Mustafoje, Alžyras), smuikininkas, 
Šarlio de Berijo mokinys, nuo 1837 m. gastroliavo Europoje (Aus- 
trijoje, Prūsijoje, Rusijoje). 1840 m. susilaukė didelės sėkmės Pary- 
žiuje, gastroliavo Belgijoje, Olandijoje, Vokietijoje, Lenkijoje, Rusi- 
joje, Amerikoje, tuo pat metu užsiimdamas kompozicija. 1871 m. 
paskirtas Briuselio konservatorijos profesoriumi. 


Vivjė Eženas (Vivier Eugėne, 1817 12 04 Briude-1900 02 24 Ni- 
coje), reto talento valtornos meistras, 1844 m. pradėjo gastroles po 
Europą; valtornistas humoristas, pasak A. Karo, „juokingas ragas", 
Antrosios Imperijos laikais pelnė Napoleono III draugystę. 


Volteras Fransua Mari Aruė (Voltaire, Francois Marie Arou- 
et, 1694 11 21 Paryžiuje-1778 05 30). Kaip dauguma romantikų, 
A. Diuma nemėgo šio „Revoliucijos globėjiško tėvo“. 

Aleksandras Diuma 
(Alexandre Dumas, 1802-1870) 


Nusikaltimas, kuriuo 1840 m. Tiulyje buvo apkaltinta Mari Kapel Lafarž, 
labai paprastas: žmona nunuodijo savo vyrą. Kas gali būti banaliau? 
Paskatų tam niekada netrūksta. 


Tačiau ponios Lafarž bylos nagrinėjimas įaudrino Prancūziją, jos aidas buvo 
girdimas ir visoje Europoje. Prancūzijoje buvo pamiršti aktualūs politiniai 
klausimai, žmonės skaitė laikraščius tik tam, kad sužinotų, kas dedasi Tiulyje. 
Visuomenė pasidalijo į dvi stovyklas - tikinčius ir netikinčius ponios Lafarž 
kaltumu. Ir vieni, ir kiti karštai ieškojo svarių argumentų kaltinimams arba 
gynybai. Ar tiesa, kad gėdinga aistra privertė Mari Kapel nusileisti į pačius 
Žemiausius sluoksnius tarp šiurkščių nusikaltėlių? Ar tikrai ji dėjosi mylinti, 
bet slėpė neapykantą, kol galiausiai sumanė ir įvykdė patį niekingiausią 
nusikaltimą prieš savo vyrą? Ir priešingai: ar ši moteris nėra verta gailesčio 
kaip nekalta apgaulingų prielaidų auka? Ar jos prigimtis, auklėjimas, 
moteriškas žavesys nepaneigia jai keliamų kaltinimų? 


Mari Kapel bylai neliko abejingas ir Aleksandras Diuma, nuo vaikystės 
pažinojęs kaltinamąją. Praėjus beveik 30 metų po bylos svarstymo, 
laikraštyje Les Nouvelles jis išspausdino feljetoną „Mari Kapel (Ponia Lafarž. 
Intymūs prisiminimai)“, kuris archyvuose buvo surastas ir atskira knyga 
išleistas tik 2005 m. „Ponia Lafarž“ - pirmasis šio anksčiau atskira knyga 
neskelbto A. Diuma kūrinio vertimas į lietuvių kalbą. 


knygų klubas 


Tapkite Knygų klubo nariu! 
Nemokamas knygų katalogas kiekvieną ketvirtį 
Naujausios ir populiariausios knygos 
Ypatingi pasiūlymai 
Knygų pristatymas į namus, darbovietę ar paštą 
Informacijos teiraukitės nemokamu tel. 8 800 20022 
www.knyguklubas.lt 


|| 


JO55 


|| 


